
Επιμέλεια πρακτικών:
EUROPEAN SUPPORT SERVICES
τηλ: 210/9768926 – fax: 210/9702364

Email: euss@hol.gr
ΠΑΡΑΣΚΕΥΗ 14 ΑΠΡΙΛΙΟΥ
Χαιρετισμοί
· Γιάννης Δεκαβάλλας, Δήμαρχος Ερμούπολης, Πρόεδρος ΤΕΔΚ Ν. Κυκλάδων

· Δημήτρης Μπάιλας, Νομάρχης Κυκλάδων

Κεντρική εισήγηση

· Πάρις Κουκουλόπουλος, Πρόεδρος Κ.Ε.Δ.Κ.Ε.

· Τοποθετήσεις Υπουργείων

· Τοποθετήσεις πολιτικών κομμάτων

· Τοποθετήσεις φορέων

ΣΑΒΒΑΤΟ 15 ΑΠΡΙΛΙΟΥ

Εισηγήσεις:
Οι μεταφορές στο νησιωτικό χώρο
· Γιάννης Δεκαβάλλας, Δήμαρχος Ερμούπολης, Πρόεδρος ΤΕΔΚ Ν. Κυκλάδων

Παρουσίαση της μελέτης-πρότασης για την αντιμετώπιση του προβλήματος των μεταφορών στα νησιά και ο ρόλος της Τοπικής Αυτοδιοίκησης
· Κώστας Χλωμούδης, Αναπληρωτής Καθηγητής Τμήματος Ναυτιλιακών Σπουδών Πανεπιστημίου Πειραιά, Επιστημονικός Υπεύθυνος Ομάδας Μελέτης Ι.Τ.Α.

Τοποθετήσεις – Παρεμβάσεις

· Συμβούλιο Νησιωτικών Δήμων & Κοινοτήτων Ελλάδας

· Δίκτυο Νησιών Βορείου Αιγαίου

· Δίκτυο «ΔΑΦΝΗ»

· Ομάδα Μελέτης Ι.Τ.Α.

· Συμμετέχοντες - Σύνεδροι

Συμπεράσματα - Απόφαση
ΕΥΡΕΤΗΡΙΟ ΟΜΙΛΗΤΩΝ
(με αλφαβητική σειρά)

Σελίδα

ΑΝΤΙΝΟΜΑΡΧΗΣ ΔΩΔΕΚΑΝΗΣΟΥ: …………………………….
ΑΠΟΣΤΟΛΟΥ: ………………………………………………………
Δ. ΡΟΥΣΣΟΣ: ………………………………………………………
Ι.   ΡΟΥΣΣΟΣ: ………………………………………………………
ΔΕΚΑΒΑΛΛΑΣ: ………………………………………………………
ΔΕΠΑΣΤΑΣ: ………………………………………………………
ΔΙΑΜΑΝΤΟΠΟΥΛΟΥ: ………………………………………………………
ΖΑΦΕΙΡΑΚΗΣ: ………………………………………………………
ΚΑΛΟΦΩΛΙΑΣ: ………………………………………………………
ΚΑΝΑΚΗΣ: ………………………………………………………
ΚΑΡΑΜΗΝΑΣ: ………………………………………………………
ΚΟΚΚΙΝΟΣ: ………………………………………………………
ΚΟΚΚΩΝΑΣ: ………………………………………………………
ΚΟΥΖΟΥΠΗΣ: ………………………………………………………
ΚΟΥΚΟΥΛΟΠΟΥΛΟΣ: ………………………………………………………
ΛΑΡΔΑΣ: ………………………………………………………
ΛΕΚΑΚΟΥ: ………………………………………………………
ΜΑΝΟΥΣΟΓΙΑΝΝΑΚΗΣ: …………………………
ΜΑΝΟΥΣΟΥ: ………………………………………………………
ΜΕΝΗΣ: ………………………………………………………
ΜΠΑΪΛΑΣ: ………………………………………………………
ΝΟΜΑΡΧΗΣ ΣΑΜΟΥ: ………………………………………………………
ΠΑΝΟΥ: ………………………………………………………
ΠΑΠΑΔΗΜΗΤΡΙΟΥ: ………………………………………………………
ΡΗΓΑΣ: ………………………………………………………
Σ. ΤΣΟΛΑΚΑΚΗΣ: ………………………………………………………
ΣΑΚΕΛΗΣ: ………………………………………………………
ΣΠΥΡΟΥ: ………………………………………………………
ΣΤΑΜΟΥΛΟΣ: ………………………………………………………
ΣΥΡΙΟΠΟΥΛΟΣ: ………………………………………………………
ΣΥΡΜΑΛΕΝΙΟΣ: ………………………………………………………
ΤΖΑΝΑΤΟΣ: ………………………………………………………
ΧΑΤΖΗΙΩΑΝΝΟΥ: ………………………………………………………
ΧΛΩΜΟΥΔΗΣ: ………………………………………………………
ΓΡΑΠΤΕΣ ΕΙΣΗΓΗΣΕΙΣ – ΤΟΠΟΘΕΤΗΣΕΙΣ: …………..

Ι. ΔΕΚΑΒΑΛΛΑΣ: Είχαμε ανησυχήσει γιατί υπάρχουν πολλές αντίξοες συνθήκες, ιδιαίτερα με τους σεισμούς στα Επτάνησα που απέτρεψαν την συμμετοχή αρκετών συναδέλφων μας αιρετών. 


Θα ξεκινήσουμε με το χορευτικό τμήμα του Λυκείου των Ελληνίδων Σύρου και στην συνέχεια θα προβληθεί ένα μικρό DVD, αφιέρωμα στο νησί μας. 


Παρακαλώ το Λύκειο Ελληνίδων.

Χορευτικό Τμήμα Λυκείου Ελληνίδων

Ι. ΔΕΚΑΒΑΛΛΑΣ: Ευχαριστώ το Λύκειο Ελληνίδων, με την τεράστια παράδοση, που πάντα δίνει το παρόν στο μεγάλα και σημαντικά γεγονότα. 


Παρακαλώ για την προβολή του DVD.

Προβολή DVD
Ι. ΔΕΚΑΒΑΛΛΑΣ: Αγαπητοί συνάδελφοι, πριν από λίγο καιρό χάσαμε δύο μεγάλους αγωνιστές της νησιωτικής Αυτοδιοίκησης, τον Στέλιο τον Παυλή, τον Δήμαρχο της Πέτρας Λέσβου και τον Παναγιώτη τον Χρυσολορά, επί σειρά ετών Δήμαρχο Σερίφου. 


Παρακαλώ πολύ, στην μνήμη τους να τηρήσουμε ενός λεπτού σιγή. 

ΕΝΟΣ ΛΕΠΤΟΥ ΣΙΓΗ

Ι. ΔΕΚΑΒΑΛΛΑΣ: Θα τους θυμόμαστε πάντα. Κύριε Γενικέ Γραμματέα της Περιφέρειας Νοτίου Αιγαίου, κύριοι Βουλευτές, κύριοι εκπρόσωποι των κομμάτων, κύριοι εκπρόσωποι των πολιτικών και στρατιωτικών Αρχών, φίλε Πρόεδρε της ΚΕΔΚΕ, αγαπητοί συνάδελφοι, κυρίες και κύριοι. Σας καλωσορίζω στην Σύρο και την πρωτεύουσα των Κυκλάδων, την Ερμούπολη. 


Η ζωή στην Σύρο άρχισε από τα προϊστορικά χρόνια όπως φανερώνουν τα ερείπια των σπιτιών της προϊστορικής ακρόπολης, το Καστρί, στα βόρεια της Χαλανδριανής, στο βόρειο τμήμα του νησιού. Αγγεία, μαρμάρινα ειδώλια και χάλκινα αντικείμενα, χαρακτηριστικά έργα του πρώιμου Κυκλαδικού Πολιτισμού, μαρτυρούν την μεγάλη σημασία της Σύρου στα προϊστορικά χρόνια. 


Ο Όμηρος είναι η παλαιότερη γραπτή μαρτυρία για το νησί, το οποίο αποκαλεί ως Συρί. Στα ιστορικά χρόνια το νησί μας είναι γνωστό ως Σύρος και οι κάτοικοί του ως Σύριοι. Στην συνέχεια, κατά τον μεσαίωνα, η ίδρυση της μεσαιωνικής πόλης στην Άνω Σύρο συνδέθηκε στενά με την περίοδο της Φραγκοκρατίας στην Ελλάδα. Κατά τον 17ο αιώνα, λόγω του Καθολικού θρησκεύματος των κατοίκων της, εκδηλώνεται ζωηρό ενδιαφέρον από τον Βασιλιά της Γαλλίας για την Σύρο, για να τεθεί τελικά υπό γαλλική προστασία η οποία δημιούργησε και τις κατάλληλες προϋποθέσεις για την πρόοδο του νησιού. 


Στα 1821 κατέπλευσαν στην Σύρο τα πρώτα πλοιάρια από διωγμένους και κυνηγημένους Έλληνες, Σμυρναίοι και Κυδωνιοί στην αρχή, ενώ μετά ακολούθησαν πρόσφυγες από Μικρά Ασία και νησιά του Αιγαίου. 


Δύο σημαντικά γεγονότα της ελληνικής επανάστασης, η καταστροφή της Χίου στα 1822 και των Ψαρών στα 1824, θα δώσουν την μεγαλύτερη ζωή στον μικρό αρχικά οικισμό και αργότερα, ως τα 1850, έφτασαν στην Σύρο πρόσφυγες από την Θράκη έως την Κρήτη, από την Ήπειρο, την Μακεδονία, την Θεσσαλία, την Στερεά, την Πελοπόννησο και τα νησιά. Η Ερμούπολη, η πρώτη ουσιαστικά πόλη που δημιουργείται από το μηδέν στο νεότερο ελληνικό κράτος, έμελλε να γίνει το μεγαλύτερο βιομηχανικό, εμπορικό, πολιτιστικό και πνευματικό κέντρο ολόκληρου του ελληνισμού κατά τον 19ο αιώνα. 

Η ανάπτυξή της ήταν τόσο ραγδαία και εντυπωσιακή, που έχει κερδίσει το έντονο ενδιαφέρον των σύγχρονων ερευνητών και ιστορικών που προσπαθούν να αναλύσουν και να ερμηνεύσουν μέσα από την ιστορία της Ερμούπολης την διαδικασία εδραίωσης και ανάπτυξης ολόκληρου του νεότερου ελληνικού κράτους. 


Πέρα όμως από τους προαναφερθέντες τομείς ανάπτυξης, η Ερμούπολη γνώρισε κατά τον 19ο αιώνα μεγάλη ναυτιλιακή ανάπτυξη που ήταν ασφαλώς ένα παράγοντας πρωταρχικός για την γενικότερη πρόοδο του νησιού. Την μεγάλη αυτή ναυτιλιακή ανάπτυξη, η Ερμούπολη του 19ου αιώνα την χρωστά κυρίως στην εταιρεία Ελληνική Ατμοπλοΐα, την πρώτη ελληνική ατμοπλοϊκή εταιρεία που ιδρύθηκε στην πόλη μας το 1856 και είχε ως κύριο έργο την διεξαγωγή της συγκοινωνίας στα νησιά και τις παράλιες πόλεις, καθώς και την ατμοπλοϊκή σύνδεση της Ελλάδας με το εξωτερικό. Τα πρώτα δρομολόγια έφταναν στον Πειραιά, στα παράλια της Πελοποννήσου ως την Ζάκυνθο, στις Κυκλάδες, καθώς και στον Ευβοϊκό και Μαλιακό Κόλπο. 


Στην συνέχεια η συγκοινωνία επεκτάθηκε μέχρι την Θεσσαλονίκη, όλα τα Επτάνησα και την Κρήτη, για να προστεθούν στα δρομολόγια η Τεργέστη, η Σμύρνη, η Κωνσταντινούπολη και άλλα λιμάνια της Τουρκίας. 
Η Ελληνική Ατμοπλοΐα δεν αρκέστηκε μόνο στις ατμοπλοϊκές δραστηριότητες. Τον Απρίλιο του 1861 εγκαινιάστηκε το ατμοκίνητο σιδηρουργείο της, που έγινε γνωστό αργότερο ως Νεώριο και Μηχανουργεία Σύρου. Η εταιρεία θα γνωρίσει μεγάλη επιτυχία και ακμή στην πολύχρονη δράση της, μέχρι να αρχίσει η παρακμή της κατά την τελευταία δεκαετία του 19ου αιώνα. 
Με θλίβει πραγματικά το γεγονός ότι ενάμιση αιώνα περίπου πριν, οι Συριανοί πρόγονοί μας είχαν κατορθώσει να διασυνδέουν την Ερμούπολη όχι μόνο με τα σημαντικότερα λιμάνια της Ελλάδας, αλλά και με τα εμπορικότερα λιμάνια της Μεσογείου και σήμερα, τόσα χρόνια μετά, οι συγκοινωνιακές συνδέσεις του νησιού μας όχι μόνο με τα υπόλοιπα νησιά των Κυκλάδων, αλλά ακόμα και με το λιμάνι του Πειραιά, κρίνονται ελλιπείς και ανεπαρκείς. 

Το περασμένο καλοκαίρι χαρακτηριστικά, είχαμε κατά το μεγαλύτερο διάστημα είκοσι περίπου δρομολόγια λιγότερα την εβδομάδα σε σχέση με το καλοκαίρι του 2004, με αποτέλεσμα να πληγεί ανεπανόρθωτα η τουριστική κίνηση και πολλές επιχειρήσεις να αντιμετωπίσουν πρόβλημα. 


Από ότι όμως ακούμε και διαβάζουμε, το πρόβλημα στην ακτοπλοΐα και γενικότερα στις μεταφορές, δεν το αντιμετωπίζει μόνο η Σύρος. Το πρόβλημα έχει επεκταθεί και η κατάσταση στην ακτοπλοΐα τείνει να γίνει φραγμός όχι μόνο στην ανάπτυξη των νησιών, αλλά και ανασταλτικός παράγοντας στην προσπάθεια άρσης του γεωγραφικού αποκλεισμού των μικρών και αραιοκατοικημένων νησιών της τρίτης ταχύτητας. 


Είμαι ιδιαίτερα ευτυχής και οφείλω να ευχαριστήσω την Κεντρική Ένωση Δήμων και Κοινοτήτων Ελλάδας και προσωπικά τον Πρόεδρο, τον κύριο Πάρι Κουκουλόπουλο, για την ανάθεση της μελέτης για τις μεταφορές στο Ινστιτούτο Τοπικής Αυτοδιοίκησης, όσο και για την διοργάνωση για πρώτη φορά στην ιστορία θεματικού συνεδρίου για το μεγάλο αυτό πρόβλημα. 


Μελέτες και συνέδρια για την ακτοπλοΐα έχουν ασφαλώς γίνει πολλά. Όμως για πρώτη φορά τολμήθηκε κάτι τέτοιο μέσα από το οπτικό πρίσμα, τα συμφέροντα και τα δικαιώματα των ίδιων των χρηστών, των ίδιων των τοπικών κοινωνιών, των κατοίκων των νησιών μας. 


Είναι επιτέλους καιρός κύριοι συνάδελφοι, να σηκώσουμε ψηλά την σημαία της νησιωτικότητας και των προβλημάτων που αντιμετωπίζουν οι νησιώτες εξαιτίας της γεωγραφικής ασυνέχειας και της ιδιομορφίας του χώρου στον οποίο κατοικούν και δραστηριοποιούνται. Να απαιτήσουμε τόσο από την Ευρωπαϊκή Ένωση, όσο και από την ελληνική Πολιτεία, αποφασιστική παρέμβαση με συγκεκριμένα μέτρα πολιτικής που θα θεραπεύσουν το πρόβλημα. Να πάψουν να κρύβονται είτε πίσω από την Συνθήκη του Άμστερνταμ, είτε πίσω από την Διάταξη του 101 του Συντάγματος. 

Οι διακηρύξεις χωρίς συγκεκριμένα μέτρα οδηγούν σταθερά τους πολίτες των νησιών μας σε πολίτες δεύτερης κατηγορίες σε σχέση με τους πολίτες του ηπειρωτικού χώρου. Το δικαίωμα στις σύγχρονες, αξιόπιστες, ποιοτικές και τακτικές υπηρεσίες μεταφοράς, είναι δικαίωμα όλων των πολιτών. Είναι δικαίωμα και των νησιωτών. 


Είμαι αισιόδοξος για την επιτυχία του Συνεδρίου μας. Το Συνέδριο για τις μεταφορές μπορεί να ανοίξει τον διάλογο για να πετύχουμε τους στόχους μας, γιατί το δικαίωμα στις μεταφορές αποτελεί δημόσιο αγαθό στο οποίο όλοι οι πολίτες σε μία ευνομούμενη Πολιτεία επιβάλλεται να έχουν πρόσβαση. 

Αγαπητοί συνάδελφοι, κυρίες και κύριοι, η Σύρος τα τελευταία χρόνια έχει κατορθώσει να συνδυάσει ιδανικά θα έλεγα, την βιομηχανική της παράδοση, που στηρίζεται κύρια στην λειτουργία του ναυπηγείου της, του Νεωρίου, με την τουριστική ανάπτυξη. Σήμερα που το Νεώριο κλυδωνίζεται και πάλι από την κρίση στην ναυπηγοεπισκευαστική βιομηχανία και δεκάδες εργαζόμενοι κινδυνεύουν να βρεθούν άνεργοι στο προσεχές μέλλον, ας στρέψουμε το βλέμμα μας και σε αυτό το μεγάλο πρόβλημα με την ευχή να ξεπεραστεί ανώδυνα και χωρίς συρρίκνωση του προσωπικού η νέα αυτή κρίση. 


Σας εύχομαι καλή επιτυχία και καλή διαμονή στο νησί μας. Παρακαλώ τον φίλο και συνάδελφο, τον κύριο Πάρι Κουκουλόπουλο, να παραλάβει ένα έργο ενός σημαντικού τοπικού καλλιτέχνη, του Γιάννη του Βέλλη, με θέμα τι άλλο, ένα πλοίο. 

Π. ΚΟΥΚΟΥΛΟΠΟΥΛΟΣ: Θα το βάλουμε στα γραφεία της ΚΕΔΚΕ κύριε Δήμαρχε, να ταξιδεύει την Αυτοδιοίκηση σε φουρτουνιασμένες θάλασσες θα πω, όχι σε ήρεμα λιμάνια, για να κρατά σταθερά. 


Τώρα εγώ αν και στεριανός, θα σας δώσω εκ μέρους της ΚΕΔΚΕ μία αναπαραγωγή ενός έργου του 1703 που είναι μία μελέτη για το Αρχιπέλαγος, περιγράφει τα νησιά του Αιγαίου και συγγραφέας είναι ο Ντάπερ. Περιέχει ονομασίες νησιών, γεωγραφική θέση και πολλές άλλες πληροφορίες. Πιστεύω να πλουτίσει την Βιβλιοθήκη του Δήμου. 


Κυρίες και κύριοι, σας καλωσορίζουμε στο θεματικό μας Συνέδριο για την ακτοπλοΐα εδώ στην Ερμούπολη της Σύρου. Ξεκινήσαμε με το καλωσόρισμα του οικοδεσπότη Δημάρχου, του κυρίου Γιάννη Δεκαβάλλα. Τον ευχαριστούμε για όλα όσα έχει κάνει ο ίδιος και το Δημοτικό Συμβούλιο και το προσωπικό του Δήμου και η Τοπική Ένωση Δήμων και Κοινοτήτων Κυκλάδων, για την καλύτερη διαμονή μας, αλλά και την επιτυχία του Συνεδρίου και συνεχίζοντας την παράδοσή μας, αφού ξεκινήσαμε με τον Δήμαρχο, θα συνεχίσουμε με τον Νομάρχη Κυκλάδων, τον κύριο Δημήτρη Μπάιλα, τον οποίο καλώ να απευθύνει το δικό του καλωσόρισμα.

Δ. ΜΠΑΪΛΑΣ: Κύριε Πρόεδρε της ΚΕΔΚΕ, κυρίες και κύριοι σύνεδροι, σας καλωσορίζω με την σειρά μου στην πρωτεύουσα του Νομού και σας ευχαριστώ μέσα από την καρδιά μου για την επιλογή σας να διεξαχθεί αυτό το τόσο σημαντικό Συνέδριο στις Κυκλάδες. Στα νησιά που περισσότερο από κάθε άλλον υφίστανται τα δεινά της έλλειψης των ακτοπλοϊκών συγκοινωνιών και της απομόνωσης. 


Δεν αποτελεί υπερβολή, ούτε σχήμα λόγου, ότι σήμερα η σκέψη όλων των Κυκλαδιτών, αλλά και όλων των κατοίκων της νησιωτικής Ελλάδας, είναι στραμμένη σε αυτό το Συνέδριο και η ελπίδα που τα τελευταία χρόνια έχει χαθεί, για ένα ουσιαστικό και χειροπιαστό αποτέλεσμα βελτίωσης της κατάστασης, ξανά ζωντανεύει στην ψυχή τους. 


Κυρίες και κύριοι σύνεδροι, πριν από 25 περίπου χρόνια ο γεμάτος οράματα και ευαισθησίες τότε Υπουργός Εσωτερικών, Γεώργιος Γεννηματάς, ξεκινώντας και τότε από την Ερμούπολη, επισκέφτηκε τα μικρά νησιά και ήταν η πρώτη φορά που Υπουργός Εσωτερικών πήγαινε σε αυτά τα νησιά, στα νησιά της «άγονης γραμμής» και για πρώτη φορά μίλησε για την ξεχασμένη Ελλάδα. Μια Ελλάδα που από τότε προσπαθεί να βγει στο προσκήνιο και μέχρι σήμερα δίνει την μάχη για την ύπαρξη και την ανάπτυξή της. Μια μάχη και μια προσπάθεια η οποία για να επιτύχει απαιτεί σαν απαραίτητη προϋπόθεση την ύπαρξη μίας τουλάχιστον ανεκτής ακτοπλοϊκής εξυπηρέτησης. 


Είναι γεγονός ότι το τραγικό ναυάγιο του ΣΑΜΙΝΑ ανέτρεψε βίαια ένα προβληματικό, ασταθές, αλλά υποφερτό σύστημα ακτοπλοϊκών συγκοινωνιών, στο οποίο όμως και η παρέμβαση του κράτους και η στοιχειώδης κοινωνική πολιτική υπήρχε και τυπικά τουλάχιστον έδινε την δυνατότητα στην Αυτοδιοίκηση να εκφέρει άποψη. 


Οι εξελίξεις ήταν ραγδαίες. Το ένα μετά το άλλο τα γερασμένα πλοία που δραστηριοποιούνταν στο Αιγαίο, χάθηκαν. Οι στατιστικές καμπύλες των επιδοτήσεων σχεδόν καθετοποιήθηκαν προς τα πάνω. Οι έκτακτες δρομολογήσεις έγιναν κανόνας. Τα ναύλα και οι μεθοδεύσεις για αυξήσεις των εισιτηρίων διεκδικούν βραβείο νόμπελ ευρεσιτεχνίας. Καθιερωμένες κατακτήσεις εκπτώσεων σε ευπαθείς ομάδες, συνταξιούχων, ναυτικών, φοιτητών, πολυτέκνων, εξαφανίστηκαν. Η επιλογή επιβίβασης και επιβατών ανάλογα με τον τόπο προορισμού έγινε κανόνας. Οι ακινητοποιήσεις των πλοίων και οι χειμώνες της απομόνωσης έγιναν μεγαλύτεροι. Οι κανόνες του ελεύθερου ανταγωνισμού, έγιναν κανόνες ασυδοσίας. 


Όλα αυτά, αλλά και πολλά άλλα δεινά τα οποία θα μου έπαιρνε πολύ χρόνο να τα αναφέρω, διαμόρφωσαν ένα κλίμα απόγνωσης, αφού και οι χιλιάδες διαμαρτυρίες όλων των φορέων προς το Υπουργείο ουδεμία ανταπόκριση βρίσκουν και η ευαισθησία του κράτους και των ακτοπλόων από σπάνιο είδος, έγινε ανύπαρκτη έννοια στον βωμό του κέρδους. 


Οι τελευταίες εξελίξεις πλήρους απελευθέρωσης των ναύλων, της άρνησης των ακτοπλόων να ανταποκριθούν στις προκηρύξεις των γραμμών, οι απαιτήσεις τους για πλήρη απελευθέρωση των κανόνων της αγοράς που είναι βέβαιο ότι δεν μπορούν να λειτουργήσουν στα νησιά μας, οι προσφυγές τους στην Ευρωπαϊκή Ένωση για αλλαγή του νομοθετικού πλαισίου, έχουν οδηγήσει πλέον τους νησιώτες στα όρια της απελπισίας. Αυτή η απελπισία διατυπώνεται με την νησιώτικη απλότητα, καθαρότητα, αλλά και οργή, σε όλο της το μεγαλείο, σε μία ενδεικτική επιστολή που στάλθηκε στον αρμόδιο Υπουργό κάποια μέρα του δύσκολου χειμώνα που πέρασε, από έναν συνάδελφό σας, τον Πρόεδρο της Δονούσας, που είναι το πλέον απομονωμένο νησί των Κυκλάδων και η οποία τουλάχιστον εμένα όχι μόνο με συγκίνησε, αλλά στην κυριολεξία με συγκλόνισε. 


Γράφει λοιπόν ανάμεσα στα άλλα ο Πρόεδρος της Δονούσας: «Αναρωτιόμαστε πόση αδιαφορία, πόσα ψέματα και πόσο εμπαιγμό θα υποστούμε ακόμα. Η κυβέρνηση εξαγγέλλει ευαισθησία, μέριμνα, τουριστική πολιτική, ίση αντιμετώπιση των κατοίκων των νησιών της άγονης γραμμής και την ίδια στιγμή εσείς επιδεικνύεται εγκληματική αδιαφορία, ανεπίτρεπτη αναλγησία και εξοργιστική κοροϊδία. Πόσο νομίζετε ότι μπορούμε να αντέξουμε ακόμα και να προσπαθούμε να ζούμε αξιοπρεπώς υπό τις δυσχερέστερες των συνθηκών και κάθε χρόνο με τις αποφάσεις να γυρνάμε σε συνθήκες ναυσιπλοΐας που ισχύουν πριν από πενήντα χρόνια; 


Αν ενοχλούμε και που υπάρχουμε, να μας το πείτε ευθέως. Αν νομίζετε ότι αδυνατείτε να μεριμνήσετε για εμάς, να το δηλώσετε δημοσίως, αλλά μην μας εμπαίζετε άλλο. Ζητάμε τα απολύτως αυτονόητα. Ανθρώπινες και ασφαλείς συνθήκες μεταφοράς από και προς το νησί μας και εσείς μας αντιμετωπίζετε με τις απολύτως απαράδεκτες, απάνθρωπες και επισφαλείς θαλάσσιες συγκοινωνίες. 

Δεν ανήκουμε σε άλλη επικράτεια, ούτε φορολογούμαστε από κάποιο άλλο κράτος, ούτε λειτουργούμε τις επιχειρήσεις μας υπέρ κάποιας άλλης κοινωνίας, ούτε μεγαλώνουμε τα παιδιά μας για να υπηρετήσουν σε κάποια άλλη κοινωνία. Είμαστε Έλληνες πολίτες, σκληρά εργαζόμενοι, που προσπαθούμε με νύχια και με δόντια να κρατηθούμε και να κρατήσουμε τα παιδιά μας πάνω σε αυτόν τον τόπο με πάρα πολλές δύσκολες και αντίξοες συνθήκες.»


Συνεχίζει και με άλλα ο Πρόεδρος της Δονούσας, τα οποία νομίζω ότι είναι περιττό να τα αναφέρω. 

Σήμερα, από αυτό το Συνέδριο, αυτή η κραυγή αγωνίας περιμένει να βρει μία απάντηση. Μια απάντηση που θα δώσει διέξοδο στα αδιέξοδα που έχουν δημιουργηθεί, κάτι που όπως αποδείχτηκε η κεντρική διοίκηση όλα αυτά τα χρόνια αδυνατεί να πράξει. Η μόνη ελπίδα που απομένει, είναι η φωνή των τοπικών κοινωνιών και η δράση της Αυτοδιοίκησης. Μιας Αυτοδιοίκησης που με συλλογικότητα και αποφασιστικότητα πρέπει να πάρει την υπόθεση στα χέρια της. Πρέπει να βρει τρόπο να ξεπεράσει τις στερεότυπες απαντήσεις και τα διλήμματα που τα Υπουργεία διατυπώνουν και είναι του τύπου: εμείς δεν έχουμε πλοία, βρείτε τα με τους εφοπλιστές, η Ευρωπαϊκή Ένωση απαγορεύει, δεν φταίμε εμείς, φταίνε οι άλλοι. 


Δεν μας ενδιαφέρει ποιος φταίει. Δεν μπορεί τρεις-τέσσερις φορές τον χρόνο, όταν κάποια χωριά της ηπειρωτικής Ελλάδας αποκλείονται από τα χρόνια για δύο-τρεις μέρες, να ξεσηκώνεται το πανελλήνιο και ο σε μόνιμη βάση αποκλεισμός κάποιων νησιών για εβδομάδες να θεωρείται κάτι το φυσιολογικό, να περνάει απαρατήρητο επειδή εμείς δεν έχουμε εθνικούς δρόμους για να κλείσουμε για να έρθουν τα κανάλια. 


Για εμάς τα πλοία και τα λιμάνια είναι η ζωή μας, είναι η ίδια η ύπαρξή μας και απαιτούμε να υπάρχουν. Πρέπει σήμερα εδώ στην Ερμούπολη, την καρδιά του αρχιπελάγους, να καταλήξουμε κάπου. Να καταδείξουμε λύσεις και αυτές οι λύσεις, όλοι μαζί να τις προωθήσουμε, να τις διεκδικήσουμε και να τις κατακτήσουμε. Όχι για την υστεροφημία μας, αλλά γιατί έχουμε ιερή υποχρέωση απέναντι σε αυτούς τους ηρωικούς Έλληνες που βρέθηκαν, μεγάλωσαν, έζησαν και επιμένουν να ζουν κολλημένοι σαν στρείδια στα βράχια που γεννήθηκαν. 


Σας καλωσορίζω λοιπόν και πάλι και εύχομαι αυτό το Συνέδριο να ικανοποιήσει τις προσδοκίες των συμπατριωτών μας που μας παρακολουθούν.


Θα ήθελα κύριε Πρόεδρε, να μου επιτραπεί να διαβάσω και ένα μήνυμα της Προέδρου της ΕΝΑΕ, κυρίας Φώφης Γεννηματά, την οποία εκπροσωπώ σε αυτό το Συνέδριό σας.


«Κυρίες και κύριοι, επιτρέψτε μου πρώτα από όλα να συγχαρώ την πρωτοβουλία της ΚΕΔΚΕ, της ΤΕΔΚ Νομού Κυκλάδων και του Δήμου Ερμούπολης, για την αξιοσημείωτη πρωτοβουλία να διοργανώσουν αυτό το Συνέδριο για το ζωτικότερο πρόβλημα της νησιωτικής Ελλάδας. 


Πρέπει να γίνει πλέον από όλους κατανοητό ότι το θέμα των ακτοπλοϊκών συγκοινωνιών για τα νησιά μας δεν είναι εποχιακό ζήτημα. Για όλους όσους γνωρίζουν την ζωή των νησιωτών, η μεταφορά δεν είναι ένα πρόβλημα που ανακύπτει μονάχα κατά την τουριστική περίοδο και που απαιτεί έκτακτα μέτρα αντιμετώπισης. 


Η διερεύνηση με συστηματικό και έγκυρο τρόπο αποτελεσματικών, ελκυστικών και σύγχρονων συστημάτων μεταφοράς για τα νησιά μας, είναι η μοναδική ελπίδα επιβίωσής τους. Αυτή η μεγάλη αναγκαιότητα, έρχεται να αντιμετωπίσει και υπογραμμίσει το Συνέδριό σας και για αυτό το χαιρετίζουμε με μεγάλη χαρά και ικανοποίηση. 


Η ΕΝΑΕ έχει εκφράσει την σταθερή αλληλεγγύη της σε κάθε μορφή κινητοποίησης των κατοίκων των νησιών του Αιγαίου και του Ιονίου που προτάσσει τα αυτονόητα δικαιώματά τους για καθημερινή πρόσβαση στο επαρχιακό, νομαρχιακό και εθνικό κέντρο και αυτό όχι εξαιτίας αντιπολιτευτικών ή λαϊκιστικών διαθέσεων, αλλά γιατί αποτελεί σταθερή πεποίθησή μας ότι ο ευαίσθητος χώρος του Ιονίου και του Αιγαίου απαιτεί ειδική μέριμνα, ειδικές πολιτικές, που επιβάλλουν οικονομικοί, κοινωνικοί και εθνικοί λόγοι. 

Είναι από όλους πια αποδεκτό ότι οι υπάρχουσες προβληματικές ακτοπλοϊκές συγκοινωνίες αποτελούν το μεγαλύτερο εμπόδιο στην ανάπτυξη των νησιωτικών περιοχών μας. Η ΕΝΑΕ ήταν και είναι αποφασισμένη να συμμετέχει στο Συνέδριο των ακτοπλοϊκών συγκοινωνιών για να αναζητηθούν με ειλικρίνεια και αλληλοσεβασμό κοινά συμφωνημένες λύσεις για το ακανθώδες πρόβλημα των μεταφορών στα νησιά. Λύσεις που πάνω από όλα θα λαμβάνουν υπόψη τις ζωτικές ανάγκες των κατοίκων. Δυστυχώς,  αντιδεοντολογική συμπεριφορά του Οργάνου στο πρόσφατο παρελθόν μας ανάγκασε να απέχουμε από συνεδρίασή του αφού ουσιαστικά καλούμαστε να παίξουμε τις «γλάστρες» και να προσυπογράψουμε προ-ειλημμένες αποφάσεις επί σοβαρότατων θεμάτων χωρίς καμία προηγούμενη ενημέρωση. 


Η συνεχιζόμενη υποβάθμιση των θαλάσσιων συγκοινωνιών δυστυχώς συμβαδίζει με  μία απόφαση της κεντρικής διοίκησης για ουσιαστική φίμωση της φωνής των τοπικών κοινωνιών και φορέων που συμμετέχουν στο ΣΑΣ. Παράλληλα, οι προωθημένες αλλαγές στην λειτουργία του Οργάνου για έκτακτες περιπτώσεις, μόνο περιττές μπορούν να χαρακτηριστούν, αφού ο νόμος 2932/2001 δίνει την δυνατότητα αντιμετώπισης εκτάκτων αναγκών και δεν χρειάζεται να δημιουργηθεί ένα νέο Όργανο που κανένας δεν γνωρίζει ποιοι θα συμμετέχουν και ποιοι θα αποφασίζουν για διάφορα θέματα που θα χαρακτηρίζονται έκτακτα κατά το δοκούν. 


Οι φορείς των τοπικών κοινωνιών δεν μπορούν να καλούνται να εκφέρουν εκ των υστέρων την γνώμη τους, βρισκόμενοι πολλές φορές μπροστά στο τελειωμένο. 

Όπως αποδεικνύει το διήμερο Συνέδριό σας, η Τοπική Αυτοδιοίκηση είναι αυτή που οργανώνει καινοτόμες δράσεις, συλλαμβάνει νεωτερικές ιδέες και πάνω από όλα αφουγκράζεται τον παλμό της τοπικής κοινωνίας. Νομαρχίες και Δήμοι πρέπει να έχουν τον πρώτο και όχι τον τελευταίο λόγο στα θέματα ακτοπλοΐας. Είμαστε αποφασισμένοι σε συνεργασία με τους φορείς των Πρωτοβάθμιων ΟΤΑ να διεκδικήσουμε τον ρόλο που μας αποδίδουν και μας ζητούν οι ίδιες οι κοινωνίες μας, οι πολίτες που θέλουν να συνεχίσουν να ζουν και να προοδεύουν στον τόπο τους. 
Ελπίζουμε το Συνέδριό σας να φτάσει σε επιστημονικό πόρισμα και προτάσεις πολιτικής που θα βάλουν το θέμα της θαλάσσιας μεταφοράς σε ένα διαφορετικό, πιο σύγχρονο και κοινωνικά ευαίσθητο πλαίσιο επεξεργασίας. Αυτό το πλαίσιο να είστε σίγουροι ότι η ΕΝΑΕ θα το στηρίξει με όλες τις ελπίδες.

Η Πρόεδρος της ΕΝΑΕ, Φώφη Γεννηματά.»

Π. ΚΟΥΚΟΥΛΟΠΟΥΛΟΣ: Καλούμε στην συνέχεια στο βήμα τον Γενικό Γραμματέα της Περιφέρειας Νοτίου Αιγαίου, κύριο Χαράλαμπο Κόκκινο, να μας καλωσορίσει και να χαιρετήσει νομίζω και εκ μέρους της κυβέρνησης, γιατί άλλος εκπρόσωπος δεν υπάρχει. 
Χ. ΚΟΚΚΙΝΟΣ: Κυρίες και κύριοι εκπρόσωποι του ελληνικού Κοινοβουλίου, φίλοι της Αυτοδιοίκησης του Α΄ και Β΄ Βαθμού, κυρίες και κύριοι σύνεδροι. 

Πρώτα από όλα θέλω να σας καλωσορίσω και να σας ευχαριστήσω για την παρουσία σας στο όμορφο και φιλόξενο νησί της Σύρου και να ευχηθώ πέρα όλων των άλλων, καλή διαμονή. 


Παράλληλα, θα ήθελα να συγχαρώ την ΚΕΔΚΕ, την ΤΕΔΚ Κυκλάδων και τον Δήμο της Ερμούπολης για αυτήν την πρωτοβουλία που έρχεται να ακουμπήσει σε ένα ευαίσθητο σημείο της νησιωτικής μας χώρας. Είναι γεγονός ότι οι μεταφορές είναι ένα αναπόσπαστο κομμάτι της ανάπτυξης των νησιών μας και είναι γεγονός ότι από αέρος στα μεγαλύτερα νησιά σήμερα της περιοχής μας, υπάρχουν αεροδρόμια και σχετικά καλές συγκοινωνίες, υπάρχουν ελικοδρόμια και προγραμματίζεται μέσω των υδροπλάνων ώστε να υπάρχει αυτή η ενίσχυση των μεταφορών από αέρος. 


Αναμφίβολα πρέπει να πούμε ότι η ακτοπλοϊκή σύνδεση των νησιών μας τόσο με την ηπειρωτική Ελλάδα, όσο και μεταξύ τους, αποτελεί ένα ζήτημα διαχρονικό. Στόχος μας αποτελούσε και αποτελεί η διασφάλιση του αναφαίρετου δικαιώματος των νησιωτών μας στις μετακινήσεις, αλλά και της εξυπηρέτησης των εκατομμυρίων επισκεπτών που υποδεχόμαστε κάθε χρόνο.


Στο πλαίσιο αυτό, καταβάλλεται κάθε δυνατή προσπάθεια τόσο από το Υπουργείο Εμπορικής Ναυτιλίας, όσο και από το Υπουργείο Αιγαίου και Νησιωτικής Πολιτικής, μέσα από μία σειρά επαφών με Βουλευτές, Νομάρχες, Δημάρχους και εκπροσώπους όλων των κοινωνικών και επιχειρηματικών φορέων, με σκοπό την επίτευξη της καλύτερης δυνατής συγκοινωνίας. Μιας συγκοινωνίας που θα χαρακτηρίζεται από ποιότητα, ασφάλεια και αξιοπιστία. 


Παράλληλα, γίνονται όλες οι απαραίτητες ενέργειες για την καλύτερη εξυπηρέτηση του επιβατικού κοινού στις περιπτώσεις διατάραξης των προγραμματισμένων δρομολογίων με την πλήρη δραστηριοποίηση του διαθέσιμου ακτοπλοϊκού στόλου, είτε με την έγκριση επιπλέον δρομολογίων, είτε με την τροποποίηση υφιστάμενων δρομολογίων.


Στο σημείο αυτό οφείλω να αναφέρω πως τα τελευταία χρόνια έχουμε αύξηση της επιβατικής κίνησης και δεν υπάρχει παράλληλα αύξηση του διαθέσιμου στόλου. Αντίθετα, υπάρχει μείωση. Χαρακτηριστικό παράδειγμα αποτελούν τα τρία κατασχεμένα πλοία της ΔΑΝΕ, η οποία μετά την πτώχευση τον Φεβρουάριο του 2004, της οποίας δεν είναι βέβαια της παρούσης να αναφερθούμε, αλλά θα αναφερθούμε στο γεγονός ότι υπήρχαν τεράστιες συνέπειες για τις συγκοινωνίες των Δωδεκανήσων, αλλά και την απουσία των ταχυπλόων της ναυτιλιακής εταιρείας Λέσβου, είτε λόγω μηχανικών βλαβών, είτε λόγω διενέξεων με τις γαλλικές εταιρίες που κατασκευάστηκαν. 


Ποια είναι όμως τα μέτρα που λαμβάνονται ή πρόκειται να ληφθούν για την βελτίωση των ακτοπλοϊκών συγκοινωνιών. Θεσπίστηκαν και επιβάλλονται αυστηρές ποινές σε όσες ακτοπλοϊκές εταιρείες ή ναυτικούς πράκτορες δεν ενημερώνουν έγκαιρα το επιβατικό κοινό για τυχόν αλλαγές στα δρομολόγια. Διενεργούνται εξονυχιστικοί έλεγχοι από τις αρμόδιες Υπηρεσίες για την αξιοπλοΐα των πλοίων της ακτοπλοΐας. Πραγματοποιούνται έλεγχοι στον ξενοδοχειακό τομέα των πλοίων και την συμμόρφωση πλοίων και ακτοπλοϊκών εταιρειών με τον Κώδικα Συστήματος Ασφαλούς Διαχείρισης που αφορά τις υποχρεώσεις και τις απαιτούμενες ενέργειες εταιρείας και πλοίου. Πραγματοποιήθηκε μερική απελευθέρωση πέρα από τα λιμάνια Κύμης, Λαυρίου, Ραφήνας, Ελευσίνας και στο λιμάνι του Πειραιά. Απελευθέρωση εκεί που λειτουργεί ο ανταγωνισμός, εκεί όπου υπάρχουν πάνω από τρεις εταιρείες και εκεί που υπάρχει μεγάλος όγκος επιβατών και οχημάτων. 


Ήδη τα πρώτα αποτελέσματα είναι θετικά από τον τρόπο που λειτούργησε η απελευθέρωση στα τέσσερα λιμάνια του Λαυρίου, της Ελευσίνας, της Ραφήνας και της Κύμης. Επίσης, για τον τρόπο με τον οποίο λειτουργεί ο ανταγωνισμός στο Βόρειο Αιγαίο από τον Πειραιά. Οι ναύλοι σε πολλές περιπτώσεις είτε καθηλώθηκαν, είτε μειώθηκαν, παρά το γεγονός ότι έχουμε 100% αύξηση της τιμής του πετρελαίου. 

Πιστεύουμε λοιπόν ότι απελευθέρωση δεν σημαίνει αύξηση των τιμών, αλλά αντίθετα καθήλωση των τιμών στις περισσότερες των περιπτώσεων και βελτίωση της ποιότητας των παρεχόμενων υπηρεσιών. 


Βεβαίως, δεν θα υπάρξει απελευθέρωση στα επιδοτούμενα τμήματα της άγονης γραμμής, όπου η Πολιτεία είναι υποχρεωμένη να καλύψει τις ανάγκες των νησιών και δεν υπάρχει μεγαλύτερη ζήτηση για μεταφορικό έργο. Κανένα από τα 120 κατοικημένα νησιά μας δεν πρέπει να μείνει χωρίς συγκοινωνιακή σύνδεση. Τα κριτήρια της απελευθέρωσης θα σχετίζονται με τον ανταγωνισμό. Θα ισχύσει δηλαδή εκεί όπου δραστηριοποιούνται δύο έως τρεις εταιρείες τουλάχιστον και όπου υπάρχει μεγάλο μεταφορικό έργο ή εξασφαλίζονται άλλες συνθήκες που ενισχύουν τον ανταγωνισμό, όπως εφαρμογή επίσης προγραμμάτων δωρεάν εισιτηρίων για τους κατοίκους της άγονης γραμμής, εξαετείς συμβάσεις δημόσιας υπηρεσίας για την προσέλκυση νεότευκτων πλοίων στα νησιά της άγονης γραμμής, που τους προσφέρουν ποιοτικές υπηρεσίες, αντί του ενός έτους που ίσχυε μέχρι τώρα. 

Όσοι αναλάβουν αυτήν την δημόσια υπηρεσία, θα έχουν και την υποχρέωση σε συγκεκριμένο χρονικό διάστημα να δρομολογήσουν νεότευκτα πλοία ηλικίας μέχρι πέντε ετών. Από το χρηματοδοτικό πρωτόκολλο που υπογράφτηκε από την Ευρωπαϊκή Τράπεζα Επενδύσεων με προνομιακούς όρους, δηλαδή με επιτόκιο 3,2 % σταθερό για 20 χρόνια και πενταετή έως επταετή περίοδο χάριτος, θα χρηματοδοτηθεί κατά το ήμισυ η κατασκευή νέων πλοίων. 

Άλλο κίνητρο είναι να επιδοτηθεί είτε από τον αναπτυξιακό νόμο, είτε σε συνεργασία πάντα με την Ευρωπαϊκή Ένωση, το ξενοδοχειακό τμήμα των πλοίων της ακτοπλοΐας.


Αυτά τα κίνητρα θα συνδεθούν και με την ανάπτυξη των δραστηριοτήτων των ελληνικών ναυπηγείων. Επίσης, υπάρχει δέσμευση να προχωρήσουμε σε προσκλήσεις εκδήλωσης ενδιαφέροντος για δρομολόγηση επιβατικών πλοίων ακόμα και σε  γραμμές οι οποίες θεωρούνται προνομιακές, όπως αναφέρω για παράδειγμα την περίπτωση της Κρήτης, σε εφαρμογή των σχετικών διατάξεων του νόμου περί ακτοπλοϊκών συγκοινωνιών που ισχύει από το 2001. Για όποιες εταιρείες ενδιαφερθούν, είτε από το εσωτερικό, είτε από το εξωτερικό, προϋπόθεση θα είναι να δρομολογηθούν πλοία όμοια ή και καλύτερα από αυτά που είναι σήμερα δρομολογημένα. Επίσης, τα πλοία αυτά θα πρέπει να έχουν συγκεκριμένη σύνθεση προσωπικού σύμφωνα με την ισχύουσα ελληνική νομοθεσία. Σε κάθε περίπτωση, θα ελεγχθεί η εφαρμογή των σχετικών διατάξεων και θα επιβάλλονται τα ανώτατα όρια των προβλεπομένων κυρώσεων στους παραβάτες. 


Φίλες και φίλοι σύνεδροι,  το ενδιαφέρον για τα νησιά μας δεν αποδεικνύεται μόνο από την προσπάθεια που καταβάλλεται για την βελτίωση των μεταφορών, είτε από αέρος, είτε της ακτοπλοΐας. Πρέπει να πούμε ότι τούτη την ώρα στην περιφέρειά μας υλοποιούνται ή πρόκειται να υλοποιηθούν πάνω από χίλια έργα υποδομών, ανάμεσα στα οποία υπάρχουν έργα που αφορούν την ακτοπλοΐα, όπως λιμάνια, τουριστικά καταφύγια, αλιευτικά καταφύγια και μαρίνες. Υπάρχουν προγράμματα τα οποία οφείλουμε και πρέπει να αξιοποιήσουμε με συλλογική προσπάθεια, τα οποία θα δώσουν άλλη ώθηση στην περιοχή μας. 

Φίλες και φίλοι, η οριστική επίλυση της ακτοπλοϊκής σύνδεσης των νησιών μας, επιβάλλει την σύνθεση και συνεργασία όλων. Κυβέρνησης, Τοπικής Αυτοδιοίκησης, φορέων. Είμαστε ανοικτοί σε κάθε πρόταση, από όπου και αν προέρχεται, εφόσον ανταποκρίνεται στην σύγχρονη πραγματικότητα όπου χαρακτηρίζεται από το άνοιγμα των συνόρων και τον έντονο ανταγωνισμό. 


Εύχομαι ειλικρινά η πρωτοβουλία αυτή της ΚΕΔΚΕ να στεφθεί με επιτυχία και να καταλήξει σε προτάσεις που θα βελτιώσουν περαιτέρω την ποιότητα ζωής των κατοίκων των νησιών μας και πρέπει να πω ότι τούτες οι προτάσεις, τούτα τα πορίσματα του Συνεδρίου, είναι καλοδεχούμενα προς συζήτηση με τα αρμόδια Υπουργεία της κυβέρνησης.


Κλείνοντας, θα ήθελα και πάλι να σας καλωσορίσω, να ευχηθώ καλή διαμονή και καλή επιτυχία στις εργασίες του Συνεδρίου.
Π. ΚΟΥΚΟΥΛΟΠΟΥΛΟΣ: Θα ολοκληρώσουμε με τα καλωσορίσματα. Έχουν ζητήσει και νομίζω πρέπει να τους δώσουμε την δυνατότητα να κάνουν το δικό τους καλωσόρισμα, οι δύο παρευρισκόμενοι Βουλευτές του Νομού Κυκλάδων. Η κυρία Άρια Μανούσου, Βουλευτής της ΝΕΑΣ ΔΗΜΟΚΡΑΤΙΑΣ, την οποία και καλώ να απευθύνει τον δικό της χαιρετισμό για καλωσόρισμα παράλληλα στους συνέδρους.

Α. ΜΑΝΟΥΣΟΥ: Κύριε εκπρόσωπε της κυβέρνησης, κυρία και κύριοι εκπρόσωποι των κομμάτων, κυρίες και κύριοι εκπρόσωποι των Τοπικών Αυτοδιοικήσεων, αγαπητοί συνάδελφοι, κυρίες και κύριοι σύνεδροι. Σας καλωσορίζω στην γενέτειρά μου, την αρχόντισσα των Κυκλάδων, την Σύρα μας. 


Θέλω να συγχαρώ τους εκπροσώπους της Τοπικής Αυτοδιοίκησης για την πρωτοβουλία διοργάνωσης του Συνεδρίου αυτού. Την βαθιά γνώση του αντικειμένου, τόσο από τους μελετητές, όσο και από εμάς όλους που βιώνουμε, που έχουμε μεγαλώσει σε αυτόν τον χώρο και βιώνουμε καθημερινά επί δεκαετίες το τεράστιο πρόβλημα αυτό της ακτοπλοΐας μας, μας οδηγεί νομίζω σε πολύ μεγάλη και σοβαρή προσπάθεια αντιμετώπισής του. 


Είμαι πεπεισμένη ότι όλοι μαζί, πέρα από τις όποιες πολιτικές, κομματικές τοποθετήσεις μας ή διαφορές μας, με σύνεση, συνεργασία και υπευθυνότητα θα προσπαθήσουμε να καταλήξουμε σε θέσεις και προτάσεις με δυνατότητα εφαρμογής και επιτυχούς υλοποίησης. 


Κυρίες και κύριοι σύνεδροι, θα ήθελα ξεκινώντας να επισημάνω και να τονίσω ιδιαίτερα, διότι νομίζω ότι πολλές φορές μου φαίνεται ότι το έχουμε ξεχάσει, ένα δεδομένο. Ότι με το νέο κοινοτικό θεσμικό πλαίσιο από 1η Ιανουαρίου 2004, οι πλοιοκτήτες δρομολογούν τα πλοία τους ελεύθερα και σε γραμμές που εκείνοι επιλέγουν. Ο ρόλος της Πολιτείας περιορίζεται στο να ελέγχει τις προϋποθέσεις και να παρεμβαίνει μόνο για λόγους δημόσιου συμφέροντος ή όπου ελεύθερα η αγορά αποτυγχάνει. 

Σήμερα ο αριθμός των πλοίων που διατίθενται είναι κατά πολύ μικρότερος των αναγκών μας και γενικά η ακτοπλοΐα μας είναι προβληματική. Αν και από τις προηγούμενες κυβερνήσεις είχαν διατεθεί μεγάλα ποσά για την εκπόνηση μελετών, καμία μα καμία από αυτές τις μελέτες δεν είχε αξιοποιηθεί. Είχαν μείνει όλες στο συρτάρι. Η έλλειψη σχεδιασμού σε συνάρτηση με την απόσυρση σοβαρού αριθμού πλοίων λόγω ηλικίας, μας έφερε σε αυτήν την δεινή κατάσταση σήμερα. 


Η σημερινή κυβέρνηση με υπευθυνότητα προχωρά σε μακροπρόθεσμο σχεδιασμό ολοκληρωμένων λύσεων της ακτοπλοΐας μας, ώστε να ικανοποιούνται όχι μόνο οι ανάγκες των μεγάλων νησιών, αλλά και αυτές των άγονων γραμμών. Θέλουμε να προσφέρουμε στους κατοίκους των νησιών μας και επαρκή αριθμό καραβιών, ασφάλεια, αξιοπιστία  δρομολογίων, αλλά και ποιοτική αναβάθμιση.


Για να τα πετύχουμε αυτά, μεταξύ άλλων δίνουμε την δυνατότητα να λειτουργήσει ο ελεύθερος ανταγωνισμός και επίσης δίνουμε την δυνατότητα σύναψης σύμβασης ανάθεσης δημόσιας υπηρεσίας με ακτοπλοϊκές εταιρείες για την εξυπηρέτηση των άγονων γραμμών κατά κύριο λόγο, με διάρκεια έξι ετών, σε αντίθεση που ίσχυε για έναν χρόνο μέχρι πρότινος και έτσι πιστεύουμε ότι δημιουργούμε τις προϋποθέσεις να προσελκύσουμε περισσότερα πλοία και με αναβαθμισμένα ποιοτικά κριτήρια. 


Γνωρίζετε πολύ καλά κύριοι σύνεδροι, ότι έπρεπε εδώ και αρκετά χρόνια να έχουν δοθεί κίνητρα στους επιχειρηματίες πλοιοκτήτες και τονίζω την λέξη επιχειρηματίες γιατί και αυτό δεν πρέπει να το ξεχνάμε, για ανανέωση του στόλου τους της ακτοπλοΐας μας. 


Γνωρίζετε επίσης καλά ότι αναβάθμιση ακτοπλοΐας χωρίς κατάλληλα λιμάνια, δεν είναι δυνατόν να υπάρξει. Σοβαρά κατασκευαστικά λάθη, όπως αυτά του λιμανιού της  Καλύμνου, δεν συγχωρούνται και δεν πρέπει να επαναληφθούν. Με την σύναψη του χρηματοδοτικού πρωτοκόλλου ύψους 6 δισεκατομμυρίων ευρώ, που υπογράφτηκε τον Ιούλιο του 2005, θα είμαστε σε θέση να υλοποιήσουμε το στρατηγικό σχέδιο ανάπτυξης των λιμανιών μας, αλλά και να εξασφαλίσουμε και την πρόσβαση σε αυτά. Δηλαδή τους δρόμους που οδηγούν στα λιμάνια μας, για να μην έχουμε πάλι το φαινόμενο της Σαντορίνης, που υπάρχει το αδιαχώρητο στους δρόμους και γνωρίζετε πάρα πολύ καλά όλοι όσοι έχετε πάει στην Σαντορίνη, πόσο καθυστερούν τα πλοία να φύγουν για να αδειάσουν τα αυτοκίνητα εκεί και όχι τίποτα άλλο, έρχεται μετά η κυβέρνηση και βάζει πέναλτι, χρηματικές ποινές. 

Κυρίες και κύριοι συνάδελφοι, σας καλώ και ζητώ να συμπράξετε όλοι, ο καθένας με τον τρόπο του, στην προσπάθεια του Υπουργείου Εμπορικής Ναυτιλίας για ανασύσταση, για εκ βάθρων ανασύσταση της ακτοπλοΐας μας. Θα πρέπει σε κάθε μας πρόταση, σε κάθε μας τοποθέτηση, να έχουμε στην σκέψη μας τους κατοίκους των νησιών μας, που ενώ βλέπουν να αυξάνεται αλματωδώς η τουριστική κίνηση τα δύο τελευταία χρόνια, αγωνιούν για την επαρκή σύνδεση και μεταξύ τους, αλλά και με την ηπειρωτική Ελλάδα, την υπόλοιπη Ελλάδα. Θα πρέπει πάνω από όλα να έχουμε στις σκέψεις μας όλους τους κατοίκους αυτών των μικρών νησιών, των 200 ή 500 κατοίκων, που περιμένουν από εμάς να ακουστεί η φωνή τους και να αισθανθούν ασφάλεια τους δύσκολους μήνες του χειμώνα. 


Είμαι πεπεισμένη ότι η αγάπη όλων μας για τον τόπο που γεννηθήκαμε, που μεγαλώσαμε και ζούμε, θα μας οδηγήσει σε σωστές προτάσεις για εφικτές λύσεις. 


Σας ευχαριστώ πολύ.

Π. ΚΟΥΚΟΥΛΟΠΟΥΛΟΣ: Καλώ τον κύριο Ρήγα Παναγιώτη, Βουλευτή Κυκλάδων του ΠΑΣΟΚ, να μας καλωσορίσει και αυτός και να χαιρετήσει το Συνέδριό μας.

Π. ΡΗΓΑΣ: Ευχαριστώ κύριε Πρόεδρε. Κύριοι συνάδελφοι, κύριε Νομάρχη, κυρίες και κύριοι εκπρόσωποι της Τοπικής Αυτοδιοίκησης, κύριοι εκπρόσωποι της Αυτοδιοίκησης των μικρών κυρίως νησιών, αυτών που βιώνουν με τον πιο τραγικό τρόπο τα αδιέξοδα της κυβερνητικής πολιτικής στην ακτοπλοΐα. Σήμερα εδώ η ΚΕΔΚΕ έχει πάρει μία σημαντική πρωτοβουλία. Μιλάμε για την ακτοπλοΐα και δεν είναι κανένας εκπρόσωπος της κυβέρνησης. Δεν είναι εδώ κανένας από αυτούς που ευθύνονται σε πολύ μεγάλο βαθμό για την κατάντια που παρουσιάζει σήμερα η ακτοπλοΐα στην πατρίδα μας. Δεν είναι κανένας από αυτούς που θα έπρεπε να ακούσει την αγωνία και τους προβληματισμούς των νησιωτών και όχι να προσκαλεί σε αδιέξοδους και πλαστούς διάλογους το Υπουργείο, οι οποίοι δεν οδηγούν σε κανένα αποτέλεσμα. 

Οι νησιώτες επιμένουν να διεκδικούν, να αγωνίζονται και να προτείνουν. Αυτήν λοιπόν την συμπυκνωμένη πείρα των νησιωτών εκφράζει σήμερα η ΚΕΔΚΕ, δείχνοντας ότι η Αυτοδιοίκηση αναλαμβάνει τις ευθύνες της. Η Αυτοδιοίκηση σήμερα εδώ αναλαμβάνει τις ευθύνες της απέναντι στον νησιώτη και έτσι η ΚΕΔΚΕ χρηματοδότησε μελέτη για να μπορέσει η Αυτοδιοίκηση να συμβάλλει, να παίξει πρωταγωνιστικό ρόλο στην αντιμετώπιση του ακτοπλοϊκού προβλήματος.


Κυρίες και κύριοι συνάδελφοι, σήμερα το ακτοπλοϊκό πρόβλημα έχει φτάσει σε ένα σημείο όξυνσης, που αν δεν υπάρξουν μέτρα αντιμετώπισης, ο επόμενος χειμώνας και κάθε χειμώνας που θα έρχεται θα είναι χειρότερος από τον προηγούμενο. Τα νησιά των Κυκλάδων και υποθέτω και οι άλλοι πολυνησιακοί νομοί, βίωσαν έναν χειμώνα απομόνωσης, ειδικότερα για τα μικρά νησιά. Ακούσαμε εδώ ωραία λόγια, εξαγγελίες οι οποίες ακούστηκαν και κατά την διάρκεια των προγραμματικών δηλώσεων της κυβέρνησης, τις οποίες σας υπενθυμίζω, τις κρατώ πάντα στην τσάντα μου. Ποιοτικές συγκοινωνίες, βαπόρια στο Αιγαίο – λόγια του κυρίου Παυλίδη – κατάργηση του επίναυλου, επαναφορά των εκπτώσεων. Όλα αυτά ήταν δεσμεύσεις στις προγραμματικές δηλώσεις της κυβέρνησης. Τίποτα από όλα αυτά δεν έχει υπάρξει. 


Αντί για αυτά, τι ακούσαμε; Ότι σήμερα η απελευθέρωση των ναύλων σε ορισμένα λιμάνια έγινε εξαιτίας της ύπαρξης ανταγωνισμού και ρωτώ, γιατί ζούμε στις Κυκλάδες: Η απελευθέρωση των ναύλων από την Ραφήνα, πώς δικαιολογείται; Πόσα πλοία εξυπηρετούσαν αυτόν τον χειμώνα την γραμμή Άνδρου – Τήνου – Μυκόνου – Ραφήνας; Ένα, το SUPER FERRY. Για να λέμε τα πράγματα με το όνομά τους. Ένα ήταν. Πού λοιπόν στηρίζεται η απόφαση για απελευθέρωση των ναύλων; Πού είναι οι τρεις εταιρείες οι οποίες ανταγωνίζονται στην συγκεκριμένη γραμμή; 


Είναι ένας νόθος ανταγωνισμός, ένας ανύπαρκτος ανταγωνισμός και μία απελευθέρωση ναύλων που δεν δικαιολογείται. Με την κατάργηση λοιπόν της ΡΑΦΕ και την έλλειψη μηχανισμών ελέγχου, αυτήν την στιγμή έχουμε ανυπαρξία ελέγχων σχετικά με τον ελεύθερο ανταγωνισμό. Έχουμε εναρμονισμένες πρακτικές, έχουμε δημιουργία μονοπωλιακών φαινομένων, τα οποία δεν ελέγχονται. 

Τουλάχιστον ενισχύστε, η κυβέρνηση, την Επιτροπή Ανταγωνισμού. Η Επιτροπή Ανταγωνισμού δεν μπορεί να ανταποκριθεί σήμερα με την σύνθεση και την υποστελέχωση που έχει στον έλεγχο της ακτοπλοΐας. Δεν μπορεί να υποκαταστήσει την καταργημένη ΡΑΦΕ. 

Δεύτερον. Αποφασίστε επιτέλους να παίξετε ως κυβέρνηση και ως Υπουργείο εκείνο τον υπεύθυνο ρόλο που πρέπει να παίζει το Υπουργείο Εμπορικής Ναυτιλίας για να διευθύνει μια διαβούλευση, έναν διάλογο, ανάμεσα στα διάφορα μέλη της ακτοπλοΐας και ποια είναι αυτά: οι εφοπλιστές, οι επιχειρηματίες, που δεν εμπιστεύονται την κυβέρνηση. Οι άνθρωποι που εργάζονται στην ακτοπλοΐα, που δεν εμπιστεύονται την κυβέρνηση και οι άνθρωποι της Αυτοδιοίκησης, δηλαδή οι εκπρόσωποι των νησιών, που κυριολεκτικά δεν εμπιστεύονται την κυβέρνηση. Ας αναλάβει λοιπόν ο Υπουργός Εμπορικής Ναυτιλίας να καθορίσει τους όρου τους διαλόγου και ας γίνει ένας διάλογος με σοβαρότητα και ειλικρίνεια, όπου η κάθε πλευρά θα περιορίσει τις απαιτήσεις και τις διεκδικήσεις της, θα μιλήσει με ειλικρίνεια και θα βρεθούν κάποιοι τόποι κοινής συνεννόησης έτσι ώστε να υπάρξει ένα μίνιμουμ προδιαγραφών, όρων και κανόνων στην λειτουργία της ακτοπλοΐας.  

Αυτό δεν είναι συνταγή, δεν είναι λύση. Αυτό είναι βασική προϋπόθεση σε μια ευνομούμενη Πολιτεία. Να υπάρχει αξιοπιστία από πλευράς της κυβέρνησης και εμπιστοσύνη ανάμεσα στα μέρη που εμπλέκονται στην συγκεκριμένη υπόθεση, πράγμα που σήμερα δεν υπάρχει. Αποκατάσταση εμπιστοσύνης λοιπόν, αποκατάσταση αξιοπιστίας και σοβαρότητας. Είναι ένα έλλειμμα σημαντικό που πρέπει να επανέλθει. 
Τρίτον. Απέναντι στην Ευρωπαϊκή Ένωση θα πρέπει να υπάρξει προσπάθεια δημιουργίας μηχανισμών διεκδίκησης, συσχετισμών τέτοιων που να επαναδιαπραγματευτούμε τους όρους απελευθέρωσης των ακτοπλοϊκών συγκοινωνιών. Δεν μπορεί η κυβέρνηση σήμερα επισείοντας την απειλή του Ευρωπαϊκού Δικαστηρίου, ουσιαστικά να επιτρέπει να ισχύσει η εξής αρχή: ότι ο εφοπλιστής δρομολογεί το πλοίο του όποτε θέλει, για όποιο χρονικό διάστημα θέλει και σε όποια γραμμή θέλει. Αυτή είναι η απλή αρχή η οποία θέλει η εφοπλιστικός κόσμος να εφαρμόσει, δεν είναι δυνατόν όμως να εφαρμοστεί στον χώρο του Αιγαίου. Θα πρέπει λοιπόν και εκεί να γίνει διαπραγμάτευση. 

Τέταρτον και κλείνω γιατί θεωρώ ότι ένας χαιρετισμός δεν πρέπει να επεκτείνεται, θα πρέπει να επαναξιολογήσουμε το σύστημα των επιδοτούμενων γραμμών. Ξοδεύονται τεράστια ποσά. Ξοδεύονται τεράστια ποσά, η ποιότητα πέφτει. Θα πρέπει λοιπόν, να επαναξιολογηθεί αυτό το σύστημα. 

Κυρίες και κύριοι συνάδελφοι, εάν δεν υπάρξουν άμεσα μέτρα τα οποία θα βελτιώνουν το κλίμα που επικρατεί σήμερα στην ακτοπλοΐα, αν δεν υπάρξουν αποφάσεις τέτοιες που θα εξασφαλίζουν το μίνιμουμ των διασφαλίσεων που έθετε ο νόμος 2932 περί απελευθέρωσης των ακτοπλοϊκών συγκοινωνιών, τον οποίο κυριολεκτικά τον διαλύσατε. Εάν λοιπόν δεν υπάρξει η συμμετοχή της Αυτοδιοίκησης, Νομαρχιακής και Τοπικής Αυτοδιοίκησης, η ενεργή, σε ένα καινούργιο αξιόπιστο σύστημα ακτοπλοϊκών γραμμών, το μέλλον της ακτοπλοΐας θα είναι ζοφερό. 

Με την απόλυτη πεποίθηση ότι η Αυτοδιοίκηση μπορεί να παίξει έναν ουσιαστικό και κρίσιμο ρόλο για να βελτιωθούν οι ακτοπλοϊκές συγκοινωνίες, πιστεύω ότι η μελέτη που καταθέτει σήμερα για λογαριασμό της ΚΕΔΚΕ το Συνέδριο, μπορεί να αποτελέσει την βάση διαλόγου για να μπορέσουν να κατατεθούν λύσεις για την αντιμετώπιση του ακτοπλοϊκού προβλήματος. 
Οι Κυκλάδες είναι ο χώρος εκείνος που βιώνει με τον πιο έντονο τρόπο το πρόβλημα. Εδώ  σήμερα βρίσκονται κυρίως εκπρόσωποι μικρών νησιών. Ακούσατε την κραυγή αγωνίας του Προέδρου της Δονούσας. Τις ίδιες κραυγές αγωνίας έχουν απευθύνει κατά την διάρκεια του χειμώνα και η Αμοργός και η Ηρακλειά και η Σχοινούσα και η Φολέγανδρος και η Σίκινος, όλα τα μικρά και μεσαία νησιά και τέλος οι Δυτικές Κυκλάδες και ακόμα πιο πρόσφατα η Άνδρος και η Τήνος. Φτάσαμε στο σημείο ακόμα και η γραμμή Τήνου – Άνδρου – Μυκόνου, να τείνει να γίνει προβληματική και να έχει ανάγκη επιδότησης. 

Αυτή η κατάσταση δεν μπορεί να συνεχιστεί άλλο. Με την πεποίθηση λοιπόν ότι σήμερα από εδώ θα βγουν κάποιες σημαντικές προτάσεις, θα συμμετέχω σε αυτόν τον διάλογο παρεμβαίνοντας και αύριο με συγκεκριμένες, πιο λεπτομερείς απόψεις. 

Σας ευχαριστώ και εύχομαι καλή επιτυχία στο Συνέδριο. 

Π. ΚΟΥΚΟΥΛΟΠΟΥΛΟΣ: Να ενημερώσω σε αυτό το σημείο ότι από το πρόγραμμα που έχετε στα χέρια σας, θα υπάρξει μία ουσιαστική αλλαγή. Ουδέν κακόν αμιγές καλού, που έλεγαν οι αρχαίοι. Είχαμε βέβαια τον Γενικό Γραμματέα, προφανώς εκπροσωπεί την κυβέρνηση, αλλά από τέσσερα συναρμόδια Υπουργεία όμως, δεν είχαμε καμία εκπροσώπηση, τα οποία έχουν το καθένα λόγο, μερικά μάλιστα όπως το Ναυτιλίας, διεκδικεί και την αποκλειστικότητα για μία σειρά θέματα όπως θα πούμε στην συνέχεια στην εισήγησή μας. Παρ’ όλα αυτά, δεν συντονίστηκαν για να έρθει εκπρόσωπος του Υπουργείου να τοποθετηθεί για αυτό καθαυτό το πρόβλημα και την κυβερνητική πολιτική. Αυτό βέβαια είναι κάτι ιδιαίτερα αρνητικό. Μας δίνει ωστόσο την δυνατότητα να κάνουμε σήμερα την παρουσίαση της μελέτης του Ινστιτούτου, την οποία θα παρουσιάσει ο κύριος Χλωμούδης. Αυτό δηλαδή που είναι στην δεύτερη μέρα, περασμένο στην δεύτερη μέρα, θα γίνει σήμερα και αύριο, το λέω προκαταβολικά για τους συνέδρους, μια και κάποιοι από τους προσκεκλημένους μας θα αναχωρήσουν ενδεχομένως αύριο, ότι αύριο θα έχουμε την τοποθέτηση και των οργανωμένων να πω φορέων, όπως είναι το Συμβούλιο Νησιωτικών Δήμων, το Δίκτυο Νησιών Βορείου Αιγαίου, το Δίκτυο ΔΑΦΝΗ και πάει λέγοντας, αλλά και όλων βέβαια των συνέδρων, ξεκινώντας φυσικά από την προγραμματισμένη ομιλία του οικοδεσπότη Δημάρχου, κυρίου Δεκαβάλλα, που δεν θα μας ξανά καλωσορίσει, αλλά θα μιλήσει ως Πρόεδρος του Συμβουλίου Νησιωτικών Δήμων και Κοινοτήτων Ελλάδας, ιδιότητα που έχει εδώ και δύο χρόνια, που διαδέχτηκε τον έτερο εξ αριστερών Δήμαρχο Ροδίων, κύριο Γιαννόπουλο. 


Έτσι λοιπόν, θα κάνουμε αυτήν την αλλαγή στο πρόγραμμα. Θα συνεχίσουμε κανονικά με την εισήγηση της ΚΕΔΚΕ, με τις τοποθετήσεις των κομμάτων εφόσον απουσιάζουν τα Υπουργεία, των φορέων. Θα παρακαλέσω όλους μας να είμαστε όσο το δυνατόν σύντομοι για να δώσουμε την δυνατότητα και στον κύριο Χλωμούδη να παρουσιάσει στην συνέχεια την μελέτη που νομίζω ότι είναι ιδιαίτερα ενδιαφέρουσα. 


Κύριε Γενικέ Γραμματέα της Περιφέρειας του Νοτίου Αιγαίου, κύριοι εκπρόσωποι των κομμάτων, μια και ξεκινήσαμε λίγο απότομα με τον Δήμαρχο της Ερμούπολης, να πω ότι επίσημες εκπροσωπήσεις από τα κόμματα έχουμε από το ΠΑΣΟΚ, το οποίο εκπροσωπείται από την Βουλευτή και μέλος του Πολιτικού Συμβουλίου και υπεύθυνη το τομέα ανάπτυξης, μέρος του οποίου είναι και το ζήτημα των ακτοπλοϊκών συγκοινωνιών, την κυρία Άννα Διαμαντοπούλου. Το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ που εκπροσωπείται από το μέλος της Κεντρικής Επιτροπής και στέλεχος της ΠΝΟ, αλλά δεν είναι με αυτήν την ιδιότητα, είναι εκπρόσωπος του ΚΚΕ, ο κύριος Μανουσογιαννάκης Ιωάννης. Επίσης, ο κύριος Βαγγέλης Αποστόλου, μέλος της Πολιτικής Γραμματείας του ΣΥΝΑΣΠΙΣΜΟΥ και υπεύθυνος της Τοπικής Αυτοδιοίκησης. Είναι οι τρεις εκπροσωπήσεις που έχουμε, τους καλωσορίζω και τους τρεις.


Επίσης να πω ότι έχουμε και την κυρία Ελπίδα Τσουρή, Βουλευτή Χίου και είναι ιδιαίτερα σημαντικό να έχουμε μία νησιώτισσα Βουλευτή ακόμα ανάμεσά μας, κοντά στους Κυκλαδίτες Βουλευτές. 


Τον Αντινομάρχη Δωδεκανήσου, κοντά στον έτερο του Β΄ Βαθμού, τον Νομάρχη των Κυκλάδων και έχουμε πάρει και αρκετούς χαιρετισμούς στους οποίους θα κάνουμε αναφορά παρακάτω. 


Κυρίες και κύριοι, σας καλωσορίζουμε στο ειδικό θεματικό Συνέδριο για τις μεταφορές στον νησιωτικό χώρο και τον ρόλο της Αυτοδιοίκησης, που γίνεται σήμερα εδώ στην Σύρο, στην καρδιά των Κυκλάδων. Αρκετοί από εμάς, μάλιστα οι κοντινότεροι, ταλαιπωρηθήκαμε για να φτάσουμε εδώ και όπως είπα, ταλαιπωρήθηκαν πιο πολύ οι πιο κοντινοί. Έπρεπε να πάνε πρώτα στον Πειραιά για να γυρίσουν ξανά στην Σύρο. Για να μην πούμε βέβαια πως ήρθαν κάποιοι από τα Δωδεκάνησα και το Βόρειο Αιγαίο. Μας το εξιστορούσαν κάποιοι σύνεδροι πριν από λίγο, πριν ξεκινήσουμε. Τα ξέραμε και εμείς όλα αυτά, όπως τα ξέρετε πολύ καλά και εσείς που τα βιώνετε καθημερινά όλον τον χρόνο, χειμώνα-καλοκαίρι.


Ακριβώς για αυτό θελήσαμε ανάμεσα στα άλλα να κάνουμε το Συνέδριό μας εδώ, για να πάρουν όλοι, όσοι τυχόν στερούνται της γεύσης, να πάρουν όλοι την γεύση ενός προβλήματος που κατά καιρούς στοιχειώνει ένα μεγάλο μέρος του νησιώτικου χώρου μας, αλλά έρχεται στο επίκεντρο κάθε φορά που οι χιλιάδες κάτοικοι των πόλεων, κυρίως των μεγαλουπόλεων, ετοιμάζονται για διακοπές καλοκαιρινές ή Πασχαλινές, όπως θα συμβεί σε λίγες μέρες. Εκατομμύρια τουρίστες που επισκέπτονται την χώρα μας, μπαίνουν συχνά-πυκνά σε μία περιπέτεια προκειμένου να γευθούν τον μύθο μας, τον μύθο της Ελλάδας που λέει και η σχετική διαφήμιση. Τους μισούς μήνες του χρόνου κυριαρχεί η απομόνωση και τους άλλους μισούς μήνες για μεγάλο μέρος του νησιώτικου χώρου, κυριαρχεί μεγάλη ταλαιπωρία. 


Δεν είναι μόνο η ταλαιπωρία. Αν ήταν μόνο η ταλαιπωρία, δεν θα γινόταν λόγος και δεν θα μας οδηγούσε σε συνέδριο. Η κατάσταση αυτή και αυτό είναι το πιο σημαντικό, έχει σημαντικές επιπτώσεις στην περιφερειακή ανάπτυξη, στην επιδιωκόμενη οικονομική αναβάθμιση του νησιωτικού χώρου, στην οποία κατά τα άλλα όλοι αναφερόμαστε κάνοντας λόγο για εθνικό χώρο που πρέπει να διασφαλιστεί. Πώς άραγε θα διασφαλιστεί; Χωρίς σύνδεση; Παραμονές Πάσχα και όλα δείχνουν πως και το φετινό καλοκαίρι θα ζήσουμε εικόνας ντροπής κυριολεκτικά σαν τις περσινές, σε όλα τα λιμάνια της χώρας και πιθανά και πριν το καλοκαίρι. Τώρα το Πάσχα. 


Η Τοπική Αυτοδιοίκηση από την φύση του ίδιου του θεσμού έρχεται σε επαφή με τα προβλήματα των πολιτών και των τοπικών κοινωνιών ευρύτερα. Φυσικό είναι λοιπόν να πάρουμε αυτήν την πρωτοβουλία, όπως έχουμε πάρει και άλλες ανάλογες. Να μελετήσουμε δηλαδή το θέμα, να προσπαθήσουμε να προτείνουμε λύσεις, μαζί με τους κατεξοχήν αρμόδιους. Τους ίδιους τους κατοίκους φυσικά των νησιών. 


Έτσι, μέσω του Ινστιτούτου Τοπικής Αυτοδιοίκησης απευθυνθήκαμε στα Πανεπιστήμια Πειραιώς και Αιγαίου, τα οποία θέλω να ευχαριστήσω ιδιαίτερα στο πρόσωπο όχι μόνο των παρισταμένων επιστημόνων, εις εκ των οποίων ως συντονιστής θα παρουσιάσει την μελέτη όπως είπα, ο κύριος Χλωμούδης, αλλά και δια των πρυτάνεων να ευχαριστήσω συνολικά τα δύο Πανεπιστήμια γιατί πραγματικά στάθηκαν αρωγοί και συμπαραστάτες. Ανταποκρίθηκαν άμεσα καταρχήν και ένθερμα στην πρόσκλησή μας και δούλεψε, όπως φαντάζομαι θα τα πει ο κύριος Χλωμούδης στην συνέχεια, δούλεψε μια πολύ μεγάλη ομάδα πανεπιστημιακών από τα δύο Πανεπιστήμια Αιγαίου και Πειραιώς που ανταποκρίθηκαν όπως είπα θετικά στην πρόσκληση του Ινστιτούτου Τοπικής Αυτοδιοίκησης, που ανέλαβε να μελετήσει για λογαριασμό μας το θέμα και έγινε καλή δουλειά. Σε λίγο θα την δείτε. 


Είναι μία δουλειά πρωτότυπη, μία δουλειά με μετρήσεις που δεν είχαν ξανά γίνει μέχρι τώρα, μία δουλεία με  στοιχεία. Η Αυτοδιοίκηση τεκμηριώνει αυτά που λέει. Άλλωστε, για αυτό φτιάξαμε το Ινστιτούτο Τοπικής Αυτοδιοίκησης και η ενέργειά μας αυτή αποδίδει ήδη καρπούς. 


Μετά τις ολοκληρωμένες μελέτες για την φορολογική αποκέντρωση, την Περιφερειακή Αυτοδιοίκηση, την μητροπολιτική διακυβέρνηση, που υιοθετήθηκαν θυμίζω στους συναδέλφους, σχεδόν παμψηφεί στο τελευταίο μας τακτικό Συνέδριο, ήρθε η τεκμηριωμένη πρόταση για την Συνταγματική Αναθεώρηση που παρουσιάσαμε πριν είκοσι μέρες και η οποία ήδη προγραμματίστηκε να επιδοθεί στην Πρόεδρο της Βουλής και τα κόμματα και ακολουθούν άλλες προτάσεις για τους μετανάστες, τα πολεοδομικά ζητήματα, τον εκσυγχρονισμό των Δήμων και την διαφάνεια. 

Η πρότασή μας για τις μεταφορές στον νησιωτικό χώρο συνδέεται άμεσα με όλα αυτά, γιατί ας μην ξεχνάμε, η σύνδεση των νησιών με την ενδοχώρα δεν είναι τεχνικό θέμα. Έχει σχέση με την αποκέντρωση, έχει σχέση με την περιφερειακή ανάπτυξη, με την ισχυροποίηση της Τοπικής Αυτοδιοίκησης. 


Για αυτό εξάλλου στην Συνταγματική Αναθεώρηση θέλω να θυμίσω, ζητάμε να έχει διακριτό ρόλο, να απασχολήσει διακριτά την Συνταγματική Αναθεώρηση η Τοπική Αυτοδιοίκηση, ζητάμε να αναβαθμιστούν οι Δήμοι και να θεσπιστεί η Περιφερειακή Αυτοδιοίκηση, ζητάμε να διασφαλιστεί η οικονομική αυτοτέλεια της Αυτοδιοίκησης, ζητάμε να ακούγεται η φωνή μας μέσα από διαδικασίες διαβούλευσης με την κεντρική εξουσία για κάθε νομοθετική ρύθμιση ή απόφαση που αφορά τους συμπολίτες μας και την ζωή τους. 


Η Συνταγματική Αναθεώρηση κυρίες και κύριοι, αγαπητοί συνάδελφοι, δίνει μία μεγάλη δυνατότητα να μπει στην χώρα μας ένα τέλος στον αφόρητο συγκεντρωτισμό που συνιστά το σοβαρότερο εμπόδιο στην ανάπτυξη και ευημερία του τόπου μας. Εμείς θα αγωνιστούμε για αυτό, όπως αγωνιστήκαμε μαζί με τους νησιώτικους Δήμους και τον Σύνδεσμό τους, το ξέρουν οι δύο Πρόεδροι, ο προηγούμενος και ο σημερινός, αφού ήταν πρωτοστάτες και πρωταγωνιστές σε αυτήν την προσπάθεια, για να κατοχυρώσουμε πριν από λίγα χρόνια την νησιωτικότητα. Αγωνιστήκαμε και πετύχαμε. Πετύχαμε η νησιωτικότητα να συμπεριληφθεί συγκεκριμένα και διακριτά στο Σύνταγμα. Μπήκε στα κοινοτικά κείμενα και έχει συμπεριληφθεί και στην Ευρωπαϊκή Συνταγματική Συνθήκη, ανεξάρτητα βέβαια από την περιπέτεια της συγκεκριμένης Συνθήκης που δυστυχώς ακόμα δεν έχει θεσμοθετηθεί ως Ευρωπαϊκό Σύνταγμα. 


Ήρθε η ώρα μετά από αυτόν τον κύκλο των επιτυχιών, όπου μικρό ή μεγάλο μέρος αυτών των επιτυχιών το διεκδικεί και η Αυτοδιοίκηση γιατί πραγματικά παλέψαμε, ήρθε η ώρα φίλες και φίλοι των νησιώτικων περιοχών, να διεκδικήσουμε όλοι μαζί σε ευρωπαϊκό, αλλά και σε εθνικό επίπεδο, την καθιέρωση πια της νησιωτικότητας στην πράξη ως ενός ειδικού κριτηρίου για τον σχεδιασμό δράσεων περιφερειακής ανάπτυξης, όπως προβλέπει το Σύνταγμά μας και η σχετική διάταξη της Ευρωπαϊκής Συνθήκης. Να  γίνει επιτέλους πράξη. Να φύγουμε από τις ευχές και να πάμε στην πράξη. Να φύγουμε από τα λόγια, να περάσουμε επιτέλους σε δράση. Να καταστήσουμε το δήθεν  συγκριτικό μειονέκτημα της χώρας, να το καταστήσουμε αυτό που πραγματικά είναι, το συγκριτικό της πλεονέκτημα, γιατί η νησιωτικότητα είναι πλεονέκτημα για την Ελλάδα και δεν είναι μειονέκτημα. Ας το καταλάβουν όσοι το παραδέχονται στα λόγια και όχι στην πράξη και ας ανοίξει ο δρόμος της δράσης και της δημιουργίας με πυξίδα την νησιωτικότητα. Αυτό είναι το κυρίως ζητούμενο, πέρα από το σημερινό ή το αυριανό συνέδριο και την κάθε πρωτοβουλία.


Φίλες και φίλοι, η Ελλάδα που το 14% του πληθυσμού κατοικεί σε 124 από τα 3.500 νησιά, αποτελεί μοναδικό φαινόμενο όπως ξέρετε, στην Ευρωπαϊκή Ένωση. Μοναδικό φαινόμενο πρέπει να αποτελεί το γεγονός ότι τα νησιά, οι μεταφορές στα νησιά και η ζωή σε αυτά, αποτελούν κλασικό δείγμα έλλειψης ενιαίου κέντρου συντονισμού και πολυαρχίας, καθώς εμπλέκονται αποσπασματικά και χωρίς ενιαία πολιτική τα Υπουργεία Ναυτιλίας, Μεταφορών, Ανάπτυξης, ΠΕΧΩΔΕ, Αιγαίου, Εσωτερικών. Τέσσερα είπα εγώ, έξι είναι τελικά. Ίσως για αυτό δεν συντονίστηκαν για να έρθει έστω ένα από αυτά, επειδή είναι πολλά, δεν ξέρω. Ακόμα, Γενικοί Γραμματείς Περιφερειών, Νομάρχες, Έπαρχοι, κάπου και οι Δήμαρχοι και μία πληθώρα Υπηρεσιών και όλα αυτά χωρίς την ουσιαστική συμμετοχή Τοπικής και Νομαρχιακής Αυτοδιοίκησης, των ίδιων τελικά των τοπικών κοινωνιών και των πολιτών που κατοικούν σε αυτά τα νησιά. 

Ο κατακερματισμός αυτός μεταξύ πολλαπλών επιπέδων διοίκησης και η έλλειψη ενός ενιαίο κέντρου συντονισμού, δημιουργεί ανισότητες κοινωνικές, αναπτυξιακές, οικονομικές, που φυσικό είναι ολοένα να εντείνονται. Ανισότητες τόσο σε σχέση με την ηπειρωτική Ελλάδα, όσο και μεταξύ των ίδιων των νησιών. Το ξέρουν καλά οι ίδιοι οι νησιώτες τι σημαίνουν αυτές οι διαφορές στην καθημερινή τους ζωή, στην καθημερινή τους οικονομική δραστηριότητα. Φαίνεται πως δεν έχει γίνει όσο θα έπρεπε κατανοητό ότι οι μεταφορές αποτελούν όχι απλά ένα δίκτυο εξυπηρέτησης, αλλά ένα καθαρό επιταχυντή της ανάπτυξης των νησιών στην βάση μιας αειφορίας φυσικά. Αντίθετα, έχουν διαμορφωθεί συνθήκες ολιγοπωλιακές ή και μονοπωλιακές, από τις οποίες δημιουργήθηκαν νησιά τριών ταχυτήτων: 
Τα μεγάλα, τα πιο εμπορικά, με ή χωρίς  εισαγωγικά και τουριστικά νησιά μας που βρίσκονται στην πρώτη κατηγορία εξυπηρέτησης, που έχουν λογικά ή όχι προβλήματα ικανοποίησης της ζήτησης τις περιόδους αιχμής και χαμηλή πολλές φορές συχνότητα εξυπηρέτησης τις υπόλοιπες περιόδους του έτους. 

Ο δεύτερος είναι ο και μεγαλύτερος αριθμός των νησιών μας, είναι ο αριθμός των μεσαίων νησιών και κάποιων μεγάλων πλην όμως απομακρυσμένων, όπως στα Δωδεκάνησα και στο Ανατολικό Αιγαίο, τα οποία μονίμως αντιμετωπίζουν πρόβλημα συγκοινωνιακής εξυπηρέτησης.

Τέλος, έχουμε τα μικρά νησιά της άγονης γραμμής, τα οποία παραμένουν σε συνθήκες απομόνωσης ανεξαρτήτως εποχής.


Δεν χωρά λοιπόν καμία αμφιβολία ότι το σύστημα που διαμορφώθηκε δεν εξυπηρετεί όπως θα έπρεπε τους κατοίκους των νησιών, δεν εξυπηρετεί όπως θα έπρεπε τους επισκέπτες, δεν εξυπηρετεί τις εμπορευματικές μεταφορές, δεν εξυπηρετεί δηλαδή τελικά την κοινωνική και οικονομική ανάπτυξη του νησιώτικου χώρου, τόσο σε σχέση με την ηπειρωτική χώρα, όσο και ενδονησιωτικά, δημιουργώντας ανισότητες για τις οποίες μίλησα νωρίτερα. 


Με αυτήν την έννοια, πρέπει όχι απλά να επανασχεδιαστεί αυτό το σύστημα, αλλά κυρίως πιστεύουμε φίλες και φίλοι και αυτή είναι η κεντρική μας πρόταση, πιστεύουμε πως πρέπει να επαναπροσδιοριστεί, πρέπει να υπάρξει μία καινούργια κεντρική ιδέα γύρω από την οποία θα οικοδομηθεί το σύστημα εξυπηρέτησης μεταφοράς και ανάπτυξης τελικά των νησιών του Αιγαίου. 


Το κεντρικό μας μήνυμα κυρίες και κύριοι, θα το ακούσετε ολοκληρωμένα και αναλυτικά και τεκμηριωμένα από τους εισηγητές μετά, είναι τούτο: η πρόσβαση των πολιτών στις υπηρεσίες μεταφορών αποτελεί δημόσιο αγαθό και δικαίωμα που σε κάθε περίπτωση πρέπει να διασφαλιστεί από την Πολιτεία καθώς δεν μπορεί να υπακούει αποκλειστικά στην λογική του κόστους οφέλους. Βασικό κριτήριο αποτελεί η εξασφάλιση μίας εγγυημένης υπηρεσίας δημοσίου συμφέροντος σε κάθε χρήστη, ανεξάρτητα από την γεωγραφική του θέση, σε τιμή προσιτή και το οποίο να στηρίζεται στην αρχή της κατά το δυνατόν εναρμόνισης της τιμολογιακής επιβάρυνσης του χρήστη των θαλάσσιων μεταφορών με αυτή των χερσαίων μεταφορών όταν μιλάμε για την απολαβή και την παροχή ανάλογης υπηρεσίας. 

Αυτά όλα φίλες και φίλοι, δεν ξέρω αν σε κάποιους φάνηκαν στρυφνά. Είναι μία πρόταση και χωρίς τελεία και κόμμα. Είναι στο μεγαλύτερο μέρος της κομμάτι από την σχετική ευρωπαϊκή Οδηγία, που όσο και αν φαίνεται περίεργο, γιατί στην πατρίδα μας έχουμε μία λανθασμένη εικόνα. Κάθε φορά που μιλάμε για απελευθέρωση και συγκοινωνίες, θεωρούμε ότι ξαφνικά όλα έχουν αφεθεί έρμαια στο έλεος του ανταγωνισμού και δεν υπάρχει ή δεν πρέπει να υπάρχει καμία δημόσια παρέμβαση.

Τουναντίον, η έννοια του δημόσιου αγαθού και δικαιώματος για τις μεταφορές και ιδιαίτερα για τις απομακρυσμένες περιοχές, καθώς και η εξασφάλιση μιας ελάχιστα εγγυημένης υπηρεσίας δημοσίου συμφέροντος, είναι βασικές αρχές κάτω από τις οποίες οικοδομείται η κοινή ευρωπαϊκή πολιτική που αφορά τις μεταφορές, ιδιαίτερα όταν αυτές αφορούν προβληματικές περιοχές, απομονωμένες και ούτω καθεξής. 

Διαφορετικά, ξέρουμε πολύ καλά ότι η οικονομική επιβάρυνση μιας επιχείρησης σε ένα νησί θα είναι πολύ μεγαλύτερη από ότι για μία ομοειδή στην ηπειρωτική χώρα, με σαφείς επιπτώσεις στην ανταγωνιστικότητα της νησιωτικής οικονομίας και τότε ποιος πληρώνει το κόστος βέβαια.

Για να πετύχουμε, στο επίκεντρό μας πρέπει να βάλουμε, εμείς αυτό προτείνουμε, πρέπει να τεθεί επιτέλους στο επίκεντρο της επίλυσης αυτού του προβλήματος, το μεταφορικό έργο και όχι όπως συμβαίνει μέχρι σήμερα, το μεταφορικό μέσο. Το σημερινό σύστημα παράγει προβλήματα και ταλαιπωρία. Είναι αποδεδειγμένο, δεν χρειάζεται να κομίσουμε αποδείξεις εδώ στην καρδιά των Κυκλάδων και του Αιγαίου. Είναι άμεση η ανάγκη να οδηγηθούμε στην ανάπτυξη ενός ολοκληρωμένου συστήματος μεταφορών με τον συντονισμό και διαφορετικών μέσων, πλοίων, αεροπλάνων, υδροπλάνων, ελικοπτέρων. Αυτό μπορεί να γίνει μέσω της προκήρυξης του μεταφορικού έργου και όχι μέσου, που καλείται να προσφέρει ο επενδυτής, αντί της υφιστάμενης προκήρυξης αποκλειστικά και περιοριστικά στην βάση των χαρακτηριστικών του μεταφορικού μέσου, πλοίου. 


Αν υιοθετήσουμε μία τέτοια προσέγγιση, τότε ανοίγει ο δρόμος για τις συνέργιες που θα υπερπηδήσουν τους υφιστάμενους περιορισμούς και τις δυσκαμψίες που καθημερινά συναντούμε. Σε αυτό το πλαίσιο η Αυτοδιοίκηση θα μπορεί να χρησιμοποιήσει ακόμα αποτελεσματικότερα εργαλεία που προσφέρει ο νέος Κώδικας Δήμων και Κοινοτήτων που σήμερα κατατέθηκε στην Βουλή, όπως οι συμπράξεις δημοσίου και ιδιωτικού τομέα. 

Για αυτό εμείς κάνουμε τρεις συγκεκριμένες προτάσεις, που πιστεύουμε ότι έχουν πολιτικό και επιτελικό χαρακτήρα και θα παρακαλούσαμε αν υπάρχει βέβαια η δυνατότητα, κυρίως από τους εκπροσώπους των κομμάτων αλλά και των φορέων, να υπάρξει ή σήμερα ή και αύριο βέβαια από όλους τους συνέδρους σχολιασμός. 

Προτείνουμε πρώτον, την οργάνωση ενός ενιαίου κέντρου λήψης αποφάσεων, με ισχυρή φυσικά συμμετοχή της Τοπικής Αυτοδιοίκησης, με αποκλειστική αρμοδιότητα αυτού του κέντρου να οργανώνει, σχεδιάζει, προγραμματίζει, συντονίζει, εποπτεύει και να ελέγχει την διεξαγωγή του συγκοινωνιακού έργου όλων των μέσων μαζικής μεταφοράς, θαλάσσιων και αεροπορικών, στον νησιώτικο χώρο. 


Δεύτερον, την σύσταση με πρωτοβουλία του Δημοσίου, ενός εξειδικευμένου Οργανισμού παροχής ακτοπλοϊκών υπηρεσιών στις άγονες γραμμές που θα χειρίζεται δημόσιους πόρους και μέσα, με στόχο την υλοποίηση του σχεδιασμού του κεντρικού φορέα που θα είναι φυσικά ενιαίος και θα αφορά όλο το νησιώτικο χώρο. 


Τρίτον τέλος, κάτι που είναι ιδιαίτερα αναγκαίο σε τέτοια πολύπλοκα συστήματα γιατί κανένας δεν υποβαθμίζει φυσικά την σοβαρότητα του προβλήματος, την δημιουργία ενός Παρατηρητηρίου που θα καταγράφει συστηματικά τα δεδομένα που σχετίζονται με το σύστημα μεταφορών, τις προσφερόμενες υπηρεσίες, τις ελλείψεις που παρατηρούνται κάθε φορά και θα έχει γενικά την ευθύνη παρακολούθησης, αξιολόγησης και διαρκούς επικαιροποίησης των μέτρων που πρέπει να λαμβάνονται, των συνθηκών που κάθε φορά επικρατούν, έτσι ώστε να προωθούνται διορθωτικές δράσεις. 

Θέλω όμως σε αυτό το σημείο να κάνω μία ακόμα αναφορά στις άγονες γραμμές. Οφείλουμε νομίζω όλοι μας απέναντι στους συμπατριώτες μας, είναι ελάχιστοι σύνεδροι εδώ από τις άγονες γραμμές όπως είναι φυσικό, είναι συμπατριώτες μας για τους οποίους όλοι λέμε συνεχώς ότι κρατούν ζωντανά τα ακριτικά νησιά μας, μόνο που ξεχνάμε να τους δείξουμε την εκτίμησή μας όταν έρχεται η ώρα του ταμείου. 


Πρέπει λοιπόν να πάρουμε αποτελεσματικά μέτρα για την στήριξή τους, για να μην πω από το βήμα του Συνεδρίου ότι ο Δήμαρχος της Τήλου που πήρε την πρωτοβουλία με μέσο που ο Δήμος με ομόφωνη απόφαση του Δημοτικού Συμβουλίου κατάφερε να εξασφαλίσει και μετά από δεκάδες περιπέτειες, με απειλή παραίτησης του Δημοτικού Συμβουλίου, κατάφερε να εγκαταστήσει μία αξιοπρεπή σύνδεση με την Κω και την Ρόδο, σήμερα δεν μπορεί να είναι γιατί παρεμποδίστηκε κυριολεκτικά από διάφορες συνθήκες τις οποίες δεν θέλω να σχολιάσω. Είναι βέβαια, ζητώ συγνώμη από όλους τους υπόλοιπους, έτυχε να θέλει να είναι και δεν είναι μαζί και μας ειδοποίησε και για αυτό και τον ανέφερα. 

Η εικόνα που έχουμε είναι απογοητευτική ιδιαίτερα από τις άγονες γραμμές και όχι μόνο βέβαια. Με την απελευθέρωση, οι νησιώτες δεν βίωσαν καμία ουσιαστική βελτίωση, ούτε σε επίπεδο παρεχομένων υπηρεσιών, ούτε σε επίπεδο τιμών. Ίσα-ίσα που πληρώνουν από την τσέπη τους μέσω του επίναυλου, το μεγαλύτερο μέρος των επιδοτήσεων. Τα νούμερα που θα ακούσετε μετά στην μελέτη, λένε τα εξής: ότι ο επίναυλος ανήλθε το 2005-2006 στα 44 εκατομμύρια ευρώ, εκ των οποίων ο κρατικός προϋπολογισμός κάλυψε τα 20 και η επιβάρυνση τα 24. Αυτό λένε τα νούμερα, τα επίσημα στοιχεία. 


Η Ελλάδα είναι η μόνη χώρα στην Ευρώπη με τόσα πολλά νησιά, που πρέπει να εξυπηρετηθούν με καθεστώς δημόσιας υπηρεσίας. Τα νησιά των άγονων γραμμών. Νομίζω ότι το κόστος στο οποίο έγινε αναφορά, δεν είναι πια εκείνο το κόστος που είναι απαγορευτικό για την κυβέρνησή μας να υποβάλλει επίσημα αίτημα στην Ευρωπαϊκή Ένωση να συνδράμει όλη αυτήν την κατάσταση. Βρίθουν τα κείμενα της Ευρωπαϊκής Ένωσης για την ανάγκη πολιτικών για τις απομακρυσμένες περιοχές. Απαιτείται λοιπόν, πατώντας και στην φράση της Ευρωπαϊκής Συνταγματικής Συνθήκης που αναγνωρίζει την ιδιαιτερότητα του νησιώτικου χώρου, επιτέλους να αναληφθεί συγκεκριμένη πρωτοβουλία. Δεν είναι νούμερα με τα οποία θα γονατίσουμε τον κοινοτικό προϋπολογισμό. Για τον Θεό! Αυτός ο δρόμος λοιπόν, πρέπει να ανοίξει. 


Δεν είναι όμως μόνο οι μεταφορές το πρόβλημα. Έχουμε και τις υποδομές των λιμανιών. Είναι ένα ζήτημα που ιδιαίτερα μας απασχολεί φίλες και φίλοι, εμάς τους αιρετούς και τις ελλείψεις στις ευρύτερες υποδομές που επίσης επηρεάζουν την ανάπτυξη στα νησιά. Δεν πρέπει να μας διαφεύγει πως τα προβλήματα των υποδομών επιτείνονται από τα προβλήματα εκμετάλλευσης, τα οποία οφείλονται επίσης στην έλλειψη ενός ενιαίου κέντρου προγραμματισμού, συντονισμού και ελέγχου και την πολυαρχία για την οποία μίλησα νωρίτερα. 


Θα μπορούσα να μιλήσω πολύ σκληρότερα. Διαβάζοντας, το ξέρουν καλά οι νησιώτες εκεί, ο Μάρκος Μεννής μαζί με τον Γιάννη τον Δεκαβάλλα, οι δύο Πρόεδροι των Συνδέσμων, Βορείου Αιγαίου και Νησιωτικών Δήμων, μας το έφεραν πριν λίγες μέρες κάτω στην ΚΕΔΚΕ, μαζί με τον Αντιπρόεδρό μας, κύριο Γιαννόπουλο. Εκείνο το χωρίς αποδέκτες κείμενο του Υπουργείου Εμπορικής Ναυτιλίας, που πραγματεύεται ζητήματα οργάνωσης και λειτουργίας των Λιμενικών Ταμείων και των Δημοτικών Λιμενικών Ταμείων, εξακολουθώντας να αγνοεί κατά προκλητικό τρόπο ότι τα Δημοτικά Λιμενικά Ταμεία είναι Νομικά Πρόσωπα δημοσίου δικαίου των ΟΤΑ και εποπτεύονται φυσικά από το Υπουργείο Εσωτερικών. 


Παρ’ όλα αυτά, το Υπουργείο Εμπορικής Ναυτιλίας δείχνει να θεωρεί τον εαυτό του, να φέρεται ως εποπτεύων Υπουργείο, ως το μόνο δηλαδή που γνωρίζει, που μπορεί να προτείνει λύσεις, που είναι αρμόδιο τελικά για την επίλυση των προβλημάτων και αυτό την ώρα που το Υπουργείο Ναυτιλίας συνάδελφοι, το ξέρουμε πολύ καλά, δεν έχει τιμήσει την ρητή δέσμευση του Υπουργού του, κυρίου Κεφαλογιάννη, ότι ο θεσμός των Δημοτικών Λιμενικών Ταμείων θα επεκταθεί στο σύνολο των λιμανιών της χώρας, πλην αυτών φυσικά που εξαιρούνταν από την αρχή με τον συγκεκριμένο νόμο. 

Άλλωστε ο νέος Κώδικας, που όπως είπα κατατέθηκε ήδη στην Βουλή σήμερα, ορίζει την εκμετάλλευση των χερσαίων ζωνών των λιμανιών, την συντήρηση και κατασκευή λιμενικών έργων, ως αποκλειστική αρμοδιότητα των ΟΤΑ. Επιτέλους, αυτό το ζήτημα που κρατά είκοσι, είκοσι πέντε χρόνια η ταλαιπωρία όχι της Αυτοδιοίκησης, δεν είναι η δική μας ταλαιπωρία, η ταλαιπωρία των νησιών, το συγκεκριμένο εμπόδιο στην ανάπτυξη πρέπει να τελειώνει. Δεν μπορεί από την μία να μιλάμε για αποκλειστική αρμοδιότητα των ΟΤΑ και από την άλλη να έχουμε το Υπουργείο Ναυτιλίας να παίζει το δικό του το βιολί και να χορεύει τον δικό του τον χορό. Πρέπει να μπει ένα τέλος. Πρέπει να γίνει επιτέλους κατανοητό ότι αποκέντρωση a la carte δεν υπάρχει αγαπητοί συνάδελφοι της Τοπικής Αυτοδιοίκησης, κυρίες και κύριοι. Η αποκέντρωση είναι μία διαδικασία που πρέπει να προωθηθεί συστηματικά και παντού. Οι τοπικές κοινωνίες με τους εκπροσώπους τους πρέπει να πάρουν στα χέρια τους τις τύχες των λιμανιών και όχι μόνο. Για αυτό άλλωστε στα πλαίσια της πρότασής μας για την Συνταγματική Αναθεώρηση για την οποία μίλησα, παράλληλα με την καθιέρωση Αυτοδιοικητικών Περιφερειών και Μητροπολιτικών Αυτοδιοικήσεων σε Αθήνα-Θεσσαλονίκη, επισημαίνουμε την ανάγκη αντίστοιχων θεσμών και για τον νησιώτικο χώρο. 

Αυτά τα αιτήματα είναι πλέον ώριμα και κατασταλαγμένα. Δεν μπορούν να περιμένουν άλλο, όπως δεν μπορεί να περιμένει άλλο και η μεγάλη μεταρρύθμιση που οδηγεί στην τομή στον νησιώτικο χώρο. Θα το επαναλάβω φίλες και φίλοι, με έχετε ακούσει πάρα πολλές φορές να το λέω, εγώ είμαι στεριανός, αλλά νομίζω σε αυτό δεν πρέπει να περιμένουμε πράσινο φως από την Πολιτεία, μπορούμε και πρέπει να ξεκινήσουμε και να προχωρήσουμε μόνοι μας. Έναν Δήμο χρειάζεται κάθε νησί πλην ελαχίστων εξαιρέσεων και τον θεσμό του Δημάρχου-κυβερνήτη, αυτού δηλαδή που ασκεί το σύνολο των αρμοδιοτήτων κρατικού χαρακτήρα, φυσικά με εποπτεία. Αυτή είναι η μεγάλη τομή που θα αλλάξει τα πάντα στον νησιώτικο χώρο και αυτή είναι στα δικά μας χέρια και ας μην περιμένουμε πράσινο φως από τις κυβερνήσεις. Εθελοντικές συνενώσεις, κίνητρα και να ανοίξουμε τον μεγάλο δρόμο για την μεγάλη αυτή μεταρρύθμιση. 
Άλλωστε και το πρόβλημα που εξετάζουμε εδώ σχετίζεται άμεσα με τον βαθμό αποκέντρωσης και την ενίσχυση της Αυτοδιοίκησης. Όλοι μας κατανοούμε πως αν ο κάτοικος της Τήλου ή της Σίφνου μπορούσε να επιλύσει τα θέματα με την Πολεοδομία για παράδειγμα, ένα μεγάλο μέρος των θεμάτων Πολεοδομίας στο νησί του, δεν θα χρειαζόταν να ταξιδεύει στην Σύρο. Ίσως να απλουστεύαμε και το πρόβλημα. Μία σειρά μετακινήσεις από τα νησιά στις οποίες κάνουμε αναφορά, γίνονται για λόγους κυριολεκτικά περιττούς, ιδιαίτερα στην εποχή της ηλεκτρονικής διακυβέρνησης με τόσο ανεπτυγμένη τεχνολογία. Διογκώνεται από μόνο του πολλές φορές το πρόβλημα, πραγματικά χωρίς λόγο. Θα μπορούσαμε να αποφεύγουμε τέτοια προβλήματα. Όπως θα μπορούσαμε να αποφεύγουμε και πολλά ζητήματα που έχουν να κάνουν με την μετακίνηση, που σχετίζονται με παιδεία, υγεία, απασχόληση και άλλου τύπου υπηρεσίες, που θα μπορούσαν πραγματικά με μια γενναία αποκέντρωση να περιοριστούν αυτού του τύπου οι υποχρεωτικές οι οποίες είναι και οι πιο ταλαίπωρες βέβαια για αυτόν που πρέπει να τελειώσει την δουλειά του, αλλά δεν  μπορεί να πάει την ώρα που πρέπει και όπως πρέπει. 

Είναι ζήτημα ζωής πια, καλύτερης ζωής φίλες και φίλοι, αντάξιας των νησιών μας, η ενίσχυση της αποκέντρωσης γενικότερα και ο επαναπροσδιορισμός, επανασχεδιασμός του υφιστάμενου συστήματος μεταφορών στα νησιά. Πιστεύουμε και αυτή είναι η φιλοδοξία μας, δεν είναι άλλη, το Συνέδριό μας να δώσει ένα αποφασιστικό έναυσμα για το ξεκίνημα ενός δημόσιου διαλόγου που θα οδηγήσει σε μία συγκεκριμένη και ορατή βελτίωση και θα ανοίξει έναν καινούργιο δρόμο για τα νησιά μας στο δρόμο της ανάπτυξης και της αειφορίας. 
Σας ευχαριστώ.

Ι. ΔΕΚΑΒΑΛΛΑΣ: Παρακαλούμε την κυρία Άννα Διαμαντοπούλου, Βουλευτή του ΠΑΣΟΚ και τέως Υπουργό, να μιλήσει ως εκπρόσωπος του Πανελλήνιου Σοσιαλιστικού Κινήματος. 

Α. ΔΙΑΜΑΝΤΟΠΟΥΛΟΥ: Κύριε Δήμαρχε της Ερμούπολης, να σας ευχαριστήσουμε για το θερμό σας καλωσόρισμα. Κύριε Πρόεδρε της ΚΕΔΚΕ, να σας συγχαρούμε με την αφορμή αυτού του συνεδρίου και για το Ι.Τ.Α., ένα εργαλείο απολύτως απαραίτητο το οποίο δείχνει τη σημασία του, ιδιαίτερα όταν προσεγγίζονται θεματικά τα ζητήματα όπως το σημερινό συνέδριο.

Θα έλεγα με απόλυτο τρόπο ότι η ωριμότητα της δημοκρατίας, της Πολιτείας, των κομμάτων, αλλά και όλων των επιμέρους θεσμών, κρίνονται από τη στιγμή που μιλούν και πράττουν επί του ειδικού. Το γενικό είναι πάντοτε εύκολο. Αρκεί μια περιγραφή της κατάστασης, μια υπογράμμιση των  μεγάλων προβλημάτων και μια απλή υπόθεση, ότι «αν εμείς συμμετείχαμε, ήμασταν εκεί, είχαμε την ευθύνη, τα πράγματα θα ήταν καλύτερα.» Οι αιρετοί άρχοντες, αλλά και τα κόμματα, κρίνονται επί του συγκεκριμένου, επί των προτάσεων, επί των πολιτικών, επί της σωστής ανάγνωσης γιας εξαιρετικά σύνθετης πραγματικότητας.


Για τις νησιωτικές μεταφορές, γραμμή ζωής για τα νησιά, η Τ.Α. πρωταγωνιστεί για μια βιώσιμη λύση. Η κάθε μια από τις λέξεις είναι και ένα κεφάλαιο πολιτικής. Από το τι σημαίνει «βιώσιμη λύση» ειδικά για την ακτοπλοΐα, μέχρι η «Τ.Α. πρωταγωνιστής» Θα ξεκινούσα από το δεδομένο ότι η ακτοπλοΐα, δηλαδή η παροχή υπηρεσιών μεταφορικού έργου, που δεν είναι απλά επιλογή αλλά αποτελεί δικαίωμα του κάθε πολίτη, είναι κάτι πολύ περισσότερο από μια αγορά, είναι ουσιαστικά το ίδιο το δημόσιο συμφέρον – και όπως πολύ σωστά είπε ο Πρόεδρος της ΚΕΔΚΕ – είναι υποχρέωση της Πολιτείας. 


Την ευθύνη λοιπόν απέναντι στην ακτοπλοΐα, στη παραγωγή αυτού του έργου στο οποίο πρωταγωνιστής θα είναι και η Αυτοδιοίκηση, την έχει η Πολιτεία. Έτσι, θα έλεγα, ότι δεν μου κάνει καμία εντύπωση ότι σήμερα κανένα από τα τέσσερα Υπουργεία δεν είναι εδώ. Δεν είναι το Υπουργείο Ακτοπλοΐας, δεν είναι το Υπουργείο Νησιώτικης Πολιτικής, δεν είναι ο Υπουργός Μεταφορών, δεν είναι ο Υπουργός Εσωτερικών, Δημόσιας Διοίκησης και Αποκέντρωσης. Γιατί δεν είναι εδώ; Χθες στη Βουλή υπήρξε μια σύγκρουση των πολιτικών αρχηγών, όπου ο κύριος Παπανδρέου είπε ότι έχουμε έναν Πρωθυπουργό που κρύβεται. Αυτό το είδαμε σήμερα με την αναβολή της παρουσίας του σε μεγάλες πόλεις της βόρειας Ελλάδας όπου υπάρχουν τεράστια προβλήματα. Ο Πρωθυπουργός δεν πάει, όχι γιατί δεν έχει χρόνο, αλλά γιατί δεν μπορεί να απαντήσει στο τεράστιο πρόβλημα της αποβιομηχάνησης της χώρας, το οποίο δεν είναι καινούργιο, έχει μια πορεία, αλλά βεβαίως οι κυβερνήσεις σε κάθε περίοδο απαντούν με συγκεκριμένες πολιτικές και μέτρα. Δεν μπορεί να απαντήσει το θέμα της Θεσσαλονίκης και των λιπασμάτων.


Σήμερα λοιπόν οι Υπουργοί δεν είναι εδώ, όχι γιατί δεν έχουν χρόνο, αλλά γιατί όπως έχει αποδειχθεί και μέσα στη Βουλή, δεν μπορούν να απαντήσουν και να δώσουν σαφείς τάσεις των προθέσεων τους για κανένα από τα μεγάλα ζητήματα. Πιστεύουμε ότι ο λόγος που δεν είναι σήμερα εδώ ο κύριος Κεφαλογιάννης είναι γιατί σήμερα θα έπρεπε να τοποθετηθεί δημοσίως για αυτά που θα γίνουν φέτος το καλοκαίρι. Χωρίς να θέλουμε να γίνουμε μάντεις κακών, έχουμε κάνει επανειλημμένες συζητήσεις στη Βουλή, που λέμε ότι αυτό το καλοκαίρι με τη προετοιμασία που υπάρχει μέχρι στιγμής, ίσως είναι το πλέον δεινό καλοκαίρι των τελευταίων χρόνων. Εδώ λοιπόν ο Υπουργός σήμερα θα έπρεπε να μιλήσει, όχι επί των γενικών αρχών, αλλά για το τι θα γίνει αυτό το καλοκαίρι. Το τι θα γίνει το Πάσχα που έρχεται και που ξέρετε πολύ καλύτερα από μένα ότι στη Πάρο άρχισαν ήδη τα μεγάλα προβλήματα.


Δεν θέλω καθόλου να μιλήσω εκ του ασφαλούς και κάνοντας εύκολη αντιπολίτευση. Εκφράζω και εκπροσωπώ σήμερα ένα κόμμα το οποίο ήταν πολλά χρόνια στην εξουσία. Η κατάσταση σήμερα στα νησιά μας βεβαίως δεν έχει καμία σχέση με αυτά του 1981, δεν χρειάζεται να το περιγράψω εγώ, το ξέρετε καλύτερα από όλους. Βεβαίως η Ελλάδα στα 20 χρόνια που πέρασαν είχε να αντιμετωπίσει ένα πρόγραμμα υποδομών που καμία άλλη χώρα στην Ευρώπη δεν είχε. Πολλές φορές – και μάλιστα τις τελευταίες μέρες από τον κύριο Αλογοσκούφη – έγινε αναφορά στην Ιρλανδία. Να υπενθυμίσω ότι η Ελλάδα έχει 48 αεροδρόμια και η Ιρλανδία 2! Η Ελλάδα έχει 12 μεγάλα λιμάνια και μερικές δεκάδες μικρά, ενώ η Ιρλανδία έχει όλα-όλα 4 λιμάνια, 2 μεγάλα και 2 μικρά! Η Ελλάδα έπρεπε τα χρόνια που πέρασαν να αντιμετωπίσει σχεδόν από μηδενική βάση τρομακτικά ζητήματα υποδομών. Βεβαίως προχώρησε σε πολιτικές οι οποίες ήταν πρωτοποριακές και έχουν πολύ σημαντικά αποτελέσματα, από τα Υπουργεία που έγιναν στη νησιώτικη Ελλάδα μέχρι τα ειδικά μέτρα και τα κίνητρα που δόθηκαν στους αναπτυξιακούς νόμους. Ήταν αρκετό; Όχι. Δεν συγκρίνουμε με αυτό που ήμασταν, συγκρίνουμε με αυτό που έπρεπε να ήμασταν σήμερα. Είναι σαφές ότι υπάρχουν στη πολυνησιακή Ελλάδα, με τις ιδιαιτερότητες που ήδη έχουν ειπωθεί, σημαντικά προβλήματα. 


Το θέμα της ακτοπλοΐας που εκτιμούμε ότι είναι ένα από τα σημαντικότερα ζητήματα πολιτικής της χώρας, γιατί αφορά την ιδιαιτερότητα της χώρας μας, έχει άμεση σχέση με τη δημοκρατία, δηλαδή με τα δικαιώματα των πολιτών να έχουν ίση πρόσβαση στα κοινωνικά αγαθά, έχει σχέση με την οικονομία γιατί η βαριά μας βιομηχανία, δηλαδή ο τουρισμός, βασίζεται στα νησιά μας, άρα στην ακτοπλοΐα, είναι λοιπόν ένα θέμα μείζον για την κοινωνική και οικονομική συνοχή.


Πιστεύουμε ότι η αντιπολίτευση είναι μια πολύ θετική περίοδος για ένα κόμμα, αν την χρησιμοποιήσει σωστά και με σοφία. Θέλουμε να αποφύγουμε το παράδειγμα της ΝΕΑΣ ΔΗΜΟΚΡΑΤΙΑΣ που μετά από 7 χρόνια στην αντιπολίτευση με τον σημερινό αρχηγό της και 2 χρόνια στη κυβέρνηση, ξεκινάει διάλογο και καλεί τους φορείς να συζητήσουν τα προβλήματα για το πώς θα λυθούν τα ζητήματα της ακτοπλοΐας, χωρίς η ίδια να καταθέτει πρόταση, δηλαδή «ελάτε να συζητήσουμε» όταν έχει περάσει η μισή κυβερνητική θητεία, για να δούμε πως θα λύσουμε τα προβλήματα που καίνε.


Τον προηγούμενο χρόνο έγινε μια πολύ σημαντική δουλειά και κύριε Πρόεδρε σήμερα θα σας καταθέσω δυο κείμενα τα οποία θέτουμε σε δημόσια διαβούλευση σε όλους τους κοινωνικούς φορείς, ένα για τη νησιώτικη πολιτική και ένα για την ακτοπλοΐα. Είναι κείμενα στα οποία δούλεψαν ειδικοί επιστήμονες, πολιτικά στελέχη, στελέχη της Αυτοδιοίκησης, για να καταλήξουμε σε τι; Σε μια πρόταση η οποία ουσιαστικά παραδέχεται ότι το σημερινό μοντέλο έχει φτάσει στα όρια του. Έγινε μια πολύ μεγάλη προσπάθεια, υπήρξαν πολύ σημαντικές επιδοτήσεις, υπήρξε κακή οργάνωση, σοβαρά προβλήματα υποδομών, απελευθέρωση των αγορών. Η κατάσταση έχει φτάσει σήμερα σε ένα σημείο που το μοντέλο χρειάζεται ανατροπή, δεν μπορούμε να συνεχίσουμε με τον ίδιο τρόπο απλώς δίνοντας μερικά ευρώ περισσότερα ή απελευθερώνοντας περισσότερο την αγορά ή απελευθερώνοντας το ένα λιμάνι ή το άλλο, πιστεύοντας ότι με αυτόν τον τρόπο, ουσιαστικά αφήνοντας ελεύθερα τα ναύλα, θα λύσουμε και το πρόβλημα της ακτοπλοΐας. 


Ξεκινώ από δυο βασικές αρχές: Το πρώτο, ότι η ακτοπλοΐα είναι προϋπόθεση για την κοινωνική και οικονομική συνοχή και το δεύτερο ότι η ακτοπλοΐα δεν μπορεί να αντιμετωπιστεί σαν αγορά. Θα συμφωνήσω απόλυτα με τον Πρόεδρο της ΚΕΔΚΕ, στην εύκολη λύση ότι μας φταίει η απελευθέρωση και η Ευρώπη. Αυτό που διαφοροποιεί την απελευθέρωση στο ευρωπαϊκό και στο αμερικανικό μοντέλο – και εδώ έχουμε όλοι ευθύνες στο ότι δεν έχουμε δώσει την πραγματική εικόνα – είναι ότι στην Ευρώπη δεν υπάρχει καμία απελευθέρωση αγοράς χωρίς να λαμβάνεται υπόψη το δημόσιο συμφέρον, χωρίς να δίνεται η δυνατότητα πρώτον, για την εξυπηρέτηση του δημοσίου συμφέροντος, δηλαδή να παρεμβαίνει το κράτος θεσμικά και οικονομικά και δεύτερον, να έχει το κράτος δυνατότητα παρέμβασης κοινωνικής και με χρηματοδότηση, όταν υπάρχουν κοινωνικά προβλήματα. Αυτές οι δυνατότητες χρησιμοποιήθηκαν για να γίνει ο νόμος του 2001 ο οποίος δίνει την δυνατότητα παρεμβάσεων – και για αυτό και έχουμε παρεμβάσεις σήμερα – όπως έχουμε και στις αερομεταφορές, όπου βεβαίως η Ολυμπιακή είναι σε με μια απελευθερωμένη αγορά και πρέπει να πάει σε απομακρυσμένα νησιά, αλλά έχει την δυνατότητα να επιδοτείται για τους προορισμούς οι οποίοι δεν έχουν κερδοφορία ή δημιουργούν ελλείμματα.


Ποια είναι η κατάσταση σήμερα; Η πρώτη κίνηση που έκανε η κυβέρνηση της ΝΕΑΣ ΔΗΜΟΚΡΑΤΙΑΣ ήταν να καταργήσει την ανεξάρτητη ρυθμιστική αρχή για τις θαλάσσιες ενδομεταφορές, μια αρχή η οποία έγινε με το άνοιγμα του ανταγωνισμού. Είπαμε ότι ανοίγουμε τις αγορές, αυτόματα κάνουμε μια αρχή η οποία θα παρακολουθεί τον ιδιωτικό τομέα, θα ρυθμίζει την αγορά, για να λειτουργεί ο ανταγωνισμός. Η πρώτη κίνηση λοιπόν ήταν να καταργηθεί η αρχή αυτή.


Το δεύτερο ήταν – και λέω τα πολύ βασικά στοιχεία για να δούμε πόσο δεν υπάρχει πλαίσιο σήμερα για να λειτουργήσουμε – είναι ότι είχαμε μια αντιπολίτευση όλα τα προηγούμενα χρόνια η οποία κτυπούσε ανελέητα το νόμο του 2001 για τον ανταγωνισμό, λέγοντας ότι μόλις γίνει κυβέρνηση θα τον αλλάξει, καταγγέλλοντας μας στην Ε.Ε. κλπ. Μόλις ήλθε η σημερινή κυβέρνηση, με τον σημερινό Υπουργό κ. Κεφαλογιάννη, υποστηρίζει το σημερινό νόμο, στέλνει επιστολές στην Ε.Ε. δείχνοντας πόσο ανάγκη υπάρχει για να υλοποιηθεί αυτός ο νόμος και δεν τον εφαρμόζει. Δεν τον εφαρμόζει βεβαίως στα βασικά του στοιχεία.


Ποια είναι αυτά; Σας υπενθυμίζω ότι δεν υπάρχει εδώ και 2 χρόνια χρονικός προγραμματισμός δρομολογίων, είναι η δεύτερη χρονιά που πλησιάζουμε στο καλοκαίρι και δεν υπάρχει πίνακας τακτικών δρομολογήσεων. Έχουμε μια επιλεκτική και καταχρηστική εφαρμογή των διατάξεων του νόμου για την δυνατότητα ένταξης εκτάκτων δρομολογήσεων, δίνουμε σε αυτούς που θέλουμε, όποτε θέλουμε, επειδή μας παρέχει ο νόμος την δυνατότητα. Φυσικά! Αφού δεν υπάρχει αρχή, αφού έχουμε καταργήσει την αρχή που μπορούσε να τα ρυθμίζει αυτά, μπορεί ο Υπουργός πλέον να αποφασίσει κατά βούληση! Έχουμε ένα πολύ σοβαρό πρόβλημα, ότι δεν εφαρμόζεται η δυνατότητα επιβολής στους ακτοπλόους, της υποχρέωσης δημόσιας υπηρεσίας σε προτεινόμενες τακτικές δρομολογήσεις, με αποτέλεσμα να μην υποχρεούνται να περάσουν από νησιά τα οποία σύμφωνα με το νόμο ο Υπουργός μπορεί να τα κάνει. 


Τι βγαίνει από αυτά τα απλά συμπεράσματα; Ότι κρατάνε ένα θεσμικό πλαίσιο με το οποίο δεν συμφωνούσαν και δεν εφαρμόζουν τα βασικά στοιχεία του νόμου τα οποία αφορούν το δημόσιο συμφέρον. Έτσι λοιπόν έχουμε, κακή λειτουργία της αρχικής αγοράς, με πολύ σοβαρά προβλήματα στους ίδιους τους ακτοπλόους και πολύ σοβαρά προβλήματα στους νησιώτες, γιατί δεν εξυπηρετείται το δημόσιο συμφέρον. Σε όλα αυτά ο κύριος Κεφαλογιάννης – και μάλιστα ειπώθηκε από τον Περιφερειάρχη και την κυρία βουλευτή της ΝΕΑΣ ΔΗΜΟΚΡΑΤΙΑΣ – αναφέρει ένα δάνειο το οποίο έγινε μεταξύ της κυβέρνησης και της Ευρωπαϊκής Τράπεζας Επενδύσεων, για 6.000.000.000 ευρώ, το οποίο θα λύσει όλα τα προβλήματα, θα κάνει τα λιμάνια, θα επιδοτήσει τους επενδυτές να κάνουν νέα πλοία κλπ. 

Αυτά όλα δεν γίνονται, γιατί δεν υπάρχουν μέσα στη σύμβαση, το έχουμε αποδείξει στη Βουλή και δεν υπάρχει λόγος να επαναφέρονται στο δημόσιο λόγο. Έχουμε φέρει τη σύμβαση, την έχουμε μεταφράσει, δεν υπάρχει καμία δυνατότητα επιδότησης τέτοιου είδους επενδύσεων από αυτό το δάνειο, το οποίο πρέπει να πούμε ότι έχει ανακοινωθεί από το 2005, δεν έχει προκηρυχτεί κανένα έργο, όταν είχε στα χέρια του το 2004 ένα πλήρες πρόγραμμα λιμενικής πολιτικής με επιχειρησιακά σχέδια για τα λιμάνια της χώρας.

Έκανα μια ενδεικτική προσέγγιση των βασικών πολιτικών επιλογών που έχουνε γίνει από τη κυβέρνηση, για να δείξουμε ότι δεν υπάρχει αυτή τη στιγμή πλαίσιο και πολιτική βούληση και για αυτό από πέρσι το καλοκαίρι είδαμε και θα το δούμε ακόμα περισσότερο φέτος, την αδυναμία ελέγχου των ακτοπλοΐκών γραμμών.

Υπάρχουν σαφώς αντικειμενικές δυσκολίες. Έχουμε πολλές ακτοπλοϊκές επιχειρήσεις οι οποίες είναι υπερδανεισμένες, υπάρχει αύξηση των τιμών του πετρελαίου, υπάρχει έλλειψη ενδιαφέροντος για τις επενδύσεις στην ακτοπλοΐα κυρίως για τον τρόπο που λειτουργεί η αγορά. Υπάρχει και στη διεθνή αγορά έλλειψη κατάλληλων πλοίων για τις ελληνικές άγονες γραμμές και βεβαίως έχουμε την υποχρέωση για την εφαρμογή της διεθνούς σύμβασης για την ασφάλεια της ανθρώπινης ζωής στη θάλασσα, την οποία εφαρμόζουν όλα τα πλοία μας, τα οποία έχουν και σημαντικό κόστος.

Αυτή είναι η κατάσταση σήμερα. Εμείς πιστεύουμε ότι υπάρχει πλέον ανάγκη, όπως είπα και στην αρχή, να αλλάξουμε και να ανατρέψουμε τη προσέγγιση μας. Μπορούμε να βασιστούμε απολύτως στο ευρωπαϊκό θεσμικό πλαίσιο το οποίο δίνει την δυνατότητα παρέμβασης όπου υπάρχουν γραμμές που δεν έχουν οικονομικό ενδιαφέρον και που δίνει τη δυνατότητα για σύναψη συμβάσεων δημόσιας υπηρεσίας, ώστε να εξυπηρετηθεί το δημόσιο συμφέρον, μεγάλης διάρκειας, 6-12 χρόνια.

Θα απαντήσω, κύριε Πρόεδρε, στα τρία ερωτήματα που βάλατε στις τρεις βασικές σας προτάσεις. Τι πρέπει να λύσουμε; Ποιο είναι το τετράγωνο; Είναι οι πόροι, τα πλοία, οι υποδομές, το σύστημα. Για να είμαστε από την αρχή σαφείς, είναι δεδομένο ότι η Πολιτεία πρέπει να καλύψει χρηματοδοτικά, δηλαδή πρέπει να υπάρξει στον προϋπολογισμό, πολύ συγκεκριμένο κονδύλιο όπως υπάρχει στις χερσαίες μεταφορές για την αντιμετώπιση του συνολικού έργου των ακτοπλοϊκών.

Με δεδομένη αυτή τη χρηματοδότηση, θα πρέπει να οργανωθεί η αγορά έτσι ώστε να λειτουργήσει ο ανταγωνισμός και να υπάρξει ενδιαφέρον από τους επενδυτές. Για να λειτουργήσει ο ανταγωνισμός, θα πρέπει να υπάρξουν δυο πράγματα: Το ένα είναι να επανιδρυθεί η ρυθμιστική αρχή η οποία παρακολουθεί και ελέγχει, κτυπάει τα καρτέλ αλλά και βοηθάει τις υγιείς επιχειρήσεις απέναντι σε αυτούς που έχουν μάθει να ζουν μόνο με επιδοτήσεις και δεύτερον, υπάρχει ανάγκη – και εδώ είναι κάτι που ταιριάζει με τη πρόταση σας – να δημιουργηθεί ένα παρατηρητήριο τιμών το οποίο θα εξάγει αποτελέσματα σχετικά με τον πρότυπο ναύλο, δηλαδή πόσος θα πρέπει να είναι ένας ναύλος για να βγαίνει ένα πλοίο και με τον προσιτό ναύλο, δηλαδή πόσο μπορεί να πληρώνει ο κάτοικος κάθε νησιού, γιατί βεβαίως δεν έχουν όλα τα νησιά τις ίδιες δυνατότητες και τις ίδιες κοινωνίες. Όταν λοιπόν θα έχουμε μια συνεχή παρακολούθηση ανάμεσα στον πρότυπο και στον προσιτό ναύλο, θα μπορούμε να έχουμε μια υπεύθυνη κοστολόγηση στο πού πρέπει να παρεμβαίνει η Πολιτεία και στο πόσο θα πρέπει να δίνει ώστε να είναι ανταγωνιστικές οι γραμμές και να αντιμετωπίζει ο πολίτης το πρόβλημα.

Το δεύτερο βασικό θέμα είναι η ορθή εφαρμογή του θεσμικού πλαισίου. Είπα τα σημεία τα οποία δεν εφαρμόζονται σήμερα.

Το τρίτο σημείο είναι η κατάρτιση ενός επιχειρησιακού σχεδίου που θα υποστηρίζει τις γραμμές δημοσίου συμφέροντος με αναλυτική εκτίμηση του κόστους, τον τρόπο χρηματοδότησης και των αναμενόμενων αποτελεσμάτων κόστους και ωφέλειας, μέσα όμως από μια συνεχή παρακολούθηση τιμών και οργανωμένο σύστημα κοστολόγησης.

Τέλος, υπάρχει το πολύ σοβαρό θέμα που είναι οι άγονες γραμμές. Υπάρχει μια κατατεθειμένη πρόταση από πλευράς ΠΑΣΟΚ, είχαμε φτάσει μέχρι την προκήρυξη, για μια τελείως διαφορετική προσέγγιση του θέματος, δηλαδή τι πλοία θέλουμε, τι δρομολόγια θέλουμε, πόσο κόστος έχουν, προκήρυξη όλου αυτού του έργου συνολικά. Έρχονται οι επενδυτές με μια εξασφαλισμένη περίοδο 6 ετών, ώστε να έχουν κίνητρο να μπούνε στις άγονες γραμμές, να έχουμε πλοία που δεν έχουμε σήμερα, να αντιμετωπιστεί το θέμα της σύνδεσης των μικρών νησιών με τα κεντρικά πλοία, σε μια ακτινωτή λογική με ένα σύνολο προϋποθέσεων που ξεκινούν από τους επιβατικούς σταθμούς και φτάνουν μέχρι τις προγραμματικές συμφωνίες της Τ.Α. και των επιχειρηματιών, ώστε να αντιμετωπιστεί το πρόβλημα των άγονων γραμμών.

Υπάρχουν ακόμα 8 συγκεκριμένα μέτρα τα οποία αναφέρουμε. Είναι μαζί μας εδώ η κυρία Τσουρή, Γραμματέας για θέματα εμπορικής ναυτιλίας και ακτοπλοΐας, του ΠΑΣΟΚ, έχει την ευθύνη όλης αυτής της εναλλακτικής και συγκεκριμένης πρότασης και θα είναι και αύριο όλη τη μέρα, ώστε να μπορεί να απαντήσει πιο συγκεκριμένα στα ερωτηματικά τα οποία θα τεθούν.

Κυρίες και κύριοι, πιστεύουμε ότι η Τ.Α. έχει ένα πολύ σημαντικό ρόλο να παίξει και στην ακτοπλοΐα. Επαναλαμβάνω ότι η Πολιτεία είναι αυτή που έχει την ευθύνη και δεν μπορεί να αποστεί. Όμως, πώς θα λειτουργήσει η ρυθμιστική αρχή, αν δεν συμμετέχει η ίδια η Τ.Α. η οποία ξέρει τα ειδικά προβλήματα της κάθε μικρής κοινωνίας; Πώς θα λειτουργήσει το παρατηρητήριο αν η Τ.Α. δεν μπορεί να καταθέτει τις ιδιαιτερότητες που είπα πριν; Και πώς θα τα κάνει όλα αυτά η Τ.Α. αν δεν έχει ένα Ινστιτούτο, όπως έχει σήμερα, που θα τα παρακολουθεί με τον τρόπο που πρέπει;

Υπάρχουν σημαντικά παραδείγματα για τον ρόλο της Τ.Α., όπως οι προγραμματικές συμβάσεις που γίνονται κυρίως στη Μ. Βρετανία, αλλά και στα νησιά της Σουηδίας, όπου έχουμε προγραμματικές συμβάσεις μεταξύ νησιών και επιχειρηματιών στα πλαίσια ενός κεντρικού σχεδιασμού της Πολιτείας, για να λύνονται οι μικρές καθημερινές επιβιβάσεις.

Όλα αυτά είναι πολύ σημαντικά ζητήματα τα οποία θα μπορούσαμε να δούμε για να εντοπίσουμε και να καταγράψουμε τον ρόλο της Αυτοδιοίκησης. Εγώ θα έλεγα, κύριε Πρόεδρε, ότι στα τρία θέματα που μας βάλατε, για το πρώτο έχω έναν ενδοιασμό και θα ήθελα να μας εξηγήσουν οι μελετητές πώς θα υπάρξει ένας Οργανισμός που θα ελέγχει τις μεταφορές σε αέρα και θάλασσα μόνο στη νησιώτικη περιοχή και πώς θα αποκοπεί αυτό από το συνολικό σχεδιασμό της χώρας;

Δεύτερον, νομίζω ότι θα έχει πολύ ενδιαφέρον και για μας η πιο συγκεκριμένη περιγραφή του ρόλου της Αυτοδιοίκησης, δηλαδή όχι να κάνουμε αυτό και να έλθει και η Αυτοδιοίκηση. Πώς βλέπουμε την Αυτοδιοίκηση; Μπορεί η Αυτοδιοίκηση να μπει σε μια νέα λογική διαχείρισης των πόρων που δίνει η Πολιτεία; Μπορούμε να πάμε από την επιδότηση του πλοίου στην επιδότηση του πολίτη; Έχει τους μηχανισμούς ή μπορεί να τους κάνει, που θα διαχειριστούν τέτοιες νέες προσεγγίσεις; Νομίζω ότι για το συνέδριο αυτό θα ήταν πολύ ενδιαφέρον, για να μπούμε σε νέες σκέψεις. Θα ήθελα με επίσημο τρόπο να σας καταθέσω τις προτάσεις του ΠΑΣΟΚ για αυτά τα δυο ζητήματα.
Ι. ΔΕΚΑΒΑΛΛΑΣ: Ευχαριστούμε την κυρία Διαμαντοπούλου. Παρακαλούμε τον κύριο Γιάννη Μανουσογιαννάκη, μέλος της Κεντρικής Επιτροπής του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ.
Ι. ΜΑΝΟΥΣΟΓΙΑΝΝΑΚΗΣ: Κύριε Πρόεδρε της ΚΕΔΚΕ, κύριε Δήμαρχε, να ευχαριστήσουμε και για την πρόσκληση και για την φιλοξενία σας. 

Κυρίες και κύριοι σύνεδροι, η ακτοπλοΐα ως σύνολο είναι μία άκρως κερδοφόρα δραστηριότητα, αλλά για αυτούς που έχουν τα πλοία στα χέρια τους, για τους εφοπλιστές.  Οι ακτοπλοϊκές συγκοινωνίες χαρακτηρίζονται όμως από σοβαρά προβλήματα που ταλαιπωρούν τους κατοίκους των νησιών, τους ναυτεργάτες που εργάζονται στα ακτοπλοϊκά πλοία, τους παραγωγούς αγροτικών προϊόντων και άλλων προϊόντων στα νησιά που θέλουν να τα μεταφέρουν στην ηπειρωτική Ελλάδα και σε άλλες περιοχές, τους χιλιάδες εργαζόμενους που κατοικούν στα νησιά ή αυτούς που θέλουν να επισκεφτούν τα νησιά ειδικά τους καλοκαιρινούς μήνες ή για οποιονδήποτε άλλο λόγο. 

Είναι προβλήματα τα οποία προκαλούνται από τις πολιτικές που ακολούθησαν όλες οι μέχρι τώρα κυβερνήσεις του ΠΑΣΟΚ και της ΝΕΑΣ ΔΗΜΟΚΡΑΤΙΑΣ. Είναι τραγικό, πραγματικά είναι πολύ τραγικό, το πλεονέκτημα να είσαι νησιώτης, να ζεις σε έναν τόσο όμορφο τόπο όπως είναι ένα νησί, να γίνεται πρόβλημα εξαιτίας αυτής της πολιτικής που θέλει να υπηρετήσει το εφοπλιστικό κέρδος, το εφοπλιστικό συμφέρον, γιατί αυτός είναι ο λόγος. Δεν υπάρχει άλλος.


Τα τελευταία χρόνια αυτά τα προβλήματα επιδεινώθηκαν ακόμα περισσότερο, ειδικότερα μετά την ψήφιση και εφαρμογή του νόμου 2932/2001 για την απελευθέρωση των ακτοπλοϊκών συγκοινωνιών, την κατάργηση του καμποτάζ, την εφαρμογή δηλαδή του Κοινοτικού Κανονισμού 3577/92 της Ευρωπαϊκής Ένωσης. 


Να θυμίσω ότι το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ και τότε και σήμερα συνεχίζει σε αυτό, ήταν ενάντια στην ψήφιση και εφαρμογή αυτού του Κοινοτικού Κανονισμού. Ήταν το μόνο κόμμα που τάχθηκε ενάντια. Δυστυχώς, δικαιωθήκαμε και λέω δυστυχώς γιατί δεν είναι προς όφελος κανενός από όσους ζούμε στα νησιά, αυτό που συνέβη.


Με γρήγορους ρυθμούς σήμερα συντελείται η συγκέντρωση εξαιτίας και αυτής της απελευθέρωσης, η συγκέντρωση και συγκεντροποίηση κεφαλαίου στον χώρο των ακτοπλοϊκών συγκοινωνιών. Σήμερα στην ακτοπλοΐα κυριαρχούν τρία σχήματα επιχειρηματικά κυρίως, που έχουν σχεδόν το σύνολο της ακτοπλοϊκής δραστηριότητας. Πάντως έχουν όλο το κερδοφόρο κομμάτι, όλο το κομμάτι ας το πούμε έτσι. Αυτά τα τρία σχήματα, τα οποία μεταξύ τους διαπλέκονται κιόλας. Αν θα δείτε τους κατόχους των μετοχών αυτών των τριών βασικών σχημάτων, αναφέρομαι στις επιχειρήσεις της Αττικής, τις Μινωικές Γραμμές και ΑΝΕΚ, θα δείτε ότι ο ένας με τον άλλον έχει μετοχές η μία στην άλλη. Αυτό νομίζω ότι οδηγεί και σε ένα συμπέρασμα. 

Ήταν όμως μία φυσιολογική εξέλιξη αυτό, της απελευθέρωσης. Δεν υπάρχει τομέας της οικονομίας που να έχουμε απελευθέρωση της δραστηριότητας και να μην έχουμε συγκεντροποίηση κεφαλαίου. 


Τα εισιτήρια εξαιτίας όλων αυτών λοιπόν, έχουν πάρει την άνοδο, έχουν αυξηθεί υπέρογκα, καταληστεύοντας κυριολεκτικά το πενιχρό εισόδημα των εργαζόμενων των λαϊκών στρωμάτων στα νησιά και των άλλων εργαζομένων που θέλουν να τα επισκεφτούν. Αυξάνεται το κόστος όλων των προϊόντων εξαιτίας του κόστους μεταφοράς. Αναφέρθηκαν και τα άλλα προβλήματα της κατάργησης των εκπτώσεων για ανθρώπους που έχουν ειδικούς λόγους, άτομα με ειδικές ανάγκες, συνταξιούχους, φοιτητές, στρατιώτες και πάει λέγοντας. Η σύνδεση των νησιών γίνεται με μεγάλο αριθμό υπέργηρων και κακοσυντηρημένων πλοίων, με σοβαρούς κινδύνους για την ασφάλεια των επιβατών και των ναυτεργατών.


Έχει παραταθεί η περίοδος της ακινησίας των πλοίων. Κάθε Σεπτέμβριο, προς τα τέλη του Σεπτέμβρη, επειδή φαίνεται κατεβαίνει η θερμοκρασία της θάλασσας, τα πλοία μάλλον παθαίνουν ρευματικά και χαλούν και πάνε για ετήσια επιθεώρηση ή έκτακτη βλάβη. Τα παρακολουθείτε. Μένουν λοιπόν τα νησιά ακάλυπτα και μόλις ζεστάνει πάλι λίγο ο καιρός, τους περνάει και αρχίζουν και δουλεύουν. 


Αυτό ξέρετε, έχει συνέπειες και για τους εργαζόμενους τους ναυτεργάτες. Μένουν στον δρόμο, άνεργοι. Ο μέσος όρος εργασίας σήμερα των ναυτεργατών έχει μειωθεί δραματικά σε όλη αυτήν την περίοδο. Εξαιτίας αυτού, έχει αυξηθεί σημαντικά και η ανεργία. 


Όσο διάστημα εργάζονται οι ναυτεργάτες στα πλοία, κυρίως τους θερινούς μήνες, έχουν εξοντωτικά ωράρια, δεκαπέντε-δεκαέξι ώρες, δεκαεπτά και αυτό καταλαβαίνετε, εκτός από την εξάντληση του ίδιου, δημιουργεί σοβαρούς κινδύνους και για την ίδια στην ασφάλεια του πλοίου, γιατί δεν μπορώ να καταλάβω ποιος θα φταίει μετά αν τον πάρει ο ύπνος στην γέφυρα ή κάπου αλλού τον άλλον όταν τον έχουμε τόσες ώρες στο πόδι. Σε ορισμένες περιπτώσεις δεν κοιμούνται και καθόλου αν θα παρακολουθήσετε ορισμένα δρομολόγια.


Πλήττεται μέσα από αυτήν την διαδικασία ο λαϊκός τουρισμός. Δεν είναι εύκολο με αυτά τα κόστη που έχει σήμερα και με αυτήν την ταλαιπωρία, κάποιος να επισκεφτεί τα νησιά. Θα σας πω κάτι προσωπικά. Κατάγομαι από την Κρήτη. Πήρα την οικογένειά μου πριν ενάμιση χρόνο να πάω να κάνω διακοπές στην πατρίδα μου. Πήγαινε-έλα μου κόστισε 550-600 €. Μα δεν είναι εύκολο για έναν εργαζόμενο να πληρώσει έναν μισθό, γιατί τόσο είναι, ένας μισθός είναι, για να πάει. Βεβαίως, θα προτιμήσει άλλες περιοχές και τα νησιά θα ερημώσουν. 


Υπάρχει κίνδυνος κυρίες και κύριοι σύνεδροι, να δούμε και άλλες βραχονησίδες στο Αιγαίο σύντομα και αυτό πρέπει να μας απασχολήσει. 


Ταυτόχρονα όμως, τα οικονομικά αποτελέσματα των ναυτιλιακών εταιρειών, παρά τα αντιθέτως λεγόμενα, ανθούν και ανεβαίνουν κατακόρυφα. Εξάλλου, πώς δικαιολογείται αλλιώς να κάνει κάποιος επένδυση ενός πλοίου, που γνωρίζουν την αγορά και να το κρατά επτά μήνες δεμένο; Θα έκτιζε κάποιος εργοστάσιο για παράδειγμα, που θα δούλευε πέντε μήνες τον χρόνο και τους άλλους θα ήταν κλειστό, αν το ποσοστό κέρδους που θα είχε δεν ήταν τέτοιο, τόσο υψηλό, που σαν να την έκανε για ολόκληρο τον χρόνο την επένδυση; Γιατί τόσο ενδιαφέρον για την αγοραπωλησία των μετοχών; Γιατί πολλά ακούγονται. Πάντως ένα στοιχείο υπάρχει. Όταν κατέθεσαν τα στοιχεία οι ναυτιλιακές εταιρείες για να μπουν στο Χρηματιστήριο Αθηνών, τα στοιχεία που έδιναν, εκτός και αν ισχυριστούν ότι έλεγαν ψέματα, έλεγαν ότι έχουν ποσοστό κέρδους πάνω από 40%. Αυτό έδιναν. 

Εγώ να δεχτώ ότι λόγω της αύξησης της τιμής του πετρελαίου, αλλά βέβαια ταυτόχρονα έκαναν και αύξηση της τιμής των εισιτηρίων, μειώθηκε αυτό το κέρδος. Δεν είναι 40, είναι 35%. Είναι λίγο; Τι λέτε; 


Η κυβέρνηση της ΝΕΑΣ ΔΗΜΟΚΡΑΤΙΑΣ επιδοτεί. Το ΠΑΣΟΚ το ίδιο έκανε, αν και δεν πρόλαβε πολύ γιατί μετά την ψήφιση του νόμου 2932, άρχισε σταδιακά αυτή η επιδότηση. Ξεκινήσαμε από 5 εκατομμύρια ευρώ περίπου τον χρόνο και έχουμε φτάσει στα 50, αισίως θα πάμε στα 150 και δεν θα φτάσουν, διότι ήδη έχουν ξεκινήσει να ζητούν και για την Κρήτη επιδότηση. Στην ιδιαίτερη πατρίδα μου, το Ρέθυμνο, πριν από λίγες μέρες σε σύσκεψη που έγινε, ο Νομάρχης και ο Δήμαρχος της πόλης απευθύνθηκαν στην κυβέρνηση και ζήτησαν επιδότηση της γραμμής Πειραιάς-Ρέθυμνο. Αυτή η γραμμή πριν από δύο χρόνια, τρία χρόνια, είχε δύο πλοία με αυτά τα ποσοστά κέρδους που σας είπα προηγούμενα. 

Αυτή η πολιτική οξύνει τα προβλήματα στα νησιά και τους εργαζόμενους. Τα παραδείγματα είναι πάρα πολλά, θα μπορούσαμε  να αναφέρουμε εκατοντάδες. Διαβάσαμε με προσοχή την περίληψη, αυτή είχαμε στα χέρια μας, του Ινστιτούτου της Τοπικής Αυτοδιοίκησης. Στην βάση αυτών και με την επιφύλαξη που ενδεχομένως να αδικούμε αυτούς που το έχουν γράψει, γιατί σας επαναλαμβάνω ότι είδαμε την περίληψη και όχι το σύνολο, θέλουμε να κάνουμε ορισμένα σχόλια. 


Η πρόταση κινείται και υπερασπίζεται την κατεύθυνση εφαρμογής του Κοινοτικού Πλαισίου, το θεωρεί εξάλλου δεδομένο και προβάλλει ως λύση των προβλημάτων την ενίσχυση της ανταγωνιστικότητας, της απελευθέρωσης. Ουσιαστικά υπερασπίζεται τις αντιλαϊκές κατευθύνσεις αυτής της πολιτικής και κυρίως δεν τολμά να θίξει την πηγή του προβλήματος που είναι ότι τα πλοία είναι ιδιοκτησία των εφοπλιστών, ότι το δικαίωμα της μεταφοράς, αυτό το αγαθό όπως άκουσα και προηγούμενα να λέγεται, έχει μετατραπεί σε εμπόρευμα και όπως όλα τα εμπορεύματα, αυτός που το έχει θέλει να το πουλήσει ακριβά. Δεν θα το πουλήσει φτηνά και θα προσπαθήσει να κερδίσει και αδιαφορεί για τα προβλήματα που μπορεί να δημιουργήσει στους υπόλοιπους. 

Προτείνει την συμμετοχή του κράτους και των ΟΤΑ ως συμπλήρωμα στο σύστημα που θα υπηρετεί ουσιαστικά τα εφοπλιστικά συμφέροντα. Τι λέει και το άκουσα δύο-τρεις φορές και εδώ: να αναλάβουμε τις δημοσίου συμφέροντος και τις άγονες γραμμές. Δηλαδή ποιες; Αυτές που δεν επιθυμούν σε αυτήν την φάση τουλάχιστον οι ακτοπλοϊκές εταιρείες να αναλάβουν. Σε αυτό το κομμάτι να εμπλακούμε και βέβαια, μέσα από την σύμπραξη ιδιωτικού και δημοσίου τομέα, γιατί βεβαίως δεν θα μείνει ο ιδιώτης απέξω και από αυτό. Ότι έχει και από εκεί να πάρει, θα το πάρει, δεν πρέπει να το αφήσει. 


Η μελέτη δείχνει, κατά την γνώμη μας, ότι μάλλον δεν έχουν παρακολουθήσει το τι λέει η Ευρωπαϊκή Ένωση και με έκπληξη άκουσα και την κυρία Διαμαντοπούλου πριν από λίγο να αναφέρεται στο πλαίσιο της Ευρωπαϊκής Ένωσης και το τι προβλέπει. 

Υπάρχει η αιτιολογημένη γνώμη της Ευρωπαϊκής Ένωσης του Δεκέμβρη του 2005, η οποία εγκαλεί την ελληνική κυβέρνηση ότι θα την στείλει στο Ευρωπαϊκό Δικαστήριο γιατί δεν εφαρμόζει τους όρους της ελεύθερης αγοράς, τους όρους του Κανονισμού 3577/92 και τι λέει αυτή η αιτιολογημένη γνώμη: ότι δεν έχει δικαίωμα να καθορίζει πρόγραμμα δρομολογίων, δεν έχει δικαίωμα να παίρνει αυτή – και μάλιστα την κατάργησε ο κύριος Κεφαλογιάννης με το πρόσφατο νομοσχέδιο που ψήφισε – την εγγυητική επιστολή ότι αυτό το πρόγραμμα που καταθέτει μία εφοπλιστική εταιρεία θα το εφαρμόσει ει δε μη ως ρήτρα είναι το να κρατήσουμε την εγγυητική επιστολή. Δεν έχει δικαίωμα να καθορίζει τον χρόνο λειτουργίας του πλοίου, την συχνότητα των δρομολογίων. Δεν έχει δικαίωμα να καθορίζει την τιμή των εισιτηρίων. Αυτά τα διαμορφώνει η ελεύθερη αγορά. Δεν έχει δικαίωμα να καθορίζει το τι πλοίο θα είναι, τις προδιαγραφές του. 

Αυτά λέει η αιτιολογημένη γνώμη, τα λέει η Commission. Τώρα, ποιος ερμηνεύει την Ευρωπαϊκή Ένωση σωστά; Η Commission ή εγώ; Για να μην αναφερθώ σε άλλους. Αυτά λέει λοιπόν η Ευρωπαϊκή Ένωση. Όταν λοιπόν την έχω ευαγγέλιο και πηγαίνω, το αποτέλεσμα είναι δεδομένο.
Τέλος, στην πρόταση αυτή, θεωρούμε πάρα πολύ επικίνδυνη αυτήν την πρόταση που γίνεται για την κατάργηση του ορίου ηλικίας απόσυρσης των πλοίων. Αυτό το μέτρο είναι καθαρά αμυντικό και ανεπαρκές, αλλά είναι απολύτως αναγκαίο. Εν πάση περιπτώσει, σε αυτόν τον τόπο έχουμε θρηνήσει θύματα. Δεν έχει περάσει πολύς καιρός που είχαμε το ΕΞΠΡΕΣ ΣΑΜΙΝΑ. Έλεος!

Τι πρέπει να γίνει δηλαδή για να το καταλάβουμε; Το επιχείρημα, μα σε ποια άλλη χώρα λέει, υπάρχει όριο ηλικίας; Σε καμία της Ευρώπης των δεκαπέντε. Γιατί; Ξέρετε καμία χώρα να έχει τριάντα χρονών και σαράντα χρονών βαπόρι να κάνει αυτήν την δραστηριότητα; Αν ξέρετε ένα, ελάτε να μου το δείξετε. Ποια είναι τα πλοία που έχουμε εμείς εδώ; Τα δεύτερο και τρίτο χέρι από αυτές τις χώρες. Της Βόρειας Ευρώπης, της Ευρώπης και της Ιαπωνίας δεν παίρνουν οι Έλληνες εφοπλιστές; Εκτός από ελάχιστες εξαιρέσεις τον τελευταίο καιρό, που έκαναν νέες κατασκευές. 

Ένας νόμος γίνεται όταν υπάρχει ανάγκη. Όταν δεν υπάρχει η ανάγκη, γιατί να κάνουν νόμο; Εμείς έχουμε ανάγκη όχι να απελευθερωθεί, αλλά να μειωθεί το όριο ηλικίας. Να είναι πολύ πιο αυστηρές οι προδιαγραφές για την ασφάλεια της ανθρώπινης ζωής στην θάλασσα και όχι να τα χαλαρώνουμε αυτά. 

Όσον αφορά για τους διεθνείς κανονισμούς, αυτοί επιβάλλουν τα ελάχιστα στάνταρ διεθνώς. Όχι αυτά που πρέπει  να υπάρχουν. Δηλαδή τα ίδια στάνταρ θα έπρεπε να έχει και η  Ζιμπάμπουε και η Ουγκάντα και δεν ξέρω τι. Αν θέλουμε να συγκρίνουμε την Ελλάδα, τις ακτοπλοϊκές συγκοινωνίες, με κάτι τέτοιο, μπορεί να γίνει. 

Α. ΔΙΑΜΑΝΤΟΠΟΥΛΟΥ: (εκτός μικροφώνου)

Ι. ΜΑΝΟΥΣΟΓΙΑΝΝΑΚΗΣ: Βεβαίως κυρία Διαμαντοπούλου. Άλλο σας λέω, έχουμε άλλο επίπεδο εδώ, δεν μπορείτε να το συγκρίνετε. Βεβαίως, η ασφάλεια της ανθρώπινης ζωής παντού πρέπει να είναι το ίδιο. Ασφαλώς. 


Κυρίες και κύριοι, από τα παραπάνω αποδεικνύεται κατά την άποψή μας ότι η πολιτική εξυπηρέτησης των εφοπλιστικών συμφερόντων που ακολουθεί η κυβέρνηση η σημερινή, είναι ίδια με αυτή που ακολουθούσε και το ΠΑΣΟΚ, θεωρεί ως εμπόρευμα αυτήν την υπηρεσία και για αυτό έχουμε αυτά τα προβλήματα. 


Μία κουβέντα, γιατί αυτό αφορά και τους Δημάρχους. Είχαμε πρόσφατα την απεργία των ναυτεργατών. Σε αυτήν την απεργία διεκδικήθηκαν πέρα από τα δικαιώματα των ναυτεργατών και το δικαίωμα του να έχουμε 365 μέρες τον  χρόνο καράβια στα νησιά, με φτηνό εισιτήριο και με ασφαλή πλοία. Υπήρξαν αντιδράσεις και από τους Οργανισμούς Τοπικής Αυτοδιοίκησης. Θα παρακολουθήσατε ειδικά στην ιδιαίτερη πατρίδα μου ορισμένους που έβγαιναν και καλούσαν την κυβέρνηση να τους επιστρατεύσει και τα λοιπά, κάτι που τελικά η κυβέρνηση της ΝΕΑΣ  ΔΗΜΟΚΡΑΤΙΑΣ έκανε, όπως είχε κάνει και το ΠΑΣΟΚ το 2002, το θυμάστε και αυτό. Επιστράτευσε τους ναυτεργάτες. Αυτό το επαίσχυντο μέτρο, το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ απαιτεί και παλεύει τώρα να αποσυρθεί και να καταργηθεί. Σχετικά καταθέσαμε πρόταση νόμου στην Βουλή, όπως επίσης σε αυτήν την πρόταση νόμου προβλέπουμε και τον εκδημοκρατισμό του ναυτεργατικού κινήματος διότι ο 330 δεν πρέπει να συνεχίσει να ισχύει, προ πολλού έπρεπε να έχει καταργηθεί και άλλες διατάξεις. Δεν μπορεί να έχουμε ακτοπλοϊκές συγκοινωνίες με ναυτεργάτες δεμένους με αλυσίδες. Αυτό πρέπει να είναι καθαρό σε όλους μας. Δεν μπορεί να προοδεύσουμε αν δεν έχουμε και ναυτεργάτες καλοπληρωμένους.


Για να μην φάω χρόνο, υπογραμμίζουμε ότι οι ακτοπλοϊκές συγκοινωνίες είναι στρατηγικής σημασίας. Συνδέονται με την άμυνα της χώρας, την ανάπτυξη των νησιών και δεν μπορούν να είναι στα χέρια των εφοπλιστών. Το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ προτείνει τα πλοία να γίνουν λαϊκή περιουσία και να δημιουργηθεί στο πλαίσιο αυτής της λαϊκής εξουσίας, λαϊκής περιουσίας και ο Εθνικός Οργανισμός Ακτοπλοϊκών Συγκοινωνιών, που μέσα σε αυτό το πλαίσιο μπορεί με εργατικό κοινωνικό έλεγχο να λειτουργήσει, να οργανώσει την ακτοπλοΐα προς όφελος των λαϊκών στρωμάτων, των ναυτεργατών. 


Σε αυτό το πλαίσιο μπορούμε να προχωρήσουμε και στην κατασκευή πλοίων. Να αναπτύξουμε και την ναυπηγική βιομηχανία και όχι να κάθονται τα ναυπηγεία και να ρημάζουν, τα οποία έχουμε ή να φτιάχνονται σε άλλες χώρες. 

Ταυτόχρονα, έχοντας στόχο την ικανοποίηση των άμεσων λαϊκών αναγκών, γιατί υπάρχουν άμεσες λαϊκές ανάγκες, συμπαραστεκόμαστε και παλεύουμε μαζί με όλους τους εργαζόμενους τους ναυτεργάτες και στηρίζουμε αυτές τις προσπάθειες για ασφαλείς καθημερινές, φτηνές ακτοπλοϊκές συγκοινωνίες στα νησιά. 


Σε αυτήν την κατεύθυνση, με αυτήν την προοπτική, καλούμε τους εργαζόμενους, τους ναυτεργάτες, τα λαϊκά στρώματα, να αγωνιστούν διαμορφώνοντας και τους αντίστοιχους συσχετισμούς σε όλα τα επίπεδα. Στην Βουλή, στης επικείμενες Δημοτικές και Νομαρχιακές Εκλογές, οπουδήποτε δηλαδή. Μέσα σε μία τέτοια διαδικασία λοιπόν, μπορεί και ο ρόλος της Τοπικής Αυτοδιοίκησης στις ακτοπλοϊκές συγκοινωνίες, να γίνει σημαντικός και να βοηθήσει στην λύση των προβλημάτων των κατοίκων των νησιών προς όφελός τους για να μπορέσει να λειτουργήσει. 


Σας ευχαριστώ.

Π. ΚΟΥΚΟΥΛΟΠΟΥΛΟΣ: Καλούμε στο βήμα τον κύριο Αποστόλου Ευάγγελο, μέλος της Πολιτικής Γραμματείας του ΣΥΝΑΣΠΙΣΜΟΥ και υπεύθυνο Τοπικής Αυτοδιοίκησης.

Ε. ΑΠΟΣΤΟΛΟΥ: Κυρίες και κύριοι σύνεδροι, πριν λίγες μέρες στην συνάντηση γνωριμίες του Ινστιτούτου Τοπικής Αυτοδιοίκησης με τους υπεύθυνους των κομμάτων για τα θέματα Αυτοδιοίκησης, ο ΣΥΝΑΣΠΙΣΜΟΣ είχε προτείνει στο Προεδρείο να αξιοποιεί την επιστημονική δουλειά του Ινστιτούτου και στην περιφέρεια και χαιρόμαστε που η ΚΕΔΚΕ άμεσα, σε συνεργασία με την ΤΕΔΚ Κυκλάδων και τον Δήμο Ερμούπολης, προχώρησαν στην οργάνωση του σημερινού Συνεδρίου. Ένα Συνέδριο που πραγματεύεται ένα θέμα, η αντιμετώπιση του οποίου πιστεύουμε ότι αποτελεί όρο επιβίωσης για τους κατοίκους της νησιώτικης Ελλάδας. 

Ταυτόχρονα βέβαια, έτσι καταξιώνεται και η δουλειά του Ινστιτούτου, που στην προκειμένη περίπτωση η με την εποπτεία του καθηγητή Κώστα Χλωμούδη, Επιτροπή έχει κάνει σημαντική δουλειά, μία προσέγγιση έχει κάνει, την οποία την θέλουμε εμείς από τους τεχνοκράτες για να μπορούμε να προτείνουμε λύσεις εφικτές πολιτικά. 


Βέβαια, ταυτόχρονα με τέτοιου είδους συνέδρια καταξιώνεται και ο ρόλος της Αυτοδιοίκησης. Για αυτό λοιπόν, ευχαριστούμε για την πρόσκληση και το βήμα που μας δίνετε να εκφράσουμε και εμείς τις απόψεις μας. 


Κυρίες και κύριοι σύνεδροι, κύριο ζητούμενο σήμερα των τοπικών κοινωνιών είναι αν μπορούν να υπάρξουν και να υλοποιηθούν εκείνες οι πολιτικές που όχι μόνο θα αντιμετωπίσουν την ολοένα αυξανόμενη απόκλιση, αλλά να υπηρετήσουν και την σύγκλιση. Πριν όμως πραγματωθεί η οικονομική σύγκλιση, δεν πρέπει να αποδοθεί στις απομακρυσμένες και στις απομονωμένες περιοχές, όπως είναι πολλά νησιά της χώρας μας, το δημόσιο αγαθό και δικαίωμα για ασφαλή και οικονομική πρόσβαση στις υπηρεσίες μεταφορών; Δεν πρέπει οι υπηρεσίες αυτές να συγκλίνουν με τις υπηρεσίες των χερσαίων μεταφορών, όχι μόνο ως προς την ποιότητά τους, αλλά και ως προς την οικονομική επιβάρυνση στους χρήστες; 

Η ακτοπλοϊκή συγκοινωνία και η απρόσκοπτη διασύνδεση όλων των νησιών χειμώνα-καλοκαίρι, αποτελεί υποχρέωση του κράτους και δεν πρέπει να αφεθεί αποκλειστικά στις δυνάμεις του κέρδους και της αγοράς. Δυστυχώς όμως, αυτό που βιώνει σήμερα ο κάτοικος της νησιώτικης Ελλάδας, είναι υπερήλικα σαπιοκάραβα, βλάβες να διαδέχονται η μία την άλλη, ανεξέλεγκτη διακοπή δρομολογίων και βέβαια πιέσεις για ακριβότερα εισιτήρια. 

Έχει διαμορφωθεί ένα σύστημα στις θαλάσσιες μεταφορές που το μόνο που καταφέρνει είναι η υπηρέτηση των συμφερόντων του εφοπλιστικού κεφαλαίου. Πληθώρα νησιών μένουν για μέρες με ελάχιστη ως μηδενική συγκοινωνιακή κάλυψη και το ερώτημα που μπαίνει είναι ποιος είναι ο ρυθμιστικός ρόλος της κυβέρνησης μπροστά σε αυτήν την κατάσταση; 

Κυρίες και κύριοι σύνεδροι, για την κυβέρνηση η Θεοποίηση της ελεύθερης αγοράς και στις θαλάσσιες μεταφορές είναι ο μόνος τρόπος για καλύτερες υπηρεσίες. Μάλιστα, στα μέτρα που εξήγγειλε πρόσφατα ο Υπουργός Εμπορικής Ναυτιλίας, κύριος Κεφαλογιάννης, είναι και η πλήρης απελευθέρωση των τιμών των ακτοπλοϊκών εισιτηρίων, ενώ την ίδια στιγμή οι ίδιες οι εταιρείες για τις οποίες έγινε η απελευθέρωση, έχουν σύμφωνα με στοιχεία του ισολογισμού τους του 2005, αύξηση της κερδοφορίας πάνω από 120%. Βέβαια, ο διαχωρισμός των νησιών σε τρεις κατηγορίες, πέρα της κακής εξυπηρέτησης στην πλειοψηφία των νησιών, θα επιφέρει και την πλήρη απομόνωση των μικρών νησιών της άγονης γραμμής.


Ίσως μερικοί από εσάς πουν: μα δεν πρέπει να υπάρχουν επιδοτούμενες γραμμές; Βέβαια και πρέπει να υπάρχουν, αρκεί να μην συμβάλλουν τα μέγιστα στην παραπάνω κερδοφορία και σας το λέω αυτό διότι θεωρούμε ότι πρέπει να υπάρξει μελετημένη προσέγγιση του όλου προβλήματος. Δεν είναι δυνατόν βιώσιμες γραμμές να μετατρέπονται μέσα από νομιμοφανείς διαδικασίες διαγωνισμών, σε επιδοτούμενες και μάλιστα με κάκιστες υπηρεσίες, ενώ την ίδια στιγμή τα εργασιακά δικαιώματα και οι συνθήκες εργασίες υφίστανται πρωτοφανή επίθεση από τις τακτικές της κυβέρνησης, που έφτασαν μέχρι την επιστράτευση, μία τακτική βεβαίως η οποία για πολλοστή φορά και από τις άλλες κυβερνήσεις έχει εφαρμοστεί κατά των ναυτικών. 


Η κατάσταση αυτή οδηγεί στην ένταση της απομόνωσης του νησιώτικου χώρου, που ασφαλώς δεν είναι σημερινή. Η διαχρονικότητα αφορά και άλλες κυβερνήσεις, υπάρχουν ευθύνες και βέβαια για εμάς δεν πρέπει να συνεχιστεί. 

Θα μπορούσαμε πολλά να πούμε για την απομόνωση των νησιών, όμως πιστεύουμε ότι οι εισηγήσεις των επιστημόνων που θα ακολουθήσουμε, θα προτείνουν συγκεκριμένους και προς όφελος των τοπικών κοινωνιών τρόπους αντιμετώπισης των προβλημάτων σύνδεσης των νησιών. 


Όμως κυρίες και κύριοι, για να μπορέσουν αυτές οι απόψεις να μετουσιωθούν σε πράξη, χρειάζεται όχι μόνο να συμμετάσχει, αλλά και όντως όπως αναφέρεται, να έχει πρωταγωνιστικό ρόλο η Τοπική Αυτοδιοίκηση. Δυστυχώς όμως, σήμερα όλοι αποφασίζουν και διαμορφώνουν πολιτικές και συμπεριφορές στον χώρο των θαλάσσιων μεταφορών, πλην της Τοπικής Αυτοδιοίκησης. Αυτό όμως για να συμβεί, πρέπει να υπάρξει και η απαραίτητη θεσμική κατοχύρωση, πράγμα που ασφαλώς προϋποθέτει την άμεση θεσμοθέτηση αιρετής Περιφέρειας και αυτήν την θεσμοθέτηση την ξεχνούν τόσο η κυβέρνηση, όσο και η σημερινή αντιπολίτευση, αξιωματική αντιπολίτευση. Η ισχύουσα συνταγματική ρύθμιση για δύο Βαθμούς Αυτοδιοίκησης δεν την εμποδίζει, αρκεί να υπάρξει σαφής διαχωρισμός αρμοδιοτήτων. Μία κυβέρνηση, ένα κράτος, που δεν εμπιστεύεται την Τοπική Αυτοδιοίκηση, που δεν θέλει την αποκέντρωση, την αναδιανομή των εξουσιών, είναι μία κυβέρνηση και ένα κράτος που έμπρακτα αποδεικνύει ότι δεν συμφωνεί με την αρχή της επικουρικότητας, δεν συμφωνεί με την συμμετοχή των πολιτών. Ιδιαίτερα βέβαια η σημερινή κυβέρνηση, έχοντας και την ανοχή της αξιωματικής αντιπολίτευσης, περιφρόνησε με την ρύθμιση του 42% στην εκλογή των Δημάρχων και των Νομαρχών και την δημοκρατική λειτουργία του χώρου της Αυτοδιοίκησης. 


Εμείς φρονούμε ότι η Τοπική Αυτοδιοίκηση είναι ο κατεξοχήν χώρος για συνεργασίες. Πιστεύουμε ότι η Αυτοδιοίκηση πρέπει να παίξει σημαντικό ρόλο στο πολιτικό και διοικητικό σύστημα της χώρας, αλλά και στην διαδικασία ολοκλήρωσης της Ευρωπαϊκής Ένωσης. Πάνω από όλα όμως, η Αυτοδιοίκηση μπορεί να συμβάλλει ενεργά στην προώθηση της τοπικής ανάπτυξης αφού όχι μόνο αυτή ξέρει να αξιοποιεί καλύτερα τις δομές που δημιουργήθηκαν, αλλά έχει και την απαραίτητη εμπειρία και τεχνογνωσία. 


Για τον ΣΥΝΑΣΠΙΣΜΟ καθίσταται ιδιαίτερα αναγκαίο σήμερα να συμμετάσχει η Τοπική Αυτοδιοίκηση στην σύνταξη και την υλοποίηση του Δ΄ Κοινοτικού Πλαισίου Στήριξης, πράγμα που δυστυχώς δεν προβλέπεται. 


Βέβαια κυρίες και κύριοι, το φαινόμενο της περιθωριοποίησης αρχίζει από το Κοινοβούλιο και φτάνει μέχρι την Τοπική Αυτοδιοίκηση και δεν αφορά μόνο τα Κοινοτικά Πλαίσια Στήριξης. Αφορά το πρόγραμμα επενδύσεων, αφορά τον προϋπολογισμό, την διαχείριση του δημοσίου χρήματος και γενικότερα την όλη λειτουργία του κράτους. 


Ο ΣΥΝΑΣΠΙΣΜΟΣ πιστεύει ότι σε μία εποχή που το εθνικό κράτος εγκαταλείπει βαθμιαία τον κοινωνικό του ρόλο παραδίδοντας το πεδίο στην ελεύθερη αγορά, η Αυτοδιοίκηση οφείλει να διεκδικεί και να αναλαμβάνει στο δικό της πλαίσιο, με τους δικούς της όρους και τρόπους, τους αντίστοιχους ρόλους. 


Σε μία χώρα όπως η δική μας, με την συγκεντρωτική στρέβλωση των μεγάλων αστικών κέντρων, την απογύμνωση της περιφέρειας, η περιφερειακή πολιτική πρέπει να γίνει κεντρική διάσταση της ολοκληρωμένης ανάπτυξης και εργαλείο της αναγκαίας αλλαγής και σημείο αναφοράς για την πολιτική στις νησιωτικές περιοχές πρέπει να καταστεί ένα ολοκληρωμένο σύστημα μεταφορών, ένα σύστημα που οφείλει να στηρίξει ο εθνικός προϋπολογισμός, αλλά και να επιδιωχθεί η ένταξή του στα Διαρθρωτικά Ταμεία της Ευρωπαϊκής Ένωσης. 


Για αυτό κυρίες και κύριοι σύνεδροι, για να είμαστε ουσιαστικοί, πρέπει διακομματικά να αναλάβουμε μία πρωτοβουλία που θα έχει ως στόχο την καθιέρωση της νησιωτικότητας ως ειδικού κριτηρίου στην Ευρωπαϊκή Επιτροπή για την ανάπτυξη των νησιών μας. Για όλα αυτά πιστεύω ότι οι εισηγήσεις που θα ακολουθήσουν θα αναφερθούν διεξοδικότερα.   


Τελειώνοντας, θέλουμε να σας παρακαλέσουμε να μας δώσετε τις εργασίες του Συνεδρίου γιατί πιστεύουμε ότι μπορούν να μας βοηθήσουν ως κόμμα να εμπλουτίσουμε και την δική μας προσέγγιση. Εύχομαι τα συμπεράσματά σας να μετατραπούν σε συγκεκριμένη πολιτική και το λέω αυτό γιατί πάρα πολλά συνέδρια με άλλα θέματα έχουν γίνει και δυστυχώς λόγω μη στήριξής τους όχι μόνο από τις πολιτικές δυνάμεις του δικομματισμού, αλλά κυρίως και από την ενεργό και αγωνιστική συμμετοχή των πολιτών, έμειναν στα συρτάρια. 


Καλή επιτυχία στις εργασίες σας. 

Ι. ΔΕΚΑΒΑΛΛΑΣ: Ευχαριστούμε τον κύριο Αποστόλου. Επρόκειτο να κάνει χαιρετισμό τώρα ο κύριος Μιχάλης Σακέλλης, μέλος του Διοικητικού Συμβουλίου της Ένωσης Εφοπλιστών Ακτοπλοΐας, ο κύριος Ιωάννης Καλοφωλιάς, Γενικός Γραμματέας Επιμελητηριακού Ομίλου Ανάπτυξης Ελληνικών Νησιών και ο κύριος Ιωάννης Ρούσσος, Πρόεδρος Εμπορικού και Βιομηχανικού Επιμελητηρίου Κυκλάδων. Θερμά τους παρακαλούμε η τοποθέτησή τους να μεταφερθεί για αύριο. Θα μιλήσει μόνο όσο πιο σύντομα γίνεται, γιατί έχουμε πέσει έξω στην ώρα και στις 21.00 μας περιμένει ο Πρέσβης της Ουκρανίας για τα εγκαίνια των Ουκρανών ζωγράφων. Έτσι και αλλιώς θα καθυστερήσουμε, αλλά παρακαλώ για να μην πάμε ακόμα πιο πέρα, θα μιλήσει ο κύριος Αντινομάρχης Δωδεκανήσου και παρακαλούνται οι προαναφερθέντες να τοποθετηθούν αύριο και επί της ουσίας, αφού τελευταίος μετά τον κύριο Αντινομάρχη Δωδεκανήσου, θα τοποθετηθεί ο συντονιστής καθηγητής της μελετητικής ομάδας, κύριος Κώστας Χλωμούδης και τα υπόλοιπα μέλη της μελετητικής ομάδας, οι καθηγητές, οι πανεπιστημιακοί γενικότερα που έχουν προσφέρει πάρα πολλά στην αξιόλογη αυτή μελέτη που θα παρουσιαστεί σε λίγο από τον κύριο Χλωμούδη, θα μιλήσουν αύριο στις τοποθετήσεις μαζί με τα Δίκτυα και τους υπόλοιπους αιρετούς και τους εκπροσώπους των φορέων. 
ΑΝΤΙΝΟΜΑΡΧΗΣ ΔΩΔΕΚΑΝΗΣΟΥ: Ευχαριστώ κύριε Πρόεδρε. Θέλω να μεταφέρω τους χαιρετισμούς του Νομάρχη Δωδεκανήσου, του Ιωάννη Μαχαιρίδη, του Νομαρχιακού Συμβουλίου και του Δωδεκανησιακού λαού και τις ευχαριστίες τους γιατί η ΚΕΔΚΕ, η ΤΕΔΚ Κυκλάδων και ο Δήμος Ερμούπολης ανέλαβαν αυτήν την πρωτοβουλία που προσεγγίζει ένα θέμα που καίει όπως όλον τον νησιώτικο χώρο, την Δωδεκάνησο τα τελευταία τρία χρόνια. 

Βέβαια κυρίες και κύριοι σύνεδροι, εάν και ο τελευταίος νησιώτης του πιο απομακρυσμένου νησιού είχε την δυνατότητα κάθε μέρα να μπορεί να προσεγγίσει το κέντρο του νομού του και τον Πειραιά, το κέντρο της χώρας και αν είχαμε πλοία ή δρομολόγια που θα συνέβαλλαν στην πορεία μας προς τα εμπρός, στην ανάπτυξη, στον τουρισμό που είναι για εμάς ίσως ο μοναδικός πόρος, για την Δωδεκάνησο, δεν θα χρειαζόταν να κάνουμε σήμερα αυτήν την συζήτηση. 


Δυστυχώς όμως, αυτό το αυτονόητο δικαίωμα που σε όλα τα μήκη και τα πλάτη του κόσμου γίνεται αποδεκτό, για εμάς εξακολουθεί να είναι όνειρο θερινής νύχτας. Η πεμπτουσία λοιπόν του αιτήματος, είναι συγκεκριμένη: το δικαίωμα που έχει ο κάθε κάτοικος του πιο μικρού και ορεινού, απομακρυσμένου χωριού, να το έχει και ο κάτοικος του τελευταίου μικρού νησιού. 


Στην επίλυση αυτού του προβλήματος, το Νομαρχιακό Συμβούλιο Δωδεκανήσου αναλώθηκε σε δώδεκα συναπτές συνεδριάσεις. Οι συνεδριάσεις αυτές γίνονταν πάντα με την παρουσία της ΤΕΔΚ, των συναδέλφων του Α΄ Βαθμού και των κοινωνικών εταίρων και των τριών Επιμελητηρίων και οι συνεδριάσεις αυτές που προσπαθούσαν να οδηγήσουν σε μία λύση, είχαν κάποιους κανόνες. Είχαν κινηθεί πάνω σε κάποιους άξονες. Τους αναφέρω επί τροχάδην.


Πιστεύουμε και πιστεύαμε κάθε φορά που μιλάγαμε για το θέμα ότι είναι συνταγματικό δικαίωμα του κάθε Έλληνα πολίτη να έχει πρόσβαση σε σύγχρονες, ποιοτικές και ασφαλείς συγκοινωνίες. Πιστεύουμε ότι είναι υποχρέωση της Πολιτείας να εξασφαλίσει μέσω των συγκοινωνιών αυτών την εδαφική συνέχεια της ελληνικής επικράτειας. Πιστεύουμε ότι είναι υποχρέωση της Πολιτείας να εξασφαλίσει το ενιαίο της εσωτερικής αγοράς και να διασφαλιστούν όλες οι συνθήκες ώστε τα νησιά να ενσωματωθούν πραγματικά στην μεγάλη ενιαία αγορά και να μην αποκοπούν σε πολυάριθμες τοπικές αγορές λόγω της ανεπάρκειας και του πρόσθετου κόστους των δικτύων μεταφοράς. Πιστεύουμε ότι είναι υποχρέωση της Πολιτείας να εξασφαλίσει συνθήκες ίσων ευκαιριών για όλους τους Έλληνες πολίτες. Πιστεύω ότι είναι απαραίτητο να αναγνωριστεί από την Πολιτεία το γεγονός πως τα  σκάφη της ακτοπλοΐας αντικαθιστούν ουσιαστικά τις σύγχρονες υποδομές σε επίπεδο μεταφορικού δικτύου που ο κάτοικος της ηπειρωτικής χώρας έχει στην διάθεσή του. 


Για όλα αυτά, λαμβάνουμε υπόψη μας ορισμένες συγκεκριμένες παραμέτρους. Πιστεύουμε ότι η ανάγκη να καλυφθεί το νησιωτικό σύμπλεγμα της Δωδεκανήσου με τρόπο που να εξυπηρετούνται οι ανάγκες του κάθε νησιού, τόσο για την σύνδεση με τα λιμάνια του Πειραιά και της Θεσσαλονίκης, όσο για την σύνδεσή τους με τα υπόλοιπα νησιά του συμπλέγματος. 


Πιστεύουμε ότι είναι ανάγκη να συγκρατηθεί το μεταφορικό κόστος, που ως το υψηλότερο σήμερα στον ελλαδικό χώρο, διαμορφώνει από μόνο του συνθήκες χαμηλής ανταγωνιστικότητας στην τοπική κοινωνία. 


Είναι ανάγκη, υπάρχει αδήριτη ανάγκη σχεδιασμού και διαμόρφωσης δρομολογίων τέτοιων που να είναι ελκυστικά στον επιβάτη ως προς τον χρόνο ταξιδιού, αφού ο χρόνος ταξιδιού αποτελεί πλέον κριτήριο ακόμα και της επιλογής του προορισμού του ίδιου. 


Είναι ανάγκη η στήριξη των μικρότερων ναυτιλιακών εταιρειών που συνδέουν τα νησιά μεταξύ τους και θα αναφερθούμε σε αυτό. 


Είναι ανάγκη η βελτίωση του επιπέδου της παρεχόμενης υπηρεσίας μέσω της ανανέωσης του ακτοπλοϊκού στόλου, γεγονός που μας οδηγεί στην βελτίωση του επιχειρηματικού περιβάλλοντος μέσα στο οποίο δραστηριοποιούνται οι ακτοπλοϊκές εταιρείες.

Βέβαια, είναι ανάγκη να βελτιώσουμε τις λιμενικές μας υποδομές και είναι ανάγκη να εναρμονίσουμε το ελληνικό θεσμικό πλαίσιο στα προβλεπόμενα από τον ευρωπαϊκό Κανονισμό 3577/92. 


Τι ισχύει σήμερα θεσμικά: ο περιβόητος νόμος 2932/2001, ο γνωστός νόμος Παπουτσή, τον οποίο έχουμε κυριολεκτικά κατασυκοφαντήσει, διαλύσει και εφαρμόσει κατά το δοκούν, με στρεβλώσεις και παρενέργειες τέτοιες που μας οδήγησαν στην σημερινή κατάσταση και βέβαια η δυνατότητα που έχει – να αναφερθούμε στην περιοχή μας – ο Υπουργός Αιγαίου και Νησιωτικής Πολιτικής για την λεγόμενη μικρή ακτοπλοΐα να ενεργεί κατά το δοκούν, κατά βούληση και με ότι ενδεχομένως συνάδει με τα δικά του πολιτικά συμφέροντα. 


Αυτή είναι η κατάσταση. Ψάχνουμε να βρούμε τον περιβόητο ακτοπλοϊκό χάρτη. Δεν τον βλέπουμε εδώ και τρία χρόνια. Απλά βλέπουμε δρομολογήσεις ευκαιριακές και κατά την κρίση των Υπουργών προσπάθεια να μπαλωθούν κάποιες καταστάσεις με διακριτική μεταχείριση ειδικά  για την μικρή ακτοπλοΐα, που αγγίζει τα όρια του σκανδάλου. Δεν είναι ο Πρόεδρος της ΚΕΔΚΕ εδώ. Ήταν παρών στο τελευταίο Συνέδριό σας κύριε Πρόεδρε, στην Ρόδο. Παρέστη και μίλησε στους 300 από τους 600 κατοίκους ενός νησιού, που με το υστέρημά τους αγόρασαν ένα καράβι για να εξασφαλίσουν την σύνδεσή τους με την Ρόδο και με τα άλλα νησιά. Σας πληροφορώ λοιπόν και ας ακουστεί στην αίθουσα του Συνεδρίου, το καράβι αυτό είναι δεμένο στο λιμάνι της Ρόδου και παρά την προσπάθεια να γίνουν έρανοι, δεν απέδωσε τίποτα. Εξακολουθεί να είναι δεμένο. Έχουν επιδοτηθεί όλα τα καΐκια τα ξύλινα σε όλα τα νησιά της Δωδεκανήσου, για διαδρομές τριών, πέντε και δέκα μιλίων, με πολλά εκατομμύρια ευρώ, πλην αυτού του καραβιού και ο συνάδελφός σας, ο Τάσος ο Αλιφέρης, κλαίει την μοίρα του και δεν μπορεί ούτε να έρθει εδώ να υποστηρίξει τα δικαιώματά του. 

Χαίρομαι που βρίσκεται εδώ ο Σπύρος ο Μπενέτος. Δεν μπόρεσαν να έρθουν άλλοι. Δεν μπόρεσαν να έρθουν άνθρωποι που άφησαν την πολυτέλεια της μεγάλης πόλης και την εύκολη καριέρα, για να κάτσουν στα βράχια τους, να υπηρετήσουν τους συμπολίτες τους, να πάνε τα νησάκια ένα βήμα εμπρός ή τουλάχιστον να τα κρατήσουν ζωντανά. 


Αναφέρθηκα σε τρία χαρακτηριστικά παραδείγματα Δημάρχων, που για εμάς είναι παραδείγματα όχι προς μίμηση, αλλά πιστεύω παραδείγματα προς μίμηση από όλο το φάσμα της Αυτοδιοίκησης, Α΄ και Β΄ Βαθμού. 


Ακούστηκαν πολλά και θα ακουστούν ακόμα περισσότερα. Κατά καιρούς ακούγονται διάφορα πράγματα, με θέσφατο από τον Υπουργό Αιγαίου και Νησιωτικής Πολιτικής, τα περί αλίμενου και αβάπορου Αιγαίου και για μεν το αλίμενο μπορώ κύριε Πρόεδρε, κατηγορηματικά να δηλώσω ότι τουλάχιστον στον Νομό Δωδεκανήσου δεν υπάρχει ούτε ένα νησί που να μην μπορεί να προσεγγίσει οποιοδήποτε πλοίο της ακτοπλοΐας. Είναι δηλαδή μέγα ψεύδος. Θα πρέπει να βγει από εδώ μέσα. Αναφέρομαι στην Δωδεκάνησο γιατί έχω σαφή γνώση. Πέραν της ιδιότητας του Αντινομάρχη, ήμουν επί τετραετία Πρόεδρος του Λιμενικού Ταμείου, από την προηγούμενη μορφή. Έχω σαφή επίγνωση του τι υπάρχει στον νομό. Πρόκειται για διαστρέβλωση της αλήθειας. 


Πάμε στο αβάπορο. Εδώ ίσως να υπάρχει μία δόση αλήθειας, αλλά κυρίες και κύριοι σύνεδροι, οι Δωδεκανήσιοι στα περασμένα χρόνια, από το υστέρημά τους έκαναν μία εταιρεία που δεν πήγε καλά γιατί κακοδιαχειρίστηκε, γιατί κάποιοι μπήκαν και έκαναν όχι μόνο κακή διαχείριση, αλλά μπορώ να πω και ενέργειες που απάγουν από το να έχουν μια σωστή διαχείριση. Υπάρχουν όμως αυτήν την στιγμή στο λιμάνι του Πειραιά τρία καράβια δεμένα που σαπίζουν και είναι καλά καράβια. Είναι καράβια που τουλάχιστον για την Δωδεκάνησο έλυναν το πρόβλημα. 

Εδώ επικαλούνται τον νόμο. Είναι κατασχεμένα, έχει πτωχεύσει η ΔΑΝΕ, δεν μπορούμε να τα αγγίξουν, χρωστάν στο ΝΑΤ,  χρωστάν στο Δημόσιο, χρωστάν στην Εφορία. Μα και ο νόμος του Παπουτσή είναι νόμος και τον έχουμε στην άκρη. Πρωτοβουλίες άλλες παίρνουμε να δρομολογούμε πέραν του νόμου και θα μπορούσαμε και αν θέλαμε, αν υπήρχε η βούληση, ακόμα-ακόμα να φτάσω στα άκρα, να κατασχεθούν, να αγοραστούν από την ελληνική Πολιτεία και να χρησιμοποιηθούν στα Δωδεκάνησα. Το πρόβλημα θα λυνόταν για εμάς τουλάχιστον. 


Δεν θα πλατειάσω κύριε Πρόεδρε. Είμαι εξουσιοδοτημένος, παρά το ότι δεν με διακρίνει η αγένεια, εξουσιοδοτημένος από το Νομαρχιακό Συμβούλιο, εξουσιοδοτημένος από τον λαό της Δωδεκανήσου, να εκφράσω ένα μεγάλο παράπονο. Να εκφράσω – κύριε Γενικέ, με συγχωρείτε, αλλά και σε εσάς απευθύνομαι – το παράπονο των Δωδεκανησίων ότι επί τριετία προσπαθούν να συναντήσουν τον Υπουργό Εμπορικής Ναυτιλίας, τον Υπουργό που είναι εντεταλμένος να καλύψει την μεγάλη ακτοπλοΐα και δεν καταφέρνουν να τον δουν. Παραπέμπονται από τον Άννα στον Καϊάφα, παραπέμπονται από τον Γενικό Γραμματέα στον Διευθυντή του πολιτικού του γραφείου, στήνονται έξω από την πόρτα του, τον προσκαλούν με πληρωμένα όλα τα έξοδα και την διασκέδαση στην Ρόδο και δεν καταφέραμε να τον  δούμε. Ας βγει τουλάχιστον σαν κραυγή αγωνίας. 


Εμείς κυρίες και κύριοι σύνεδροι, έχουμε μία σαφή άποψη. Εμείς πιστεύουμε ότι το πρόβλημά μας υποχρεούται να μας το επιλύσει η Πολιτεία. Μα θέλετε με τις προτάσεις που θα βγουν από το Συνέδριο, μα θέλετε με την άποψη της ΝΕΑΣ ΔΗΜΟΚΡΑΤΙΑΣ ότι όταν απελευθερωθούν οι ναύλοι λύνεται το πρόβλημα, μα θέλετε γιατί θα αγοράσει τα καράβια της ΔΑΝΕ, μα θέλετε γιατί θα ενεργοποιήσει την προσπάθεια του Σηφουνάκη να κτίσει καράβια το κράτος και να τα  δώσει στους ιδιώτες, μα θέλετε με τις προτάσεις του ΚΚΕ, δεν μας ενδιαφέρει. Δεν επαιτούμε πλέον, απαιτούμε το αναφαίρετο δικαίωμα που σας ανέφερα προηγουμένως και δείχνουμε την κυβερνητική ευθύνη και το ότι ήθελε προκύψει εάν η απαίτηση αυτή του Δωδεκανησιακού λαού και πιστεύω όλων των νησιωτών δεν βρει τον δρόμο της. 

Σας ευχαριστώ πολύ.

Ι. ΔΕΚΑΒΑΛΛΑΣ: Σας ευχαριστούμε πολύ. Τον λόγο έχει ο κύριος Κώστας Χλωμούδης, συντονιστής καθηγητής του  Πανεπιστημίου Πειραιά, του Τμήματος Ναυτιλιακών Σπουδών, που θα παρουσιάσει την μελέτη και επαναλαμβάνω ότι τα υπόλοιπα μέλη της ομάδας θα τοποθετηθούν αύριο ο καθένας για το δικό του μέρος της μελέτης που έχει υποστηρίξει.

Κ. ΧΛΩΜΟΥΔΗΣ: Κυρίες και κύριοι, κύριε Πρόεδρε. Δεν θα δοκιμάσω την αντοχή σας, θα επιχειρήσω στα πλαίσια των δυνατοτήτων που η εκπαιδευτική μου εμπειρία μου παρέχει όσο πιο συνοπτικά μπορώ να θέσω τα ζητήματα στα πλαίσια της ερευνητικής ομάδας που αυτό το τρίμηνο διάστημα ασχοληθήκαμε ή μας απασχόλησαν και επιχειρήσαμε να απαντήσουμε. 

Στον φάκελό σας έχετε πάρει τα βασικά στοιχεία και των εισηγήσεων, τα οποία ήδη έχουν κατατεθεί στο Συνέδριό μας. Υπάρχει και μια παρέμβαση του Ινστιτούτου Μεταφορών από παλαιότερες προσπάθειες με τις τεχνικές προσεγγίσεις σε διάφορα ζητήματα που αφορούν τα μέσα περισσότερο και μεταφορές.

Εμείς αυτό που νιώθουμε σήμερα είναι ότι σε τελική ανάλυση ο στόχος της δημιουργίας ενός διεκδικητικού πλαισίου της Τοπικής Αυτοδιοίκησης διαμορφώνει τους όρους στους παίκτες μεταξύ ακτοπλόων και Υπουργείου Εμπορικής Ναυτιλίας, να παρεμβαίνει και ένας τρίτος παράγοντας η Τοπική Αυτοδιοίκηση ως τρίτος φορέας περισσότερο έκφρασης γνώμης των χρηστών. 

Η πραγματικότητα των νησιών μας έχει γίνει γνωστή πλέον και αναδεικνύεται πολλές φορές ως ένα ιδιαίτερο γεγονός. Αυτό που βλέπουμε στη διαφάνεια πολλές φορές χρησιμοποιείται ως άλλοθι, είναι δύσκολο το πρόβλημα, είναι μοναδικό, είναι το ελλαδικό φαινόμενο και με αυτή την έννοια εξ αντικειμένου δικαιολογούνται οι αδυναμίες όχι του παρόντος, ούτε του πρόσφατου μόνο παρελθόντος, αλλά όλης της πορείας εξέλιξης της χώρας μας από τη μεταπολίτευση και εντεύθεν. Θέλουμε να πούμε ότι αυτή η ιδιαιτερότητα πραγματικά δεν μας υποχρεώνει ούτε να ανακαλύψουμε τον ηλεκτρισμό, ούτε και να αναφερόμαστε με τόση άνεση στο γεγονός ότι δεν υπάρχουν αλλού λύσεις για να χρησιμοποιηθούν. 

Το δεύτερο στοιχείο είναι ότι ο Πρόεδρος της Ένωσης Δήμων και Κοινοτήτων αναφέρθηκε στις τρεις κατηγορίες νησιών οι οποίες υπάρχουν. Είναι μια ταξινόμηση, δεν είναι ούτε απόλυτη, ούτε και η μοναδική. Σε αυτή την ιδιαιτερότητα των τριών κατηγοριών, τις οποίες τις έχουν ήδη αναφέρει, εμείς θα εντοπίσουμε και στο εσωτερικό αυτών των κατηγοριών στην επόμενη αμέσως διαφάνεια που θα δείξει ένα ενδιαφέρον χάρτη, μια ακόμα πιο σημαντική ιδιαιτερότητα. Δεν φαίνεται καλά, αλλά υπάρχουν κάποια στράτσα έξω για τα οποία θα σας δώσω τη δυνατότητα μετά να τα παρακολουθήσετε και αύριο. 

Βλέπετε ότι κάποια νησιά σε σχέση με τα διπλανά τους έχουν τη δυνατότητα να πηγαίνουν πιο κοντά ή να απομακρύνονται, τα βέλη είναι το πού πάνε χωροταξικά, αν βάλουμε μια παράμετρο η οποία αναφέρεται στη χρονοαπόσταση. Ίδια νησιά λοιπόν του ίδιου Νομού ενδεχομένως, διπλανά, το ένα πάει πιο κοντά με βάση τον χρόνο βάσης που είναι ο χρόνος ανά μίλι, που πήραμε το Ηράκλειο. Να μην πούμε βεβαίως και τα χαρακτηριστικά στο ίδιο νησί, όπως είναι λόγου χάρη η Κρήτη, που το ένα λιμάνι έρχεται πολύ πιο κοντά και το άλλο λιμάνι απομακρύνεται με τάση προς την Αφρική ακόμα περισσότερο. 

Υπάρχουν λοιπόν προνομιούχα νησιά στις ίδιες κατηγορίες και νησιά τα οποία για διάφορους λόγους που αφορούν βεβαίως τις ιδιαιτερότητές τους έχουν τελείως διαφορετικές αναφορές. Τι αναδεικνύει αυτή η παρατήρηση; Ένα βασικό στοιχείο κυρίες και κύριοι: δεν είναι η νησιωτική Ελλάδα ένα πράγμα, υπό αυτή την έννοια το lobby που αναφερόμαστε ως αναγκαίο εργαλείο στο μέλλον θα πρέπει να έχουμε συνείδηση ότι υπάρχουν νησιά και νησιά, δηλαδή κάθε νησί και καημός. Ακόμα και τα μικρά νησιά των άγονων γραμμών έχουν εξαιρετικά διαφορετικές ιδιαιτερότητες. Ο μύθος της ενιαίας δύσκολης νησιώτικης Ελλάδας τουλάχιστον από τη δική μας μελέτη απορρίπτεται, όπως ταυτοχρόνως και οι εύκολες κατηγοριοποιήσεις. 

Ποια ήταν τα βασικά στοιχεία που εμείς επιχειρήσαμε να οδηγηθούμε στον προσδιορισμό των προτάσεών μας, οι οποίες σε ένα βαθμό κάποιες από αυτές ακούστηκαν. Το πρώτο στοιχείο είναι ότι είναι αγαθό οι μεταφορές, είναι δημόσιο αγαθό, είναι δικαίωμα. Υπό αυτή την έννοια λοιπόν είναι δεδομένο ότι η Πολιτεία αναλαμβάνει υποχρεώσεις και δεν είναι ανακάλυψη στη χώρα μας αυτό, το έχουμε συναντήσει στην Ευρώπη, αλλά και σε άλλες εκτός Ευρώπης χώρες για τέτοιες περιπτώσεις.

Το δεύτερο είναι αυτό που αναφέρθηκε, ότι είναι εργαλείο για την ανάπτυξη. Εμείς εντοπίσαμε ότι η Ελλάδα αναζητά πλουτοπαραγωγικούς πόρους, που τους έχει στα νησιά, είναι πόρος ανεκμετάλλευτος και για ανάπτυξη και για απασχόληση υπάρχουν δυνατότητες. Υπό αυτή την έννοια λοιπόν εφόσον αναζητούμε πόρους ιδού η Ρόδος και το πήδημα βεβαίως, για να αξιοποιήσει και για ανάπτυξη.

Το τρίτο στοιχείο είναι η αναφορά που ήδη έχει ακουστεί και είναι κοινά αποδεκτή. Σημαίνει όμως υποχρεώσεις, έχει αβαρίες, αυτό που λέμε υπηρεσία γενικού ενδιαφέροντος. Αυτά τα πράγματα προσεγγίζονται και αναφέρονται βεβαίως ότι αναλύεται η έννοια του δημόσιου αγαθού. 

Οι συνάδελφοί μου που θα ακολουθήσουν αύριο θα είναι πιο αναλυτικοί, ο κύριος Παπαδημητρίου θα αναφέρεται στη δυναμική που αναπτύσσεται στον κόσμο όλο με τις μεταφορές. Δηλαδή και η τεχνολογία και τα ζητήματα των μεταφορών που αφορούν τις τηλεματικές και της πληροφορικής, αλλά και τις τάσεις που υπάρχουν. Ο κύριος Τζανάτος θα αναφερθεί στην αγορά, προσφορά και ζήτηση με συγκεκριμένα χαρακτηριστικά και την αναλύει. 

Η κυρία Λεκάκου θα δει τα θεσμικά ζητήματα τα ελλαδικά σε σχέση με την Ευρώπη, ο κύριος Ηλιόπουλος θα δει τα χρηματοοικονομικά εργαλεία, το ποιος πληρώνει και ποιος, γιατί δεν υπάρχει ένας τρόπος, υπάρχουν πολλοί τρόποι, η επιλογή των πολιτικών και η επιλογή στις πολιτικές είναι εκείνη η οποία θα αποφασίσει να επιλέξει το ένα ή το άλλο, εναλλακτικά σενάρια οι μελετητές υποστηρίζουν και βεβαίως ο κύριος Πάνου που θα δει ποιο είναι για εμάς το διαφαινόμενο σενάριο και ποιες είναι οι προτάσεις οι οποίες προκρίνονται.

Η ισότητα λοιπόν των υπηρεσιών με την αναφορά του ισοδυνάμου, με πρώτο βήμα, όχι όμως το τελευταίο, ότι πάμε να δούμε τη τιμή. Όσο κοστίζει στον πολίτη το χιλιόμετρο στη χερσαία μεταφορά, τόσο θα κοστίζει και στον πολίτη το χιλιόμετρο και αυτό δεν είναι ανακάλυψη δική μας σε ερευνητική ομάδα, το εντοπίσαμε στην Κορσική, στη Γαλλία που έχει προσδιοριστεί ακριβώς ότι το επίπεδο τιμής – δεν λέω για τη ποιότητα, για τον χρόνο και άλλα στοιχεία που μπορούν να μπουν στη πορεία – είναι ακριβώς όσο το χιλιόμετρο με τον σιδηρόδρομο, ένα μέτρο. Μπορεί να είναι διαφορετικό, αλλά υπάρχει ένα μέτρο ισότητας των πολιτών. Η μεταφορά όπως είναι οι χερσαίοι διάδρομοι, είναι και οι θαλάσσιοι διάδρομοι ενιαίοι, αν αποδεχτούμε αυτές τις βασικές αναφορές.

Βεβαίως υπάρχουν κάποια στοιχεία τα οποία η Επιτροπή έχει λάβει υπόψη της, δηλαδή δέχτηκε ότι είμαστε στην Ευρωπαϊκή Ένωση και υπάρχει μια συμφωνία. Με αυτά τα εργαλεία λειτουργήσαμε και βεβαίως αυτά είναι τα χαρακτηριστικά τα οποία προσδιόρισαν ως δεδομένες αναφορές τις απόψεις μας. 

Το δεύτερο είναι ότι υπάρχουν διαφορετικοί ρυθμοί ανάπτυξης από περιφέρεια σε περιφέρεια, από νησί σε νησί. Δεν είναι το ίδιο πράγμα, επιβεβαιώνοντας την άποψη την οποία είχαμε καταθέσει ότι δεν είναι η νησιώτικη Ελλάδα και βεβαίως υπάρχει ανάγκη οι δείκτες νησιωτικότητας όχι ως έκφραση, δείκτες συγκεκριμένοι γήρανσης πληθυσμού, ανάπτυξης τοπικού ΑΕΠ, θέματα που αφορούν την απασχόληση είναι δείκτες οι οποίοι προσδιορίζουν τη νησιωτικότητα και έτσι θα κάνουμε αυτό που γνωρίζετε πάρα πολύ καλά, κυρία Διαμαντοπούλου, οι στοχευμένες παρεμβάσεις και άρα οι χρηματοδοτήσεις σε αυτή τη διαδικασία.

Βεβαίως και τα ζητήματα τα οποία αναφέρονται στην αποτύπωση της υφιστάμενης κατάστασης της αγοράς. Τέσσερα σενάρια εμείς αναδεικνύουμε και προβλέπουμε σε αυτή τη μελέτη, που θα είμαι όσο το δυνατόν πιο συνοπτικός. Στα σενάρια αυτά παίρνουμε δυο παραμέτρους υπόψη: είναι οι οριζόντιες, αυτή που λέει υψηλή ανάπτυξη και αυτό το οποίο αναφέρεται στη χαμηλή ανάπτυξη. Θεωρήσαμε ως δείκτη για την υψηλή ανάπτυξη ότι είναι από 3,5% και πάνω. 

Η συγκεκριμένη υπόδηση της υψηλής ανάπτυξης θεωρεί ότι μετά από το πέρας στη χώρα μας της προόδου, της μετάβασης στο € και την ολοκλήρωση των έργων των επενδυτικών που γίνονται και έχουν γίνει κατά το παρελθόν, έχουν διαμορφωθεί στον παραγωγικό ιστό πάρα πολλές διαδικασίες οι οποίες δίνουν τη δυνατότητα στις νέες, στις επερχόμενες γενιές δηλαδή και στο άμεσο μέλλον να έχουμε τέτοιους ρυθμούς ανάπτυξης ή διαφορετικά η χαμηλή ανάπτυξη είναι εκείνο το οποίο αναφέρεται βεβαίως στην πιθανότητα να είναι κάτω από το όριο του ευρωπαϊκού μέσου όρου που είναι το 2,5% ως ενδεχόμενο.

Βεβαίως και τα θέματα που αφορούν στην εμβάθυνση του κοινωνικού κράτους, είναι η άλλη περίπτωση η οποία δείχνει ότι στην Ευρώπη συνεχίζει να επικρατεί η αντίληψη ότι έχουμε προτεραιότητα στον ευρωπαϊκό χώρο και αποτελεί ενίσχυση του κοινωνικού κράτους ή η άλλη διαδικασία στην οποία δίνεται έμφαση στην παγκοσμιοποίηση, που κυριαρχεί η φιλελεύθερη προσέγγιση. 

Τα σενάρια είναι όλα δεδομένα, τι επιχειρούμε εμείς σε αυτή τη προσπάθειά μας; Επιχειρούμε να δούμε στην ουσία ότι δεν περιμένουμε να δούμε πώς θα διαμορφωθούν τα δεδομένα για να προσαρμόσουμε τις προτάσεις και τις λύσεις που θα ακολουθηθούν, σε κάθε περίπτωση, σε κάθε εξέλιξη υπάρχουν και δεδομένες απαντήσεις στα πλαίσια της δικής μας μελέτης. Μιλάμε για μια μελέτη, ένας τόμος ο οποίος βεβαίως θα είναι στη διάθεσή σας, στη διάθεση της Πολιτείας, στη διάθεση της Τοπικής Αυτοδιοίκησης για να αναπτύξει αυτές τις δραστηριότητες.

Το μοντέλο αυτό και οι πολιτικές που υπάρχουν λαμβάνουν υπόψη τα ζητήματα που αναφέρονται στη χωρική, στη θεσμική, στη κοινωνική και στην οικονομική διάσταση. Βεβαίως με το διαφαινόμενο σενάριο σε κάθε περίπτωση που εμείς προβλέπουμε και εκτιμούμε ότι αυτό ισχύει και θα ισχύσει στο πρόσφατο, στο άμεσο μέλλον δηλαδή, προσδιορίζονται τα χαρακτηριστικά τα οποία αναπτύσσονται.

Η επόμενη διαφάνεια αναφέρεται στο ότι αυτό το μοντέλο, το διαφαινόμενο όπως το λέμε, πώς οικοδομείται. Αναφέρθηκε, βαθμός νησιωτικότητας: πρέπει να συνειδητοποιηθεί να είναι μετρήσιμο, συγκεκριμένο και να μην είναι όρος έκφρασης ιδιαίτερα για τον ελλαδικό χώρο για να υπάρχει διαφορά από νησί σε νησί. Επιμένουμε στην διαφορά, δεν είναι όλα τα νησιά ίδια, άλλες ανάγκες έχει το ένα και άλλες το άλλο. Αυτό σημαίνει ευθύνες, σημαίνει ότι στο πλαίσιο καταμερισμού εργασίας δεν αρκεί η καλή φωνή, η πρόσβαση στα κέντρα εξουσίας του καλού Βουλευτή, του καλού Υπουργού ενδεχομένως και η σχέση μας, αλλά πρέπει να έχουμε συγκεκριμένα μετρήσιμα μεγέθη για να πάρουμε ή όχι τα χρήματα. Είναι δηλαδή ένα μέτρο, ένα εργαλείο ισότητας. 

ΣΥΝΕΔΡΟΣ: (εκτός μικροφώνου) 
Κ. ΧΛΩΜΟΥΔΗΣ: Βεβαίως, δίκτυο νησιωτικότητας. Το επόμενο στοιχείο είναι ότι θεωρούμε πως είναι ο κεντρικός φορέας που αναφερθήκαμε σε αυτό το πράγμα. Το ιδεατό, κυρία Διαμαντοπούλου, μιας και το θέσατε, είναι να είναι ένα Υπουργείο για όλη την Ελλάδα για τις μεταφορές. Αυτό είναι το ιδεατό, ο στόχος. 

Μέχρι τότε όμως για λόγους ωρίμανσης αυτής της διαδικασίας πρέπει να μεταφερθούν οι νησιωτικές μεταφορές σε έναν φορέα ο οποίος μέχρι στιγμής θα συλλέξει από όλη τη πανσπερμία των παραγόντων και θεσμών οι οποίοι υπάρχουν την ευθύνη, στα πλαίσια του Υπουργείου όμως Μεταφορών. Αυτή είναι μια σαφής απάντηση για να μην θεωρηθεί ότι διαμορφώνουμε προτάσεις συγκρότησης ενός πολυδαίδαλου κράτους το οποίο θα δυσκολέψει αυτή τη διαδικασία.

Βεβαίως αναφερόμαστε και στον ρόλο τον οποίο θα πρέπει να παίξουν οι εξειδικευμένοι πλέον Οργανισμοί παροχής. Εδώ βλέπουμε τη Τοπική Αυτοδιοίκηση να συμμετέχει είτε άμεσα ως παραγωγός, είτε έμμεσα ως συνεταίρος, είτε ως ρυθμιστικός παράγοντας, είτε εκείνος ο οποίος θα ορίζει πλέον και τους όρους ελέγχου της ποιότητας των υπηρεσιών οι οποίες πρέπει να παρέχονται, για να μην ορίζονται και προσδιορίζονται τα πάντα κεντρικά με αυτό τον τρόπο. Αυτό σημαίνει ότι υπάρχουν πολλά εργαλεία, δεν υπάρχει ένα, υπάρχουν πολλοί τρόποι συμμετοχής αποκλειστικά του Δημοσίου, σε συνεργασία με τον ιδιώτη και μόνο με τον ιδιώτη, με συμμετοχές διάφορες οι οποίες και με τον Κώδικα έχουν διαμορφωθεί. 

Βεβαίως η αναφορά μας για την ελάχιστη εγγυημένη υπηρεσία δημοσίου συμφέροντος αναπτύχθηκε, το μεταφορικό ισοδύναμο και το τρίτο στοιχείο είναι ότι δεν είναι πλέον προσανατολισμός λύσης του προβλήματος της απομόνωσης των νησιών μας πρόβλημα μόνο η ακτοπλοΐα. Πρέπει να μετατοπιστούμε από το επίπεδο του ενδιαφέροντός μας. Είναι βασικός παράγοντας η ακτοπλοΐα, δεν μπορεί όμως να είναι μόνο η ακτοπλοΐα με τα χαρακτηριστικά που αναφέρθηκα για αυτή την αγορά.

Και εδώ λοιπόν σε αυτά τα πλαίσια της συνέργιας διαφορετικών μέσων, αεροπλάνο, πλοίο, όπου με αεροπλάνο σε κεντρικό νησί και με πλοίο στο μικρό νησί, πλοίο-πλοίο, πλοίο-υδροπλάνο που παίζουν και άλλοι παράγοντες. Προτείνουμε το ακτινωτό σύστημα, γιατί ακούω κάποιες επιφυλάξεις. Μόνο με αυτές τις προϋποθέσεις και για αυτό υπάρχει η διαδικασία των νέων εθνικών πολιτικών οι οποίες θα πρέπει να αναδειχτούν. 

Βεβαίως και το ζήτημα το οποίο σχετίζεται με την αναγνώριση της ανάγκης ανάπτυξης νέων εθνικών πολιτικών, πολιτικές οι οποίες θα επιχειρήσουν στην ουσία στο δεδομένο κοινοτικό περιβάλλον όμως να οδηγήσουν σε ένα συντονισμό δράσεων της χώρας μας με άλλες χώρες. Δεν έχει μόνο η χώρα μας το πρόβλημα, 7 χώρες και 7 παραδείγματα αναπτύσσουμε και αναλύουμε μέσα στη μελέτη ότι αντιμετωπίζουν το πρόβλημα, στα πλαίσια απολύτως βεβαίως της εναρμόνισης με την ευρωπαϊκή κοινοτική οδηγία. 

Στη προκειμένη περίπτωση μόνο για τη Κορσική έχω ένα στοιχείο: όταν εμείς πληρώσαμε 44.000.000 € από το 2004-2005, μόνο για τη Κορσική η Γαλλία πλήρωσε 108.000.000 € το 2004, μια χρονιά και εκεί βεβαίως δεν υπήρχε καμία ανάγκη, γιατί ακριβώς είναι απολύτως. Το χρησιμοποιήσαμε πολλές φορές το φόβητρο της Ευρώπης γιατί είχαμε αδυναμίες να λειτουργήσουμε και να αναπτύξουμε πολιτικές. Είναι απολύτως συμβατή αυτή η δυνατότητα της χρηματοδότησης, στον βαθμό βεβαίως που τεκμηριώνεται. Αυτό βεβαίως αντιλαμβάνεστε ότι έχει και τις ευθύνες του.

Η επόμενη πρόταση είναι πώς θα γίνουν όλα αυτά; Είναι η πρόταση του παρατηρητηρίου, αυτό το παρατηρητήριο είπαμε ότι θα καταγράφει συστηματικά γιατί θα είναι αυτό το εργαλείο, το οποίο θα είναι κοινά αποδεκτό για να δίνει τα πραγματικά μεγέθη σε όλους τους παίκτες, δηλαδή ακτοπλόους, παραγωγούς ή μεταφορείς, υδροπλάνα και αεροπλάνα, πολίτες, εκπροσώπηση της Τοπικής Αυτοδιοίκησης και κράτος, ώστε να μπορεί όχι μόνο να σχεδιάζει για το μέλλον, αλλά να παρεμβαίνει στο παρόν και να βλέπει ζητήματα τα οποία σχετίζονται με τα θέματα του θεμιτού ανταγωνισμού, αλλά και ενδεχομένως αλλοιώσεως στα ζητήματα της ζήτησης και της προσφοράς.

Προβλήματα που αφορούν τη σημερινή πραγματικότητα ήδη έχουν αναφερθεί, είναι η έλλειψη ενιαίου κέντρου συντονισμού όχι μόνο για την ακτοπλοΐα αλλά και για τις υποδομές, τα λιμάνια εν προκειμένου. Εδώ να κρατήσουμε μια ανοιχτή συζήτηση γιατί υπήρχαν αναφορές, τουλάχιστον δεν παρεμβαίνουμε στο θέμα το θεσμικό για τα λιμάνια, αλλά δεν υπάρχει μια λύση, πολύ δε περισσότερο δεν αποτελεί πρότυπο αποτελεσματικό για όλα τα λιμάνια η αποκλειστική συμμετοχή κατά τη δικιά μας γνώμη της Τοπικής Αυτοδιοίκησης. Υπάρχουν δηλαδή διαφορετικά λιμάνια, κάθε λιμάνι και καημός είναι εδώ, που άλλα λιμάνια πράγματι απαιτούν τη Τοπική Αυτοδιοίκηση, άλλα αυτοτελείς Οργανισμούς και άλλα λιμάνια έχουν άλλα χαρακτηριστικά.

Η επόμενη διαδικασία είναι αυτή η οποία αναφέρεται στην ανισοκατανομή των επενδύσεων. Πράγματι τα τελευταία 15 χρόνια πολλά χρήματα, πόροι προσανατολίστηκαν στις υποδομές. Οι θαλάσσιες μεταφορές παρά το ότι είναι επιλογές ευρωπαϊκές αναδεικνύονται, δεν είχαν την απαιτούμενη υποστήριξη λόγω ιεράρχησης και εκεί σταματάμε. 

Βεβαίως και το άλλο ζήτημα το οποίο αναφέρεται στον συντονισμό αυτής της αγοράς. Η λειτουργία της αγοράς ήδη αναφέρθηκε, είναι προβληματική η συμπεριφορά στα επίπεδα του ανταγωνισμού, σε πολλά επίπεδα. Είναι φυσικό ότι θα παραμείνει, θα είναι σε ολιγοπολιακές συνθήκες, το αντιλαμβανόμαστε, αλλά και στο επίπεδο της προσφοράς ακτοπλοΐας και στη δυνατότητα εισόδου νέων παικτών – και αυτό είναι το πιο σημαντικό – εμφανίζονται υψηλά θεσμικά και οικονομικά εμπόδια. Βεβαίως το πιο σημαντικό που εντοπίσαμε είναι ότι υπάρχει και έλλειμμα γνώσης των ίδιων των ακτοπλόων ή των ενδιαφερόμενων για τα ζητήματα που αφορούν το κόστος επένδυσης, τις υποχρεώσεις της ετήσιας λειτουργίας, τις απαιτήσεις της εκτεταμένης δικτύωσης, παράβολα και όλα τα άλλα πράγματα.

Άρα λοιπόν με συνείδηση ότι θα έχουμε πάντοτε μια ατελή ανταγωνιστική αφορά, αναδεικνύουμε την ανάγκη ύπαρξης του ρυθμιστικού φορέα παρακολούθησης. Η Επιτροπή Ανταγωνισμού ενδεχομένως μπορεί να είναι αυτή, σε κάθε περίπτωση θα στοχεύει στο να μειώνονται και να διαμορφώνονται όροι ανταγωνιστικών πρακτικών τέτοιων που θα είναι προς όφελος του χρήστη, προς όφελος δηλαδή του πολίτη, έτσι ώστε να μην υπάρχουν συμφωνίες κατάχρησης, δεσπόζουσας θέσης και άλλες αντίστοιχες τέτοιες διαδικασίες. 

Κυρίες και κύριοι, μπορούμε να αποτιμήσουμε τη διαδικασία της απελευθέρωσης της αγοράς. Οι αναφορές έχουν ήδη υπάρξει, εκείνο που λέμε είναι ότι δεν μπορεί το δικαίωμά του να το χρηματοδοτεί ο ίδιος ο πολίτης, το 3%. Στα 44.000.000 € τα 25.000.000 € τα πλήρωσαν οι μεταφερόμενοι πολίτες και τα άλλα 19.000.000 € τα έδωσε το κράτος, για 3 χρόνια αυτό. Την ίδια περίοδο 108.000.000 € μόνο για τη Κορσική δόθηκαν από τη Γαλλία. 

Υπάρχουν λοιπόν στα πλαίσια των δυνατοτήτων και στη διεθνή εμπειρία και από την Ισπανία και από τη Γαλλία και από τη Δανία και από την Σκοτία έχουμε αρκετά παραδείγματα τα οποία τα καταγράφουμε για να μας οδηγήσουν στα συμπεράσματα τα οποία σας προκρίνουμε. Έχει δείξει λοιπόν η διεθνή εμπειρία ότι υπάρχουν αντίστοιχα προβλήματα και έχουν βρει τρόπους, βεβαίως με τα κεκτημένα των κοινωνιών και των οικονομιών που αυτοί διαθέτουν, να τα αντιμετωπίζουν αποτελεσματικά. 

Για το θέμα της επιδότησης των άγονων γραμμών εμείς πιστεύουμε ότι η ελληνική κυβέρνηση και κατά το παρελθόν και κατά το παρόν, αλλά και κατά το μέλλον μπορεί να απευθυνθεί στην Ευρωπαϊκή Ένωση και να ζητήσει να καλύψει σημαντικό μέρος του κόστους. Αναφερόμαστε βεβαίως στα ζητήματα που αφορούν και τα διαρθρωτικά προγράμματα του 2007-2013, που νομίζουμε ότι υπάρχουν μάχιμες διεκδικήσεις θεμιτές, απολύτως συμβατές με τα δεδομένα της Ευρωπαϊκής Ένωσης.

Ειδικές προτάσεις οι οποίες αντιμετωπίζουν τα προβλήματα του ανταγωνισμού έχουμε αυτές οι οποίες αναφέρονται και στα ζητήματα του λειτουργικού επιπέδου για κάθε ένα, όπως αυτές οι μελέτες οι οποίες έχουν γίνει ήδη μέχρι στιγμής. Δεν μπορείς να μιλήσεις γενικά, κάθε νησί ή κάθε συστάδα νησιών απαιτεί το δικό της δίκτυο και θέλει ειδική συζήτηση. Θα είναι πλοίο; Θα είναι πλοίο-υδροπλάνο; Θα είναι αεροπλάνο-πλοίο; Θα είναι ακτινωτό; Θα είναι απευθείας σύνδεση; 

Δεν μπορείς να μιλήσεις γενικά, όποια λύση πασπαρτού είναι ψεύτικη και λύση αποπροσανατολισμού, είναι μη λύση, με τα δικά μας δεδομένα. Χρησιμοποιήσαμε όλη τη διεθνή βιβλιογραφία, 236 αναφορές, δεν υπάρχει ούτε μια μελέτη αντίστοιχη η οποία να αναφέρεται σε τέτοια παραδείγματα και θεωρητική και εμπειρική που να μην την έχουμε λάβει υπόψη μας.

Στο πολιτικό επίπεδο νομίζουμε ότι υπάρχει σημαντική ανάγκη να καθιερωθεί πλέον η αναφορά στη νησιωτικότητα στο λεξιλόγιο το πολιτικό, όχι μόνο για λόγους διαμόρφωσης της συνείδησης των δεόντων παραγόντων των παικτών, αλλά γιατί θα πρέπει να ενεργοποιηθεί ένα πλούσιο δυναμικό στο να συγκροτήσει πλέον σε μεγέθη με δείκτες τι σημαίνει νησιωτικότητα. 

Βεβαίως έχουμε τη δυνατότητα πλέον να δημιουργήσουμε ένα κλίμα στην Ευρωπαϊκή Ένωση για να ωριμάσει ο στόχος της έκδοσης απόφασης για προτεραιότητα στις αποκλεισμένες νησιώτικες περιοχές και μπορούμε να βρούμε και συμμάχους, η συγκρότηση του lobby που λέγαμε προηγουμένως, γιατί αυτή η απόφαση μπορεί να ενσωματωθεί στις αρχές και στις πολιτικές της Ευρωπαϊκής Ένωσης και να προωθηθεί η κανονιστική διαδικασία και οι διοικητικές απλουστεύσεις οι οποίες απαιτούνται. Υπάρχουν εμπειρίες, έχουμε στελέχη στη χώρα μας για αυτή τη διαδικασία και μπορούμε να μεταφέρουμε τεχνογνωσία από άλλες προσπάθειες. Έχει λείψει όμως ο στόχος σε αυτή τη προσπάθεια και σε αυτή τη κατεύθυνση.

Βεβαίως τα ζητήματα τα οποία σχετίζονται με το θέμα της διαβούλευσης, μέχρι τώρα ποιοι αποφασίζουν; Πάντοτε ήταν το Υπουργείο Εμπορικής Ναυτιλίας και βεβαίως οι ακτοπλόοι με τα νόμιμα συμφέροντα για μια αγορά στην οποία συμμετείχαν. Δεν μπορεί να λείπει πλέον από αυτή τη διαδικασία του μηχανισμού διαβούλευσης η Τοπική Αυτοδιοίκηση. Νομίζω, κυρίες και κύριοι και αγαπητοί σύνεδροι, ότι μόνο ζωή μπορεί να έχουν και για τους επιχειρηματίες της ακτοπλοΐας, αλλά και για το κράτος, για να αξιοποιηθούν τα όποια λεφτά, τα οποία αυξήθηκαν για τις άγονες γραμμές αλλά είναι λίγα. Να αξιοποιηθούν αποτελεσματικά, γιατί ακριβώς γνωρίζουμε σε μεγάλο βαθμό τους περιορισμένους πόρους. 

Στο θεσμικό επίπεδο νομίζουμε ότι έχουν ήδη αναφερθεί οι προτάσεις στις οποίες έχουμε καταλήξει, πολλές μορφές, πολλοί τρόποι, πολλά εργαλεία υπάρχουν και όχι ένα για την λειτουργία αυτών των πολιτικών, είτε είναι αυτές ΣΔΙΤ, είτε είναι άλλα εργαλεία χρηματοοικονομικά τα οποία είναι σύγχρονα και αποτελεσματικά και δεν θα τα ανακαλύψουμε στη χώρα μας, λειτουργούν και υπάρχουν. Δεν είναι ανάγκη να αντιγράψουμε μόνο ένα πρότυπο, είτε αυτό αφορά την Ιρλανδία ή την Σουηδία. Υπάρχουν συστάδες νησιών που απαιτούν μια λύση και συστάδες άλλες λύσεις. 

Όλα αυτά, κυρίες και κύριοι, ήταν μια κατάληξη μιας προσπάθειας, μιας δουλειάς η οποία πριν την οριστικοποιήσουμε επιχειρήσαμε να την τεστάρουμε σε ένα crash-test με τους Δημάρχους. Το ερωτηματολόγιο ήταν βασικός σύμβουλος για να μπορέσουμε να δούμε αυτά που εμείς εντοπίσαμε στη προσπάθειά μας πόσο μπορούν να ακουμπήσουν το μέσο επίπεδο στο σταθμισμένο δείγμα το οποίο είχαμε του ερωτηματολογίου. 

Θέλω να ευχαριστήσω το Ινστιτούτο Τοπικής Αυτοδιοίκησης για τη δυνατότητα που μας έδωσε και εμάς να ερευνήσουμε πράγματα που παρά το ότι είμαστε ειδικοί δεν τα είχαμε υπόψη μας, πολύ δε περισσότερο το φιλόξενο προσωπικό του Ινστιτούτου που αυτούς τους 3 μήνες μας έδωσε τη δυνατότητα και μας ανέχτηκε σε μεγάλο βαθμό στο στρες της δουλειάς μας να κάνουμε αυτή τη δουλειά.

Στο σίγουρο σαν εγγύηση και επίπεδο που μπορούμε να πούμε είναι ότι εμείς από αυτή τη δουλειά έχουμε αντλήσει πολλά συμπεράσματα, δημοσιεύματα τα οποία θα προσχωρήσουμε σε διεθνές επίπεδο, στη κατεύθυνση ακριβώς αυτή που είπαμε της ωρίμανσης πλέον επιλογών και στα πλαίσια της Ευρωπαϊκής Ένωσης, αλλά και στη δημιουργία συνεταίρων οι οποίοι από άλλα κράτη θα μπορέσουν να δημιουργήσουν το lobby στο οποίο αναφερθήκαμε. 
Ελπίζω να έδωσα την εικόνα αυτής της μεγάλης μελέτης σε αυτό το σύντομο χρονικό διάστημα και να μην σας ταλαιπώρησα παρά το ότι είστε ήδη ταλαιπωρημένοι. 

Σας ευχαριστούμε πάρα πολύ.
 Ι. ΔΕΚΑΒΑΛΛΑΣ: Θέλω να ευχαριστήσω τον κύριο Χλωμούδη. Για σήμερα λήγουν οι εργασίες του Συνεδρίου. Θα υπάρχει λεωφορείο για την μεταφορά σας στον χώρο της Πινακοθήκης Κυκλάδων στο κέντρο, όπου θα γίνουν τα εγκαίνια της Έκθεσης Ουκρανών Ζωγράφων με την παρουσία του Πρέσβη της Ουκρανίας στην Ελλάδα. Δίπλα από την Πινακοθήκη, στα εκατό μέτρα ή ίσως και λιγότερο, είναι το εστιατόριο όπου η ΤΕΔΚ Κυκλάδων θα παραθέσει δείπνο στους συνέδρους. 

Επίσης, εισιτήρια για την αυριανή θεατρική παράσταση για όσους παραμείνουν, του Θεατρικού Πολιτιστικού Ομίλου Σύρου ΑΠΟΛΛΩΝ, είναι μία εξαιρετική παράσταση, θα διατίθενται δωρεάν από την Γραμματεία του Συνεδρίου. 


Παράκληση, να παραβρεθείτε και στην έκθεση των Ουκρανών ζωγράφων και στο δείπνο που παραθέτει στην συνέχεια στο εστιατόριο του ξενοδοχείου ΕΡΜΗΣ η ΤΕΔΚ Κυκλάδων.


Σας ευχαριστώ όλους. 
ΣΑΒΒΑΤΟ 15 ΑΠΡΙΛΙΟΥ
Ι. ΔΕΚΑΒΑΛΛΑΣ: Παρακαλώ τον εκπρόσωπο του Επιμελητηριακού Ομίλου Ανάπτυξης Ελληνικών Νησιών κύριο Ιωάννη Καλοφωλιά. 

Ι. ΚΑΛΟΦΩΛΙΑΣ: Κύριε Πρόεδρε, κύριε Νομάρχη, κύριοι εκπρόσωποι των ΟΤΑ, κύριοι εκπρόσωποι των Στρατιωτικών Αρχών, κύριοι εκπρόσωποι των συνδικαλιστικών και λοιπών φορέων του τόπου μας, αγαπητές φίλες και φίλοι. Με χαρά παρευρίσκομαι στις εργασίες της ημερίδας της ΚΕΔΚΕ που οργανώνεται εδώ στην Ερμούπολη της Σύρου, εκπροσωπώντας τον Επιμελητηριακό Όμιλο Ανάπτυξης Ελληνικών Νησιών, τον ΕΟΑΕΝ και δοθείσης της ευκαιρίας θα απευθύνω ένα σύντομο χαιρετισμό εκ μέρους του Προέδρου του Ομίλου κυρίου Νικήτα Δολαψάκη, ευχαριστώντας το Προεδρείο για το βήμα που μας παραχώρησε. 


Εδώ θα κάνω μια μικρή συνοπτική παρουσίαση του Ομίλου και των πεδίων δραστηριοποίησής του. Ο ΕΟΑΕΝ αποτελεί ένα μη κερδοσκοπικό Όργανο που συγκροτήθηκε από όλα τα νησιώτικα Επιμελητήρια της χώρας με στόχο την προώθηση των αιτημάτων και την ανάδειξη των προβλημάτων που αντιμετωπίζουν όχι μόνο οι νησιώτικες επιχειρήσεις, αλλά και οι νησιώτικες κοινωνίες μας. Ο Όμιλός μας έχει ήδη υλοποιήσει αρκετά ευρωπαϊκά και εθνικά προγράμματα που σχετίζονται με την ενίσχυση των επιχειρήσεων και των φορέων που εκπροσωπούν. Ενώ εξακολουθεί να αξιοποιεί κατά το μέγιστο δυνατό τις ευκαιρίες που δίνονται μέσα από τις κοινοτικές πρωτοβουλίες διαπεριφερειακών και διασυνοριακών συνεργασιών, τα γνωστά σε όλους μας προγράμματα INTERREQ.

Σας αναφέρω στο σημείο αυτό ότι με πρωτοβουλία του ΕΟΑΕΝ ιδρύθηκε και λειτουργεί το Ευρωπαϊκό Δίκτυο των Νησιωτικών Επιμελητηρίων, που περιλαμβάνει όλα τα ευρωπαϊκά Νησιώτικα Επιμελητήρια με αντιπροσώπευση και στις Βρυξέλλες. Τα δύο Δίκτυα συνεργάζονται στενά και συμπληρωματικά, έχοντας μέχρι σήμερα πετύχει σημαντικές παρεμβάσεις και ανάλογες σε πολλά θέματα που σχετίζονται με τη νησιωτικότητα και την περιφερειακή πολιτική και την αειφόρο ανάπτυξη των περιοχών αυτών. Επιπροσθέτως δραστηριοποιείται σε στενή συνεργασία με φορείς της Τοπικής Αυτοδιοίκησης και την κατεύθυνση επίλυσης καθημερινών προβλημάτων των νησιωτών.


Η έδρα του Ομίλου μας βρίσκεται στη Χίο και η έδρα του Προέδρου σήμερα βρίσκεται στο Ηράκλειο της Κρήτης. Δεν σας κρύβω ότι αισθάνομαι ιδιαίτερη ικανοποίηση και χαρά για το γεγονός ότι οι επιμελητηριακοί φορείς που εκπροσωπεί ο ΕΟΑΕΝ έχουν την ευκαιρία και τη δυνατότητα να καταθέσουν τις απόψεις τους σε μια σειρά επίκαιρων θεμάτων που σχετίζονται με τις λιμενικές υποδομές, την οργάνωση των θαλασσίων και παράκτιων μεταφορών, αλλά και τις προτεινόμενες λύσεις για παρεμβάσεις τους σε αυτά.


Ακολουθεί ο χαιρετισμός του Προέδρου του ΕΟΑΕΝ κυρίου Νικήτα Δολαψάκη: «Κυρίες και κύριοι, αρκετός λόγος έχει γίνει στο παρελθόν και εξακολουθεί να γίνεται μέχρι σήμερα για την πολιτική που πρέπει να ακολουθηθεί στον τομέα των υποδομών και των μεταφορών, την ανάγκη χάραξης ενιαίας στρατηγικής πολιτικής στο θέμα αυτό, αλλά και τις ιδιαιτερότητες που εμφανίζει η χώρα μας και ειδικότερα στις νησιώτικες και απομονωμένες περιοχές της. 

Η εθνική πολιτική των υποδομών στην Ελλάδα αφορά κυρίως τον τομέα των μεταφορών, δρόμοι, λιμάνια, αεροδρόμια, αλλά και κάθε άλλη υποδομή που στόχο έχει να καταστήσει τη χώρα μας σύγχρονη και ικανή να αντιμετωπίσει προβλήματα που σχετίζονται με τη γεωγραφική κατανομή, την μορφωτική διάρθρωση της ελληνικής επικράτειας, διάσπαρτα και πολυάριθμα μικρά νησιά στα ελληνικά πελάγη. 

Οι μεταφορές προσδιορίζουν αποφασιστικά την ποιότητα της καθημερινότητας του πολίτη, ενισχύουν το αίσθημα ασφάλειας ιδιαίτερα στις νησιώτικες και απομακρυσμένες περιοχές της περιφέρειας, ενώ ταυτόχρονα συνδυάζονται με την ανάπτυξη και την αναπτυξιακή πολιτική, την εξωστρέφεια και την εξαγωγική προοπτική των επιχειρήσεων που δραστηριοποιούνται και αναπτύσσονται σε αυτές. 

Ο κυρίαρχος αυτός στόχος, δηλαδή της βελτίωσης των υπηρεσιών αυτών προς τον πολίτη, πρέπει να συνδυάζεται με τη προστασία του περιβάλλοντος και την εξοικονόμηση ενέργειας. Σύγχρονες επιβατικές, αλλά και εμπορικές μεταφορές, ασφάλεια στη μετακίνηση, βελτίωση των μέσων μαζικής μεταφοράς, συνδυασμένες μεταφορές και εμπορευματικά κέντρα ήταν και είναι οι προτεραιότητες της στρατηγικής ανάπτυξης σύγχρονων συγκοινωνιακών μεταφορικών υποδομών στη χώρα μας. Ιδιαίτερα σήμερα όπου το επιχειρηματικό περιβάλλον διαμορφώνεται σε μια έντονα ανταγωνιστική βάση, η ανάγκη διαχείρισης και επίλυσης προβλημάτων που αφορούν σχετίζεται ή επηρεάζουν την οργάνωση και τη λειτουργία του συστήματος των μεταφορών στη χώρα μας. Πρέπει να καταστεί πρωταρχική επιδίωξη και προτεραιότητα. 

Στο χώρο δε της ναυτιλίας όπου η Ελλάδα είναι παγκόσμια δύναμη και κατέχει τη πρώτη θέση στην Ευρωπαϊκή Ένωση, πρέπει να αποτελέσει βασική επιδίωξη και στόχος μας η διατήρηση και ενίσχυση του κεκτημένου πρωταρχικού ρόλου σε παγκόσμιο επίπεδο, ο οποίος ενισχύει σημαντικά την εκεί οικονομία στις σκληρές συνθήκες της οικονομικής απελευθέρωσης και του εντεινόμενου διεθνούς ανταγωνισμού. 

Φίλες και φίλοι η πολιτική που κάθε κυβέρνηση οφείλει να εφαρμόζει είναι η στρατηγική της στήριξη μιας ποιοτικής ναυτιλίας, μιας ναυτιλίας δηλαδή με ασφάλεια, με σεβασμό στο θαλάσσιο περιβάλλον και τη ποιότητα των παρεχόμενων υπηρεσιών και την επιχειρηματικότητα. Οι εφαρμοζόμενες πολιτικές πρέπει να ανταποκρίνονται στην ενίσχυση της ανταγωνιστικότητας, την διαρκή εκπαίδευση και οικονομική αναβάθμιση του ναυτεργατικού δυναμικού, την ενίσχυση της διεθνής παρουσίας των ελληνικών πλοίων στη διατήρηση της λευκής σημαίας, καθώς και στην στήριξη της εγχώριας ναυπηγοεπισκευαστικής βιομηχανίας. 

Ιδιαίτερη σημασία αναμένεται να δοθεί από τους κυβερνώντες στα μέτρα στήριξης της επιβατικής ναυτιλίας, της ακτοπλοΐας, καθώς αποτελούν τους πυλώνες στήριξης της περιφερειακής ανάπτυξης και της κοινωνικής συνοχής των νησιών μας, της ενίσχυσης, της ανάπτυξης της τουριστικής βιομηχανίας και του θαλάσσιου τουρισμού. Η διατήρηση μιας ανταγωνιστικής ακτοπλοΐας σε συνδυασμό με τις έννοιες εφαρμογής του δημόσιου συμφέροντος σύμφωνα με το κοινοτικό δίκαιο και την απελευθέρωση των θαλάσσιων ενδοσυγκοινωνιών, θα μας οδηγήσει στην επιθυμητή ισορροπία ανάπτυξης και στήριξης της νησιώτικης χώρας μας. 

Η ενίσχυση επίσης των λιμενικών πολιτικών της ασφάλειας των θαλάσσιων συνόρων, της ενεργούς ελληνικής παρουσίας, τους διεθνείς Οργανισμούς προστασίας του θαλάσσιου περιβάλλοντος, αποτελούν σημαντικούς στόχους στήριξης της ναυτιλίας μας που εμείς προωθούμε και στηρίζουμε. Προς τη κατεύθυνση αυτή η πολιτική ηγεσία θα μας βρει συμπαραστάτες και υποστηρικτές της για την σωστή και επιτυχή εφαρμογή τους προς όφελος των νησιωτικών και απομακρυσμένων περιοχών της χώρας μας. 

Κλείνοντας αυτή τη σύντομη παρέμβασή μου θα μου επιτρέψετε να παραθέσω στη σημερινή ημερίδα μερικές προτάσεις, που έχουμε άλλωστε καταθέσει και στο αναπτυξιακό σχέδιο της δράσης του Ομίλου μας για την τετραετία 2005-2009 και οι οποίες σχετίζονται με τη βελτίωση των νησιωτικών και παράκτιων μεταφορών όπως ενίσχυση της ναυτιλίας μικρών αποστάσεων και της μεσογειακής ναυτιλίας ιδιαίτερα στη περιοχή της νοτιοανατολικής λεκάνης της Μεσογείου, η επέκταση των διευρωπαϊκών δικτύων και στα κύρια νησιά, η ενίσχυση των λιμενικών υποδομών και τα ολοένα σύγχρονα συστήματα διαχείρισης της λειτουργίας τους, η μείωση της φορολογίας νεότευκτων ή και μικρής ηλικίας πλοίων, με στόχο τη ποιοτική και ασφαλή ναυτιλία και την ενίσχυση απασχόλησης των ναυτικών, η προώθηση συστήματος μακροχρόνιας μίσθωσης πλοίων για σταθερή εξυπηρέτηση μικρών νησιών, ο εκσυγχρονισμός των λιμενικών υποδομών ιδιαίτερα σε μικρά νησιά και νησίδες.

Θεωρώντας ότι με τη σημερινή ομιλία μου συνέβαλλα στην προώθηση και ενίσχυση των στόχων της ημερίδας, θέτοντας ένα λιθαράκι στη γόνιμη σύνθεση και τον συγκερασμό απόψεων που μας καταλήγουν σε ένα θετικό και επιτυχές αποτέλεσμα, σας εύχομαι καλή επιτυχία και καλή συνέχεια στις αξιόλογες προσπάθειές σας. Επίσης με την ευχή ότι η ημερίδα αυτή θα αποτελέσει την απαρχή μιας φθηνότερης εργασίας των φορέων μας προς όφελος όλων των νησιωτικών περιοχών της Ελλάδας, σας αποστέλλω τους πιο εγκάρδιους χαιρετισμούς μου. Νικήτας Δολαψάκης, Πρόεδρος ΕΟΑΕΝ.»

Ευχαριστώ πολύ.

Ι. ΔΕΚΑΒΑΛΛΑΣ: Ευχαριστούμε τον κύριο Καλοφωλιά. Πριν πάρει τον λόγο ο Δήμαρχος Ποσειδωνίας Σύρου κύριος Δημήτρης Ρούσσος ήθελα να παρακαλέσω ορισμένα άτομα να συμμετέχουν, αυτούς που προτείνουμε, στη σύνταξη της τελικής απόφασης του Συνεδρίου. Προτείνονται ο κύριος Λάμπρος Τσουκνίδας εκ μέρους του Ινστιτούτου Τοπικής Αυτοδιοίκησης, ο κύριος Γιάννης Θωμαής Διευθυντής της Τοπικής Ένωσης Δήμων και Κοινοτήτων Νομού Κυκλάδων, ο κύριος Γιώργος Πουσσαίος Δήμαρχος Ίου, ο κύριος Μάρκος Μενής Δήμαρχος της Χίου και ο κύριος Κώστας Καραμηνάς Δήμαρχος Βαθέος Σάμου, ο οποίος παρακαλώ να ετοιμάζεται μετά τον κύριο Δημήτριο Ρούσσο. Επειδή δεν βλέπω τον κύριο Τσουκνίδα στην αίθουσα παρακαλώ τον κύριο Θωμαή να παίξει τον ρόλο του συντονιστή για να συγκληθεί σε λίγο η Επιτροπή. 

Δ. ΡΟΥΣΣΟΣ: Κυρίες και κύριοι Σύνεδροι, οι μέχρι σήμερα εφαρμοζόμενες πολιτικές σύνδεσης της ηπειρωτικής χώρας με τα νησιά και διασύνδεση του νησιωτικού χώρου παραμένουν από ανεπαρκείς ως άκρως προβληματικές. Όπως ήδη ακούστηκε το αυτονόητο δικαίωμα και δημόσιο αγαθό της απρόσκοπτης διακίνησης ανθρώπων και εμπορευμάτων, το οποίο κάθε συντεταγμένη Πολιτεία οφείλει να διασφαλίζει, παραμένει ζητούμενο για μεγάλο αριθμό πολιτών και όνειρο άπιαστο ειδικά για τους κατοίκους των άγονων περιοχών, με ότι αυτό συνεπάγεται για την εξυπηρέτηση των πολιτών, τη ποιότητα της καθημερινής τους ζωής και την ανάπτυξη του τόπου μας. 


Χωρίς αξιόπιστες ακτοπλοϊκές συγκοινωνίες ο νησιωτικός χώρος καταδικάζεται στην απομόνωση, τη δημογραφική αποξήλωση και στον αναπτυξιακό μαρασμό. Οι κάτοικοι των νησιών μας δεν είναι πολίτες δεύτερης κατηγορίας και δεν δικαιούνται τέτοιας μεταχείρισης. Σκοπός του Συνεδρίου αυτού σήμερα είναι η διαμόρφωση ενός πλαισίου ολοκληρωμένων και ρεαλιστικών προτάσεων θεσμικού και λειτουργικού χαρακτήρα για την διασφάλιση της παροχής αξιόπιστων υπηρεσιών μεταφορών στον νησιωτικό χώρο και ο προσδιορισμός των κρίσιμων σχεδιαστικών παραμέτρων που συνθέτουν την εικόνα ενός ποιοτικού μεταφορικού συστήματος. 


Η πρόσβαση των πολιτών στις υπηρεσίες μεταφορών αποτελεί δημόσιο αγαθό και δικαίωμα που δεν μπορεί να υπακούει αποκλειστικά στη λογική της ανάλυσης κόστους, ωφέλειας. Μάλιστα οι προσφερόμενες υπηρεσίες θαλασσίων μεταφορών πρέπει να συγκλίνουν με τις υπηρεσίες των χερσαίων μεταφορών όσον αφορά στην οικονομική επιβάρυνση του χρήστη για λόγους ισότητας των πολιτών. 

Κανένας φορέας ή Υπουργείο δεν γνωρίζει καλύτερα από τη Τοπική Αυτοδιοίκηση το πρόβλημα των συγκοινωνιών και μεταφορών στο νησιωτικό χώρο. Η Τοπική Αυτοδιοίκηση από τη φύση της έρχεται σε επαφή με τα προβλήματα των πολιτών και των τοπικών κοινωνιών ευρύτερα. Μέχρι σήμερα η συμμετοχή της Τοπικής Αυτοδιοίκησης στα συλλογικά Όργανα ήταν μικρή και επιβάλλεται μια ισχυρή συμμετοχή της Τοπικής Αυτοδιοίκησης με ουσιαστικό χαρακτήρα. 

Τα προβλήματα στις υποδομές των λιμανιών, καθώς και οι ελλείψεις στις ευρύτερες υποδομές που επηρεάζουν τις μεταφορές είναι σήμερα εμφανή. Η έλλειψη επενδύσεων σε νέα πλοία, η απελευθέρωση της αγοράς, η αύξηση του πετρελαίου, η απόσυρση υπερήλικων πλοίων, η προβληματική συμπεριφορά στο επίπεδο του ανταγωνισμού επιβάλλουν σήμερα τη δημιουργία ενός μοντέλου και πολιτικών ανάπτυξης μεταφορικών υπηρεσιών, το οποίο να οικοδομηθεί στη βάση της συνειδητοποίησης ότι ο βαθμός νησιωτικότητας του ελλαδικού χώρου διαφέρει από νησί σε νησί, σύμφωνα και με τον ορισμό της Ευρωπαϊκής Ένωσης.

Κυρίες και κύριοι Σύνεδροι, η Τοπική Αυτοδιοίκηση παρακολουθεί στενά το χρόνιο πρόβλημα των ακτοπλοϊκών κυρίως συγκοινωνιών, ένα θέμα ζωτικής σημασίας για την οικονομική και κοινωνική ανάπτυξη του κάθε Νομού, ένα θέμα που με τις διαστάσεις που έχει πάρει αφορά στην επιβίωση των νησιών μας. Η ανεπάρκεια και αστάθεια των δρομολογίων επιφέρει πολλά προβλήματα σε εκείνους που καθημερινά κινούνται στο νησιωτικό σύμπλεγμα για επαγγελματικούς ή υπηρεσιακούς λόγους ή και άλλες ανάγκες. Πολύ περισσότερο με τη μικρή ή μεγάλη ταλαιπωρία των επισκεπτών γίνεται αποτρεπτική η ανάπτυξη των νησιών μας, κυρίως κατά τη θερινή περίοδο. 

Η Ευρωπαϊκή Ένωση πράγματι οριοθέτησε για πρώτη φορά τη νησιωτική πολιτική στη Συνθήκη του Άμστερνταμ το 1992, αναγνωρίζοντας ότι οι νησιωτικές περιοχές αντιμετωπίζουν διαρθρωτικά προβλήματα που οφείλονται στον νησιωτικό τους χαρακτήρα, τα οποία είναι μόνιμα και εμποδίζουν την οικονομική και κοινωνική τους ανάπτυξη. Ήρθε η ώρα να διεκδικήσουμε σε ευρωπαϊκό επίπεδο, αλλά και σε εθνικό τη καθιέρωση της νησιωτικότητας ως ειδικού κριτηρίου για τον σχεδιασμό δράσεων περιφερειακής ανάπτυξης.

Αποδεχόμαστε θετικά τη πρόταση της ομάδας μελέτης για μια πολιτική μεταφορών που θα επικεντρώνεται στην ανάπτυξη ενός ολοκληρωμένου συστήματος μεταφορών, με το συντονισμό και τη δραστηριοποίηση διαφορετικών μέσων, πλοίων, αεροπλάνων, υδροπλάνων προς συγκεκριμένους κόμβους. Έτσι με στόχο την ενίσχυση της γεωγραφικής συνοχής των νησιών μας η πρόταση για ένα ολοκληρωμένο σύστημα μεταφορών περνάει μέσα και από την ισχυροποίηση της Αυτοδιοίκησης στις νησιωτικές περιοχές. Σε αυτό το πλαίσιο η Αυτοδιοίκηση θα μπορεί να χρησιμοποιήσει ακόμη πιο αποτελεσματικά τις ευκαιρίες που θα δίνει ο νέος δημοτικός και κοινοτικός Κώδικας, καθώς και οι συμπράξεις δημόσιου και ιδιωτικού τομέα. 

Τέλος, δεν πρέπει να αισθανόμαστε καταδικασμένοι στη μοίρα μας εξαιτίας της γεωγραφικής ασυνέχειας που χαρακτηρίζει τη νησιωτικότητα, η οποία δεν θα πρέπει να παραμείνει τόσο για τη Πολιτεία, όσο και για την Ευρωπαϊκή Ένωση σε επίπεδο διακηρύξεων και ευχών.

Σας ευχαριστώ.

Ι. ΔΕΚΑΒΑΛΛΑΣ: Ο Δήμαρχος Βαθέος Σάμου έχει τον λόγο κύριος Κωνσταντίνος Καραμηνάς, μέλος του Συμβουλίου Νησιωτικών Δήμων και Κοινοτήτων Ελλάδος. 

Κ. ΚΑΡΑΜΗΝΑΣ: Κύριε Πρόεδρε, κυρίες και κύριοι συνάδελφοι και Σύνεδροι, το οξύτερο πρόβλημα που αντιμετωπίζουν σήμερα κυρίως τα νησιά του Αιγαίου είναι η δημογραφική συρρίκνωση και η καθημερινή υποβάθμιση. Ένας από τους κύριους ανασταλτικούς παράγοντες για την ανάπτυξη των νησιών είναι η αναποτελεσματική παροχή θαλάσσιων υπηρεσιών. Μετά τις πρόσφατες εξελίξεις στο χώρο της ακτοπλοΐας όπως αυτές διαγράφονται ύστερα από τη συνάντηση εφοπλιστών, ακτοπλόων και ΥΕΝ αυξήθηκαν οι ήδη σοβαρές μας ανησυχίες για το μέλλον των νησιών μας. 

Οι εφοπλιστές βασιζόμενοι στο Ν.2932/2001 έχουν επιβάλει αυξήσεις στις τιμές που ξεπερνούν κατά πολύ το 60%, έχουν μειώσει τις οικονομικές θέσεις, έχουν καταργήσει τις εκπτώσεις συνταξιούχων και άλλων ευπαθών κοινωνικών ομάδων, έχουν περιορίσει τα δρομολόγια σε πολλά νησιά και ιδιαίτερα της ακριτικής Ελλάδας, δημιουργώντας σοβαρά προβλήματα στη ζωή και την όποια αναπτυξιακή προοπτική τους. Όλα αυτά συμβαίνουν τη στιγμή που οι επιδοτήσεις των εφοπλιστών αυξήθηκαν τα τελευταία χρόνια κατά 500% περίπου. 

Από όλα τα παραπάνω γίνεται σαφές ότι η τύχη των νησιών μας δεν πρέπει να εξαρτάται μόνο από τους εφοπλιστές, η Πολιτεία πρέπει να αναλάβει να δώσει άμεσα λύσεις. Το ακτοπλοϊκό πρόβλημα και η επίλυσή του αποτελεί για εμάς θέμα πρώτης προτεραιότητας, αλλά και την αφορμή για να διεκδικήσουμε δυναμικά την υιοθέτηση και εφαρμογή γενναίων μέτρων στο πλαίσιο δέσμευσης νησιωτικών πολιτικών σχεδιασμένες με ρεαλισμό, βασισμένες σε επιστημονικά δεδομένα και με τολμηρές τομές, θαρραλέες στη σύλληψη και την υλοποίησή τους.

Αυτή την επιστημονική στήριξη ζητήσαμε και από ότι διαπιστώθηκε την είχαμε και ευχαριστούμε το Ινστιτούτο Τοπικής Αυτοδιοίκησης από την ομάδα των επιστημόνων, που χθες πιστεύω και σήμερα ίσως αναλυτικότερα μας δώσουν το στίγμα. Πιστεύω ότι είναι κάτι πρωτόγνωρο για τη Τοπική Αυτοδιοίκηση, πρώτη φορά έγινε αυτό και νομίζω ότι όταν τώρα πηγαίνουμε στα γραφεία των Υπουργών, πηγαίνουμε όπου δει, θα έχουμε και μια τεκμηριωμένη επιστημονικά άποψη. Καταλαβαίνετε ότι έτσι είμαστε πολύ πιο πιστευτοί, δείχνουμε σοβαρότητα, δείχνουμε φερεγγυότητα και ως εκ τούτου και αυτοί μας λαμβάνουν σοβαρότερα υπόψη. Αυτή την επιστημονική στήριξη είπα ζητήσαμε και την έχουμε και σήμερα και χθες βρίσκονταν κοντά μας και τους ευχαριστούμε.

Πιστεύουμε ότι κάθε έργο υποδομής και κάθε πλοίο που δρομολογείται στα νησιά μας αποτελούν εθνική επένδυση για τον τόπο. Το ακτοπλοϊκό πρόβλημα επιβάλλει πλέον έναν σε βάθος προβληματισμό και έναν ειλικρινή διάλογο, με ισότιμους συνομιλητές τη Πολιτεία, τα κόμματα, τους κοινωνικούς φορείς, τον επιχειρηματικό κόσμο και κυρίως τη Τοπική Αυτοδιοίκηση Α΄ και Β΄ βαθμού. 

Ο ευαίσθητος χώρος του Αιγαίου θέλει και ειδική μέριμνα και ειδικές πολιτικές. Θέλουμε να αποτελούμε ενιαίο χώρο με την ηπειρωτική Ελλάδα. Η καλύτερη άμυνα, ας το καταλάβουμε επιτέλους, είναι η ανάπτυξη και η παραμονή των κατοίκων στα νησιά μας.

Η προσέγγιση λύσεων που μπορούν να διευθετήσουν τα υφιστάμενα ή αναφυόμενα ζητήματα που σχετίζονται με τη λειτουργία της εμπορικής μας ναυτιλίας και τη βελτίωση των αποτελεσμάτων από αυτά συνδέεται άμεσα με την κατανόηση των θέσεων όλων των φορέων της ναυτιλίας και ιδιαίτερα των κοινωνικών εταίρων και των χρηστών. Πρέπει επιτέλους να γίνει κατανοητό ότι η εξασφάλιση της απρόσκοπτης λειτουργίας των θαλάσσιων ενδομεταφορών, λόγω και του πολυνησιακού χαρακτήρα της χώρας μας, είναι αναγκαιότητα που συνδέεται με την ανάπτυξη, τη κοινωνική συνοχή, την ενίσχυση των υποδομών, τον τουρισμό, τη καθημερινότητα στα νησιά μας. 

Είναι γνωστό σε όλους μας, αλλά και διαπιστωμένο από τους μελετητές των ευρωπαϊκών πολιτικών για τα νησιά ότι αυτά εκτός όλων των άλλων όπως η τεράστια προσφορά τους στην εθνική οικονομία, αποτελούν πλεονέκτημα για τον ευρωπαϊκό τουρισμό, παράγουν πολλά αγαθά ειδικού ενδιαφέροντος, ενώ παράλληλα διαθέτουν πλούσια φυσικά οικοσυστήματα με αξιόλογα είδη και σημαντικά πολιτιστικά στοιχεία που δημιουργήθηκαν μέσα στη μακραίωνη ιστορία τους, συμβάλλοντας με τον τρόπο αυτό στη ποικιλομορφία και την ισόρροπη ανάπτυξη του ευρωπαϊκού χώρου.

Σε πολλές περιπτώσεις τα νησιά αποτελούν όχι μόνο τα εξωτερικά σύνορα της Ευρωπαϊκής Ένωσης, αλλά τις προφυλακές της ανά τον κόσμο, παρέχοντας τις στρατηγικές θέσεις για την ανάπτυξη εμπορικών σχέσεων με τρίτες χώρες, τη προστασία των θαλάσσιων και εναέριων μεταφορών ή ακόμα και για την ίδια της την ασφάλεια. Όμως για να μπορέσουν τα νησιά να συνεχίσουν να διαδραματίζουν τον ρόλο τους αυτό με όλο και μεγαλύτερη επιτυχία και αποτελεσματικότητα στο πλαίσιο της διεύρυνσης της διευρυμένης Ευρωπαϊκής Ένωσης, είναι απαραίτητο να βρίσκονται σε μια συνεχή αναπτυξιακή διαδικασία. 

Κύριοι Σύνεδροι, τα τελευταία λόγια δεν είναι σκέψεις ή θέσεις ενός αιγαιοπελαγίτη Δημάρχου, εμπεριέχονται στη μελέτη για μια ευρωπαϊκή πολιτική νησιών του Γιάννη Σπιλάνη Διδάκτορα Οικονομολόγου Περιφερειολόγου στο Εργαστήριο της Τοπικής και Νησιωτικής Ανάπτυξης. Δυστυχώς όμως χρόνια τώρα παρά τις όποιες αντιδράσεις, προτάσεις, εισηγήσεις, κινητοποιήσεις των αιγαιοπελαγιτών, το βασικό πρόβλημα του Νομού μας και όχι μόνο, που είναι η απομόνωση, εξακολουθεί να υφίσταται και να αποτελεί τροχοπέδη για την ανάπτυξη του τόπου μας. 


Καταλαβαίνετε και γνωρίζετε καλύτερα από εμένα ότι βασική προϋπόθεση για αυτή τη πολυπόθητη επιτέλους αειφόρο ανάπτυξη των νησιών μας είναι η ακτοπλοϊκή σύνδεση τόσο μεταξύ τους, όσο και με τα μεγάλα λιμάνια της χώρας, Πειραιάς, Ραφήνα, Λαύριο, Θεσσαλονίκη, Βόλος, Κρήτη, που να εξασφαλίζεται με ένα αξιόπιστο ακτοπλοϊκό δίκτυο. 

Εκείνο που είναι βέβαιο είναι ότι αγωνιζόμενοι για καλύτερες ακτοπλοϊκές γραμμές θα έχουμε ήσυχη τη συνείδησή μας και παραμένουμε πιστοί στον όρκο που έχουμε δώσει στους συμπατριώτες μας για υπεράσπιση των δικαιωμάτων και συμφερόντων τους. Βεβαίως έχουμε την εξουσιοδότηση και την αμέριστη συμπαράσταση όλων των αιγιοπελαγιτών.

Κυρίες και κύριοι συνάδελφοι, δεν πρέπει να θεωρηθεί ότι είμαστε μόνοι μας, όλος αυτός ο κόσμος που κατοικεί σε αυτά τα όμορφα νησιά μας είναι κοντά μας. Ίσως είναι το μοναδικό θέμα για το οποίο μπορούμε να είμαστε βέβαιοι ότι υπάρχει αμέριστη συμπαράσταση όλων αυτών των κατοίκων, δεν χωρούν κόμματα, χρώματα, δόγματα, ας το καταλάβουμε ότι είναι θέμα επιβίωσης. 

Θα παρακαλούσα επειδή χθες ακούστηκαν κάποιες φωνές από πρώην συνάδελφούς μου Βουλευτές, μακριά από κομματικοποίηση για αυτό το θέμα. Ας μην μας δηλητηριάσουν τα κόμματα, είμαστε αυτοδιοικητικοί και πρέπει να δούμε το θέμα και να το βάλουμε στη σωστή του βάση. 

Αυτά που ζητάμε είναι πιστεύω τα αυτονόητα, ήτοι καθιέρωση δρομολογίων τα οποία θα εξασφαλίζουν τη καθημερινή σύνδεση των νησιών μας από και προς το κέντρο, πλοία με καθορισμένες προδιαγραφές, ώστε να εξασφαλίζεται η αξιοπρεπής, γρήγορη και φθηνή διακίνηση επιβατών και εμπορευμάτων από και προς τα νησιά μας. 

Η επιδότηση ακούσαμε και χθες ότι μπορεί να γίνει και από εθνικούς πόρους, για να μην ανατρέχουμε στο παρελθόν και επιρρίψουμε ευθύνες σε αυτούς, αλλά και για σήμερα αν θέλετε διαχρονικά, που ενώ έχουν τη δυνατότητα να επιδιώξουν να ζητήσουν και ενίσχυση, επιχορήγηση, επιδότηση και από την Ευρώπη, δεν το έχουν πράξει ακόμη. Ενίσχυση της ενδοεπικοινωνίας με καθημερινή διασύνδεση των μικρών νησιών με τα μεγαλύτερα και με τις έδρες των Νομών, ενίσχυση της διασύνδεσης των νησιών του Αιγαίου με τη Κεντρική, τη Βόρεια Ελλάδα και τη Κρήτη, επανεξέταση του υφιστάμενου νομοθετικού πλαισίου στη κατεύθυνση επίτευξης των παραπάνω στόχων, ειδική μέριμνα του κράτους για τη βελτίωση των λιμενικών εγκαταστάσεων σε όλα τα νησιά. 

Ακούστηκε και χθες ότι σε πολλά νησιά οι λιμενικές εγκαταστάσεις δεν είναι αυτές που θα μπορέσουν να επιτρέψουν τη προσέγγιση αυτών των πλοίων τα οποία προσδοκούμε να μπουν στις γραμμές μας. Άρα πρέπει και εκεί να δούμε τι θα γίνει και να γίνουν οι κατάλληλες υποδομές, διότι επί παραδείγματι ενώ το λιμάνι Βαθέος Σάμου θεωρείται και είναι ασφαλές, οι χερσαίες εγκαταστάσεις είναι σχεδόν ανύπαρκτες. Άρα χρειάζεται να στρέψουμε το βλέμμα μας και στις υποδομές και επίλυση μετά από συζήτηση των εμπλεκόμενων του θέματος, Λιμενικά Ταμεία.

Βεβαίως χθες ακούσαμε από τον Πρόεδρο της ΚΕΔΚΕ και Δήμαρχο Κοζάνης κύριο Κουκουλόπουλο, μας διαβεβαίωσε ο Πρόεδρος και δεν έχουμε λόγους να αμφισβητήσουμε αυτά που μας είπε, άλλωστε σε λίγες μέρες ο νέος Κώδικας Δήμων και Κοινοτήτων θα είναι πραγματικότητα, από ότι μας διαβεβαίωσαν το αργότερο μέχρι 31/5 θα είναι ΦΕΚ, θα είναι νόμος, θα είναι το Ευαγγέλιο της Τοπικής Αυτοδιοίκησης. Ο νέος Κώδικας λοιπόν ορίζει ως αποκλειστική αρμοδιότητα των ΟΤΑ την εκμετάλλευση των χερσαίων ζωνών των λιμανιών, τη συντήρηση και τη κατασκευή των λιμενικών έργων. Τι άλλο περιμένουμε; Είναι αυτονόητο ότι τα Λιμενικά Ταμεία πρέπει να επιδοθούν επιτέλους στους Δήμους, βεβαίως με τους αντίστοιχους πόρους. 

Κυρίες και κύριοι συνάδελφοι, κλείνοντας θα ήθελα να σας ευχαριστήσω για τη προσοχή σας και επαναλαμβάνω την έκκληση που έκανα στην αρχή: πρέπει να είμαστε μια γροθιά όλοι μαζί, οι καιροί ου μενετοί. 

Ι. ΔΕΚΑΒΑΛΛΑΣ: Ευχαριστούμε Δήμαρχε. Παρακαλείται ο κύριος Γιάννης Κουζούπης, Πρόεδρος της Ομοσπονδίας Επαγγελματιών και Βιοτεχνών Ελλάδας και ο κύριος Σιρμαλένιος να ετοιμάζεται. 

Ι. ΚΟΥΖΟΥΠΗΣ: Κυρίες και κύριοι Σύνεδροι, σας καλωσορίζω και εγώ στις Κυκλάδες και φυσικά αυτή η συνάντηση δεν θα γινόταν τόσο μαζική αν δεν ήταν για το τόσο μεγάλο πρόβλημα των ακτοπλοϊκών συγκοινωνιών. Το πρόβλημα αυτό μας απασχολεί εδώ και πάρα πολλά χρόνια όλους μας, συζητήσεις επί συζητήσεων γίνονται, κυβερνήσεις αλλάζουν και το ίδιο πρόβλημα συζητάμε, λύση μέχρι σήμερα δεν έχουμε βρει. Ο Νομάρχης Κυκλάδων, ο Αντινομάρχης Δωδεκανήσου και όλοι που έχουν μιλήσει μέχρι τώρα έχουν μεταφέρει σε αυτή την αίθουσα την αγωνία των κατοίκων, το πρόβλημα των επαγγελματιών, το πρόβλημα της ύπαρξης σε αυτές τις βραχονησίδες αυτού του πληθυσμού που αγωνίζεται εδώ και χρόνια να επιβιώσει.


Δυστυχώς – και λυπάμαι που το λέω αυτό – μέχρι στιγμής από τους εκπρόσωπους του Κοινοβουλίου δεν πήρα και πολλά θετικά αν θέλετε σε ελπίδες. Από την εκπρόσωπο της κυβέρνησης άκουσα ότι έχει ανοιχτά τα αυτιά, ότι είναι ανοιχτός προς τις συζητήσεις να του πούμε το πρόβλημα, λες και το πρόβλημα είναι σημερινό. Από την αξιωματική αντιπολίτευση άκουσα ότι όλα ήταν σε μια ευθεία και ότι είναι έτοιμες οι μελέτες για να λυθεί το πρόβλημα. Από τους εκπρόσωπους του Νομού και τον κύριο Ρήγα και την κυρία Μινοπούλου άκουσα από τον μεν ένα ότι το πρόβλημα είναι διαλυμένο, από την δε άλλη ότι το έχουμε σχεδόν λύσει. 


Εγώ μεταφέρω την αγωνία των επαγγελματιών του Νομού Κυκλάδων, η οποία δεν είναι άλλη από τη καταστροφή. Οι συνέπειες από την συγκοινωνιακή μας κατάσταση είναι  τρομακτικές. Πέρυσι το βιώσαμε όλοι, επιστρατεύτηκαν μέχρι και πλοία του πολεμικού ναυτικού για να εξυπηρετήσουν τις ανάγκες μας. Δυστυχώς και για τη φετινή χρονιά δεν φαίνονται καλύτερα αποτελέσματα, δεν έχουμε δει μέχρι σήμερα τίποτα στον ορίζοντα. Έχουμε μια μελέτη βέβαια που αναγκάστηκε αν θέλετε η Τοπική Αυτοδιοίκηση να σπεύσει να μελετήσει το θέμα για να βρούμε μια λύση. Η λύση βέβαια δεν θα έρθει σήμερα, θα έρθει μετά από 2-3 χρόνια αφού πείσουμε όλους, κυβέρνηση, Ευρωπαϊκή Ένωση και  όλους τους συνακόλουθους για να βρούμε λύση.


Εγώ πιστεύω ότι οι Κυκλαδίτες, οι αιγαιοπελαγίτες από τη μια άκρη του Αιγαίου μέχρι την άλλη δεν μπορούν να περιμένουν ούτε μια ώρα, πρέπει από εδώ να φύγουμε με μια πρόταση: τι συγκοινωνία πρέπει να μας εξασφαλίσουν. Και αυτό δεν είναι ρόλος κανενός άλλου, από τη στιγμή που περιμέναμε μέχρι σήμερα όπως μας έλεγαν τη τελευταία δεκαετία ότι η άρση του καμποτάζ, η απελευθέρωση της αγοράς θα έφερναν αποτελέσματα, δυστυχώς η άρση του καμποτάζ για εμάς τους αιγαιοπελαγίτες μας γέμισε με περισσότερα προβλήματα. 

Ακούμε τους εφοπλιστές οι οποίοι δήλωσαν και το έκαναν πράξη, στις 30 Οκτωβρίου να δέσουν τα περισσότερά τους πλοία. Μας άφησαν όλο τον χειμώνα σε μια κατάσταση τραγική, για πρώτη φορά είδαμε και τους χειμερινούς μήνες η Τοπική Αυτοδιοίκηση να εξαναγκάζεται να κατεβαίνει σε κινητοποιήσεις για να εξασφαλίσει το μίνιμουμ της μεταφοράς των μόνιμων κατοίκων. Έχουμε Πάσχα πλέον και ξέρετε πολύ καλά ότι αν απευθυνθείτε σε οποιοδήποτε πρακτορείο της Αθήνας για ένα εισιτήριο είναι το μαγικό χαρτάκι, δεν υπάρχει πουθενά. 

Αγαπητοί Σύνεδροι, εγώ πιστεύω ότι πλέον επιβάλλεται να σταματήσουμε να λέμε συνέχεια και να μεταθέτουμε το πρόβλημα στο επόμενο και στο επόμενο, να σταματήσουμε να λέμε ότι θα προσπαθήσουμε. Εγώ πιστεύω ότι σήμερα από εδώ πρέπει να ξεκαθαρίσουμε δυο πράγματα: πρώτον, ένα μίνιμουμ πρόγραμμα δρομολογίων, αυτό για μένα από τη στιγμή που ο ελεύθερος ανταγωνισμός δεν μπορεί να φέρει στις Κυκλάδες και στο Αιγαίο πρέπει να το εξασφαλίσει η Πολιτεία με οποιοδήποτε κόστος. 

Όπως δικαιούται ο πολίτης της Αλεξανδρούπολης – και καλά κάνει – να έχει τρεις φορές την ημέρα ένα τρένο που να τον κατευθύνει προς το κέντρο και αν θες από τις Σέρρες και από οπουδήποτε αλλού, το ίδιο δικαιούται και ο Κυκλαδίτης και ο Δωδεκανήσιος και ο Κρητικός αντίστοιχης μεταχείρισης, όσο κόστος και να έχει. Δεν μπορεί να επιδοτούνται οι αστικές συγκοινωνίες του κέντρου της Αθήνας, που για μένα καλώς επιδοτούνται διότι ο κόσμος δεν μπορεί να αντέξει το βάρος αυτής της μεταφοράς σε καθημερινή βάση, το ίδιο λοιπόν πρέπει η Πολιτεία να βάλει το χέρι στη τσέπη και να επιδοτήσει τις γραμμές.

Άκουσα βέβαια τον εκπρόσωπο του ΚΚΕ χθες να δηλώνει ότι: μη τολμήσετε διότι οι εταιρείες έχουν υπερκέρδη. Ποσώς με ενδιαφέρει εμένα, εκείνο που ξέρω είναι ότι οι επιχειρήσεις αυτές στις 30 Οκτωβρίου δέσανε τα πλοία τους και κανείς δεν τόλμησε να τους πει ότι: ξέρετε, έχετε υπερκέρδη και να τα λύσετε. Κανείς δεν τόλμησε και πιστεύω ότι από την Ευρωπαϊκή Ένωση δεν μπορεί – λέει – να γίνει αυτό. Αφού δεν μπορεί να γίνει αυτό πρέπει η Πολιτεία να μας εξασφαλίσει την συγκοινωνία την οποία χρειαζόμαστε. 

Ένα άλλο που πρέπει να συμπεριλάβει η μελέτη που την άκουσα χθες, στο μέρος που έχω ακούσει μέχρι τώρα, είναι ότι πρέπει να συμπεριλάβει και τι τύπους πλοίων θέλουμε στο Αιγαίο. Πιστεύω ότι πρέπει να καθοριστούν οι τύποι των πλοίων για να εξυπηρετούν τις ανάγκες μας τόσο τις επιβατικές, όσο και των μεταφορών. Δεν μπορεί να διαιωνίζεται αυτό το πράγμα που διαιωνίζεται μέχρι σήμερα, διότι αυτή τη στιγμή όπως πληροφορήθηκα το ΜΥΚΟΝΟΣ έχει ήδη χαλάσει και βρίσκεται στο λιμάνι της Σύρου παραμονές του Πάσχα, δεν ξέρουμε τι διάρκεια θα έχει αυτή η ζημιά. Καταλαβαίνετε λοιπόν τι θα συμβεί για τις μεταφορές των προϊόντων. Ένα πλοίο είναι αυτό που τροφοδοτεί καύσιμα σχεδόν το μισό Αιγαίο. 

Αγαπητοί Σύνεδροι, έχω μια πρόταση για κάποια επιδοτούμενα δρομολόγια για τον Νομό Κυκλάδων, τον οποίο γνωρίζω. Εγώ πιστεύω ότι σε καθημερινή βάση όλα τα νησιά των Κυκλάδων και του Αιγαίου δικαιούνται να έχουν αναχώρηση σταθερή από το λιμάνι του Πειραιά και της Ραφήνας τουλάχιστον πρωί και απόγευμα. Θέλω επίσης να επισημάνω εδώ ότι το λιμάνι της Ραφήνας, που διακινεί το 50% περίπου πλέον του τουριστικού προϊόντος της χώρας διότι από την Αθήνα τα Βόρεια Προάστια και όλη αυτή η περιοχή έχει το 50%, δεν μπορεί να κατευθύνεται υποχρεωτικά σε τρία νησιά και να δηλώνει ο Δήμαρχος του εκεί Δήμου ότι δεν χωρούν άλλα πλοία. 

Δεν μπορεί να γίνεται αυτό το πράγμα, όλοι οι Κυκλαδίτες όπως γνωρίζετε ζούμε από τον τουρισμό, δεν μπορεί να κατευθύνεται η τουριστική κίνηση μόνο σε δύο νησιά από το δεύτερο μεγαλύτερο λιμάνι της χώρας που είναι η Ραφήνα. Πρέπει και εκεί να το δούμε και να το λύσουμε το πρόβλημα, όχι να μας λένε ότι: ξέρετε, όταν θα πάει στο Λαύριο θα έχουμε και εμείς μια συγκοινωνία από τα βόρεια προάστια.

Αγαπητοί Σύνεδροι, πιστεύω ότι δεν έχουμε περιθώρια, οι επαγγελματίες του Νομού μας, αλλά και όλου του Αιγαίου δεν μπορούν να περιμένουν άλλο με ευχολόγια. Ο Νομάρχης μετέφερε την αγωνία όλων των Κυκλάδων, είναι ο άνθρωπος που γυρίζει το Αιγαίο, όπως και ο Νομάρχης Δωδεκανήσου. Πιστεύω ότι δεν πρέπει να φύγουμε από εδώ πλέον μόνο με τη μελέτη αυτή, πρέπει να καθορίσουμε ποια δρομολόγια θέλουμε και να τα απαιτήσουμε. Δεν τα διαπραγματευόμαστε, το μίνιμουμ δρομολόγιο από Πειραιά και από Ραφήνα δεν το διαπραγματευόμαστε, το απαιτούμε και πρέπει η Πολιτεία μέσα σε δύο μήνες να έχει δώσει λύση.

Σας ευχαριστώ.

Ι. ΔΕΚΑΒΑΛΛΑΣ: Ευχαριστούμε τον κύριο Κουζούπη. Ο κύριος Σιρμαλένιος, επικεφαλής της Συνκυκλαδικής Πρωτοβουλίας, Νομαρχιακός Σύμβουλος Κυκλάδων.

ΣΙΡΜΑΛΕΝΙΟΣ: Καλημέρα σε όλους, ευχαριστώ κύριε Πρόεδρε. Καταρχήν θέλουμε να χαιρετίσουμε και εμείς το Συνέδριο της ΚΕΔΚΕ που γίνεται στη Σύρο, διότι πραγματικά για πρώτη φορά ίσως δίνεται η δυνατότητα όλη η Τοπική Αυτοδιοίκηση όλης της χώρας, αλλά και όλοι οι εμπλεκόμενοι φορείς να είναι εδώ. Δυστυχώς πρέπει να σημειώσουμε για άλλη μια φορά την απουσία των Υπουργών ή τουλάχιστον εκπροσώπων των Υπουργείων, που είναι πολύ αρνητικό γεγονός. Για πρώτη φορά όμως δίνεται η δυνατότητα να ανταλλαγούν απόψεις και με την ελπίδα ότι θα φύγουμε από εδώ με συγκεκριμένα συμπεράσματα, με τη βοήθεια βέβαια της μελέτης. 


Ξεκινώντας λοιπόν από αυτή τη διαπίστωση θέλω και εγώ να πω ότι η μελέτη η οποία έγινε από τους πανεπιστημιακούς του Πανεπιστημίου Πειραιά κινείται σε θετική κατεύθυνση, βάζει ορισμένα στοιχεία τα οποία είναι διαπιστώσεις και παραδοχές που πρέπει να γίνουν κατευθυντήριες γραμμές και αυτά τα συγκεκριμένα στοιχεία θα τα αναφέρω επιγραμματικά. Νομίζω ότι ιδιαίτερα χρήσιμα και θετικά στοιχεία είναι οι προτάσεις περί μεταφορικού ισοδύναμου, δηλαδή ίση αντιμετώπιση των χρηστών ανεξάρτητα αν κινούνται στη στεριά ή στη θάλασσα. Αυτό είναι ένα πολύ συγκεκριμένο σημείο. Το δεύτερο σημείο είναι η ανάπτυξη ενός ολοκληρωμένου συστήματος μεταφορών και ο συντονισμός των διαφορετικών μέσων, πλοίων, αεροπλάνων, υδροπλάνων και λοιπά. Το τρίτο σημείο είναι η οργάνωση ενός ενιαίου κέντρου λήψης αποφάσεων, με ισχυρή συμμετοχή της Τοπικής Αυτοδιοίκησης και το τέταρτο σημείο, το οποίο κατά την άποψή μας βγαίνει μέσα από την μελέτη, είναι η ανάγκη διαμόρφωσης ολοκληρωμένης πολιτικής και διεκδικήσεων προς την Ευρωπαϊκή Ένωση.


Αυτά τα τέσσερα σημεία νομίζω ότι πρέπει να κρατηθούν ως βασικά συμπεράσματα από το Συνέδριο και να διεκδικηθούν στη συνέχεια με όποιο τρόπο προς Ευρώπη και προς ελληνική κυβέρνηση. Με τον άλφα ή βήτα τρόπο αυτά τα σημεία τα είχαμε επισημάνει και εμείς σε ανύποπτο χρόνο, 2-3 χρόνια πριν και δεν έχω κουραστεί τουλάχιστον εγώ προσωπικά να τα επαναλαμβάνω και στα Νομαρχιακά Συμβούλια και σε άλλες περιπτώσεις. 

Από τη δική μας πλευρά θα ήθελα να σταθώ συνοπτικά σε δεκατέσσερα σημεία που χαρακτηρίζουν το ακτοπλοϊκό πρόβλημα. Πρώτον, ότι η κατάσταση όπως έχει διαμορφωθεί σήμερα μετά την εφαρμογή του ευρωπαϊκού κανονισμού 3577/92 και η ακύρωση στη πράξη του Ν.2932/2001, ο οποίος λεγόμενος νόμος Παπουτσή το 2001 στην ουσία δεν εφαρμόστηκε ούτε από την ίδια τη κυβέρνηση του ΠΑΣΟΚ όταν τον ψήφισε και βέβαια στη συνέχεια αποψιλώθηκε και σε ότι αφορά τη συχνότητα των δρομολογίων και την υποχρέωση των εταιρειών να καλύπτουν τα δρομολόγια τα οποία οι ίδιοι δηλώνουν στο Υπουργείο, αλλά και σε ότι αφορά τη τιμολογιακή πολιτική. 

Σε αυτά τα δύο σημεία ο νόμος έχει γίνει νόμος κουρελού κατά την άποψή μας, δεν εφαρμόζεται. Επίσης η πραγματικότητα που υπήρξε μετά την εφαρμογή του νομοθετικού αυτού πλαισίου πολλαπλασίασε τα άγονα νησιά και τις άγονες γραμμές και αυτό οι νησιώτες το βίωσαν και το βίωσαν πολύ πιο έντονα στα μικρά νησιά.

Δεύτερο σημείο, η βασική αιτία για αυτή τη κατάσταση οφείλεται ουσιαστικά στην άρνηση της κυβέρνησης, της εκάστοτε κυβέρνησης και του Υπουργείου Εμπορικής Ναυτιλίας να αναλάβουν το ρυθμιστικό ρόλο τον οποίο πρέπει να έχουν και να υποκύπτουν κάθε φορά στις αξιώσεις των ακτοπλοϊκών εταιρειών για μεγαλύτερες επιδοτήσεις και προνόμια. Δεν είναι τυχαίο ότι από τα 4.500.000 € που ήταν οι επιδοτήσεις το 2003 έφτασαν τα 50.0000.000 € και όπως επισημάνθηκε και από την εισήγηση στη μελέτη τα 25.000.000-30.000.000 € αυτά προκύπτουν από τον επίναυλο, δηλαδή από τις πλάτες των επιβατών και των καταναλωτών. 

Το τρίτο σημείο είναι ότι αυτή η κατάσταση δεν μπορεί και δεν πρέπει να συνεχιστεί, δεν αντέχουν άλλο οι νησιώτες στα νησιά αυτή τη πραγματικότητα. 

Το τέταρτο σημείο είναι ότι η επιχειρηματολογία των πλοιοκτητών – και χαίρομαι που είναι και ο κύριος Σακέλης εδώ, θα μας τα πει μετά – για παραβίαση των κανόνων, επιχειρηματολογούν οι πλοιοκτήτες και λένε ότι παραβιάζονται οι κανόνες του ελεύθερου ανταγωνισμού. Εγώ δεν μπορώ να καταλάβω πού παραβιάζονται οι κανόνες του ελεύθερου ανταγωνισμού όταν στην ουσία δεν εφαρμόζεται το νομοθετικό πλαίσιο το οποίο βάζει κάποιους μικρούς περιορισμούς σε αυτό τον ελεύθερο ανταγωνισμό. Είπαμε και προηγουμένως ότι δεν εφαρμόζεται. Ζητούν σήμερα οι εφοπλιστές να υπάρξει πλήρης απελευθέρωση…

(αλλαγή κασέτας)

ΣΙΡΜΑΛΕΝΙΟΣ: …από το Υπουργείο Εμπορικής Ναυτιλίας ζητούν σήμερα οι ακτοπλοϊκές εταιρείες να καταργηθεί, να υπάρχει ελεύθερη πρόσβαση σε όποιες γραμμές αποφασίζουν οι όποιες ακτοπλοϊκές εταιρείες.


Το πέμπτο είναι ότι αν ίσχυε ο Ν.2932/2001 και αν εφαρμόζονταν τα περιθώρια που δίνει η ερμηνευτική ανακοίνωση της Ευρωπαϊκής Επιτροπής από τις 30/10/2003 σε σχέση με τον κανονισμό 3577, θα υπήρχαν σημαντικά περιθώρια για να ακολουθηθεί μια διαφορετική πολιτική με κοινωνικά χαρακτηριστικά. Πώς σε άλλες ευρωπαϊκές χώρες εφαρμόζονται, ιδιαίτερα για τις γραμμές δημοσίου συμφέροντος, προνόμια υπέρ των μικρών νησιών και εδώ στην Ελλάδα δεν μπορούμε να το εφαρμόσουμε; 


Το έκτο σημείο είναι αυτό που επισημαίνει και η μελέτη, η ανάγκη να υπάρξει ένα ενιαίο κέντρο. Δεν μπορεί σήμερα τα Υπουργεία Εμπορικής Ναυτιλίας και Αιγαίου να αλληλοεπικαλύπτονται και να υπάρχουν διαφορετικά κέντρα λήψης των αποφάσεων, αυτό πρέπει να σταματήσει, δεν μπορεί να συνεχιστεί αυτή η κατάσταση.


Το έβδομο σημείο είναι ότι η Νομαρχιακή Αυτοδιοίκηση σε όλη τη χώρα πρέπει να αναλάβει μια μεγάλη πρωτοβουλία χάραξης μακροπρόθεσμης στρατηγικής, με κεντρικό στόχο να διεκδικήσουμε πρωτίστως από την Ευρωπαϊκή Ένωση, αλλά και από την ελληνική κυβέρνηση συγκεκριμένους στόχους που θα αξιοποιούν την υλοποίηση της αναγνώρισης της νησιωτικής ιδιαιτερότητας. Εκεί πρέπει να αξιοποιηθούν όλες οι δυνάμεις, όλοι οι Έλληνες Ευρωβουλευτές και οι πάντες σε συγκεκριμένους στόχους στους οποίους θα καταλήξουμε.


Ενδεικτικά αναφέρω τέσσερα σημεία αυτής της νησιωτικής ιδιαιτερότητας: πρώτον, το λέει και η μελέτη, κάλυψη μέρους των επιδοτήσεων για τις γραμμές δημοσίου συμφέροντος από ευρωπαϊκά κονδύλια. 

Δεύτερο σημείο – και εκεί η μελέτη μάλλον διαφωνεί με αυτό που θα πω – η εκ περιτροπής κάλυψη μικρών νησιών που βρίσκονται σε μικρή απόσταση από τις γραμμές τακτικής συγκοινωνίας. Δεν μπορεί να υπάρχει ένας κορμός, μια γραμμή και ένα νησάκι που είναι δίπλα να μην προσεγγίζει το πλοίο έστω μια ή δυο φορές τη βδομάδα. Αυτό δεν αντίκειται στον ελεύθερο ανταγωνισμό, αυτό πιστεύω ότι υλοποιεί τη παρέκκλιση της νησιωτικής ιδιαιτερότητας. Μια ή δυο φορές λοιπόν την βδομάδα για να καλυφθούν όλα τα νησιά.


Το τρίτο σημείο είναι η μείωση των εισιτηρίων για τους κατοίκους των μικρών νησιών, δεν εφαρμόζεται ακόμα και το τέταρτο είναι η επιδότηση για τη ναυπήγηση πλοίων σε ελληνικά ναυπηγεία. Το Νεώριο ξέρουμε πολύ καλά ότι βρίσκεται πάλι σε κρίση, είναι λοιπόν μια ευκαιρία να διεκδικηθεί από τη κυβέρνηση η ναυπήγηση πλοίων σε ελληνικά ναυπηγεία μέσω επιδοτήσεων από την Ευρωπαϊκή Ένωση. 


Το ένατο σημείο είναι τα αρμόδια κυβερνητικά Όργανα να παίξουν τον ρυθμιστικό ρόλο να υποχρεώσουν τις ακτοπλοϊκές εταιρείες να πιάνουν τα μικρά νησιά, κοντά στις γραμμές που οι ίδιοι έχουν δηλώσει. 


Το δέκατο σημείο είναι όσον αφορά την ενδοκυκλαδική ή και την ενδονησιωτική διασύνδεση. Νομίζω ότι πρέπει να γίνουν επιμέρους μελέτες σε κάθε Νομό που θα εφαρμόζουν στα πλαίσια της γενικής μελέτης κάποιες διαπιστώσεις και συμπεράσματα και με βάση αυτές τις μελέτες θα αποφασιστεί τι θα γίνει σε κάθε Νομό. Εδώ στις Κυκλάδες νομίζω ότι σε αυτά τα πλαίσια μπορεί η Νομαρχιακή Αυτοδιοίκηση, η Τοπική Ένωση Δήμων και Κοινοτήτων να παίξουν ένα καθοριστικό ρόλο και να συμμετάσχει και σε αναπτυξιακές εταιρείες που θα υλοποιούν την ενδοκυκλαδική συγκοινωνία. 


Το ενδέκατο σημείο είναι ότι μέσα σε αυτή την ενδοκυκλαδική συγκοινωνία θα πρέπει να υπάρξει καθημερινή διασύνδεση όλων των νησιών με την έδρα του Επαρχείου τους, ανεξάρτητα από τις γραμμές-κορμούς θα πρέπει να υπάρξει και η καθημερινή διασύνδεση όλων των νησιών με την έδρα του Επαρχείου τους.


Δωδέκατο σημείο η κατοχύρωση της θέσης των Ελλήνων ναυτικών στη σύνθεση των πληρωμάτων της ακτοπλοΐας, καθώς και ο σεβασμός των εργασιακών δικαιωμάτων και των ανθρώπινων συνθηκών εργασίας αποτελούν πρωταρχικές προϋποθέσεις για την ασφάλεια της ναυσιπλοΐας. 


Δέκατο τρίτο σημείο πρέπει να πούμε για άλλη μια φορά ότι η ακτοπλοϊκή συγκοινωνία αποτελεί πρώτα από όλα δημόσιο και κοινωνικό αγαθό.


Δέκατο τέταρτο σημείο, τελειώνοντας, για άλλη μια φορά θέλω να πω ότι και η μελέτη, αλλά και οι διεκδικήσεις και τα συμπεράσματα στα οποία θα καταλήξουμε θα αποτελέσουν αντικείμενο σκληρών πολιτικών και κοινωνικών αγώνων, μην έχουμε αυταπάτες. Αν θέλουμε αυτά τα οποία θα πούμε σήμερα στο τέλος να μην μένουν στο συρτάρι σαν μια άλλη μελέτη ακόμα η οποία θα προστεθεί στον κατάλογο των πολλών μελετών που έχουν γίνει και στο παρελθόν, θα πρέπει η Τοπική Αυτοδιοίκηση να αναλάβει κεντρικό ρόλο αγωνιστικής διεκδίκησης τόσο προς την Ευρωπαϊκή Ένωση, όσο και σε εθνικό επίπεδο. Διαφορετικά θα ερχόμαστε μετά από λίγα χρόνια και θα επαναλαμβάνουμε λίγο-πολύ αυτά τα οποία έχουμε πει μέχρι σήμερα.


Ευχαριστώ πολύ.

Ι. ΔΕΚΑΒΑΛΛΑΣ: Ευχαριστούμε τον κύριο Σιρμαλένιο. Ο κύριος Μάρκος Μενής, Δήμαρχος Χίου, εκ μέρους του Δικτύου Νησιών Βορείου Αιγαίου, ο οποίος είναι και Γραμματέας βέβαια του Συνδέσμου Νησιωτικών Δήμων και Κοινοτήτων Ελλάδας. 

Μ. ΜΕΝΗΣ: Αγαπητοί συνάδελφοι και συναδέλφισσες, φίλες και φίλοι και εγώ θέλω να δώσω τα πιο θερμά μου συγχαρητήρια για τη πρωτοβουλία της ΚΕΔΚΕ, αλλά και της Τοπικής Ένωσης των Κυκλάδων για το σημερινό Συνέδριό μας. Πρέπει να σας πω ότι είναι η πρώτη φορά από τη σύσταση του νεοελληνικού κράτους που η ΚΕΔΚΕ οργανώνει ένα Συνέδριο με πρωτοβουλία του ΣΥΝΔΚΕ και της Τοπικής Ένωσης Δήμων και Κοινοτήτων, που στόχο έχει την ανάπτυξη και την ευημερία των νησιών μας. Αυτό, αγαπητοί συνάδελφοι, γιατί είναι αλήθεια ότι το ακτοπλοϊκό συνδέεται άμεσα με την ανάπτυξη των νησιών.


Εδώ πρέπει να πούμε τα πιο θερμά συγχαρητήριά μας στη μελετητική ομάδα και στην ομάδα της Τοπικής Αυτοδιοίκησης για αυτή τη θαυμάσια και εμπεριστατωμένη μελέτη η οποία παραδόθηκε, που δια στόματος του καθηγητή του Πανεπιστημίου Πειραιά κυρίου Κώστα Χλωμούδη και πατριώτη μου χθες αναλύθηκε σε αυτή εδώ την αίθουσα. 


Πρέπει λοιπόν να πούμε ότι σήμερα πια η Αυτοδιοίκηση πιο τεκμηριωμένα και με προτάσεις σωστές έρχεται να παρουσιάσει το πρόβλημα στις πραγματικές του διαστάσεις. Πρέπει επίσης να πούμε ότι μέσα από αυτή τη μελέτη καταρρίφθηκαν μια σειρά από μύθους που μέχρι σήμερα μας σέρβιραν σε εμάς τους νησιώτες. Ποιοι ήταν αυτοί οι μύθοι; Ο κυριότερος από όλους ήταν ότι δεν υπήρχε η δυνατότητα να επιδοτηθούν οι μεταφορές, να επιδοτηθούν τα εμπορεύματα, να χρηματοδοτηθεί σε τελευταία ανάλυση η μειονεκτικότητα των νησιών μας, τα μειονεκτήματα τα οποία παρουσιάζαμε μέχρι σήμερα και παρουσιάζουμε βεβαίως με δυσμενείς επιπτώσεις για τους κατοίκους των απομονωμένων νησιών και βεβαίως να φανεί επιστημονικά πάντα η διαφορετικότητα η οποία υπάρχει μεταξύ των νησιών.


Αγαπητοί φίλοι, μέσα από την ίδια μελέτη είδαμε ορισμένες αλήθειες οι οποίες πραγματικά θλίβουν όλους μας και είναι πραγματικά κρίμα γιατί από τη πλευρά της κυβέρνησης σήμερα και χθες υπήρχε μια παντελής απουσία όλων των εμπλεκόμενων φορέων. Υπήρχε αυτή η απουσία γιατί μέσα από τη χθεσινή μελέτη έτσι όπως την παρουσίασε ο κύριος Χλωμούδης είδαμε ορισμένες πικρές αλήθειες. 

Ποιες είναι αυτές οι πικρές αλήθειες; Πρώτα και κύρια 45.000.000 € δίνονται για την επιδότηση των άγονων γραμμών, αυτά τα δισεκατομμύρια που έχουμε ακούσει κατ’ επανάληψη από τους διάφορους Υπουργούς να βγαίνουν και να λένε ότι μας δίνουν εκατομμύρια €. Είδαμε ότι από αυτά τα 45.000.000 € τα 25.000.000 € τα πληρώνουμε εμείς οι ίδιοι από την τσέπη μας, διότι ο επίναυλος από πού πληρώνεται συνάδελφοι; Από εμάς τους νησιώτες πληρώνεται και αυτά τα χρήματα μας τα παίρνουν, τα ξαναδίνουν εκεί που πρέπει να τα δώσουν εν πάση περιπτώσει και βεβαίως βγαίνουν και μας λένε: πληρώνουμε του κόσμου τα λεφτά για τις άγονες γραμμές. Ένα μεγάλο ψέμα, την ίδια στιγμή που οι αστικές συγκοινωνίες επιδοτούνται με 500.000.000 € για να έχουν φθηνές συγκοινωνίες οι κάτοικοι των αστικών κέντρων.

Αγαπητοί φίλοι και φίλες, πρέπει εδώ επίσης να πούμε ότι υπήρχαν και πράγματα τα οποία τα γνωρίζαμε και έχουμε κουραστεί να τα λέμε καθημερινά. Ποια είναι αυτά; Η σύνδεση όχι απλά με το κέντρο, αλλά οι περιφέρειες μεταξύ τους, τα ίδια τα νησιά μεταξύ μας. Παλαιότερα η ανάπτυξη των νησιών μας συνδεόταν με το εμπόριο το οποίο αναπτυσσόταν ακόμη και μεταξύ των νησιών. Σήμερα αυτό το πράγμα δεν υπάρχει και έχουμε το παράδειγμα του σημερινού Συνεδρίου. 

Εγώ ο Χιώτης για να έρθω στη Σύρο έπρεπε να πάω πρώτα στον Πειραιά και από τον Πειραιά να έρθω στη Σύρο και να ταξιδεύω δυο μέρες, φαντάζομαι και οι υπόλοιποι νησιώτες ακόμα και από τη διπλανή Σύρο έπρεπε να πάτε στον Πειραιά και από τον Πειραιά να έρθουμε εδώ πέρα, ενώ θα μπορούσε με μια ακτινωτή σύνδεση όπως λέει η μελέτη σε τρεις ή τέσσερις ώρες να είμαστε σε τούτο εδώ το μέρος. 

Βεβαίως θα μου πείτε: μα, αυτό είναι κάτι που εν πάση περιπτώσει αντιμετωπίζεται. Δεν είναι έτσι, ο τουρισμός για να αναπτυχθεί, για να μπορείς να προσεγγίσεις τους τουρίστες για να γίνουν τα μειονεκτήματα των νησιών μας φυσικά πλεονεκτήματα, που είναι φυσικά πλεονεκτήματα. Η πολυνησία και αυτός ο διάσπαρτος χώρος των νησιών στο Αιγαίο είναι κάτι που πραγματικά είναι συγκριτικό πλεονέκτημα για τα νησιά. Μπορείς δηλαδή να πείσεις τον τουρίστα να έρθει στη Σύρο, στην Ίο, στη Τήνο, στη Χίο, σε όλα τα νησιά αν υπήρχε η ακτινωτή σύνδεση και βεβαίως αν υπήρχε η δυνατότητα να συνδέεται καθημερινά το ένα νησί με το άλλο και βεβαίως τότε η ανάπτυξη θα ήταν συγκλονιστική εγώ θα έλεγα.

Φίλες και φίλοι, ο ρόλος των τοπικών κοινωνιών σε αυτές τις διαδικασίες νομίζω ότι πρέπει να είναι καθοριστικός. Η Τοπική Αυτοδιοίκηση σήμερα με αυτό το Συνέδριο παίρνει καθοριστικές αποφάσεις που αφορούν το μέλλον το δικό μας και των παιδιών μας. Αγαπητοί φίλοι και φίλες, πήραμε ορισμένες θα έλεγα ριζοσπαστικές αποφάσεις όπως ήταν η ριζοσπαστική απόφαση του Δημάρχου της Τήλου να κάνει δική του συγκοινωνία, να αγοράσει δικό του πλοίο. Ποιο ήταν το αποτέλεσμα; Σήμερα ο συνάδελφός μας του έχει γίνει καταλογισμός 200.000.000 δραχμές γιατί ένα νησί που ήταν στη μιζέρια και στην υποανάπτυξη κατάφερε μέσα σε σύντομο χρονικό διάστημα να έχει καθημερινή σύνδεση με τη Ρόδο και βεβαίως να παρουσιάσει όλα εκείνα τα στοιχεία που έδιναν μια άλλη ζωή και μια άλλη ανάπτυξη σε τούτα εδώ τα νησιά. Το αποτέλεσμα λοιπόν ξέρετε ποιο ήταν, του έγινε καταλογισμός 200.000.000 δραχμές.

Πρέπει λοιπόν μέσα από τη σημερινή μας απόφαση να εκφράσουμε τη συμπαράστασή μας στον συνάδελφο Δήμαρχο της Τήλου και βεβαίως να ζητήσουμε από τη κυβέρνηση να βοηθήσει προς αυτή τη κατεύθυνση, ούτως ώστε η Τοπική Αυτοδιοίκηση, Δήμοι και Νομαρχίες να αποκτήσουν επιτέλους ένα ουσιαστικό ρόλο που μπορούν να παίξουν και στην ακτοπλοΐα.

Τελειώνω λέγοντας δυο κουβέντες για τα Λιμενικά Ταμεία. Φίλες και φίλοι, όλοι θα γνωρίζετε τον αγώνα τον οποίο κάνουμε εδώ και αρκετά χρόνια για τα Λιμενικά Ταμεία, όλοι θα ξέρετε ότι έχουν εκδοθεί για 33 Λιμενικά Ταμεία Προεδρικά Διατάγματα με τα οποία δόθηκε η δυνατότητα στους Δήμους να λειτουργήσουν σαν Δημοτικά Λιμενικά Ταμεία. Δυστυχώς στην αρχή με αφορμή τον Υπουργό Εμπορικής Ναυτιλίας τα Δημοτικά Λιμενικά Ταμεία ουδέποτε πέρασαν στους Δήμους και δεν πέρασαν στους Δήμους γιατί κατά τον Υπουργό Εσωτερικών Προκόπη Παυλόπουλο ο Υπουργός Εμπορικής Ναυτιλίας κύριος Κεφαλογιάννης δεν ήθελε να υπογράψει το Προεδρικό Διάταγμα για τη κατάργηση των υφιστάμενων Λιμενικών Ταμείων σήμερα.

Στη συνέχεια στάλθηκε για γνωμοδότηση στο Νομικό Σύμβουλο του Υπουργείου Εσωτερικών αν απαιτείται η έκδοση Προεδρικού Διατάγματος για τη κατάργηση των Λιμενικών Ταμείων και βεβαίως ο Νομικός Σύμβουλος του Υπουργείου Εσωτερικών απάντησε ότι δεν απαιτείται η έκδοση Προεδρικού Διατάγματος για την λειτουργία των Δημοτικών Λιμενικών Ταμείων και παρότι έβγαλε απόφαση ο Υφυπουργός Εσωτερικών κύριος Νάκος η απόφαση αυτή δεν εκτελέστηκε. 

Στη συνέχεια στάλθηκε για γνωμοδότηση στην Ολομέλεια του Νομικού Συμβουλίου και η Ολομέλεια του Νομικού Συμβουλίου έβγαλε επίσης απόφαση με την οποία λέει ότι βεβαίως δεν απαιτείται η έκδοση Προεδρικού Διατάγματος για να λειτουργήσουν τα Δημοτικά Λιμενικά Ταμεία. Όμως ο Υπουργός, το κυρίαρχο κράτος, η κυβέρνηση η οποία δεν θέλει καμία εξουσία να φύγει από τα χέρια της και με αφορμή δήθεν το δάνειο των 6.000.000.000 € το οποίο πάρθηκε από τη Τράπεζα Επενδύσεων και προκειμένου οι λιμενικοί να εξασκούν…

Ι. ΔΕΚΑΒΑΛΛΑΣ: Συνάδελφε κύριε Μενή συντομεύετε παρακαλώ.

Μ. ΜΕΝΗΣ: Σε παρακαλώ δυο λεπτά ακόμη, θεωρώ πως είναι πάρα πολύ σημαντικό το θέμα. 


Θέλω λοιπόν να πω ότι αυτοί οι κύριοι δεν έβγαλαν απόφαση και δεν δόθηκαν τα Δημοτικά Λιμενικά Ταμεία, με αποτέλεσμα όλοι οι αποτυχημένοι και αυτοί οι Δήμαρχοι που αποτυγχάνουν στις δημοτικές εκλογές να δημιουργούν έναν δεύτερο Δήμο μέσα στους Δήμους μας και να διορίζονται στη συνέχεια Πρόεδροι των Δημοτικών Λιμενικών Ταμείων. Αυτό έχει γίνει σήμερα στους περισσότερους νησιωτικούς Δήμους και αυτό λοιπόν δεν μπορεί να συνεχιστεί.


Βεβαίως μας έφερε ο Γενικός Γραμματέας ένα κείμενο, το έχετε στα χέρια σας, με το οποίο κείμενο ούτε λίγο, ούτε πολύ μας παίρνουν πίσω τα Δημοτικά Λιμενικά Ταμεία, μας δίνουν ένα 45% και βεβαίως γινόμαστε μειοψηφία από εκεί που ήμασταν πλειοψηφία. 


Αγαπητοί συνάδελφοι, μέσα από την απόφαση πρέπει να πούμε τα εξής: ναι στον διάλογο, βεβαίως αναγνωρίζουμε ότι τα Λιμενικά Ταμεία δεν είναι τα ίδια παντού, βεβαίως υπάρχουν Λιμενικά Ταμεία με εθνική διάσταση, από εκεί και μετά όμως οι Δήμοι και τα νησιά μας απαιτούν πραγματικά τα Λιμενικά Ταμεία να έρθουν στους φυσικούς τους φορείς και οι φυσικοί τους φορείς είναι η Τοπική Αυτοδιοίκηση. 


Κλείνοντας, αγαπητοί φίλοι και φίλες, θέλω να κάνω μια πρόταση προς το Συνέδριό μας. Θεωρώ ότι αυτό το Συνέδριο ήταν η απαρχή και πρέπει να είναι η απαρχή για ένα μαζικό διεκδικητικό νησιωτικό κίνημα, αλλά για να γίνει αυτό δεν μπορεί να γίνει μόνο από τους Δημάρχους. Θα πρέπει να οργανωθεί ένα δεύτερο Συνέδριο στο οποίο η Νομαρχία, η Β΄θμια Αυτοδιοίκηση θα παίξει καθοριστικό ρόλο. 

Μαζί με τους Νομάρχες λοιπόν οι Δήμαρχοι, μαζί με τα Επιμελητήρια όλων των νησιών μας, μαζί με τα εργατικά κέντρα να κάνουμε ένα Συνέδριο στη Χίο και μάλιστα τον Ιούνη, σε δυο μήνες με πρωτοβουλία και με την επιστημονική ομάδα που σήμερα έχουμε εδώ να αναπτυχθεί αυτή η μελέτη σε ένα μεγαλύτερο φάσμα και να αναγκάσουμε τη κυβέρνηση και τους παράγοντες της Πολιτείας να έρθουν σε αυτό το Συνέδριο, να συμμετέχουν σε αυτό το Συνέδριο και μέσα από ένα μαζικό διεκδικητικό κίνημα θα καταφέρουμε να επιβάλλουμε αυτά που δικαιούνται τα νησιά.


Ευχαριστώ πολύ. 
Ι. ΔΕΚΑΒΑΛΛΑΣ: Αγαπητοί συνάδελφοι θα προσπαθήσω να περικόψω μερικά βήματα της ομιλίας μου γιατί έχουμε μεγάλο πρόβλημα χρόνου, ήδη έχουν εγγραφεί πολλοί ομιλητές και θα πρέπει σιγά-σιγά να μιλήσουν οι έξι πανεπιστημιακοί που έχουν συμμετάσχει, έχουν κάνει τη μελέτη και νομίζω ότι πρέπει να ακουστούν, όπως επίσης και ο κύριος Σακέλης τον οποίο περιμένουν να ακούσουν αρκετοί με ενδιαφέρον. 


Αγαπητοί συνάδελφοι, το αίτημά μας προς την ΚΕΔΚΕ για τη πραγματοποίηση ενός θεματικού Συνεδρίου της Αυτοδιοίκησης με θέμα τις μεταφορές στον νησιωτικό χώρο έγινε άμεσα αποδεκτό από τους συνάδελφούς μας και μέλη του Διοικητικού Συμβουλίου και τους ευχαριστούμε θερμά για την απόφασή τους. Για να φτάσουμε σήμερα στη πραγμάτωση του Συνεδρίου μας προηγήθηκε πολύμηνη συστηματική εργασία με την επιστημονική υποστήριξη του Ινστιτούτου Τοπικής Αυτοδιοίκησης, έτσι ώστε εμείς οι φορείς της Αυτοδιοίκησης να διαθέτουμε ένα επιστημονικό εργαλείο το οποίο μπορούμε να χρησιμοποιήσουμε στη λήψη των αποφάσεών μας και στη χάραξη της πολιτικής από τη πλευρά μας για το καίριο πρόβλημα που αντιμετωπίζουμε και το οποίο συνίσταται στην ελλιπή συγκοινωνιακή σύνδεση των νησιών μας τόσο με την ηπειρωτική χώρα, όσο και μεταξύ μας.


Η Τοπική Αυτοδιοίκηση εκφράζοντας τη βούληση των τοπικών νησιωτικών κοινωνιών καλείται να συμβάλλει στη συνεχιζόμενη άρση της απομόνωσης της συντριπτικής πλειοψηφίας των νησιών της χώρας μας, καθιστώντας τους νησιώτες ισότιμους ως προς τα δικαιώματα πολίτες. Η συμβολή αυτή μπορεί να γίνει και να είναι αποτελεσματική μόνο μέσα από την επεξεργασία ολοκληρωμένων πραγματιστικών προτάσεων, η υλοποίηση των οποίων μπορεί να πραγματοποιηθεί μέσα από την ισότιμη συνεργασία της Πολιτείας, των τοπικών κοινωνιών και των επιχειρηματιών του τομέα των μεταφορών. 


Πριν από την αναφορά μου στο θέμα των μεταφορών που εξετάζει το Συνέδριό μας ας μου επιτραπεί να αναφερθώ στον ρόλο και τη σημασία της Τοπικής Αυτοδιοίκησης, που σήμερα στο νησιωτικό χώρο αποκτά πολύ μεγαλύτερη βαρύτητα. Η Τοπική Αυτοδιοίκηση σήμερα παρέχει σημαντικές υπηρεσίες και αγαθά στους δημότες της, στις περισσότερες δε των περιπτώσεων αποτελεσματικά, γιατί τα μέλη της Τοπικής Αυτοδιοίκησης προέρχονται από το τοπικό πληθυσμό και έχουν πλήρη γνώση των προβλημάτων, ενώ παράλληλα γνωρίζουν πολύ καλά τις τοπικές και οικονομικές συνθήκες που επικρατούν στη περιοχή. 


Η Τοπική Αυτοδιοίκηση είναι ο κύριος φορέας που χαράσσει την ανάπτυξη των τοπικών κοινωνιών, σχεδιάζοντας, προγραμματίζοντας, αλλά και υλοποιώντας τα έργα εκείνα τα οποία έχει ανάγκη η περιοχή αρμοδιότητάς της και οι δημότες της. Ειδικότερα στα νησιά στη μεγάλη πλειοψηφία των οποίων απουσιάζουν οι κεντρικοί και οι περιφερειακοί φορείς της διοίκησης, η Τοπική Αυτοδιοίκηση, οι Δήμοι και οι Κοινότητες, αλλά και η Νομαρχιακή Αυτοδιοίκηση είναι εκείνοι οι φορείς που επωμίζονται το βάρος του σχεδιασμού και της αναζήτησης των αναγκαίων οικονομικών και ανθρώπινων πόρων, έτσι ώστε να υλοποιούν βασικά έργα υποδομής αναγκαία για τη βελτίωση του βιοτικού επιπέδου των κατοίκων, αλλά και της δημιουργίας των αναγκαίων εκείνων συνθηκών για την ανάπτυξη της επιχειρηματικής δραστηριότητας, με βασικούς στόχους τη δημιουργία θέσεων απασχόλησης και την αύξηση του εισοδήματος των κατοίκων, συγκρατώντας και αυξάνοντας παράλληλα τον μόνιμο πληθυσμό των νησιών.


Είναι γεγονός πλέον ότι τα 20 τελευταία χρόνια έχουν συντελεστεί σημαντικά γεγονότα, κυρίως σε θεσμικό επίπεδο, που έχουν αναβαθμίσει τον ρόλο της Τοπικής Αυτοδιοίκησης. Ο ρόλος της έπαψε να αφορά μόνο στην έκδοση πιστοποιητικών και στη συλλογή απορριμμάτων, στόχος σήμερα της Τοπικής Αυτοδιοίκησης είναι η μεταφορά όλων εκείνων των αρμοδιοτήτων τοπικού ενδιαφέροντος με τη παράλληλη όμως εισροή όλων των αναγκαίων οικονομικών πόρων για την υλοποίησή τους, όπως άλλωστε προβλέπει και το Σύνταγμά μας.


Παράλληλα θα πρέπει η Τοπική Αυτοδιοίκηση να ισχυροποιηθεί και να απεμπλακεί από τον ασφυκτικό έλεγχο της κεντρικής Διοίκησης, που σε πολλές περιπτώσεις αποτελεί τροχοπέδη στις πρωτοβουλίες και τις δράσεις της. Η Τοπική Αυτοδιοίκηση σήμερα στα νησιά μας αντιμετωπίζει πολλά προβλήματα που δημιουργούν δυσκολίες, αλλά και πολλές φορές αναιρούν και τις προσπάθειες που καταβάλλει για την εκπλήρωση του ρόλου της. 

Κυριότερα από τα προβλήματα είναι γνωστά, η μεταφορά αρμοδιοτήτων χωρίς την μεταφορά των αντίστοιχων αναγκαίων οικονομικών πόρων, με αποτέλεσμα την ελλιπή υλοποίησή τους, η υποστελέχωση των Υπηρεσιών των Δήμων, η υποστελέχωση των Υπηρεσιών της κεντρικής και περιφερειακής Διοίκησης, η ελλιπής ακτοπλοϊκή και αεροπορική σύνδεση που δυσκολεύει σημαντικά τη δυνατότητα της μετακίνησης, ο μεγάλος αριθμός των Οργανισμών Τοπικής Αυτοδιοίκησης και λοιπά.


Στόχος της νησιωτικής Αυτοδιοίκησης είναι η ανάδειξη της ιδιαιτερότητας του νησιωτικού χώρου, έτσι ώστε να γίνει κτήμα όλων εκείνων που νομοθετούν και σχεδιάζουν το μέλλον μας, γιατί δυστυχώς ακόμα και σήμερα μετά τη πρόβλεψη από το Σύνταγμά μας για την αναγνώριση της νησιωτικότητας διαπιστώνουμε ότι αυτή δεν λαμβάνεται υπόψη από τη Πολιτεία σε όλα τα επίπεδα διοίκησης και στις περισσότερες των δράσεών της.


Το οξύτερο πρόβλημα που αντιμετωπίζουν κυρίαρχα τα νησιά του Αιγαίου είναι η δημογραφική συρρίκνωση, απόρροια των πολλαπλών και πολυσύνθετων διαρθρωτικών αδυναμιών της νησιωτικής οικονομίας. Η μείωση του ρόλου του πρωτογενούς τομέα της οικονομίας και η σημαντική συρρίκνωση της βιομηχανίας έχουν οδηγήσει στη διόγκωση του τριτογενούς τομέα της οικονομίας και ειδικότερα του τουρισμού και του εμπορίου. 


Το κύριο χαρακτηριστικό του αναπτυξιακού μοντέλου των τοπικών νησιωτικών οικονομιών είναι ο εποχιακός του χαρακτήρας και η εξάρτησή του από εξωγενείς κυρίως παράγοντες, όπως είναι οι διεθνείς συνθήκες, το σύστημα μεταφορών και λοιπά. Η παραμονή του υπάρχοντος πληθυσμού και η προσέλκυση νέου αποτελεί απαραίτητη και πρωταρχική προϋπόθεση για την ανάπτυξη των νησιών. 

Ένας από τους κύριους ανασταλτικούς παράγοντες για την ανάπτυξη είναι η αναποτελεσματική σήμερα παροχή θαλασσίων υπηρεσιών. Η ελκυστικότητα μιας νησιωτικής περιοχής για να συμβάλλει στη διατήρηση των οικονομικών δραστηριοτήτων και του πληθυσμού της ή και για να προσελκύσει νέες επενδύσεις εξαρτάται μεταξύ άλλων και από τις υπάρχουσες υποδομές και υπηρεσίες. Ιδιαίτερα ένα νησί επηρεάζεται από τις μεταφορές, μιας και είναι εκείνες που επηρεάζουν τη προσπελασιμότητά του και κατά συνέπεια το κόστος λειτουργίας των επιχειρήσεων και συμβάλλουν στο αίσθημα της άρσης ή μη της απομόνωσης των κατοίκων. 

Είναι χαρακτηριστικό ότι με τα υφιστάμενα δρομολόγια δεν μπορούμε να μιλάμε ούτε για την επιμήκυνση της τουριστικής περιόδου, ούτε για την προσέλκυση επενδυτών στα νησιά μας. Είναι γεγονός ότι αδυνατούμε να εκμεταλλευτούμε ακόμη και την αύξηση της τουριστικής κίνησης που παρατηρείται το τελευταίο χρονικό διάστημα. 

Χαρακτηριστικό παράδειγμα να σας αναφέρω τη Σύρο, όπου τη προηγούμενη καλοκαιρινή περίοδο είχαμε κατά ένα μεγάλο διάστημα 20 περίπου δρομολόγια λιγότερα τη βδομάδα, με αποτέλεσμα βεβαίως να μη μπορέσουμε ως νησί να αξιοποιήσουμε την αύξηση της τουριστικής κίνησης που παρατηρήθηκε το 2005.

Κυρίες και κύριοι, στην Ευρώπη χωρικές αλλαγές που έγιναν την τελευταία δεκαετία μετά την ανάπτυξη των διευρωπαϊκών συγκοινωνιακών δικτύων και την νέα κατανομή των μεταφορικών ροών, άρχισαν να μειώνουν σταδιακά τη σημασία της έννοιας της περιφερειακότητας ως κριτήριο διάκρισης των περιφερειών και χωροθέτησης των οικονομικών δραστηριοτήτων. Η ραγδαία ανάπτυξη της τηλεματικής και η ανάπτυξη των υποδομών μεταφοράς και της τεχνολογίας του στόλου σε όλα τα μέσα διευκολύνει τη κινητικότητα των οικονομικών δραστηριοτήτων.

Ως νέοι παράγοντες που επηρεάζουν την επιλογή του τύπου εγκατάστασης σύμφωνα με την έκθεση της Ευρωπαϊκής Ένωσης το 1991 θεωρούνται τα επικοινωνιακά συστήματα ταχείας και αποτελεσματικής προσπελασιμότητας, η διαθεσιμότητα εξειδικευμένης εργασίας, η πρόσβαση στα τοπικά εκπαιδευτικά και ερευνητικά κέντρα, η πρόσβαση στα διοικητικά κέντρα και κέντρα αποφάσεων, η ύπαρξη ποιοτικών υπηρεσιών, η ποιότητα του φυσικού κοινωνικού και πολιτισμικού περιβάλλοντος. 

Η ακτοπλοΐα έπαιζε και παίζει κρίσιμο ρόλο στη συνοχή του ελληνικού έθνους, η ιστορική πορεία των ακτοπλοϊκών υπηρεσιών και συγκεκριμένα η μορφή και η δομή της αγοράς που αυτές είχαν διαχρονικά είναι ένα στοιχείο που περιλαμβάνει πολλά χαρακτηριστικά του κλάδου και συναρτάται ευθέως με τη κρατική παρέμβαση. 

Από την απελευθέρωση και τη δημιουργία του νεοελληνικού κράτους η αγορά των ακτοπλοϊκών υπηρεσιών πήρε πολλές μορφές. Κρατικό μονοπώλιο το πρώτο διάστημα του σύγχρονου ελληνικού κράτους μέχρι το 1892 και αμέσως μετά το τέλος του Β΄ Παγκοσμίου Πολέμου μέχρι το 1947, πλήρης ανταγωνισμός από το 1892 μέχρι το 1932, με τελική κατάληξη τον καταστροφικό ανταγωνισμό, αναγκαστική κοινοπραξία το 1938 ως το 1940 και από το 1947 μέχρι πρόσφατα ρυθμιζόμενο ολιγοπώλιο με πολλά και διαφορετικά επίπεδα κρατικού παρεμβατισμού. Αξίζει να αναφερθεί ότι υπήρξαν και προτάσεις για ιδιωτικό μονοπώλιο το 1934 και στη συνέχεια το 1946 από τον εφοπλιστή Αριστοτέλη Ωνάση. 

Και μόνο από την επιγραμματική αναφορά στο παρελθόν του κλάδου αναδεικνύεται η έκταση και η διάρκεια της κρατικής παρέμβασης. Αυτό είναι αναμενόμενο γιατί οι μεταφορές αποτελούν υπηρεσία κοινής ωφέλειας ή άλλως μεγάλου δημόσιου ενδιαφέροντος. Επίσης πρέπει να τονιστεί ότι δεν αποτελεί ελληνική ιδιαιτερότητα, αντίθετα η διεθνής εμπειρία δείχνει ότι ο βαθμός παρέμβασης στην Ελλάδα ήταν μικρότερος από ότι συνέβαινε σε άλλες χώρες όπου συνήθως υπήρχε κρατικό μονοπώλιο και παράδοση σε κρατικές εταιρείες, παραδείγματος χάρη Ιταλία, Ισπανία, Γαλλία και άλλες χώρες.

Το θεσμικό πλαίσιο όπως αυτό προσδιορίζεται από τον ευρωπαϊκό κανονισμό 3577/19921 και τον Ν.2932/2001, στοχεύει στην ανάπτυξη και εξασφάλιση του υγιούς ανταγωνισμού και τη προστασία του δημοσίου συμφέροντος. Στη μέχρι σήμερα εφαρμογή του πλαισίου δεν έχουν επιτευχθεί οι παραπάνω στόχοι, αφού δεν εκφράστηκε πρόθεση για τη δρομολόγηση πλοίων από κοινοτικούς πλοιοκτήτες και δεν εξασφαλίστηκε η ποιότητα και το επιθυμητό επίπεδο εξυπηρέτησης των νησιών όσον αφορά στις γραμμές και τις συχνότητες προσέγγισης. 

Στα πρώτα χρόνια της απελευθέρωσης των υπηρεσιών δεν υπήρξαν σοβαροί κραδασμοί όπως πολλοί ανέμεναν, όμως δεν παρατηρήθηκαν και σημαντικές βελτιώσεις στα επίπεδα εξυπηρέτησης, ούτε πτώση των τιμών όπως συνέβη σε άλλες βιομηχανίες. Οι συχνοί χρήστες, δηλαδή οι νησιώτες, διαπίστωσαν πτώση στο επίπεδο της παρεχόμενης υπηρεσίας και αντίθετα σημαντική άνοδο των τιμών των ναύλων. Επίσης σημαντική ήταν η αύξηση των κρατικών πόρων που διατίθενται για επιδοτήσεις. Σε αυτή τη περίοδο παρατηρούνται και σημαντικές εξελίξεις στα υφιστάμενα εταιρικά σχήματα. Άρα στο σημερινό σκηνικό της ακτοπλοΐας δεν υπάρχουν κερδισμένοι, παρά μόνο πολλοί χαμένοι. Σε αυτές τις συνθήκες είναι φανερό ότι απαιτείται ριζική αλλαγή των συνθηκών λειτουργίας του συστήματος των νησιωτικών μεταφορών. 

Στο τελευταίο Συνέδριο της ΤΕΔΚ Κυκλάδων που πραγματοποιήθηκε τον Μάιο στη Σαντορίνη τονίσαμε ότι θα πρέπει να υπάρξει κεντρική παρέμβαση που θα περιλαμβάνει τη θεσμοθέτηση ειδικών νησιωτικών πολιτικών και διαδικασίες εμπέδωσης των εννοιών του ανταγωνισμού, αλλά και του δημοσίου συμφέροντος. Αποδέκτες-συμμέτοχοι αυτών των δράσεων είναι όλα τα μέρη του συστήματος, Υπουργεία, ακτοπλοϊκές εταιρείες, μεταφορικές εταιρείες, λιμάνια, Τοπική Αυτοδιοίκηση, αναπτυξιακές εταιρείες, αλλά και όλοι οι σχετικοί με αυτή την αγορά. 

Η εκστρατεία θα περιλαμβάνει οργανωμένη δημοκρατική διαβούλευση, ανεξάρτητη έρευνα και αξιοποίηση της διεθνούς εμπειρίας, αλλά και κατάρτιση. Ζητήσαμε από τα Υπουργεία Ναυτιλίας και Αιγαίου να αφομοιώσουν τους κανόνες που διέπουν τις ανταγωνιστικές αγορές. Οι ίδιες ανάγκες εντοπίζονται και στα Λιμενικά Ταμεία. Ιδιαίτερη βαρύτητα θα πρέπει να δοθεί και στον πολύ μεγάλο αριθμό μικρών εταιρικών σχημάτων που εμπλέκονται σε αυτό τον κλάδο της ακτοπλοΐας, εδρεύουν σε νησιά και αποτελούν φύλακες απασχόλησης, που όμως είναι ανέτοιμοι να δράσουν στο νέο περιβάλλον και χρειάζεται να υποστηριχτούν για να αντεπεξέλθουν.

Σε όλο αυτό το διάστημα στις Κυκλάδες θα πρέπει να αποτυπώσουμε σαφώς μετά από διαβούλευση και αξιοποιώντας τη διεθνή εμπειρία όπως τη Σκοτία, τα Κανάρια Νησιά και λοιπά, τις προδιαγραφές της μεταφορικής υπηρεσίας που απαιτούνται για την ανάπτυξη του τόπου μας, δεδομένης και της επικείμενης ευρωπαϊκής πολιτικής για τα δικαιώματα των χρηστών, υπηρεσιών κοινής ωφέλειας στις ακτοπλοϊκές μεταφορές. 

Προαπαιτούμενο αυτής της συντονισμένης δράσης σύμφωνα με τις απόψεις που καταθέσαμε στο Συνέδριό μας είναι η σαφής βελτίωση του επιπέδου γνώσης και η διάχυσή της προς τα εμπλεκόμενα μέρη. Άλλωστε συστατικό στοιχείο του υγιούς ανταγωνισμού είναι η διαφάνεια και η πληροφόρηση που σχετίζεται άρρηκτα με αυτή. 

Στη συγκεκριμένη φάση για τα θέματα αυτά δύο προϋποθέσεις μπορούν να τεθούν: η μόνιμη και συνεχής παρακολούθηση των στοιχείων της ζήτησης των ακτοπλοϊκών υπηρεσιών με την αξιοποίηση, αλλά και την επέκταση του υφιστάμενου συστήματος ανάπτυξης και διαχείρισης των εσωτερικών θαλάσσιων μεταφορών και η εγκατάσταση και λειτουργία συστήματος παρακολούθησης των τιμών των ναύλων, το οποίο θα παρέχει τα αναγκαία δεδομένα για την εξέταση των τιμολογιακών πολιτικών. 

Αυτές είναι οι απαραίτητες διαδικασίες, τίποτα όμως δεν έγινε. Αντίθετα και ο μοναδικός ανεξάρτητος φορέας παρακολούθησης που υπήρχε καταργήθηκε και η κατάργηση αυτή αποτελεί και τη μοναδική θεσμική παρέμβαση που μέχρι σήμερα πάνω στον Ν.2932/2001 έχει κάνει η κυβέρνηση. 

Αναγνωρίζοντας ειδικότερα τα προβλήματα της θαλάσσιας σύνδεσης πολλών μικρών νησιών, η ελληνική Πολιτεία θέλοντας να υπηρετήσει τον κοινωνικό της ρόλο οδηγείται στη δημοσίευση προκηρύξεων μειοδοτικών διαγωνισμών ανάθεσης συμβάσεων δημόσιας υπηρεσίας ανά έτος. Σύμφωνα με τα στοιχεία του Υπουργείου Αιγαίου το 1993 επιδοτήθηκαν 19 άγονες γραμμές με το ποσό των 1.478.616 € και εκτελέστηκαν 2.024 δρομολόγια. Το 1996 επιδοτήθηκαν 27 άγονες γραμμές με το ποσό των 3.046.332 € και εκτελέστηκαν 2.984 δρομολόγια, το 1997 επιδοτήθηκαν 29 άγονες γραμμές με το ποσό των 4.600.543 € και εκτελέστηκαν 3.140 δρομολόγια, το 2003 συνολική δαπάνη του Υπουργείου Αιγαίου και του ΥΕΝ 37.000.000 €, ενώ οι άγονες γραμμές ανήλθαν στις 76 και η αύξηση των επιδοτήσεων συνεχίζεται. 

Ο τρόπος όμως αυτός αντιμετώπισης του προβλήματος δεν εξασφαλίζει μια ριζική και μόνιμη λύση και δεν βοηθάει στη προοπτική ισότιμης ανάπτυξης των νησιών. Αντίθετα προκύπτει ότι εξαιτίας της απελευθέρωσης απαιτείται διαρκώς η αύξηση με πολλαπλάσια κονδύλια για τη στοιχειώδη κάλυψη των αποκαλούμενων άγονων γραμμών. 

Επομένως η σημαντική επίπτωση από την απελευθέρωση της αγοράς, αφού δεν υπάρχει πλέον το καθεστώς της αδειοδότησης, επιβάλλει νέους ρόλους που πρέπει να διαδραματίσουμε και ειδικότερα ως Αυτοδιοίκηση σε συνεργασία με τον ιδιωτικό τομέα. Η Αυτοδιοίκηση θα πρέπει να πρωτοστατήσει στην ολοκλήρωση του θεσμικού πλαισίου λειτουργίας των υδροπλάνων, καθώς και στη τροποποίηση-συμπλήρωση του σχετικού αναπτυξιακού νόμου, συμπεριλαμβάνοντας και τα κυκλαδονήσια στις νέες επενδύσεις.

Επίσης σε συνεργασία με τα Λιμενικά Ταμεία και τη Γενική Γραμματεία Λιμένων και Λιμενικής Πολιτικής του Υπουργείου Εμπορικής Ναυτιλίας στα πλαίσια μιας ολοκληρωμένης πολιτικής εκσυγχρονισμού των υποδομών των λιμανιών θα πρέπει να εξασφαλίσει τους απαιτούμενους πόρους για τη χρηματοδότηση απαραίτητων έργων. Είναι συνεπώς απαραίτητη η αντιμετώπιση των θεμάτων με βάση τις παραπάνω προτάσεις, ώστε η ύπαρξη συνεχούς και αδιάρρηκτης σύνδεσης να συμβάλει καθοριστικά στην αύξηση της ικανοποίησης των κατοίκων των νησιών, με ιδιαίτερη σημασία για τη πατρίδα μας.

Σε αυτή τη κατεύθυνση θα συμβάλλει ιδιαίτερα η εισαγωγή μορφών εκμετάλλευσης των νέων πλοίων και των υδροπλάνων τα οποία θα εξασφαλίσουν τη συνεχή επικοινωνία όχι μόνο τους καλοκαιρινούς μήνες, αλλά καθ’ όλη τη διάρκεια του χρόνου. Με αυτό τον τρόπο επιτυγχάνεται η οικονομική, αλλά και κοινωνική ενίσχυση των νησιών, η ισότητα, η ισοπολιτεία και η εξασφάλιση ίσων ευκαιριών μεταξύ των κατοίκων της νησιωτικής και της ηπειρωτικής Ελλάδας. Το ακτοπλοϊκό, το συγκοινωνιακό αποτελεί κυρίαρχο θέμα που μας απασχολούσε και θα μας απασχολεί και στο μέλλον.

Αυτά ήταν τα κύρια σημεία και ο προβληματισμός που καταθέσαμε ως αιρετοί των Κυκλάδων στο Συνέδριό μας, που και σήμερα βέβαια είναι επίκαιρα και αποτέλεσαν τη βάση όλων των δράσεων και των πολιτικών που έχουμε αναπτύξει το διάστημα που μεσολάβησε. Είναι χαρακτηριστικό ότι όταν κάποιοι συνάδελφοι μιλούσαν πριν από 10 χρόνια για τη δρομολόγηση υδροπλάνων ήταν πολλοί εκείνοι που τους αντιμετώπισαν τουλάχιστον με σκεπτικισμό, όμως σήμερα οι προτάσεις τους και οι ενέργειές τους προς τη κατεύθυνση αυτή γίνονται πραγματικότητα.

Αγαπητοί συνάδελφοι, με τη κακή κατάσταση που περιγράφω παραπάνω εδώ και χρόνο όλοι οι αιρετοί των νησιών όποτε συναντιόμαστε πέρα από τη διαπίστωση για το ότι τα πράγματα χειροτερεύουν σταθερά από χρόνο σε χρόνο μετά την απελευθέρωση είχαμε αρχίσει να προβληματιζόμαστε για τον τρόπο αντίδρασής μας. Πέρα από τη μεταφορά του πόνου μας στις όποιες συζητήσεις μεταξύ μας ή στα διάφορα Όργανα της Αυτοδιοίκησης, τα πάντα κατέληγαν σε μια κοινή συνισταμένη: κάτι πρέπει να κάνουμε για το ακτοπλοϊκό.

Ο Πρόεδρος της ΚΕΔΚΕ Πάρις Κουκουλόπουλος δέχτηκε από την αρχή τη πρότασή μας για τη διοργάνωση ενός θεματικού Συνεδρίου. Το ερώτημα που έμπαινε ήταν το Συνέδριο αυτό θα ήταν απλά και μόνο μια καταγραφή της υπάρχουσας κακής κατάστασης, μια συγκέντρωση αιρετών που θα μας έδινε τη δυνατότητα να διαμαρτυρηθούμε και να επικαλεστούμε τα αυτονόητα δικαιώματα των κατοίκων του νησιωτικού χώρου ή θα ήταν ένα Συνέδριο οργανωμένο με κατάθεση συγκεκριμένων προτάσεων για συζήτηση, που θα άνοιγε τον δρόμο για συγκεκριμένες λύσεις και θα έβαζε τη προοπτική για την επεξεργασία συγκεκριμένων πολιτικών που θα μας έβγαζαν από το αδιέξοδο;

Σαφέστατα επιλέχτηκε η τελευταία κατεύθυνση και το Ινστιτούτο Τοπικής Αυτοδιοίκησης μου έκανε την ιδιαίτερη τιμή να με ορίσει ως εκπρόσωπο της Αυτοδιοίκησης στην ομάδα μελέτης για το γενικότερο πρόβλημα των μεταφορών στη χώρα μας, μαζί με καταξιωμένους πανεπιστημιακούς δασκάλους, με επικεφαλής συντονιστή τον καθηγητή ναυτιλιακών σπουδών του Πανεπιστημίου Πειραιά κύριο Κώστα Χλωμούδη.

Αξίζει όμως να γίνει ιδιαίτερη μνεία σε όλα τα μέλη της μελετητικής ομάδας. Τουλάχιστον οι πέντε πρώτοι από αυτούς που θα αναφέρω που θα πάρουν τον λόγο είναι η κυρία Μαρία Λεκάκου Λέκτορας του Πανεπιστημίου Αιγαίου, ο κύριος Κώστας Πάνου Λέκτορας του Πανεπιστημίου Αιγαίου επίσης, ο κύριος Παπαδημητρίου Ευστράτιος Επίκουρος Καθηγητής του Πανεπιστημίου Πειραιώς, ο κύριος Θεόδωρος Συριόπουλος Επίκουρος Καθηγητής του Πανεπιστημίου Αιγαίου και ο κύριος Ερνέστος Τζανάτος αναπληρωτής Καθηγητής του Πανεπιστημίου Πειραιώς. 

Επίσης στην ομάδα μελέτης έλαβαν μέρος με σημαντική συνεισφορά ο κύριος Θωμάς Δογάνης, ο κύριος Κοσμάς Κρομμύδας, ο κύριος Θωμάς Βιτσούνης, ο κύριος Πάλλης Πέτρος, ο κύριος Νίκος Παναγιωτόπουλος, η κυρία Ελένη Τσάνα και ο κύριος Σπύρος Σιότσης, ειδικοί σύμβουλοι και ερευνητές.

Πέρα από τη πραγματικά εξαιρετική δουλειά που έγινε με τη συγκεκριμένη μελέτη θα πρέπει να σταθούμε στο γεγονός ότι είναι η πρώτη φορά που μια μελέτη γίνεται από τη πλευρά της ουσιαστικής κατοχύρωσης των δικαιωμάτων των χρηστών, δηλαδή των τοπικών κοινωνιών και δεν είναι μια εργασία που απλά και μόνο επικεντρώνεται γύρω από το πλοίο και τις ακτοπλοϊκές εταιρείες. 

Είναι γεγονός, όπως ήδη έχω τονίσει, πέρα από κάθε αμφισβήτηση ότι το σύστημα μεταφορών στη χώρα μας δεν καλύπτει τις ανάγκες των κατοίκων των νησιών και των επισκεπτών, ενώ παράλληλα δεν διασφαλίζει τη κοινωνική και οικονομική συνοχή στον νησιωτικό χώρο. Οι διαπιστωμένες μεγάλες ανισότητες που υπάρχουν μεταξύ των νησιών όχι μόνο δεν γεφυρώνονται, αλλά αντίθετα διευρύνονται εξαιτίας της αδύναμης παρέμβασης του κράτους και της έλλειψης ουσιαστικής ακτοπλοϊκής πολιτικής. 

Η μελέτη βασίζεται στην υποχρέωση της Πολιτείας να διασφαλίσει συνδέσεις με επαρκή συχνότητα για όλα τα νησιά, ασφάλεια, αξιοπιστία και προσιτό εισιτήριο για όλους τους νησιώτες, όπως ακριβώς συμβαίνει και με τις συγκοινωνίες που αφορούν κυρίαρχα τους υπόλοιπους πολίτες της χώρας. Γιατί ασφαλώς η πρόσβαση των πολιτών στις υπηρεσίες μεταφοράς αποτελεί δημόσιο αγαθό και δικαίωμα, που δεν μπορεί να υπακούει στη λογική του κόστους και στο βάρος που θα πρέπει να σηκώσει ο κρατικός προϋπολογισμός. 

Οι μεταφορές δεν επηρεάζουν απλά τη κοινωνική και οικονομική ανάπτυξη του κάθε νησιού, αποτελούν συνάμα και όρο επιβίωσης για τα μικρά ιδιαίτερα νησιά της τρίτης ταχύτητας. Κατά συνέπεια ο στόχος της διασφάλισης της κοινωνικής, οικονομικής, πολιτιστικής και γεωγραφικής συνοχής του εθνικού χώρου θα πρέπει να σηματοδοτήσει τη σχέση μας τόσο με την ελληνική Πολιτεία, όσο και με την Ευρωπαϊκή Ένωση. 

Η Ευρωπαϊκή Ένωση πράγματι οριοθέτησε για πρώτη φορά τη νησιωτική πολιτική στη Συνθήκη του Άμστερνταμ το 1992, αναγνωρίζοντας ότι οι νησιωτικές περιοχές αντιμετωπίζουν διαρθρωτικά προβλήματα που οφείλονται στον νησιωτικό τους χαρακτήρα, που είναι μόνιμα και εμποδίζουν την οικονομική και κοινωνική τους ανάπτυξη. Η διάσκεψη αναγνώρισε ότι η κοινοτική νομοθεσία πρέπει να λάβει υπόψη τα προβλήματα αυτά και εφόσον υπάρχει ανάγκη μπορούν να λαμβάνονται ειδικά μέτρα υπέρ των περιοχών αυτών για τη καλύτερη ένταξή τους στην εσωτερική αγορά με δίκαιους όρους.

Παρά τη σημαντική αυτή διάταξη είναι γεγονός ότι η Ευρωπαϊκή Ένωση δεν αξιοποίησε πλήρως το νησιωτικό δυναμικό και δεν ανέπτυξε ισότιμα την νησιωτική περιφέρεια. Δεν έχουν ληφθεί μέχρι σήμερα ουσιαστικά μέτρα πολιτικής που να κάνουν ελκυστική τη παραμονή σε ένα νησί και να διευκολύνουν την απασχόληση και την άσκηση της επιχειρηματικής δραστηριότητας.

Στις ελάχιστες εξαιρέσεις συμπεριλαμβάνεται η γνωμοδότηση της Επιτροπής Περιφερειών της 13ης Μαρτίου 2002 στις Βρυξέλλες, που πρότεινε την επαναδιατύπωση του 158 άρθρου της Συνθήκης του Άμστερνταμ για τη περαιτέρω διασφάλιση της προστασίας του νησιωτικού χώρου. Όμως δυστυχώς η σημαντικότερη ίσως πρόταση που πρότεινε η Επιτροπή των Περιφερειών στο πλαίσιο της μελλοντικής αναμόρφωσης της πολιτικής των διαρθρωτικών ταμείων οι νησιωτικές περιοχές να συμπεριλαμβάνονται ντεφάκτο και χωρίς εξαίρεση στον στόχο ένα δεν έγινε αποδεκτή. 

Έτσι σήμερα μέσα σε όλα τα άλλα το Νότιο Αιγαίο για τη νέα προγραμματική περίοδο εντάσσεται στον στόχο δύο, με δυσμενείς συνέπειες ακόμα και σε θέματα επιλεξιμότητας των έργων για τα νησιά της δεύτερης και τρίτης ταχύτητας που δεν έχουν εξασφαλίσει μέχρι σήμερα το σύνολο των έργων υποδομής τους. Η έννοια του δημόσιου αγαθού περιλαμβάνει κυρίως την αρχή ότι οι μεταφορικές υπηρεσίες θα πρέπει να είναι οικονομικά προσιτές για το σύνολο των κατοίκων του νησιωτικού χώρου και ανεξάρτητα από τη κοινωνική τους τάξη. Κάτι τέτοιο όμως σήμερα δεν διασφαλίζεται ούτε στις τακτικές γραμμές, ούτε στις γραμμές δημοσίου συμφέροντος. Πολύ περισσότερο δεν διασφαλίζεται με την απελευθέρωση του ναυλολογίου της οικονομικής θέσης, που χωρίς να θέλω να κάνω τον προφήτη κακών θα εκτοξεύσει ακόμη περισσότερο τις τιμές των εισιτηρίων.

Για λόγους ισότητας των πολιτών και για τη κάλυψη της αντίστοιχης απόστασης από το κέντρο οι προσφερόμενες υπηρεσίες θαλάσσιων μεταφορών θα πρέπει να συγκλίνουν με τις υπηρεσίες των χερσαίων μεταφορών όσον αφορά στην οικονομική επιβάρυνση του χρήστη, στην χρονική διάρκεια του ταξιδιού και στην προσφερόμενη ποιότητα, σε ένα πλαίσιο θεώρησης όπου ο νησιωτικός χώρος θα αποτελεί προέκταση του χερσαίου χώρου και όπου η χρέωση για τη μεταφορά ανάμεσα σε ίσες αποστάσεις πρέπει να είναι δίκαιη. Δεν μπορεί για την ίδια χιλιομετρική απόσταση ο κάτοικος ενός νησιού του Αιγαίου να πληρώνει πολλαπλάσια σε σχέση με τον κάτοικο παραδείγματος χάρη της Λαμίας ή της Λάρισας.

Κυρίες και κύριοι συνάδελφοι, αποτελεί κοινή διαπίστωση ότι εξαιτίας του διαφορετικού επιπέδου ανάπτυξης του κάθε νησιού οι μεταφορικές ανάγκες δεν μπορούν και δεν επιβάλλεται να αντιμετωπιστούν με τον ίδιο τρόπο. Είναι απαραίτητο όμως να συσταθεί ένας ενιαίος κεντρικός φορέας με ισχυρή συμμετοχή της Αυτοδιοίκησης, που θα έχει αποκλειστική αρμοδιότητα να οργανώνει, να σχεδιάζει, να προγραμματίζει, να συντονίζει, να εποπτεύει τη διεξαγωγή του συγκοινωνιακού έργου όλων των μέσων μαζικής μεταφοράς θαλάσσιων και αεροπορικών.

Απαραίτητη είναι επίσης η σύσταση με πρωτοβουλία του κράτους ενός εξειδικευμένου Οργανισμού παροχής υπηρεσιών στις άγονες γραμμές που θα διαχειρίζεται δημόσιους πόρους με στόχο την υλοποίηση του σχεδιασμού του κεντρικού φορέα. Όλοι οι πολίτες των νησιών έχουν κάθε λόγο να απαιτούν μια ελάχιστα εγγυημένη μεταφορική υπηρεσία που θα τους δίνει το δικαίωμα της ελάχιστα εγγυημένης πρόσβασης είτε στο κέντρο, είτε σε άλλα γειτονικά νησιά με συγκεκριμένη συχνότητα και σε προσιτή τιμή. 

Με την εισήγηση αυτή δίνεται η δυνατότητα να αποδεχτώ θετικά τη πρόταση της ομάδας μελέτης για την αντικατάσταση της πολιτικής που είχε ως επίκεντρο μέχρι σήμερα το πλοίο, με μια πολιτική μεταφορών που θα επικεντρώνεται στην ανάπτυξη ενός ολοκληρωμένου συστήματος μεταφορών με τον συντονισμό και τη δραστηριοποίηση διαφορετικών μέσων, πλοίων, αεροπλάνων, υδροπλάνων, ακόμη και ελικοπτέρων. Αυτό μπορεί να γίνει μέσω της προκήρυξης του μεταφορικού έργου που καλείται να αναλάβει να προσφέρει ο μελετητής αντί της υπάρχουσας σήμερα προκήρυξης που περιορίζεται κατά βάση στο πλοίο.

Τέλος, η μελέτη προτείνει οι βασικές μεταφορικές γραμμές να γίνονται προς συγκεκριμένους κόμβους και η περαιτέρω συγκοινωνιακή ενδονησιωτική σύνδεση να γίνεται με άλλα μέσα των ίδιων ή παρεμφερών χαρακτηριστικών. Για το συγκεκριμένο σημείο έχει εκφραστεί σημαντική αντίρρηση από εκπροσώπους κυρίως των μικρών νησιών, επιπλέον η ισχυρή αντίδραση έχει ήδη εκφραστεί από τον κόσμο της Αυτοδιοίκησης για το θέμα της κατάργησης του ορίου ηλικίας που προτείνεται. Επειδή ακριβώς το πρότεινε η ομάδα μελέτης, είναι η μόνη χώρα στην Ευρωπαϊκή Ένωση η Ελλάδα που έχει θέσει τέτοιο όριο ηλικίας. Αντίθετα, εκείνο που είναι θεσπισμένο στην Ευρωπαϊκή Ένωση είναι ο ασφυκτικός έλεγχος και οι τεχνικές προδιαγραφές για να λειτουργεί και να είναι σε κίνηση ένα πλοίο. 

Με στόχο την ενίσχυση της γεωγραφικής συνοχής των νησιών μας η πρόταση για ένα ολοκληρωμένο σύστημα μεταφορών περνάει και μέσα από την ισχυροποίηση της Αυτοδιοίκησης στις νησιωτικές περιοχές. Σε αυτό το πλαίσιο η Αυτοδιοίκηση θα μπορεί να χρησιμοποιήσει ακόμα πιο αποτελεσματικά τις ευκαιρίες που θα δίνει ο νέος Δημοτικός και Κοινοτικός Κώδικας, καθώς και οι συμπράξεις δημόσιου και ιδιωτικού τομέα. 

Η μελέτη που παρουσίασε χθες ο κύριος Χλωμούδης και στη συνέχεια θα μιλήσουν και οι υπόλοιποι πανεπιστημιακοί, προχωράει σε μια σειρά προτάσεων σε θεσμικό και πολιτικό επίπεδο. Θα σταθώ στην αναγκαιότητα προώθησης μέτρων όπως είναι οι αναπτυξιακοί νόμοι για την ενίσχυση των συνδυασμένων μεταφορών με ανάπτυξη εμπορευματικών κέντρων, αποθηκευτικών χώρων και γενικά εγκαταστάσεων φορτοεκφόρτωσης εμπορευμάτων στα νησιά μας.

Αγαπητοί συνάδελφοι, οι μεταφορές αποτελούν χωρίς αμφισβήτηση τα πάντα για τα νησιά μας. Η μελέτη του ΙΤΑ μπορεί να γίνει απαρχή για να σηκώσουμε τη σημαία των δικαιωμάτων των νησιωτών τόσο στην Ευρωπαϊκή Ένωση, όσο και προς την ελληνική Πολιτεία. Ο νησιωτικός χώρος και οι πολίτες που ζουν και δραστηριοποιούνται σε αυτόν θα πρέπει να πάψουν να αντιμετωπίζονται ως οι φτωχοί συγγενείς και ως πολίτες δεύτερης και τρίτης κατηγορίας. Θα διεκδικήσουμε αταλάντευτα μέτρα πολιτικής που οφείλουν να εξειδικευτούν στο πλαίσιο της Συνθήκης του Άμστερνταμ, αλλά και της ερμηνευτικής δήλωσης του άρθρου 101 του ελληνικού Συντάγμάτος. Δεν επαιτούμε, απαιτούμε το δίκαιο και την ίση μεταχείριση από όλους. 

Σας ευχαριστώ. 

ΠΡΟΕΔΡΕΥΩΝ: Ευχαριστούμε και εμείς τον Πρόεδρο. Ο Νομάρχης της Σάμου έχει ζητήσει να κάνει μια παρέμβαση και να ετοιμάζεται ο συνάδελφος Γραμματέας του Συνδέσμου ΤΕΔΚ Βορείου Αιγαίου κύριος Λαρδάς. 

ΝΟΜΑΡΧΗΣ ΣΑΜΟΥ: Κύριοι συνάδελφοι, είμαι μέλος της Παναιγιακής Επιτροπής για την ακτοπλοΐα και δώσαμε αγώνες για την αναβάθμιση των ακτοπλοϊκών συγκοινωνιών εδώ και 2 χρόνια και βέβαια όπως όλοι υπέστημεν κριτική και κατηγορίες πάσης φύσεως και κάθε βάθους από εκείνους οι οποίοι πιστεύουν ότι εξυπηρετούν τα νησιά όταν κρύβουν τα προβλήματα και από εκείνους οι οποίοι κατά καιρούς παίζουν τον ρόλο των παρατρεχάμενων της εκάστοτε εξουσίας. 


Χαίρομαι ιδιαίτερα ότι τόσο η Ένωση Νομαρχιακών Αυτοδιοικήσεων Ελλάδος σε κάποια από τα Συνέδριά της, όσο και η ΚΕΔΚΕ για πρώτη φορά και οι δυο αυτοί θεσμικοί φορείς αναδεικνύουν το πρόβλημα και συμπορεύονται μαζί μας. Το θέμα της ακτοπλοΐας και των συγκοινωνιών είναι υπόθεση κοινωνική και αφορά το κράτος και οι εκπτώσεις οι οποίες προωθούνται τώρα τελευταία προς την ιδιωτικοποίηση έρχονται να αθροιστούν προς τις εκπτώσεις που γίνονται προς την ενέργεια, προς τις εκπτώσεις που γίνονται προς τη παιδεία με τα λεγόμενα ιδιωτικά πανεπιστήμια και δεν συμμαζεύεται.

Σε αυτή τη πολιτική πρέπει να αντισταθούμε. Εγώ, κύριοι συνάδελφοι, δεν μπορώ να καταλάβω πώς είναι δυνατόν να καλούμε το κράτος να αναλάβει τις άγονες γραμμές και από την άλλη πλευρά να λέμε στους ιδιώτες, που καλώς υπάρχουν, ότι: αναλάβετε το παχύ το κρέας το καλό και εμείς τα κόκαλα. Δεν το καταλαβαίνω αυτό το πράγμα και πιστεύω ότι οι τεχνοκράτες, που καλώς κάνουν τη δουλειά τους, πρέπει από τα πολιτικά Όργανα να παίρνουν πολιτικές κατευθύνσεις. 

Η μελέτη που διάβασα και που αναλύθηκε εν ολίγοις και θα αναλυθεί εν λεπτομερεία σήμερα, πρέπει να μας βρει τρόπους τεχνοκρατικούς μέσα από τη δική μας πολιτική κατεύθυνση, οι οποίοι τρόποι θα δίνουν τη δυνατότητα στα νησιά να έχουν σωστές, ασφαλείς, γρήγορες, συνεπείς ακτοπλοϊκές συγκοινωνίες. Να βρεθούν τρόποι ούτως ώστε η μεταφορά ανθρώπων και αγαθών να γίνεται με διαδικασίες οι οποίες εξασφαλίζουν τη βιωσιμότητα στα νησιά, εξασφαλίζουν ανταγωνιστικότητα σε κάθε περίπτωση και εξασφαλίζουν ότι τα προϊόντα μπορούν να παίξουν έναν ρόλο στον εμπορικό καταμερισμό. 

Η ευθύνη για τις συγκοινωνίες είναι του κράτους, το κράτος εν όλο ή εν μέρει πρέπει να παίξει καθοριστικό ρόλο. Αν η Ευρωπαϊκή Ένωση, κύριοι συνάδελφοι, λέει ότι τέρμα πια η όποια κρατική παρέμβαση και ότι ισχύει ο κανόνας και ο νόμος της αγοράς, εμείς επειδή από την ελεύθερη αγορά είδαμε ποια είναι τα αποτελέσματα πρέπει να αντισταθούμε και πρέπει να διαμορφώσουμε πολιτικές στην Ευρωπαϊκή Ένωση στην οποία είμαστε, οι οποίες να λένε ότι τουλάχιστον για το Αιγαίο με τη πολυνησιωτικότητα που έχει, με τα ειδικά προβλήματα που αντιμετωπίζει δεν είναι δυνατόν να εφαρμοστεί ο νόμος της αγοράς, διότι ο νόμος της αγοράς για το Αιγαίο σημαίνει ισοπέδωση, σημαίνει οπισθοδρόμηση για τα νησιά μας. 

Αυτά πρέπει να γίνουν κτήμα όλων των πολιτών, για αυτό η ΚΕΔΚΕ, οι Δήμαρχοι και οι Κοινοτάρχες μαζί με τη Νομαρχιακή Αυτοδιοίκηση, μαζί με τους φορείς των νησιών, τα Επιμελητήρια, τους Συλλόγους, πρέπει να κατέβουμε στη κοινωνία και να την ενημερώσουμε, να δώσουμε δύναμη που είναι η ενημέρωση στη κοινωνία και να πάρουμε δύναμη από τη κοινωνία, γιατί μόνο έτσι μπορούμε να προχωρήσουμε. Να απαιτήσουμε πολιτικές οι οποίες να εξυπηρετούν τα νησιά, όχι πολιτικές οι οποίες επιτρέπονται από την Ευρωπαϊκή Ένωση. Να εξυπηρετήσουμε λοιπόν τα νησιά, αυτό είναι το πολιτικό μας στόχευμα, αυτή είναι η πολιτική μας υποχρέωση. 
Και ένα άλλο να πω, ότι η ακτοπλοΐα στα νησιά δεν είναι μόνο αναπτυξιακή προϋπόθεση, είναι και υπόθεση εθνική. Πρέπει λοιπόν με κάθε τρόπο να αναπτύξουμε στους χώρους της Ευρωπαϊκής Ένωσης όλα αυτά και να απαιτήσουμε να γίνουν δεκτά τα αιτήματά μας, διότι είναι λυπηρό η αναπτυξιακή διαδικασία στα νησιά να υποχωρεί, είναι λυπηρό τα νησιά να ερημώνονται επειδή κάποιοι άλλοι στους οποίους εναποθέσαμε το μέλλον μας κρίνουν διαφορετικά. Η θέση μας πρέπει να είναι ξεκάθαρη και εκεί που διαμορφώνονται οι πολιτικές στο Ευρωπαϊκό Κοινοβούλιο να διαμορφώσουμε εμείς τη δική μας πρόταση για την επιβίωση των νησιών. 

Η ακτοπλοΐα πρέπει να είναι ασφαλής και αυτό το οποίο ελέχθη από την Επιτροπή, ότι θα πρέπει να σταματήσουμε να διεκδικούμε καράβια νέα είναι λάθος, όπως λάθος είναι και αυτό το οποίο πρότεινε το Υπουργείο Εμπορικής Ναυτιλίας στους εφοπλιστές, κάνοντας τα χατίρια τους να μπορεί ο κάθε καπετάνιος να παίρνει το καράβι και να κάνει μέσα από διαδρομές που ο καιρός – λέει – δεν είναι τόσο σκληρός για να μην ακυρώνονται τα δρομολόγια. 

Εμείς πιστεύουμε ότι το απαγορευτικό είναι κάτι που το κερδίσαμε, δεν θα το δώσουμε λοιπόν βορά στο εφοπλιστικό κεφάλαιο. Όπως επίσης πιστεύουμε ότι αυτό που κερδίσαμε με την ηλικία των πλοίων είναι σημαντικό. Το ΣΑΜΙΝΑ είναι κοντά και δεν το λέω από συναισθηματικούς λόγους μόνο, το λέω διότι η ασφάλεια των πλόων είναι πάρα πολύ σημαντικό πράγμα και έχει σχέση αυτονόητα με την ηλικία του καραβιού.

Όμως τα καράβια, αγαπητοί συνάδελφοι, δεν πηγαίνουν μόνα τους, έχουν μέσα ανθρώπους που δουλεύουν και αυτοί οι άνθρωποι πρέπει να πληρώνονται σωστά. Είναι άνθρωποι οι οποίοι σαν όλους τους εργαζόμενους μπαίνουν στη διαδικασία του εργασιακού μεσαίωνα που προωθείται, θα πρέπει λοιπόν οι ναυτεργάτες να έχουν ένα λόγο σοβαρό, να έχουν μια σοβαρή αντιμετώπιση για να μπορούμε να μιλάμε για ασφαλή ακτοπλοΐα.

Βεβαίως αυτά τα καράβια πηγαίνουν σε λιμάνια, ποια λιμάνια; Τα λιμάνια τα οποία γνωρίζουμε θέλουν παρεμβάσεις, που δεν μπορεί να τις κάνει το Λιμενικό Ταμείο το οποίο έχει πάρα πολύ λίγα χρήματα να διαχειριστεί. Οι παρεμβάσεις αυτές πρέπει να γίνουν από το ίδιο το κράτος και το κράτος είναι πολύ φειδωλό όταν έρχεται η ώρα να κάνει αυτές τις παρεμβάσεις και σκέφτεται να κάνει τις ΣΔΙΤ, ούτως ώστε μέσα από τη συνεργασία ιδιωτικού και δημόσιου τομέα να προχωρήσουν πράγματα. Και εκεί λοιπόν που στα μικρά λιμάνια δεν θα ενδιαφερθούν οι ιδιώτες τι θα γίνει;

Μπαίνει λοιπόν σοβαρά εθνικά πια το θέμα της συμπόρευσης όλης της κοινωνίας των νησιών μας σε μια προσπάθεια να βελτιωθεί η κατάσταση. και η κατάσταση δεν πρόκειται να βελτιωθεί παρά μόνο αν υπάρξει ένα σαφές πολιτικό διεκδικητικό κίνημα στα νησιά, το οποίο να μην απαιτεί μόνο ακτοπλοϊκές συγκοινωνίες, να απαιτεί νησιωτικές πολιτικές και επιτέλους αυτό το πράγμα που το λέμε νησιωτικότητα τι είναι; Είναι κατηγορία ή είναι πλεονέκτημα; Θα πρέπει να εξειδικευτεί συγκεκριμένα. 

Πέραν από τα όποια παίρνουμε σαν νησιά από τα λεγόμενα πακέτα επιπρόσθετα για να μπορέσουμε να κατακτήσουμε τη γεωγραφική, κοινωνική και οικονομική συνοχή πρέπει να δοθούν μέσα από γενναίες νησιωτικές πολιτικές, μέσα από τη περιφερειακή ανασυγκρότηση της χώρας και αυτή η ανασυγκρότηση της χώρας έρχεται μέσα από την αιρετή περιφέρεια, χωρίς όμως κατάργηση των Νομαρχιών, διότι ακούω να μιλάτε για νησιά-κράτη κύριοι συνάδελφοι. Και αν είναι ένα μικρό νησάκι να το κάνουμε κράτος, αν είναι ένα μεγάλο νησί τα πράγματα είναι δύσκολα και αυτά θα πρέπει να τα δούμε σε βάθος χρόνου όλοι μαζί και πρέπει να τα δούμε αν υπάρξουν οι προϋποθέσεις. Δεν είναι δυνατόν να μιλάμε για αιρετή περιφέρεια χωρίς να έχουν εξασφαλιστεί οι συγκοινωνίες και δεν είναι δυνατόν να μιλάμε για περιφέρεια αυτή τη στιγμή με κατάργηση των Νομαρχιών.

Εγώ πιστεύω ότι έγινε μια καλή αρχή από τη ΚΕΔΚΕ, γίνεται μια καλή αρχή και από την ΕΝΑΕ, η οποία από ότι ξέρω σκέφτεται να διοργανώσει μέσα στον Ιούνιο ένα Συνέδριο εδώ στη Σύρο με ανάλογο πρόγραμμα. Όμως η συνεργασία όλων των δυνάμεων στα νησιά είναι απαραίτητη, ούτως ώστε αυτά στα οποία θα καταλήξει η ΚΕΔΚΕ και η ΕΝΑΕ να αποκτήσουν σάρκα και οστά και να αποκτήσουν πολιτικό περιεχόμενο τέτοιο και δυναμική τέτοια που θα εξασφαλίσουν σταδιακή μεν, αλλά σίγουρη επιτυχία. 

Πιστεύω λοιπόν ότι οριοθετούμε ένα πολιτικό δρόμο μέσα από τον οποίο υπάρχει η δυνατότητα ανάλογα με τη συμπόρευση και με την δυναμική της να δούμε στα νησιά καλύτερες μέρες.

Ευχαριστώ.

Ι. ΔΕΚΑΒΑΛΛΑΣ: Ευχαριστούμε και εμείς κύριε Νομάρχη. Ο κύριος Λαρδάς και στη συνέχεια ο κύριος Ζαφειράκης, στη συνέχεια οι κύριοι καθηγητές. Παράκληση θερμή να περιοριστούν όλοι οι αιρετοί και οι εκπρόσωποι των φορέων στο πεντάλεπτο επειδή υπάρχουν περίπου 20 ομιλητές, ίσως και περισσότεροι. Όσοι θεωρούν ότι έχουν καλυφθεί να μην πάρουν τον λόγο, οι μόνοι που θα μιλήσουν πάνω από το πεντάλεπτο – και θερμή παράκληση να σεβαστούμε το πεντάλεπτο γιατί θα είναι σε βάρος του χρόνου των υπολοίπων – να είναι οι πανεπιστημιακοί που πρέπει να αναπτύξουν περισσότερα πράγματα για τη μελέτη. 

Κ. ΑΝΑΣΤΟΠΟΥΛΟΣ: (εκτός μικροφώνου) 

Ι. ΔΕΚΑΒΑΛΛΑΣ: Η μελέτη αφορά για τις μεταφορές σε όλο τον νησιωτικό χώρο, ασφαλώς και τον Αργοσαρωνικό. Ο Δήμαρχος Ύδρας κύριος Αναστόπουλος είναι Πρόεδρος του Δικτύου των Μικρών Νησιών και νομίζω ότι θα πρέπει να πάρει τον λόγο.


Ο κύριος Λαρδάς, θα αρχίσει η τοποθέτηση των πανεπιστημιακών μετά με τον κύριο Παπαδημητρίου και στη συνέχεια ο κύριος Ζαφειράκης.

ΛΑΡΔΑΣ: Κυρίες και κύριοι Σύνεδροι, όσοι εξακολουθούμε να βρισκόμαστε σε αυτή την αίθουσα δίνοντας και κάποιο νόημα στην διεργασία αυτή της ΚΕΔΚΕ, είναι ένα θλιβερό τέλος πάντων συμβάν το οποίο επαναλαμβάνεται κατ’ εξακολούθηση όσον αφορά τη συμμετοχή μας στα Συνέδρια πέραν της πρώτης ημέρας. Εν πάση περιπτώσει, δεν ξέρω πώς μπορεί να αντιμετωπιστεί, αισθάνθηκα όμως την ανάγκη να το θίξω.


Να σας μεταφέρω τους χαιρετισμούς της Τοπικής Αυτοδιοίκησης της Ικαρίας και συγκεκριμένα του Δήμου Αγίου Κηρύκου από όπου προέρχομαι. Παρακολουθώ, κύριοι Σύνεδροι, από κοντά τις εξελίξεις της Τοπικής Αυτοδιοίκησης και τις θέσεις της ΚΕΔΚΕ από το 1994 που είχα τη πρώτη μου επαφή με τον θεσμό. Με ιδιαίτερο ενδιαφέρον δε παρακολουθώ συμμετέχοντας πλέον σε όλα τα Συνέδρια της ΚΕΔΚΕ τόσο τα τακτικά, όσο και τα θεματικά, τη διαμόρφωση των θέσεών μας σε μια σειρά σημαντικά ζητήματα που διαχειριζόμαστε όπως οικονομικά, αθλητισμός, διαχείριση απορριμμάτων, αστικές συγκοινωνίες και τα λοιπά. 

Σε αρκετές από τις θέσεις που έχουν διαμορφωθεί από τη ΚΕΔΚΕ έχουμε ριζικές διαφορές, ωστόσο η διαδικασία τεκμηρίωσης των Συνεδρίων αυτών παρέχει σημαντικά στοιχεία που όλοι πρέπει να λαμβάνουμε υπόψη μας. Σε ότι αφορά τις θέσεις που αποκρυσταλλώνονται από αυτά τα σχέδια υπάρχουν σαφώς και στοιχεία που μας βρίσκουν σύμφωνους και κινούμαστε ήδη σε αυτή τη κατεύθυνση ως Τοπική Αυτοδιοίκηση εννοώ στη περιοχή μας, για παράδειγμα το ζήτημα των εσωτερικών συγκοινωνιών.

Ωστόσο η σημερινή δουλειά μας πιστεύω ότι είναι βαρύνουσας σημασίας για την νησιωτική Ελλάδα και οι αποφάσεις μας χρειάζονται ιδιαίτερη προσοχή, γιατί ίσως δώσουν το άλλοθι τόσο στη κυβέρνηση, όσο και στους εφοπλιστές να προχωρήσουν τους σχεδιασμούς τους γρηγορότερα και με λυμένα πλέον τα χέρια. Τα ζητήματα παραδείγματος χάρη της απελευθέρωσης των ορίων ηλικίας, της ακτινωτής σύνδεσης των νησιών και τα λοιπά, το μόνο που πιστεύω ότι θα δημιουργήσουν είναι ένα ευνοϊκότερο πεδίο κερδοφορίας για τους εφοπλιστές, καθώς επίσης και σοβαρή αναστάτωση στο Αιγαίο με ιδιαίτερα θιγόμενους τους κάτοικους των μικρότερων νησιών. 

Επίσης ένα ζήτημα το οποίο εγώ προσωπικά δεν έχω κατανοήσει είναι ο όποιος προσανατολισμός έχει το σημερινό μας Συνέδριο, από ποιο Σώμα θα επικυρωθεί; Από τους Σύνεδρους της ΚΕΔΚΕ που είναι εκλεγμένοι από τις ΤΕΔΚ; Τους παριστάμενους στην αίθουσα; Ή από την εκπροσώπηση από τους Δήμους που έχουν φτάσει εδώ έχοντας ως δεδηλωμένη τη γενικότερη τοποθέτησή τους απέναντι στο ζήτημα; 

Η κατάσταση σε γενικές γραμμές, κύριοι συνάδελφοι, παρουσιάστηκε τόσο από τους προλαλήσαντες, όσο και από τις εισηγήσεις που έχουν παρουσιαστεί σε γενικές γραμμές. Ωστόσο θέλω να θέσω ορισμένες καθοριστικές παραμέτρους για τη κατανόηση των επιπτώσεων της εφαρμοζόμενης πολιτικής στη καθημερινότητα των νησιωτών.

Ένα στοιχείο που δεν ακούστηκε καθόλου είναι το ζήτημα του κόστους των ναύλων, σε συνδυασμό με το τι οικονομικά δεδομένα διαχειρίζεται η πλειονότητα των κατοίκων των νησιών μας. Το εισιτήριο της γ΄ θέσης, αγαπητοί συνάδελφοι, για τη Σάμο το 2001 ήταν 14 €, το ημερομίσθιο το 2001 ήταν 22 €, το ημερομίσθιο το 2005 ήταν 25,50 € και το εισιτήριο πάντα για τη Σάμο και πάντα για τη γ΄ θέση ήταν 26 €. 

Η αύξηση των επιδοτήσεων αναφέρθηκε, αγαπητοί συνάδελφοι, αλλά αισθάνομαι την ανάγκη να το θίξω. Το 2001 με την αναθεώρηση του θεσμικού πλαισίου ήταν 4.000.000.000 δραχμές, το 2005 είναι περίπου 18.000.000.000 δραχμές. Η μεταφορά των επισκεπτών σε μια νησιωτική περιοχή όπως αναφέρθηκε και από άλλους είναι ένα σοβαρό κόστος, κοντεύει να προσεγγίζει αν όχι να ξεπερνάει έναν μισθό. Μιλάμε δηλαδή για μια τετραμελή οικογένεια που θα πάρει και το αυτοκίνητό της μαζί.

Εκτιμήθηκε όταν ξεκίνησαν οι διαδικασίες και οι συζητήσεις στα πλαίσια της Παναιγιακής Συντονιστικής Επιτροπής τον Νοέμβριο του 2004 ότι μια μέση οικογένεια για να μεταφερθεί σε οποιοδήποτε νησιωτικό μέρος της χώρας δαπανά κατά μέσο όρο μόνο για τα μεταφορικά όσα θα δαπανούσε για ένα διάστημα τεσσάρων ή πέντε ημερών για οποιοδήποτε προορισμό στην ηπειρωτική Ελλάδα. Είναι ένα στοιχείο το οποίο θα πρέπει να το έχουμε υπόψη μας ως προς την αναπτυξιακή προοπτική που διαφαίνεται στο χώρο του Αιγαίου Πελάγους και γενικότερα της νησιωτικής Ελλάδας και μιλάω για τον τομέα του τουρισμού, που δυστυχώς στη συντριπτική πλειονότητα των νησιωτικών περιοχών είναι ίσως ο μόνος που έχει ακόμα ένα ενδιαφέρον.

Σε ότι αφορά το μεταφορικό κόστος των προϊόντων που μετακυλύονται αυτομάτως στις τσέπες των νησιωτών, που δυσκολεύουν με αυτό τον τρόπο τη καθημερινότητά μας. Ένα τετράμετρο φορτηγό για να φύγει από την Ικαριά και να επιστρέψει, για να πάει και να έρθει στον Πειραιά θέλει 240 €, ήθελε μάλλον με τιμές του 2006, για να πάει και να έρθει στο Βόλο θέλει 540 € και για να πάει και να έρθει στη Καβάλα θέλει 450 €. 

Επίσης στη σημερινή μας δουλειά εισηγητικά παρουσιάστηκαν τέσσερα κείμενα, τουλάχιστον αυτά που είδα εγώ στον φάκελο. Ακούστηκαν επίσης αρκετές παρεμβάσεις συνέδρων, δεν ακούστηκε ούτε μία ενδεικτική αναφορά στους ναυτεργάτες, αν εξαιρέσουμε τη προηγούμενη παρέμβαση του κυρίου Νομάρχη Σάμου, ξεχνώντας προφανώς ότι τα πλοία δεν αρμενίζουν μόνα τους, ξεχνώντας προφανώς την αγωνιστική διαδικασία που από το 2004 και μετά από κοινού Αιγαιοπελαγίτες και ναυτεργάτες, συνδιαμορφώνοντας ένα μίνιμουμ διεκδικητικό πλαίσιο διεκδικούμε από την ελληνική κυβέρνηση τη βελτίωση των ακτοπλοϊκών συγκοινωνιών.

Σε ότι αφορά τους ναυτεργάτες, τέλος, εγώ τουλάχιστον αισθάνομαι χρέος να καλέσω το Σώμα να τοποθετηθεί υπέρ της ανάκλησης της απόφασης επιστράτευσης, καθώς και την οριστική της κατάργηση ως μέτρο. 

Σε ότι αφορά τις εισηγήσεις του Συνεδρίου, που εδράζονται στη συγκεκριμένη μελέτη που εκπόνησε το Ινστιτούτο Τοπικής Αυτοδιοίκησης, μια αρχική τοποθέτηση πιστεύω ότι θεωρεί ως βάση των όποιων επεξεργασιών και θέσεων, το δεδομένο κοινοτικό περιβάλλον και τη βελτίωση του ανταγωνισμού. Με αυτά ως βάση, κύριοι συνάδελφοι, πιστεύω προσωπικά ότι οι πολιτικές προς όφελος των πλατιών τουλάχιστον λαϊκών στρωμάτων δεν μπορούν να υπάρξουν, όπως μας δείχνει τουλάχιστον η πρόσφατη εμπειρία μας.

Αναφέρθηκε επίσης αρκετές φορές ο όρος δημόσιο αγαθό για τις μεταφορές. Τα δημόσια αγαθά, κύριοι συνάδελφοι, σε μια ευνομούμενη Πολιτεία προσφέρονται, δεν εμπορευματοποιούνται. Σε ότι αφορά τα ζητήματα του ορίου ηλικίας και της ακτινωτής σύνδεσης πιστεύω ότι πρέπει να είμαστε κάθετα αντίθετοι.

Τέλος, σε ότι αφορά τη δουλειά του Ινστιτούτου Τοπικής Αυτοδιοίκησης προφανώς δεν μπορώ να κρίνω την επιστημονική επάρκεια της ομάδας, δεν έχω άλλωστε αυτή τη δυνατότητα. Όμως πιστεύω ότι τις απαντήσεις της Τοπικής Αυτοδιοίκησης της επαρχίας Ικαρίας και τα κείμενα των συντονιστικών Οργάνων του Νομού τα οποία προσκομίσαμε δεν λήφθηκαν υπόψη, για αυτό και θα τα επανακαταθέσω. 

Η συνολική αίσθηση που αποκομίζω από τη σημερινή μας δουλειά είναι ότι προσπαθούμε να αμβλύνουμε τις επιπτώσεις του προβλήματος, παρά να συμβάλλουμε στην ουσιαστική λύση του προβλήματος προς όφελος του λαού συνολικά και της νησιωτικής Ελλάδας ειδικότερα.

Κλείνοντας, κύριοι συνάδελφοι, έχοντας υπόψη μου τη συνολική δραστηριότητα για την ακτοπλοΐα που αναπτύχθηκε στο Νομό Σάμου τα τελευταία χρόνια, τις αποφάσεις των Δημοτικών Συμβουλίων, του Νομαρχιακού Συμβουλίου, των Συνεδρίων της ΤΕΔΚ, καταθέτω την εξής πρόταση που αφορά τις μεταφορές, αρχικά σε ότι αφορά τις αερομεταφορές: αν μας ενδιαφέρει να διασφαλιστεί ο εθνικός αερομεταφορέας να απαιτήσουμε από την ελληνική κυβέρνηση να διασφαλίσει το δημόσιο χαρακτήρα της κατά 100%, καταβάλλοντας σήμερα εκείνα τα ποσά που αύριο θα δώσει ως επιδότηση σε όποιο εταιρικό σχήμα προκύψει. 

Σε ότι αφορά τις ακτοπλοϊκές συγκοινωνίες να διεκδικήσουμε τη δημιουργία ενός εθνικού φορέα με δημόσιο χαρακτήρα, που θα έχει την ευθύνη για τον σχεδιασμό και την εκτέλεση των ακτοπλοϊκών συγκοινωνιών σε όλη τη χώρα και θα συνδυάζει παράλληλα και την ανάπτυξη της ναυπηγικής βιομηχανίας. Θα διεκδικεί ο συγκεκριμένος φορέας την εφαρμογή μιας εντελώς διαφορετικής πολιτικής στο χώρο της ακτοπλοΐας, που θα λειτουργεί στη βάση που αντιλαμβάνεται τις μεταφορές ως κοινωνικό αγαθό και θα προχωρήσει στη μείωση των ναύλων κατά 50%, την επαναφορά των εκπτώσεων στις ευπαθείς ομάδες, στη προστασία των εργασιακών σχέσεων, στη κατοχύρωση της ασφάλειας των πλοίων μέσω ουσιαστικών και όχι εικονικών ελεγκτικών μηχανισμών, στη βελτίωση των λιμενικών υποδομών με ευθύνη του κράτους όπως ήταν θέση της σημερινής κυβέρνησης όσο ήταν αντιπολίτευση σε προ ημερήσιας συζήτηση στη Βουλή για τα ζητήματα του Αιγαίου Πελάγους που προκάλεσε η ίδια τον Μάιο του 2002.

Κυρίες και κύριοι συνάδελφοι, πίστευα και πιστεύώ ότι ο ρόλος της Τοπικής Αυτοδιοίκησης είναι να διεκδικεί στο πλάι του λαού την βελτίωση των συνθηκών ζωής στα μικρά και μεγάλα προβλήματα που αντιμετωπίζει. Με αυτό το σκεπτικό απευθυνθήκαμε στους κατοίκους του Νομού Σάμου και διεκδικούμε από κοινού όλα τα παραπάνω. 

Αυτό το πλαίσιο, αν το σημερινό μας Συνέδριο επικυρώσει την μελέτη στο σύνολό της, θα πρέπει να γίνει γνωστό στις νησιωτικές κοινωνίες ότι δεν είναι δυνατόν να εφαρμοστεί γιατί βρίσκεται σε πλήρη αντιδιαστολή. Αυτή είναι μια σοβαρή ευθύνη την οποία αναλαμβάνουμε όλοι και θα πρέπει να τη λάβουν ιδιαίτερα υπόψη τους οι συνάδελφοι που προέρχονται από τους Νομούς της Σάμου και της Χίου, με τους οποίους το προηγούμενο διάστημα των 2 αυτών ετών συμπορευτήκαμε σε αυτές μας τις διεκδικήσεις. 

Ευχαριστώ. 
Ι. ΔΕΚΑΒΑΛΛΑΣ: Ευχαριστούμε συνάδελφε. Η Επιτροπή διατύπωσε απόφαση να παραλάβει και να αξιολογήσει τη πρόταση που κατατέθηκε από τον Δήμο Αγίου Κηρύκου Σάμου. Απλώς θα επισημάνω ότι επανειλημμένα έχει στηρίξει τα αιτήματα των ναυτεργατών η ΤΕΔΚ Κυκλάδων, για ιστορικούς λόγους το λέω.


Παρακαλώ τον κύριο Παπαδημητρίου, Επίκουρο Καθηγητή του Πανεπιστημίου Πειραιώς, να πάρει τον λόγο και να ετοιμάζεται ο κύριος Ζαφειράκης στη συνέχεια και ο κύριος Σακέλης, ο Διευθύνων Σύμβουλος της BLUE STAR. Να πω επίσης προς την Επιτροπή διατύπωσης της απόφασης ότι πέρα από το σχέδιο για τις μεταφορές πρέπει να ετοιμαστεί η θέση για τα Δημοτικά Λιμενικά Ταμεία και επίσης ένα ψήφισμα συμπαράστασης, να μη λησμονηθεί, για τον Τάσο Αλιφέρη Δήμαρχο της Τήλου και το Δημοτικό Συμβούλιο της Τήλου που ταλαιπωρείται τον τελευταίο καιρό ιδιαίτερα εξαιτίας της πρωτοβουλίας που έχουν αναλάβει.


Ορίστε κύριε Παπαδημητρίου.

ΠΑΠΑΔΗΜΗΤΡΙΟΥ: Κύριε Πρόεδρε, κύριοι Σύνεδροι, καταρχήν θέλω να σας ευχαριστήσω πολύ για την τιμή αν θέλετε που μας κάνατε με το να παρευρισκόμαστε μαζί σας, αλλά και για την εκπόνηση της μελέτης από το Πανεπιστήμιο Πειραιά, σε συνεργασία και με το Πανεπιστήμιο Αιγαίου. Είχα ετοιμάσει ένα σχέδιο παρουσίασης βάσει αυτής της μελέτης την οποία εκπονήσαμε, την οποία ελπίζω ότι όλοι θα λάβετε και θα μπορέσετε να τα διαβάσετε στο σύνολό της, γιατί στη χθεσινή παρουσίαση του συνάδελφού μου κυρίου Χλωμούδη παρουσιάστηκαν μόνο τα συμπεράσματα και οι προτάσεις. Υπάρχει όμως αναλυτική τεκμηρίωση για το πώς έχουν έρθει αυτές οι προτάσεις.


Εγώ θα ήθελα να σταθώ μόνο σε ορισμένα γενικά σημεία τα οποία βλέπω ότι υπάρχει και αν θέλετε κάποια ιδιαίτερη έμφαση σε αυτά και από τους Συνέδρους και θα έλεγα κάποια πράγματα τα οποία ίσως είναι αυτονόητα, αλλά δυστυχώς οφείλουμε να τα επισημάνουμε. 

Το πρώτο θέμα είναι ότι οι μεταφορές δεν είναι αυτοσκοπός και η ζήτηση για τις μεταφορές δημιουργείται από τη ζήτηση που υπάρχει και προέρχεται από το σύστημα των δραστηριοτήτων. Οι δραστηριότητες από τη μια δημιουργούν τις ανάγκες για μεταφορές και η ύπαρξη των μεταφορών δημιουργεί τις απαραίτητες ροές. Όλα αυτά εντάσσονται στο κοινωνικό, οικονομικό και πολιτικό σύστημα. Έτσι όπως πολύ σωστά ειπώθηκε και από τον κύριο Καραμηνά, αν τελικά δεν υπάρχει πτώση του πληθυσμού πράγματι δεν θα υπάρχει και ανάγκη για μεταφορές και τελικά θα πούμε όλοι μας ότι το πρόβλημα είναι λυμένο, δεν υπάρχει.

Επομένως αυτό το οποίο έχει διαπιστωθεί και δεν χρειάζεται βεβαίως να το επισημάνει κανείς, αλλά εν πάση περιπτώσει οφείλουμε να το λέμε, είναι ότι χωρίς ένα σωστό σύστημα μεταφορών είναι αδύνατον να υπάρξει οποιασδήποτε μορφής ανάπτυξη. 

Το δεύτερο στοιχείο έχει να κάνει με το πώς τελικά οργανώνουμε αυτό το σύστημα μεταφορών και εννοώ ότι το θέμα είναι η διαφοροποίηση ανάμεσα στον σχεδιασμό και τη σχεδίαση. Ο σχεδιασμός έχει να κάνει με τα ευρύτερα θέματα της στρατηγικής, του πλαισίου, της διαμόρφωσης πολιτικής, του τρόπου οργάνωσης, του τρόπου αν θέλετε αναζήτησης λύσεων ανάμεσα σε επιβατικές και εμπορευματικές μεταφορές, στα θέματα τα θεσμικά, της κατανομής αρμοδιοτήτων, της κατανομής ευθυνών. Η σχεδίαση έχει να κάνει παραδείγματος χάρη με τα δρομολόγια, τις διαδρομές, τους τύπους των πλοίων.

Δεν μπορούμε να δώσουμε λύσεις στα θέματα της σχεδίασης αν δεν έχουμε καταφέρει να δώσουμε λύσεις και προτάσεις στα θέματα του σχεδιασμού, του ευρύτερου δηλαδή πεδίου πάνω στο οποίο οφείλουμε να σταθούμε. Αυτός ο σχεδιασμός έχει να απαντήσει σε μια σειρά από ερωτήματα, δηλαδή καταρχήν ποιος σχεδιάζει, ένας ή πολλοί; Ποιος προγραμματίζει, ποιος είναι ο ρόλος της Τοπικής Αυτοδιοίκησης, πώς συμμετέχουν οι χρήστες, ποιος πληρώνει και πόσο, πώς επιλύονται τα θέματα ισότητας των πολιτών, ποιο πρέπει να είναι το ελάχιστο επίπεδο εξυπηρέτησης. Η μελέτη μας έχει άποψη και δίνει απαντήσεις σε αυτά τα ερωτήματα. Βεβαίως οφείλουμε να δούμε και στη συνέχεια τα θέματα του δικτύου με την έννοια των διαδρομών, αν είναι ακτινωτό ή όχι. Εμείς έχουμε άποψη ποια είδους πλοία πρέπει να είναι. 

Σε ότι αφορά το θέμα βεβαίως των μεταφορών διακρίνουμε ότι μπορούμε να ξεχωρίσουμε τις γραμμές σε αυτές οι οποίες θα έλεγε κανείς είναι επικερδείς από εμπορική άποψη και αυτές οι οποίες δεν είναι και χαρακτηρίζονται γραμμές δημοσίου συμφέροντος ή αν θέλετε άγονες γραμμές. 

Η πρακτική και της Ευρωπαϊκής Ένωσης, στην οποία πρέπει κάπου να βασιστούμε, είναι ότι πράγματι το κράτος έχει το δικαίωμα να επιβάλλει τους κανόνες της δημόσιας υπηρεσίας σε όποιες γραμμές κρίνει σκόπιμες. Το κράτος στη περίπτωση αυτών των λεγόμενων άγονων γραμμών, που κακώς λέγονται άγονες γιατί πρέπει να είναι γόνιμες, έχει θεωρήσει ότι πρέπει να καταβάλλει πέρυσι όπως ειπώθηκε με 45.000.000 €, όταν τα 20.000.000-25.000.000 € προέρχονται από τον επίναυλο. 

Όταν ακριβώς στην περίπτωση της Γαλλίας μόνο για τη Κορσική το 2004 όπως ειπώθηκε και χθες δόθηκαν 108.000.000 € για την ακτοπλοΐα και δεν είναι κανένα μικρό νησί με την έννοια να έχει μεγάλη ανάγκη και 56.000.000 € για τις αερομεταφορές, επιδότηση των αερομεταφορών. Γιατί όμως; Γιατί ακριβώς στη Γαλλία υπάρχει ο σχεδιασμός και η αρχή της γεωγραφικής συνέχειας, γιατί ακριβώς στη Γαλλία έχουν πει ότι οι ναύλοι δεν μπορεί να είναι διαφορετικοί σε χιλιομετρική βάση από ότι είναι το κόστος με τον σιδηρόδρομο.

Αν εφαρμόζαμε κάτι αντίστοιχο στην Ελλάδα θα έπρεπε το κόστος να είναι όχι απλώς χαμηλότερο, αλλά αν συμπεριλαμβάναμε και το λεγόμενο γενικευμένο κόστος, δηλαδή και σε πόσες ώρες πας, γιατί στη μια περίπτωση πας με 5 ώρες παραδείγματος χάρη σε μια απόσταση 400χλμ., την άλλη θα κάνεις 15 ώρες, τότε οι τιμές θα έπρεπε να ήταν στην ουσία αρνητικές. 

Επίσης υπάρχουν και σε όλες τις περιοχές εκπτώσεις και στη Γαλλία και στην Ιταλία και στην Ισπανία για τους κατοίκους. Το θέμα του επίναυλου που ζητείται προσωπικά το θεωρώ ότι είναι μια κατάσταση σαν να ζητάει κανείς από τα άτομα με ειδικές ανάγκες όπου υπάρχει για παράδειγμα στις αστικές συγκοινωνίες η ανάγκη για σχεδιασμό των οχημάτων των σταθμών του μετρό να εξυπηρετήσουν το σύνολο των πολιτών και τα άτομα με ειδικές ανάγκες, σαν να ζητάει κανείς από αυτούς να πληρώσουν το πρόσθετο κόστος της παροχής αυτών των υπηρεσιών. Για αυτό η ιστορία με τον επίναυλο είναι μια τελείως λανθασμένη ιστορία.

Σε ότι αφορά τώρα εκεί που οι γραμμές είναι θεωρητικά επικερδείς. Παρότι είναι διαπιστωμένο ότι υπάρχει ολιγοπώλιο, για αυτό η μελέτη μας αναφέρεται στην ανάγκη ύπαρξης παρατηρίου. Πέρα όμως από εκεί όταν υπάρχει ανταγωνισμός θεωρητικά αυτό πάλι δεν αφαιρεί το γεγονός ότι οι κάτοικοι αυτού του νησιού είναι αιχμάλωτοι στην έννοια της εξυπηρέτησης που δέχονται από τις εταιρείες αυτές. Επομένως είναι ανάγκη και εκεί να υπάρχει μια πολιτική η οποία δεν σχετίζεται μόνο με το κέρδος, αλλά σχετίζεται με το ποια άποψη έχει η Πολιτεία για τον βαθμό εξυπηρέτησης που πρέπει να έχουν όλοι οι πολίτες.

Σήμερα στην Ευρωπαϊκή Ένωση πράγματι επανεξετάζεται αν θέλετε ο βαθμός των απορυθμίσεων που έχουν συμβεί και πράγματι τουλάχιστον σε δυο περιπτώσεις έχουν επιστρέψει κείμενα πίσω από το Ευρωπαϊκό Κοινοβούλιο. Για παράδειγμα δεν πέρασε στην Ευρωπαϊκή Ένωση μετά από τρεις φορές το πρώτο θέμα που ήθελαν την απελευθέρωση για τις Λιμενικές Υπηρεσίες, δεν πέρασε αντίστοιχα στην Ευρωπαϊκή Ένωση η πρόταση που υπήρχε για απελευθέρωση των αστικών συγκοινωνιών. 

Τα θέματα, κυρίες και κύριοι Σύνεδροι, τα οποία σήμερα η Ευρωπαϊκή Ένωση γενικά εξετάζει είναι θέματα τα οποία σχετίζονται με την διατροπικότητα, δηλαδή την ανάγκη των μεταφορικών μέσων να συνεργάζονται το ένα με το άλλο, πράγμα πάρα πολύ σωστό και για αυτό και εμείς στη μελέτη προτείνουμε ακριβώς ότι δεν πρέπει να βλέπει κανείς ανά μεταφορικό μέσο, αλλά να βλέπει την Υπηρεσία, είναι θέματα τα οποία σχετίζονται με την ασφάλεια με την έννοια του safety, αλλά και με την ασφάλεια βεβαίως από άλλες πράξεις που μπορεί να υπάρξουν. Είναι θέματα που σχετίζονται με το περιβάλλον, πάρα πολύ σημαντικό, είναι θέματα που σχετίζονται με τα συγχρηματοδοτούμενα έργα, όπως επίσης και με τις νέες εξελίξεις στα θέματα της τεχνολογίας και του εντοπισμού θέσεων γενικά των μεταφορικών μέσων. 

Θέλω να σας πω στο τέλος πάλι κάτι που σχετικά ξεκίνησα, δηλαδή ότι το σύστημα μεταφορών αν θέλετε είναι ένα σύστημα το οποίο είναι σύνθετο, είναι περίπλοκο, γιατί ακριβώς κανένας δεν είναι εύκολο να προσδιορίσει τον τρόπο με τον οποίο λειτουργούν όλα τα υποσυστήματά του, είναι μεγάλο με την έννοια ότι οι επιδράσεις του είναι σημαντικές και σε χωροταξική περιοχή, αλλά και στο σύνολο των κατοίκων. 

Είναι ανοιχτό γιατί δέχεται τις επιδράσεις από τη κοινωνία και είναι ολοκληρωμένο γιατί οφείλουμε να δούμε το σύνολο των επιπτώσεων από όλα τα μεταφορικά μέσα και από τις υποδομές μαζί, προφανώς δεν μπορούμε να φτιάχνουμε λιμάνια τα οποία δεν μπορούν να εξυπηρετήσουν τα σύγχρονα πλοία, όμως στο τέλος της ημέρας όλα αυτά τα θέματα η Πολιτεία αν θέλετε οφείλει – και αυτό είναι η άποψή μας – να μπορεί να προσδιορίσει το ελάχιστο μέγεθος των μεταφορικών υπηρεσιών που πρέπει να έχουν οι πολίτες και στη συνέχεια αφού καθορίσει τους κανόνες του παιχνιδιού για το μέγεθος των υπηρεσιών, για αυτούς που πρέπει να παρέχουν και τι πρέπει να πληρώνει, κάποιος μπορεί να πει σε αυτά τα θέματα που έχουν να κάνουν με το είδος των πλοίων και τον τρόπο των γραμμών που πρέπει να δρομολογούνται. 

Σας ευχαριστώ πολύ.

Ι. ΔΕΚΑΒΑΛΛΑΣ: Ευχαριστούμε τον κύριο Παπαδημητρίου. Παρακαλώ τον κύριο Ζαφειράκη να έρθει στο βήμα, Πρόεδρος του Δημοτικού Λιμενικού Ταμείου Σύρου, που συμπεριλαμβάνει τη Σύρο, τη Κέα, τη Κύθνο και τη Σέριφο.

ΖΑΦΕΙΡΑΚΗΣ: Κυρίες και κύριοι, θα επιχειρήσω μια πολύ σύντομη παρέμβαση σε ότι αφορά το θέμα των Λιμενικών Ταμείων και θα ξεκινήσω από εκεί που αναφέρθηκαν όσοι προηγούμενοι συνάδελφοι είχαν μιλήσει για τα Λιμενικά Ταμεία, όπως ο Δήμαρχος της Χίου και ο Δήμαρχος της Σάμου. 


Προσωπικά δεν είμαι ιδιαίτερα αισιόδοξος για το θέμα των Δημοτικών Λιμενικών Ταμείων, έχοντας την εμπειρία αυτών των 3 χρόνων από τη Διοίκηση του Δημοτικού Λιμενικού Ταμείου Σύρου. Και γιατί το λέω αυτό; Δεν με ενθουσιάζει το γεγονός ότι για πρώτη φορά μπαίνει στον Κώδικα Δήμων και Κοινοτήτων ότι η αρμοδιότητα για τα λιμάνια είναι στην αποκλειστική αρμοδιότητα των ΟΤΑ. Και γιατί το λέω αυτό; Γιατί πιστεύω ότι είναι ένα βήμα, όμως δεν είναι αρκετό. 

Αυτό που έχω ζήσει εγώ από τα μέσα σε αυτά τα 3 χρόνια είναι ότι το πραγματικό αφεντικό στα Λιμενικά Ταμεία δεν είμαστε εμείς η Διοίκησή του, το πραγματικό αφεντικό είναι το Υπουργείο Εμπορικής Ναυτιλίας και ο κατά τόπους Λιμενάρχης. Και κυριολεκτώ, ακόμα και για να καλύψω μια λακκούβα στο λιμάνι χρειάζομαι την άδεια του Λιμενάρχη και αν ο Λιμενάρχης δεν είναι συνεργάσιμος για να πάρω τις εγκρίσεις που απαιτούνται από το νόμο θα χρειαστούν και 6 μήνες.

Ένα άλλο παράδειγμα: ο καθαρισμός των χερσαίων χώρων των λιμανιών, που αρκείται σήμερα μέσα από προγραμματικές συμβάσεις που έχουν τα Δημοτικά Λιμενικά Ταμεία με τους ΟΤΑ. Απαιτεί εγκρίσεις του ΓΕΝ και του ΥΕΝ, στη καλύτερη περίπτωση αυτές οι εγκρίσεις κάνουν πάνω από 6 μήνες, συνήθως έρχονται καθυστερημένα. Εμείς έχουμε την υποχρέωση να καθαρίζουμε τα λιμάνια από την αρχή του χρόνου και βρισκόμαστε σε πολύ δύσκολη θέση για το πώς θα πληρώσουμε τις δαπάνες που απαιτούνται από αυτή τη προγραμματική σύμβαση. 

Υπηρετώ την Αυτοδιοίκηση από το 1975, πάγιο αίτημα όλα αυτά τα χρόνια ήταν αυτή η αρμοδιότητα για τα λιμάνια. Ευτυχήσαμε από έναν άνθρωπο της Αυτοδιοίκησης να νομοθετήσουμε σε σχέση με τη δημιουργία των Δημοτικών Λιμενικών Ταμείων, όμως η νομοθεσία αυτή είναι παντελώς ατελής. Υπάρχουν ένα σωρό αρμοδιότητες και επικαλύψεις αρμοδιοτήτων που κυριολεκτικά μας δένουν τα χέρια όπως είπα και προηγούμενα. 

Αυτό που πρέπει να μας απασχολήσει και είναι θετικό καταρχήν το ότι μπήκε στον Κώδικα αυτή η αρμοδιότητα, είναι να φτιάξουμε εμείς πρώτα οι άνθρωποι της Αυτοδιοίκησης μια ομάδα εργασίας που θα επεξεργαστεί όλο το νομικό πλαίσιο που υπάρχει, που πιστεύω ότι δεν το ξέραμε την εποχή που νομοθετήσαμε για τα Δημοτικά Λιμενικά Ταμεία, διότι αν το ξέραμε θα είχαμε παρέμβει από τότε. 

Πρέπει λοιπόν να δούμε σε όλη τη λεπτομέρεια όλες αυτές τις νομοθεσίες που υπάρχουν. Υπάρχουν ακόμα Βασιλικά Διατάγματα που διέπουν τις αρμοδιότητες που έχει το Υπουργείο Εμπορικής Ναυτιλίας και εγώ θα έλεγα και κάτι άλλο: αλήθεια, τα Δημοτικά Λιμενικά Ταμεία που είναι Νομικά Πρόσωπα των ΟΤΑ δεν έχουν εποπτεύον Υπουργείο το Υπουργείο Εσωτερικών και έχουν εποπτεύον Υπουργείο το Υπουργείο Εμπορικής Ναυτιλίας; Πότε επιτέλους οι λιμενικοί και το Υπουργείο Εμπορικής Ναυτιλίας θα περιοριστούν στα καθήκοντα αυτά που πρέπει να κάνουν; Δηλαδή την αστυνόμευση και την ασφάλεια των λιμανιών; Γιατί ουσιαστικά δεν έχουν και κανέναν άλλο ρόλο να παίξουν έξω από αυτό. 

Πρέπει λοιπόν κατά τη γνώμη μου να βιαστούμε και να βιαστούμε για τον εξής λόγο: έχετε γνώση πιστεύω ενός κειμένου χωρίς αποδέκτες και σημειώστε το αυτό, το οποίο έφτιαξε η Γενική Γραμματεία Λιμένων και Λιμενικής Πολιτικής και υπογράφεται από τον κύριο Βλάχο. Αφού κάνει ορισμένες διαπιστώσεις θα έλεγα κοινότυπες διαπιστώσεις και ότι βέβαια αυτό του συμφέρει, γιατί οι δυσλειτουργίες που υπάρχουν και που δεν συμφέρει το Υπουργείο Εμπορικής Ναυτιλίας να τις αναφέρει, αυτές δεν αναφέρονται στο κείμενο. 

Εν ονόματι λοιπόν του εκσυγχρονισμού των λιμανιών μας λέει περίπου το εξής: ότι ή θα κάνετε ανώνυμες εταιρείες, στις οποίες τη πλειοψηφία θα έχει το κράτος, πάλι το κράτος με το μακρύ του χέρι. Η Αυτοδιοίκηση θα έχει έναν ρόλο, θα έχουμε – λέει – ένα 45%. Δηλαδή θα είμαστε μειοψηφία, θα είμαστε διακοσμητικά στοιχεία σε αυτή την ιστορία. Αν μπείτε σε αυτό το σχήμα – λέει – που είναι προαιρετικό, αν μπείτε όμως μόνο τότε θα πάρετε χρήματα για να φτιάξετε τα λιμάνια σας από το χρηματοδοτικό πρωτόκολλο. Αν δεν μπείτε και δεν θέλετε να μπείτε τι να σας κάνουμε εμείς, θα μείνετε έξω από τη πίτα. Τέτοιος ωμός εκβιασμός και τέτοια προκλητική συμπεριφορά θα έλεγα ότι είναι πρωτάκουστη. 

Αν είναι και πρέπει να υπάρξει ένας διάλογος ώστε να εκσυγχρονιστεί πραγματικά το θεσμικό πλαίσιο που υπάρχει για τα Λιμενικά Ταμεία, το τι πρέπει να γίνει για να φτιάξουμε λιμάνια που να είναι σύγχρονα και να ανταποκρίνονται στις ανάγκες της εποχής, αυτό θα έπρεπε να προκύψει μέσα από διάλογο…

(αλλαγή κασέτας)
ΖΑΦΕΙΡΑΚΗΣ: …το Υπουργείο Εμπορικής Ναυτιλίας δεν θέλησε καθόλου να συμμετάσχει, σύρθηκε σε αυτό τον διάλογο, αλλά στη συνέχεια ο διάλογος αυτός τορπιλίστηκε, σταμάτησε για να έρθουν κάποια στιγμή και υπό το κράτος και την απειλή του εκβιασμού, κραδαίνοντας τα χρήματα που έχουν από αυτό το ευρωπαϊκό πρωτόκολλο να μας λένε ότι ή ερχόσαστε σαν πρόβατα επί σφαγή να μπείτε σε ένα σύστημα στο οποίο εμείς πάλι θα κάνουμε κουμάντο ή μένετε απέξω και βρείτε τα όπως εσείς νομίζετε.

Πραγματικά σήμερα τα λιμάνια δεν έχουν τους πόρους εκείνους που απαιτούνται για να εκσυγχρονίσουμε το σύστημα, πραγματικά τα λιμάνια μας, ακόμη και τα μεγαλύτερα λιμάνια των Κυκλάδων σε αυτά που έχω γνώμη και μπορώ να αναφέρομαι, έχουν λειψές λιμενικές υποδομές και ανύπαρκτες χερσαίες υποδομές. Ποιο λιμάνι στις Κυκλάδες έχει σταθμό αναμονής επιβατών; Ποιο λιμάνι στις Κυκλάδες έχει χώρο για τις εμπορευματικές μεταφορές; Κανένα λιμάνι. Πολλά λιμάνια δε δεν έχουν και σύγχρονες υποδομές για τα καινούργια και τα σύγχρονα πλοία. 

Απαιτούνται λοιπόν να γίνουν αυτά, αλλά μέσα από έναν διάλογο που δεν θα βάζει την Αυτοδιοίκηση στο περιθώριο, που θα έχει την Αυτοδιοίκηση στον πρωτεύοντα ρόλο και ειδικά για τα νησιά, γιατί ένα λιμάνι στη χερσαία χώρα δεν έχει την ίδια επίπτωση και την ίδια σημασία που έχει ένα λιμάνι στο νησί. Το λιμάνι στο νησί είναι η μόνη πύλη εισόδου και εξόδου εμπορευμάτων και πολιτών. 

Έχει λοιπόν ιδιαίτερη σημασία και δεν πρέπει να τα αντιμετωπίζουμε όλα με το ίδιο πνεύμα, να λέμε ότι είναι πανάκεια η δημιουργία δήθεν μιας ανώνυμης εταιρείας όπως είναι οι μεγάλοι Οργανισμοί Λιμένων και θα λύσει τα προβλήματα. Όχι, κανένα πρόβλημα δεν θα λυθεί αν δεν πάρουμε υπόψη τις ιδιαιτερότητες που υπάρχουν, αν εμείς δεν κάτσουμε τώρα που ξέρουμε τα προβλήματα από τα μέσα να προτείνουμε εμείς τις λύσεις και να αναγκάσουμε τη Πολιτεία και κυρίως το Υπουργείο Εμπορικής Ναυτιλίας να περιορίσει τις ορέξεις του για να φτάσουμε σε ένα σύγχρονο και αποτελεσματικό θεσμικό πλαίσιο.

Σας ευχαριστώ. 

Ι. ΔΕΚΑΒΑΛΛΑΣ: Ευχαριστούμε τον κύριο Ζαφειράκη. Ο κύριος Σακέλης έχει τον λόγο, ο Διευθύνων Σύμβουλος της BLUE STAR. Θερμή παράκληση όσο γίνεται να μην επικεντρωθεί κανένας από εδώ και πέρα στα Λιμενικά Ταμεία, ο κύριος Ζαφειράκης ήταν στο πρόγραμμα να μιλήσει για τα Δημοτικά Λιμενικά Ταμεία, δεν θα μιλήσει κάποιος άλλος για τα Δημοτικά Λιμενικά Ταμεία. Παρακαλώ επειδή θα διατυπωθεί με βάση τη τοποθέτηση του κυρίου Ζαφειράκη, αλλά και το έγγραφο που έχει στείλει το Συμβούλιο Νησιωτικών Δήμων και Κοινοτήτων Ελλάδας προς τον Πρόεδρο της ΚΕΔΚΕ για το συγκεκριμένο θέμα, όποιος θέλει να συνεννοηθεί με την Επιτροπή διατύπωσης της απόφασης του Συνεδρίου για να συμπεριληφθεί μέσα στο κείμενο που θα ψηφίσουμε, αλλά να μην απασχολήσουμε άλλο το Σώμα με το θέμα των Δημοτικών Λιμενικών Ταμείων, παρά μόνο στη ψήφιση της απόφασης. 

Ορίστε κύριε Σακέλη. 

ΣΑΚΕΛΗΣ: Κύριε Πρόεδρε, κυρίες και κύριοι, εκπροσωπώντας και την Ένωση Επιχειρήσεων στην Ακτοπλοΐα εύχομαι και ελπίζω ότι θα καταλήξουμε σε θετικές προτάσεις για την επίλυση των προβλημάτων που αντιμετωπίζουν σήμερα οι συγκοινωνίες των νησιών μας, μεταξύ των οποίων και τα νησιά Κάσος και Κάρπαθος από τα οποία κατάγομαι.

Το επίπεδο συγκοινωνιών είναι αυτό που καθορίζει το επίπεδο ανάπτυξης των νησιών, ιδιαίτερα οι θαλάσσιες συγκοινωνίες είναι ο πλέον καθοριστικός παράγοντας, αφού από αυτές εξαρτάται το σύνολο της εμπορευματικής κίνησης και της ενδοεπικοινωνίας και σχεδόν το σύνολο της επιβατικής κίνησης. Πρωταγωνιστής των εξελίξεων είναι το επίπεδο των υπηρεσιών που απαιτεί ο επιβάτης. Οι κρατικές Υπηρεσίες, η Τοπική Αυτοδιοίκηση, οι ναυτιλιακές εταιρείες και όλοι οι άλλοι εμπλεκόμενοι μπορεί να είναι οι πρωταγωνιστές μόνο στον βαθμό που ενεργούν προς τη σωστή κατεύθυνση, ανταποκρινόμενοι στις ανάγκες και τις απαιτήσεις των επιβατών.


Η μελέτη του ΙΤΑ μας περιγράφει τη σημερινή κατάσταση των ακτοπλοϊκών μας συγκοινωνιών, η οποία κατά την άποψή μας δεν διαφέρει αυτής των τελευταίων δεκαετιών. Μάλιστα μπορούμε να πούμε ότι είναι σαφώς αναβαθμισμένες, αφού στις ελληνικές ακτοπλοϊκές γραμμές έχουν δρομολογηθεί τη τελευταία 5ετία πλοία νέας τεχνολογίας, παρέχοντας ποιότητα, αναβαθμισμένες υπηρεσίες και μειώνοντας τον χρόνο του ταξιδιού. 


Αυτό που δεν μας λέει η μελέτη είναι την ήδη προδιαγεγραμμένη εξέλιξη των συγκοινωνιών μας, η οποία είναι αυτή που πρέπει να μας ανησυχεί. Η μελέτη διαπιστώνει ότι το υπάρχον θεσμικό πλαίσιο είναι ανεπαρκές, εγώ θα συμπληρώσω ότι είναι ανεπαρκές επί δεκαετίες και είναι η κύρια αιτία της σημερινής κατάστασης και των αναμενόμενων αρνητικών εξελίξεων. Πρέπει να τολμήσουμε να δούμε τη πραγματικότητα, η οποία δεν είναι άλλη από την ανυπαρξία επενδυτικού ενδιαφέροντος στις ακτοπλοϊκές μας γραμμές.


Η μηδενική ανταπόκριση στη πρόσφατη πρόσκληση του ΥΕΝ για δρομολόγηση πλοίων στις γραμμές της Κρήτης, μια από τις αξιολογότερες στην Ευρώπη, προσφέροντας μάλιστα 5ετή αποκλειστικότητα εκμετάλλευσης, καταδεικνύουν το μέγεθος του προβλήματος. Στην Ένωση Επιχειρήσεων Ακτοπλοΐας είναι σήμερα εγγεγραμμένα 67 πλοία, σχεδόν το σύνολο των δρομολογημένων στις μεγάλες ακτοπλοϊκές γραμμές. 

Αν εξαιρέσουμε τα πλοία υψηλών ταχυτήτων όπως τα CATAMARAN, τα οποία προσφέρουν σημαντικές υπηρεσίες τη θερινή περίοδο, αλλά όχι τη χειμερινή, παραμένουν 53 πλοία εκ των οποίων τα 32, δηλαδή το 62% αποσύρονται μέχρι το 2008 σύμφωνα με την ισχύουσα νομοθεσία. Ακόμα και αν αλλάξει η νομοθεσία, πράγμα το οποίο εμείς θεωρούμε αναπόφευκτο, τα πλοία αυτά θα αποσυρθούν σταδιακά αφού είναι απαξιωμένα εμπορικά και ήδη παραμένουν στις γραμμές επειδή είναι δύσκολο να πουληθούν. 

Ο επί δεκαετίες κρατικός παρεμβατισμός, η διατήρηση μονοπωλίων με τις ευλογίες του κράτους είναι η κύρια αιτία της μη φυσιολογικής εξέλιξης της ακτοπλοΐας. Οι εταιρείες που ήθελαν να επενδύσουν ουσιαστικά αποκλείστηκαν για να δραστηριοποιηθούν σε διεθνείς αγορές όπως αυτές της Ελλάδος και της Ιταλίας, στις οποίες είναι δρομολογημένος ένας ελληνικός και εκ των πλέων σύγχρονων στόλων στον κόσμο και μάλιστα από εταιρείες που δραστηριοποιούνται και στην ακτοπλοΐα. 

Είναι χαρακτηριστικό το γεγονός ότι το 1997 η εταιρεία SUPER FAST FERRIES ζήτησε τη δρομολόγηση δύο πλοίων στις γραμμές της Κρήτης και έλαβε αρνητική απάντηση. Το αποτέλεσμα είναι ότι η εταιρεία έκτοτε επένδυσε 500.000.000 € για να εξυπηρετεί γραμμές της Σκοτίας και της Βαλτικής. 

Ο μέσος όρος ηλικίας των πλοίων που εξυπηρετούν σήμερα τις γραμμές Βορείου Ιταλίας είναι 6,5 έτη, σε αντίθεση με των ακτοπλοϊκών των συμβατικών ferries που είναι 24 χρόνια. Αν εξαιρέσουμε (…) τότε ο μέσος όρος των υπόλοιπων πλοίων φτάνει τα 30 έτη, δηλαδή είναι περίπου πενταπλάσιος αυτού του πλοίου της Ιταλίας. Η απελευθέρωση των συνθηκών εκμετάλλευσης των πλοίων είναι πάγιο αίτημα των ακτοπλοϊκών επιχειρήσεων. Οι θέσεις μας επί της λειτουργίας μιας ελεύθερης αγοράς, σύμφωνα με την ισχύουσα ευρωπαϊκή νομοθεσία, η προστασία και η αυστηρή επιτήρηση του ελεύθερου ανταγωνισμού δεν διαφέρουν από τις προτάσεις της μελέτης, με τις οποίες βέβαια εμείς συμφωνούμε.

Το 1992 η Ελλάδα εξαιρέθηκε για 12 έτη από την εφαρμογή του ευρωπαϊκού κανονισμού 3577, αυτά τα 12 έτη δεν έγινε απολύτως τίποτα. Ενόψει της εφαρμογής του ευρωπαϊκού κανονισμού ναυπηγήθηκαν και δρομολογήθηκαν τη περίοδο 2000-2002 οχτώ νεότευκτα πλοία συμβατικού τύπου και έξι ταχύπλοα CATAMARAN. Έκτοτε δρομολογήθηκαν μόνο δύο νεότευκτα πλοία, εκ των οποίων το ένα είχε παραγγελθεί το 1999 και το δεύτερο πριν το 2004. 

Αφού διαπιστώθηκε ότι δεν υπήρχε καμία πρόθεση για την απελευθέρωση της ακτοπλοΐας, διεκόπη κάθε επενδυτική δραστηριότητα. Η εταιρεία BLUE STAR FERRIES διέκοψε το επενδυτικό της πρόγραμμα, που προέβλεπε τη ναυπήγηση δύο συμβατικών πλοίων, τα οποία σήμερα θα ήταν δρομολογημένα, ένα πιθανόν στις Δυτικές Κυκλάδες. 

Η ακτοπλοΐα απέδειξε αυτό που πολλοί θεωρούσαμε ακατόρθωτο, όχι όμως εμείς, δηλαδή να συντηρήσει πλοία υψηλού κόστους, κτήσης και λειτουργίας και ενώ πετύχαμε το ακατόρθωτο, ενώ υπήρξε τεράστιο επενδυτικό ενδιαφέρον, ερχόμαστε με αναχρονιστικούς νόμους και λανθασμένες νοοτροπίες και σταματάμε κάθε εξέλιξη.

Η μελέτη επισημαίνει ότι παρά την απελευθέρωση δεν είδαμε εξελίξεις. Η διαπίστωση αυτή είναι πέρα για πέρα λανθασμένη, γιατί στη πραγματικότητα όχι μόνο δεν έγινε απελευθέρωση, αλλά αντίθετα αυξήθηκαν οι εξουσίες του κράτους, καταστώντας τον εκάστοτε Υπουργό συνδιαχειριστή της περιουσίας άλλων. 

Το μόνο θετικό βήμα που έγινε και το χαιρετίζουμε είναι ότι με κάποιες προϋποθέσεις και όρους είναι δυνατή η δρομολόγηση πλοίων, ενώ παλαιά απαγορευόταν. Αυτό δηλαδή που έγινε στην ουσία είναι να αφαιρεθούν από τις εταιρείες προνόμια, που καλώς έγινε και να προστεθούν όμως άλλες δεσμεύσεις. Στο περιβάλλον αυτό δεν είναι δυνατόν να δούμε ούτε πρόοδο, ούτε εξελίξεις και πρέπει να πάρουμε τα σωστά μέτρα. Το κράτος πρέπει να παίξει τον συντονιστικό του ρόλο και η Τοπική Αυτοδιοίκηση που είναι κοντά στα προβλήματα να διαπιστώνει και να προτείνει, όχι όμως να ρυθμίζει. 

Το κλείσιμο των συνόρων μας το 1991 λόγω των προβλημάτων της γειτονικής Γιουγκοσλαβίας δεν είχε καμία επίπτωση στη μεταφορά των εμπορευμάτων και του τουρισμού μας λόγω της άμεσης δρομολόγησης νέων πλοίων στη γραμμή Ελλάδας-Σικελίας και της αυτόματης προσαρμογής τους στις συγκοινωνιακές ανάγκες. Φαντάζεστε τι θα γινόταν αν η αγορά δεν ήταν απελευθερωμένη και έπρεπε να κατατεθούν οι αιτήσεις, να συγκληθούν οι Επιτροπές, να δοθούν οι άδειες δρομολόγησης, στις οποίες μάλιστα κάποιοι θα προτιμούντο έναντι άλλων, όπως συνέβαινε μέχρι τώρα με την ακτοπλοΐα. 

Σε μια τέτοια περίπτωση μάλλον θα συζητούσαμε ακόμα σήμερα τα συγκοινωνιακά προβλήματα στις γραμμές, όπως κάνουμε για την ακτοπλοΐα μας τώρα και αφού θα είχαμε υποστεί ήδη τις συνέπειες των υποβαθμισμένων υπηρεσιών, όπως ακριβώς συμβαίνει σήμερα με τα νησιά μας. 

Συγκοινωνιακή ανάγκη δεν είναι μόνο η απαιτούμενη χωρητικότητα, αλλά και η απαίτηση των επιβατών για περισσότερη ασφάλεια, ταχύτητα, αναβαθμισμένες υπηρεσίες και μεγαλύτερη συχνότητα δρομολογίων. Με βάση τον παραπάνω ορισμό οι ακτοπλοϊκές μας υπηρεσίες βρίσκονται σε νηπιακή κατάσταση. Πρέπει να πιστέψουμε ότι μέχρι σήμερα η ακολουθούμενη πολιτική είναι λάθος, πρέπει να συγκροτηθούμε, να αλλάξουμε νοοτροπίες και να αφήσουμε την αγορά να λειτουργήσει ελεύθερη. Υπάρχουν τεράστιες δυνατότητες και προοπτικές ανάπτυξης του μεταφορικού  έργου, οι οποίες με τη σειρά τους θα φέρουν νέα πλοία, έντονο ανταγωνισμό και βελτίωση των υπηρεσιών και της ποιότητας των συγκοινωνιών. 

Η ύπαρξη ολιγοπωλίων που επισημαίνει η μελέτη οφείλεται αποκλειστικά στο γεγονός ότι σε ορισμένες γραμμές και κάποιες περιόδους δεν είναι βιώσιμη η λειτουργία περισσότερων πλοίων. Εφόσον όμως λειτουργεί ο ελεύθερος ανταγωνισμός με την έννοια της ελεύθερης και χωρίς όρους εισόδου στην αγορά τότε είναι βέβαιο ότι σταδιακά θα αναπτυχθεί το μεταφορικό έργο και θα επιτραπεί και η είσοδος νέων πλοίων στις γραμμές μας.

Άμεσες λύσεις με θέσπιση νόμων και επιβολή υποχρεώσεων και περιορισμών δεν υπάρχουν, πρέπει όμως να δημιουργήσουμε τις συνθήκες εκείνες που θα μας επιτρέψουν σε 3 χρόνια από σήμερα να μιλάμε για καλύτερες συγκοινωνίες και σε 6 χρόνια για καλές συγκοινωνίες με προοπτικές εξέλιξης.

Επιγραμματικά και για να μην καταχραστώ τον χρόνο σας θα αναφερθώ σε διάφορα θέματα που θίγονται στη μελέτη. Οι μη ανταποδοτικές κρατήσεις υπέρ τρίτων επιβαρύνουν σημαντικά το μεταφορικό κόστος. Δεν είναι δυνατόν ο ακτοπλοϊκός επιβάτης να επιβαρύνεται με ελλείμματα ασφαλιστικών ταμείων, διάφορες περίεργες αποφάσεις Υπουργών και με το κόστος δαπανών που είναι καθήκον του κράτους, το οποίο οφείλει να ασκεί τα κοινωνικά του καθήκοντα και όχι μόνο τα εισπρακτικά.

Το Δημόσιο εισπράττει από τον ακτοπλοϊκό επιβάτη 200.000.000 € κατά έτος, τουλάχιστον τα μισά από αυτά τα χρήματα πρέπει να απαιτήσει η Τοπική Αυτοδιοίκηση να επιστραφούν στην ακτοπλοΐα με τρόπους που εσείς οι ίδιοι θα προτείνετε. Μιλήσαμε προηγουμένως για τη Κορσική, για 125.000.000 € και είμαι σίγουρος ότι δεν εισπράττει το κράτος 125.000.000 € από τους επιβάτες της Κορσικής. 

Πρέπει να μελετηθεί η εξυπηρέτηση των λεγόμενων νησιών δημόσιας υπηρεσίας ή αυτά που λέγονται άγονα, με δρομολόγηση των κατάλληλων πλοίων, με ανταποκρίσεις για να καταστεί δυνατή η καθημερινή επικοινωνία τους με το κέντρο, αλλά και μεταξύ τους. Προς τούτο υπάρχουν και από την Ένωση Εφοπλιστών Ακτοπλοΐας και από μένα προσωπικά συγκεκριμένες προτάσεις τις οποίες μπορούμε να συζητήσουμε εφόσον το επιθυμείτε. 

Πρέπει εδώ να τονίσουμε ότι κανένα νησί δεν γεννήθηκε άγονο, άγονα νησιά είναι τα νησιά που δεν εξυπηρετούνται. Σταδιακά πιστεύουμε ότι ένα άγονο νησί το οποίο έχει μια ανοιχτή συγκοινωνία σταδιακά θα γίνει μη άγονο και θα αποκτήσει τη δυνατότητα να στηρίξει και αυτό κάποιο πλοίο στη γραμμή. 

Πρέπει να εντοπιστεί ποιοι είναι υπεύθυνοι για τυχόν επιβαρύνσεις των προϊόντων λόγω θαλάσσιας μεταφοράς, η αύξηση του κόστους οφείλεται κυρίως σε αυτούς που κερδοσκοπούν χωρίς να εμπλέκονται στη μεταφορά. Το ακτοπλοϊκό κόστος μεταφοράς εμπορευμάτων στις Κυκλάδες δεν ξεπερνά το 1,5 € ανά κιλό, πρέπει συνεπώς να ζητηθούν οι υπεύθυνοι τυχόν παράλογων επιβαρύνσεων.

Το οδικό κόστος μεταφοράς είναι σαφώς μεγαλύτερο από αυτό του θαλασσίου, αν αναλογιστούμε τη ποιότητα και το υψηλό κόστος των φορτηγών-αυτοκινήτων χερσαίων μεταφορών και το γεγονός ότι στα πλοία μεταφέρονται ασυνόδευτα οχήματα, άρα οι μεταφορείς δεν επιβαρύνονται με το κόστος των τρακτόρων και του οδηγού. 

Για τα λιμάνια μας τα προβλήματα είναι γνωστά, τα έργα που προγραμματίζονται πρέπει να έχουν προοπτική, να λαμβάνουν υπόψη το ακτοπλοϊκό πλοίο και τις εξελίξεις που απαιτούν μεγαλύτερα και ασφαλέστερα λιμάνια, καθώς και την ύπαρξη χώρων εξυπηρέτησης των επιβατών και ελέγχου της επιβίβασης. 

Τελειώνοντας, κύριοι, θα τονίσω για μια ακόμη φορά την ανάγκη να απεμπλακούμε από τα πρότυπα του παρελθόντος και να κάνουμε θαρραλέα βήματα προς την απελευθέρωση της αγοράς, με εμπιστοσύνη στη ναυτική μας παράδοση και ικανότητες. Ας το κάνουμε για να μη βρεθούμε σύντομα στη δύσκολη θέση να δούμε κάποιους γείτονές μας να διαχειρίζονται τις ακτοπλοϊκές μας γραμμές χωρίς υπέρ τρίτων κρατήσεις, υποστηρίζοντας τα δικά τους εθνικά συμφέροντα.

Ευχαριστώ πολύ. 

Ι. ΔΕΚΑΒΑΛΛΑΣ: Ευχαριστούμε τον κύριο Σακέλη. Τον λόγο έχει ο κύριος Ερνέστος Τζανάτος, αναπληρωτής καθηγητής του Πανεπιστημίου Πειραιώς και μέλος της μελετητικής ομάδας.

Ε. ΤΖΑΝΑΤΟΣ: Κυρίες και κύριοι καλησπέρα σας. Θα ήθελα και εγώ με τη σειρά μου να ευχαριστήσω το Ινστιτούτο Τοπικής Αυτοδιοίκησης που έδωσε την ευκαιρία και σε μένα προσωπικά, αλλά και στο Τμήμα Ναυτιλιακών Σπουδών να συμμετέχει σε αυτή την πολύτιμη ελπίζω για τη Τοπική Αυτοδιοίκηση μελέτη και θα ήθελα το κομμάτι που θα σας παρουσιάσω να εστιαστεί, να επικεντρωθεί σε στοιχεία, σε αποτελέσματα της ανάλυσης που αφορά τη ζήτηση και τη προσφορά, μέσα από τα οποία τεκμηριώνεται και υποστηρίζεται η διατύπωση κάποιων μέτρων τα οποία προτείνει η μελέτη. 


Σε σχέση με τη ζήτηση καταγράφεται μια συνεχώς αυξανόμενη διακίνηση επιβατών και οχημάτων σε όλη τη διάρκεια της τελευταίας τουλάχιστον δεκαετίας, αυτό είναι δεδομένο και αφορά φυσικά το σύνολο των ακτοπλοϊκών διακινήσεων, αλλά και των πορθμιακών, που αποτελεί βέβαια μέρος του ακτοπλοϊκού δικτύου. 

Τα επίπεδα που σήμερα κινούμαστε είναι της τάξεως που προσεγγίζουν τα 60.000.000 επιβάτες, από αυτά φυσικά το μεγαλύτερο μερίδιο αφορά τις πορθμιακές και δεν είναι κάτι φυσικά που θα μπορούσαμε να το αγνοήσουμε προς το παρόν, αν και εδώ μιλάμε για την ακτοπλοΐα, την αμιγή ακτοπλοΐα. 

Τα επίπεδα διακίνησης θα ήταν ακόμα μεγαλύτερα, για αυτό είμαστε και εδώ, για να αντιμετωπίσουμε το πρόβλημα που παρουσιάζεται, εφόσον το σύστημά μας λειτουργούσε και καλύτερα. Η διακίνηση από μια άποψη αντικατοπτρίζει τη δυνατότητα της άρσης του απομονωτισμού και από αυτή την άποψη είναι θετική. Οι αυξανόμενοι ρυθμοί διακίνησης είναι μια θετική εικόνα. Ταυτόχρονα και όπως σημειώθηκε και σε μια συνάντηση που είχαμε με το Επιστημονικό Συμβούλιο του ΙΤΑ, αντικατοπτρίζει και το γεγονός ότι ένα μέρος των μεγάλων ακτοπλοϊκών διακινήσεων γίνονται για κοινωνικές ανάγκες. 

Δεν είναι τουριστική η ακτοπλοϊκή διακίνηση, υπάρχουν και διακινήσεις που γίνονται για λόγους υγείας, για λόγους εκπαίδευσης και για πολλούς άλλους λόγους κοινωνικού θα λέγαμε καθαρά περιεχομένου και από αυτή την άποψη θα μπορούσε να υπάρχει η δυνατότητα να περιοριστούν κάποιες από αυτές τις διακινήσεις, εφόσον φυσικά υπάρχει αυτάρκεια παροχής τέτοιων υπηρεσιών στον νησιωτικό χώρο. Αυτό είναι κάτι που δουλεύεται σε ένα άλλο επίπεδο βέβαια, αφορά άλλα προγράμματα και άλλα πλαίσια περιφερειακής ανάπτυξης. 

Σε κάθε περίπτωση εμείς αναγνωρίζουμε το γεγονός ότι έχουμε όπως σας είπα και πριν αυξημένη ζήτηση με έντονη εποχικότητα και αυτό είναι ένα πολύ σημαντικό πρόβλημα στην προσπάθειά μας να καλύψουμε τις απαιτήσεις αυτής της ζήτησης από τη πλευρά της προσφοράς. Η εποχικότητα είναι της τάξεως 2 προς 1, η ζήτηση που αναπτύσσεται στο Αιγαίο αφορά περίπου το 75% της ζήτησης ακτοπλοϊκών υπηρεσιών της επικράτειας, υπάρχει μια κατανομή που την έχουμε καταγράψει ότι αγγίζει το 45% σε ότι αφορά τις Κυκλάδες, το 25% σε ότι αφορά τη Κρήτη, το 15% στα Δωδεκάνησα, 15% στο Βόρειο Αιγαίο. 

Ας σημειωθεί σε αυτό το σημείο ότι έχουμε ένα πειραιοκεντρικό σύστημα, το γνωρίζουμε αυτό και ΄όταν λέμε πειραιοκεντρικό δεν εννοούμε τον Πειραιά μόνο του, μιλάμε και για Ραφήνα, δηλαδή και από εκείνο το τόξο της Αττικής που βλέπει προς το Αιγαίο και τα λιμάνια που υπάρχουν εκεί και σε επίπεδο 35% αναπτύσσεται η διακίνηση αυτή που είπαμε προηγουμένως από τον Πειραιά. Είναι ένα μεγάλο ποσοστό, άρα μιλάμε για ένα πειραιοκεντρικό σύστημα. 

Τώρα στη ζήτηση δεν μπορούμε να παρέμβουμε πέραν εκείνου του σημείου στο οποίο αναφέρθηκα και έχει να κάνει με την επάρκεια των υπηρεσιών που μπορούν να παρέχονται στο νησιωτικό χώρο, όλο το άλλο κομμάτι είναι κάτι το οποίο είναι εκτός του ελέγχου μας. Αυτό που μπορούμε να παρέμβουμε και μας απασχολεί περισσότερο είναι το κομμάτι της προσφοράς. 

Η ηλικιακή κατανομή ακτοπλοϊκών πλοίων και σκαφών με σημερινά δεδομένα, 2005-2006, συχνότητα πλοίων που ανταποκρίνονται στις συγκεκριμένες ηλικίες. Η εικόνα αυτή είναι μια προβληματική εικόνα, είναι μια εικόνα που εισήγαγε και το θέμα των ορίων ηλικίας, το οποίο έχει αναφερθεί από πάρα πολλούς. Βλέπουμε την ηλικιακή συγκέντρωση μεγάλου αριθμού πλοίων σε αυτή εδώ τη περιοχή μέχρι 10-11 ετών και έχουμε και μια μεγάλη συγκέντρωση πλοίων στις μεγάλες ηλικίες. Είτε υπάρχει ο νόμος των ορίων ηλικίας, είτε όχι συνεχίζει να υπάρχει κάποιο πρόβλημα και το πρόβλημα έχει να κάνει με το γεγονός ότι εδώ έχουμε ένα στόλο ο οποίος έχει υψηλά κόστη λειτουργίας. Εφόσον κανείς θέλει να τον διαχειριστεί όπως πρέπει αντιλαμβανόμαστε ότι ένα γερασμένο κομμάτι του στόλου έχει υψηλές απαιτήσεις συντήρησης. 

Αυτά στο σύνολο και επειδή έχει γίνει ήδη αναφορά για τα ποσοστά για το 2008, εγώ δεν μιλάω για το 2008, εγώ μιλάω με βάση μια εκτίμηση που έχω γύρω από το κομμάτι του στόλου που είναι πάνω από 25 ετών. Βλέπουμε ότι στο σύνολο των πλοίων και σκαφών της ελληνικής ακτοπλοΐας, όχι μόνο επιβατικά, όχι συμβατικά πλοία, ταχύπλοα, υδροπτέρυγα, τα πάντα είναι εδώ μέσα, το 45% του συνόλου του στόλου είναι πάνω από 25 έτη.

Θερινή μεταφορική ικανότητα επιβατών 74.435 άτομα, επιβάτες. Η χειμερινή είναι από κάτω. Εντάξει, η σχέση είναι ένα προς δύο συνήθως. Αυτά στο πλαίσιο του νόμου που υπάρχει αυτή τη στιγμή και του κανονισμού θα πρέπει να μας απασχολήσει, αλλά για μένα σας επαναλαμβάνω το ορόσημο δεν είναι το 2008, γιατί αυτό το πράγμα έχει μια δυναμική. Αν υπάρχει μια ανάγκη ανανέωσης δεν μπορεί να εξαντλείται μέσα σε συγκεκριμένα χρονικά όρια, διότι κάτι που αποφασίζουμε σήμερα το υλοποιούμε ύστερα από 2 και 3 χρόνια. Αν αποφασίσω λοιπόν σήμερα να ναυπηγήσω ένα πλοίο θα πρέπει να περιμένω να το παραλάβω μετά από 2 χρόνια, υπάρχει μια δυναμική σε αυτό το πράγμα και η προετοιμασία και η προληπτική θα λέγαμε αντιμετώπιση του προβλήματος είναι το ζητούμενο. 

Από μια εκτίμηση που έχει γίνει η συγκέντρωση όλων αυτών των πλοίων εδώ αφορά μια φάση της ακτοπλοΐας στην οποία μπήκε μεγάλος αριθμός πλοίων, όχι απαραίτητα νεότευκτων, μπορεί να ήταν νεότερα πλοία. Αυτό εδώ το κομμάτι ταυτίζεται με την περίοδο που πολλές από τις ναυτιλιακές εταιρείες είχαν εισηχθεί στο Χρηματιστήριο, άντλησαν κεφάλαια και είναι γνωστό ότι υπήρξε μια σημαντική ανανέωση του ακτοπλοϊκού μας στόλου με ποιοτικά χαρακτηριστικά, πλοία νέας τεχνολογίας. Αυτό είναι δεδομένο.

Αντίστοιχη είναι και η εικόνα που αφορά την ηλικιακή κατανομή ως προς τα επιβατικά οχηματαγωγά πλοία κλειστού τύπου, ταχύπλοα και συμβατικά, γιατί; Γιατί αυτά τα πλοία είναι που μέσα από αυτά μεταφέρεται, γίνεται, διεξάγεται το σοβαρότερο μεταφορικό έργο. Δεν έχουμε διαφορές, συνεχίζει να υπάρχει η παρουσία συγκέντρωσης εδώ μεγάλου αριθμού πλοίων υψηλής θα λέγαμε ηλικίας. 

Ως προς το θέμα που αναπτύχθηκε και αφορά τα όρια ηλικίας η άποψή μας είναι ότι σε πολλές περιπτώσεις – και είναι ο κανόνας – αν δεν υπάρχουν υπερήλικα πλοία στην Ευρώπη δεν υπάρχουν στον βαθμό που η συντήρηση είναι τέτοια που προκρίνει την απόκτηση ενός νεότερου και όχι απαραίτητα νεότευκτου πλοίου. Ένα το κρατούμενο. 

Από καμία επιστημονική μελέτη δεν προκύπτει ότι κύριος προσδιοριστικός παράγοντας των ναυτικών ατυχημάτων είναι η ηλικία και αυτό ισχύει και για την ελληνική ακτοπλοΐα. Αντίθετα, κύριος προσδιοριστικός παράγοντας των ατυχημάτων είναι το ανθρώπινο λάθος και αυτό ισχύει και για την ελληνική ακτοπλοΐα. Το 65% των ναυτικών ατυχημάτων οφείλεται στον ανθρώπινο παράγοντα, από καπετάνιο μέχρι και το τελευταίο μέρος του πληρώματος και έχει σημασία να πούμε ότι το 65% είναι λειτουργικό, γιατί αν λάβει κανείς τη σχεδίαση και τη κατασκευή – και έχει σημασία κάτι που θα πω αργότερα – η συμμετοχή του ανθρώπινου παράγοντα στο ναυτικό ατύχημα είναι της τάξεως του 80%, γιατί λάθη γίνονται και στη σχεδίαση και στη κατασκευή. 

Ως εκ τούτου εμείς επιμένουμε ότι εφόσον ισχύουν, προϋπόθεση βασική, οι κανόνες που αφορούν την αξιοπιστία του πλοίου, την ασφάλειά του όπως αυτή προβλέπεται και ότι άλλο τέλος πάντων απαιτείται και εφόσον υπηρετούνται και οι κανόνες που αφορούν την εργασία των ανθρώπων του πλοίου, τις συνθήκες εργασίας του δηλαδή, εφόσον είμαστε πιστοί σε αυτά το θέμα του ορίου ηλικίας μπορεί να αντιμετωπιστεί, δεν είναι προσδιοριστικό ως προς τη ποιότητα. 

Τώρα, νομίζω ότι αναφέρθηκε και ισχύει ότι πέραν από τα όρια ηλικίας υπάρχει ένα άλλο θεσμικό πλαίσιο που αφορά την αναβάθμιση των επιβατηγών-πλοίων και το πλαίσιο αυτό είτε υπήρχε το όριο ηλικίας, είτε δεν υπήρχε, υποχρεωτικά θα καταστήσει σε μεγαλύτερο ή μικρότερο βαθμό την ανάγκη αντικατάστασης κάποιων πλοίων στον βαθμό που δεν συμφέρει να γίνουν κάποιες μετασκευές. 

Τώρα για κάποιους μπορεί να έχει κάποια σημασία, για μένα έχει πάντως και είναι το εξής: υπάρχει ένας όρος που εισαγάγω εδώ και λέγεται μεταφορική αποτελεσματικότητα, είναι ένας δείκτης της ικανότητας παραγωγής του μεταφορικού έργου και στη προκειμένη περίπτωση απλά να το πούμε ότι είναι το γινόμενο μεταφορικής ικανότητας και ταχύτητας. Τι διαπιστώνουμε; Ότι εδώ υπάρχει μια συνεχής αύξηση αυτού του δείκτη. Δεύτερη διαπίστωση: η τελευταία αύξηση προκύπτει από την αύξηση της ταχύτητας και όχι την αύξηση της μεταφορικής ικανότητας των πλοίων. 

Αυτό τι σημαίνει; Ότι έχουμε την εισαγωγή όπως την έδειξα προηγουμένως κάποιων νέων πλοίων νέας τεχνολογίας, τη πρόσφατη εισαγωγή της τελευταίας 5ετίας, τα οποία όμως κινούνται σε μεγαλύτερες ταχύτητες με μικρότερες μεταφορικές ικανότητες. Εντάξει, αυτό είναι αναπόφευκτο, γιατί το να κινήσεις ένα πολύ μεγάλο πλοίο με μια πολύ μεγάλη ταχύτητα έχει και κάποιο κόστος.

Εκεί όμως που μπορεί να κινήσεις ένα πλοίο με μεγάλη ταχύτητα έστω και μικρότερου μεγέθους είναι οι γραμμές υψηλής ζήτησης. Άρα αν υπάρχει αυτή η εικόνα εδώ αφορά τα φιλέτα των γραμμών της ακτοπλοΐας και δικαιολογείται, διότι ένα ταχύ αλλά μικρότερης μεταφορικής ικανότητας πλοίο προσαρμόζεται πιο καλά στις γραμμές υψηλής ζήτησης, που έχουν και έντονη εποχικότητα. Διότι μπορεί να ρυθμίσει τη συχνότητα των δρομολογίων και να έχει και καλύτερους δείκτες πληρότητας. Κάνουμε τόσα δρομολόγια, αλλά τα κάνουμε με το 60%-70% capacity αντί να πηγαίνουμε με χαμηλές πληρότητες. 

Το κομμάτι αυτό μας δίνει μια εικόνα τέλος πάντων του τι αφορά την ακτοπλοΐα γενικότερα, το κομμάτι της προσφοράς. Αυτό που μας ενδιαφέρει ίσως περισσότερο είναι το κομμάτι των λεγόμενων άγονων ή επιδοτούμενων γραμμών. Όπως έχει αναφερθεί έχουμε αύξηση του επιπέδου των επιδοτήσεων, η αύξηση του επιπέδου των επιδοτήσεων είναι συνεχής, έχουμε ένα απότομο άλμα το 2001, αμέσως μετά για άλλους υποτιθέμενη και για άλλους δεδομένη απελευθέρωση των ακτοπλοϊκών υπηρεσιών.

Ενδιαφέρον είναι να σημειωθεί ότι αυτό είναι συνυφασμένο με την αύξηση των δρομολογίων και των γραμμών και ως εκ τούτου αν κοιτάξει κανείς το κόστος του δρομολογίου ή το κόστος της γραμμής, πέραν από αυτό που συνέβη και το 2001 τα άλλα είναι σταθερά. Εντάξει, έχουμε μια απότομη αύξηση του πόσο κοστίζει κάθε επιδοτούμενο δρομολόγιο και από εκεί και πέρα είμαστε σταθερά. Είναι όμως μια εικόνα αρκετά υψηλή, που αναδεικνύει ότι ο ακτοπλοϊκός χάρτης, ο «άγονος» ακτοπλοϊκός χάρτης της χώρας μας διευρύνεται και αρχίζει να διευρύνεται προβληματικά. Το γνωρίζουμε αυτό. 

Σε σχέση με τη μεταφορική ικανότητα των πλοίων των άγονων γραμμών στην ηλικία τους και την ταχύτητά τους είμαστε κάτω από τα μέσα επίπεδα και τα μέσα επίπεδα της ακτοπλοΐας είναι σαφές ότι εξυπηρετούνται πλέον από τα πλοία που είναι προς απόσυρση και οφείλει κανείς να το αντιμετωπίσει το θέμα αυτό. 

Τι προτείνουμε; Πέραν όλων των άλλων που έχουν λεχθεί προτείνεται και η διάκριση μεταξύ εμπορευματικών και επιβατηγών μεταφορών. Προφανώς αυτό υπαγορεύει και την απασχόληση διακριτικών πλέον τύπων πλοίων. Καταγράφεται γενικότερα μια δυσκολία ως προς τη χρηματοδότηση απόκτησης νεότερων ή νεότευκτων πλοίων. Το φορτηγό επιβατηγό πλοίο είναι διαπιστωμένο ότι είναι κατά 50% πιο φθηνό από το επιβατηγό οχηματαγωγό λόγω του ότι δεν έχει υπερκατασκευές, δεν έχει ξενοδοχειακές λειτουργίες, η σύνθεση του πληρώματος είναι διαφορετική, δεν υπάρχουν όρια ηλικίας, δεν υπάρχουν περιορισμοί που αφορούν στον βαθμό που επηρεάζουν τα επιβατηγά πλοία και για ορισμένες περιπτώσεις που θα μπορούσε κανείς να πάει σε εφαρμογές καθαρά εμπορευματικών θαλάσσιων μεταφορών εμείς το προκρίνουμε αυτό. 

Σε σχέση με τον τύπο των πλοίων, επειδή λέχθηκε και αυτό: προφανώς δεν υπάρχει πασπαρτού. Εμείς δεχόμαστε τα αποτελέσματα μιας παράλληλης μελέτης που έγινε πρόσφατα, αφορά όμως συγκεκριμένες γραμμές. Αν είναι να αντιμετωπίσουμε το πρόβλημα στο σύνολό του θα πρέπει να κοιτάξουμε στοιχεία ζήτησης, προσφοράς και ότι άλλο προσδιορίζει τον τύπο του πλοίου για συγκεκριμένες νησιωτικές περιοχές και να παρέχεται και η δυνατότητα εύκολης μεταβολής, γιατί κάποια πράγματα μπορεί να αλλάζουν εκεί από την μια χρονιά στην άλλη. 

Τελευταίο και σημαντικό σε σχέση με την αξιοπιστία, βλάβες. Από σχετική επιστημονική έρευνα που έχει γίνει – και θέλω να προβληματιστείτε για αυτό – τα πλοία που απασχολούνται σε γραμμές πολλαπλών διαδοχικών συνδέσεων υπόκεινται σε μεγάλη συχνότητα βλαβών. Από τεχνική άποψη τουλάχιστον τεκμηριώνεται και είναι και σωστό, είναι και προφανές ότι θα συμβαίνει αυτό. Δηλαδή το θέμα των παρεκκλίσεων για να πάμε και εκεί για να πάμε και εδώ και να πάμε και λίγο παραπέρα είναι επιθυμητό, αλλά θα πρέπει πάντα κανείς να το σταθμίσει το γεγονός ότι αυτή η συνεχής προσέγγιση πολλαπλών λιμενικών προορισμών επιβαρύνει την αξιοπιστία του πλοίου. Είναι και μια παράμετρος που δυστυχώς για εμάς καταγράφεται, για άλλες νησιωτικές περιοχές της Ευρώπης δεν καταγράφεται γιατί πουθενά αλλού δεν υπάρχει ένα τέτοιο σύμπλεγμα νησιωτικό σαν το δικό μας.

Αυτά ήθελα να σας πω, ευχαριστώ πάρα πολύ.

Ι. ΔΕΚΑΒΑΛΛΑΣ: Ευχαριστούμε πολύ και εμείς. Ο κύριος Μπενέτος Σπύρου Δήμαρχος Λειψών έχει σειρά. Θερμή παράκληση αν είναι δυνατόν να είναι και κάτω από πεντάλεπτο για τους αιρετούς, όπως επίσης θερμή παράκληση και προς τους πανεπιστημιακούς-μέλη της ομάδας μελέτης αν είναι δυνατόν να υπάρξει αυτοπεριορισμός από τη πλευρά τους. Στις τρεις παρά με τρεις το αργότερο πρέπει να παραδώσουμε τον χώρο, υπάρχει πανελλήνιο πρωτάθλημα καράτε παίδων και βρίσκονται για αυτό τον σκοπό στη Σύρο γύρω στα 200 άτομα, έχουμε δυστυχώς και αυτό το πρόβλημα.


Επίσης έδωσε το καλό παράδειγμα ο Δήμαρχος Αίγινας κύριος Μούρτζης, κατέθεσε τη γραπτή εισήγησή του η οποία θα συμπεριληφθεί στα πρακτικά. Αν είναι δυνατόν να τον μιμηθούν και άλλοι που έχουν γραπτές τοποθετήσεις. Οι πανεπιστημιακοί θα μιλούν από εδώ και πέρα εναλλάξ όπως έχουμε συμφωνήσει με αιρετούς, ένας πανεπιστημιακός, ένας αιρετός. 


Ορίστε κύριε Σπύρου. 

Μ. ΣΠΥΡΟΥ: Εν μέρει τους πανεπιστημιακούς με όλη την εκτίμηση και τη συμπάθεια που τους έχουμε, τους ακούσαμε και στη ΚΕΔΚΕ και έχουμε κάποια πρώτα ερεθίσματα. Επομένως διευρύνοντας αυτό τον διάλογο θα είναι καλό και για εκείνους και για εμάς. Συμφωνείτε; Ευχαριστώ κύριε Πρόεδρε.


Ειλικρινά αισθάνομαι λίγο άσχημα όταν σκέφτομαι ότι είμαι 20 χρόνια στην Αυτοδιοίκηση, ότι πριν 18 χρόνια στα Συνέδρια τα αναπτυξιακά της Δωδεκανήσου που κάναμε πολύ έντονα και πολύ ουσιαστικά και πολύ γρήγορα μέσα σε 2 χρόνια καταλήξαμε σε ένα συμπέρασμα που λέει ότι τα νησιά της τρίτης ταχύτητας θα εξυπηρετηθούν με ένα οργανωμένο σχέδιο συνδυασμένο μεταφορών. 

Αισθάνομαι πάρα πολύ άσχημα όταν εγώ ο Λειψός – και ερμηνεύστε το όπως να ‘ναι – πριν 4 χρόνια είπα: φοβάμαι πάρα πολύ την μεταβατική περίοδο μέχρι την άρση του καμποτάζ ότι μπορεί να ζήσουμε φαινόμενα που θυμάμαι 25 και 30 χρόνια πριν, γιατί ξέρω ότι η πολιτική είναι πρόβλεψη πριν από όλα και δεν είναι μπλα-μπλα και σήμερα ερχόμαστε μετά από αρκετά χρόνια προσπαθώντας, γιατί η Αυτοδιοίκηση πιστεύω σε αυτό τον τομέα καθυστέρησε και το λέω χωρίς καμία διάθεση κακή, πρέπει όμως κάποια πράγματα να τα βάζουμε στη θέση τους. 

Όταν θυμάμαι ότι το 2000 στο Συνέδριο της Κω έκανε αποδεκτή η ΚΕΔΚΕ την έννοια της νησιωτικότητας, τώρα θα μου πείτε το 2002 το ελληνικό Σύνταγμα στο άρθρο του το περιβόητο έκανε αποδεκτή τη νησιωτικότητα, όταν το Αιγαίο παρακαλώ ήταν ο εθνικός χώρος αυτής της χώρας. Αυτά είναι ελλείμματα και σαφώς πρέπει να προβληματίσουν όλους, γιατί πλέον το πρόβλημα είναι τεράστιο πολιτικό, αλλά και ηθικό, που δεν θα πρέπει να έχει αναστολές πλέον κανένας ότι από εδώ και πέρα πρέπει να αρχίσει η σύγκρουση, η μετωπική σύγκρουση με μια Πολιτεία υπόδικη θα έλεγα, ένοχη και υπεύθυνη, που ξεφεύγει με διάφορους τρόπους και θα δείτε κάποια πράγματα που θα σας πω και θα δείτε πώς ξεφεύγει η Πολιτεία με όλα της τα χρώματα και τα σχήματα.

Η περίπτωση των Λειψών, για τους Λειψούς έγινε επερώτηση στην ελληνική Βουλή το ’92 από Έλληνα Βουλευτή, ο Κρητικός για παράδειγμα. Γίνεται επερώτηση στο Ευρωπαϊκό Κοινοβούλιο από τον Κωστόπουλο, αν δείτε την επιστολή του ’92 – και θα συνεχίσω παρακάτω – την απάντηση σε επερώτηση του Κωστόπουλου από τον Ματούτες, Υπεύθυνο Μεταφορών της ΕΟΚ και εκεί είναι ένα σημείο που εγώ βάζω λιγάκι, έχω ερωτηματικά σε σχέση με αυτό που λέει η ομάδα η μελετητική των πανεπιστημιακών, θα σας πω παρακάτω.

Λέει λοιπόν η Ευρωπαϊκή Ένωση: κύριοι, σας δώσαμε τα ΜΟΠ που κύριο στόχο είχαν την άρση της απομόνωσης μεταξύ των νησιών, σας δώσαμε το Α΄ Κοινοτικό Πλαίσιο Στήριξης με ιδιαίτερη αναφορά στα έργα του τομέα μεταφορών, δηλαδή λιμάνια, οδικούς άξονες και λοιπά. Τέλος πάντων, προσέξτε το αυτό, τώρα έχουμε Γ΄ Κοινοτικό Πλαίσιο Στήριξης, οι Λειψοί κατά κεφαλή έχουν ξοδέψει περισσότερα λεφτά από οποιοδήποτε άλλο νησιώτικο ή παραθαλάσσιο κομμάτι της πατρίδας μας για λιμενικές υποδομές βάσει μελετών που έκανε το κράτος παρακαλώ και αν δείτε πρόσφατη επιστολή του 2005 Έλληνα Βουλευτή στο ελληνικό Κοινοβούλιο – δεν λέω όνομα, οι προηγούμενοι έχουν αποσυρθεί – θα δείτε την απάντηση του ΥΕΝ, δηλαδή με 14 χρόνια διαφορά είναι ακριβώς η ίδια, το λιμάνι, η χωρητικότητα των πλοίων και ιστορίες διάφορες. Πρέπει να τελειώνει αυτή η ιστορία, αγαπητοί συνάδελφοι, αγαπητοί συμπατριώτες. 

Παρά τη γνωμοδότηση παρακαλώ του ’95 του ΥΕΝ από κλιμάκιο που είχε κατέβει ότι έκανε κάποιες παρατηρήσεις, έχουν θεραπευτεί στο 99% από τα Κοινοτικά Πλαίσια Στήριξης, αλλά έλεγε: παρά ταύτα το λιμάνι των Λειψών θεωρείται ένα ασφαλές λιμάνι. Σε αυτό δεν είχα ποτέ αναστολές εγώ, απλά προσπαθούσα να περικυκλώσω που λέμε τον εχθρό με διάφορους τρόπους γύρω-γύρω προετοιμαζόμενος. Δείχνει ακριβώς τη θέληση αυτού του κράτους απέναντι σε αυτό που όλοι έχουμε καταλήξει, το δημόσιο αγαθό για την εξυπηρέτηση, του στοιχειώδες δηλαδή δημόσιου αγαθού που έχει καταφέρει να υλοποιήσει στην ηπειρωτική χώρα. Αυτό δεν θα πρέπει να μας σταματήσει σε τίποτα, δηλαδή για μένα αυτή τη στιγμή αρχίζει πλέον μια μετωπική σύγκρουση απέναντι στο κράτος μας σε αυτή τη λύση. 

Η αμφισβήτησή μου λοιπόν – και επανέρχομαι τώρα στο θέμα που έβαλα για τη μελέτη την αξιόλογη των πανεπιστημιακών – είναι η εξής: είπε και ο Πρόεδρος της ΤΕΔΚ Κυκλάδων και μέλος του ΣΥΝΔΚΕ και της ΚΕΔΚΕ: εμείς σαν Περιφέρεια Νοτίου Αιγαίου έχουμε βγει έξω από τον στόχο ένα, άρα εμείς δεν δικαιούμαστε λιμάνια, εμείς όμως έχουμε βάλει το λιμάνι και το πλοίο στο ίδιο πακέτο. Τελικά τι θα γίνει όμως στο Δ΄ Κοινοτικό Πλαίσιο Στήριξης πιθανά αν θέλουμε να στηρίξουμε τέτοιες δράσεις και τέτοιες πολιτικές σε σχέση με το ακτοπλοϊκό; Θα εγκριθούν οι λιμενικές υποδομές των νησιών αν δεν εγκριθεί βέβαια και το άλλο κομμάτι που λέγεται πλοίο σαν δημόσιο μέσο μεταφοράς; 

Γιατί εμείς τουλάχιστον σαν Δωδεκάνησος έχουμε καταλήξει ότι το πλοίο και το λιμάνι στα νησιά τουλάχιστον της δεύτερης και τρίτης ταχύτητας όπου εκεί η ανταγωνιστικότητα δεν είναι αυτή που θα επέφερε τα σημαντικά κέρδη για να κάνει ο ιδιώτης επενδύσεις, θα μπορούσαν να αποτελέσουν ένα πακέτο για να φύγουν μπροστά και να χρηματοδοτηθούν από κάποια προγράμματα. Σε αυτή τη περίπτωση – και νομίζω ότι αυτό, συνάδελφοι, πρέπει να μας βρει όλους μπετόν – επειδή υπόδικη, υπεύθυνη και υπόλογη ήταν η συγκεκριμένη Πολιτεία με όλα της τα χρώματα και τα σχήματα, θα πρέπει ή μέσα από τον αναπτυξιακό νόμο ή μέσα από άλλες της πρωτοβουλίες να δει τι θα κάνει. Το αν βέβαια θα το διαχειριστούμε εμείς σαν Αυτοδιοίκηση και εγώ μπορεί να συμφωνώ στην πρόταση των εισηγητών, γιατί είμαστε η μόνη χώρα στην Ευρώπη που δεν έχει λόγο και ρόλο η Αυτοδιοίκηση σε όλα τα δημόσια μεταφορικά μέσα, η μοναδική χώρα στην Ευρώπη. Δεν έχουμε ακόμα διακρίνει τα όρια μεταξύ ιδιωτικών πρωτοβουλιών και δημόσιων πρωτοβουλιών. 

Έγινε πρωτοβουλία μπορώ να σας πω – και δεν είναι εδώ τώρα η κυρία Διαμαντοπούλου, για αυτό δεν θέλω να μιλήσω – όταν ήταν Υφυπουργός Ανάπτυξης, πρωτοβουλία αυτού του μικρού Δήμου των Λειψών με ιδιώτες αξιόλογους, με ένα πρόγραμμα το οποίο με πολλές περγαμηνές που σύντομα θα σκάσει η βόμβα και από την Ευρωπαϊκή Ένωση και από αλλού. Τα εμπόδια που έχουν βρει αυτές οι πρωτοβουλίες προκειμένου να φτάσουν στον επιθυμητό στόχο, που έλεγα ποιος είναι ο επιθυμητός στόχος; 

Εγώ δεν είμαι υπέρ του να συνεννοηθούμε του πλήρες ελέγχου αυτών των επενδύσεων των δημόσιων μεταφορών. Θεωρώ ότι η Αυτοδιοίκηση έχει έναν σημαντικό λόγο, αλλά θα συμμετέχει σε ένα τέτοιο ποσοστό μέσα που να εγγυάται τον δημόσιο χαρακτήρα των συγκοινωνιών και μόνο. Από εκεί και έπειτα δεν ξέρω αν θα μπορέσουμε ποτέ εμείς να γίνουμε επιχειρηματίες για να μπορέσουμε να κρατήσουμε και τη βιωσιμότητα αυτών των πρωτοβουλιών και αυτών των επιχειρήσεων. 

Για αυτό θα αρκεστώ – για να το κλείσω και κάπως πιο άνετα – στα συνθήματα που έγραψαν τα παιδάκια στο σχολείο των Λειψών, που εξαιτίας του ακτοπλοϊκού όπως και η Τήλος με το δικό της πρόβλημα σήμερα βρίσκονται σε δύσκολη κατάσταση. Όταν κατάφεραν από τρία Κοινοτικά Πλαίσια Στήριξης να κάνουν 700 τους 500 κατοίκους, με 135 παιδιά στα τρία σχολεία και χωρίς έναν οικονομικό μετανάστη, για να μην πω Αλβανό και με πείτε ρατσιστή. Αυτό ήταν αποτέλεσμα μιας συνολικότερης πολιτικής.

Στις κινητοποιήσεις που είχατε δει πρόσφατα έγραφαν στα συνθήματά τους: το συγκοινωνιακό ακτοπλοϊκό είναι δημόσιο αγαθό, είναι υπόθεση της Πολιτείας και όχι των πειρατών, για κάθε σύνθημα μπορεί να γράψεις μια ολόκληρη εισήγηση. Το πλοίο για εμάς είναι όπως τα λεωφορεία και τα τρένα για εσάς και δεν υπάρχουν άγονα νησιά, υπάρχουν άγονα μυαλά στα κέντρα, στα Υπουργεία και χαίρομαι πάρα πολύ που ο κύριος Σακέλης…

(αλλαγή κασέτας)
Μ. ΣΠΥΡΟΥ: …εύχομαι να είναι άποψη και των εφοπλιστών αυτή. Θέλουμε κοινωνίες 365 ημερών και όχι δύο και τριών μηνών. Δεν θέλουμε πολίτες μαριονέτες για να παίζουν έναν ρόλο που άλλοι έχουν σχεδιάσει για μία συγκεκριμένη χρονική στιγμή. Δεν μένουμε εδώ για να φυλάμε τις βίλες, πάσης φύσεως βίλες, γιατί εμείς έχουμε και μία ιδιαίτερη βίλα εκεί πέρα, των τουριστών. 


Θα προσθέσω εγώ: κάποιοι από διάφορες επαφές, σχέσεις, τοποθετήσεις, ερωτήσεις δημοσιογράφων και λοιπά, έχω καταλάβει ότι βλέπουν τα νησιά μας στην Αθήνα σαν κοντινά ή μακριά προάστια του λεκανοπεδίου της Αττικής. Αυτό πλέον έχει γίνει επικίνδυνο για την βιωσιμότητα της πατρίδας. Πρέπει να τελειώνουμε με αυτήν την ιστορία. Κάθε νησί αποτελεί μία ξεχωριστή αυτοδιοικητική, οικονομική, κοινωνική και πολιτική οντότητα και έχει έναν ρόλο ενταγμένο σε ένα ευρύτερο περιφερειακό αναπτυξιακό σχέδιο της πατρίδας μας.


Ένα τελευταίο και κλείνω. Ένα από τα συνθήματα έλεγε «Δεν έχουμε γιατρούς, δεν έχουμε δασκάλους, δεν έχουμε μηχανικούς, κτηνιάτρους, γεωπόνους…» και λοιπά, για αειφόρο ανάπτυξη μιλάμε και βιώσιμη ανάπτυξη, δηλαδή με ιδιαίτερη έμφαση στον πρωτογενή τομέα, για αυτό είπα γεωπόνους και κτηνιάτρους, «…γιατί δεν έχουμε πλοία». Σήμερα υπάρχουν όλες αυτές οι ειδικότητες στον ηπειρωτικό χώρο της πατρίδας μας, τον χερσαίο, μπορούν να έχουν την δουλειά τους στην Αθήνα και να έχουν τα σπίτια τους και 300 και 350 χιλιόμετρα από το λεκανοπέδιο της Αττικής ή αντίστροφα να έχουν το σπίτι τους στην Αθήνα και να έχουν την δουλειά τους στα 300-350 χιλιόμετρα και καθημερινά γιατί υπάρχει το οδικό δίκτυο, μπορούν και πηγαινοέρχονται. 

Αν σήμερα υπήρχε ένα οργανωμένο λοιπόν συγκοινωνιακό δίκτυο στο Αιγαίο, που κάποιοι – δικός μας όρος είναι, δεν είναι κανενός πολιτικού, δικός μας την Αυτοδιοίκησης – θα μπορούσε να γίνει το μετρό στο Αιγαίο, θαλάσσιο μετρό στο Αιγαίο αν υπήρχε, σήμερα θα είχαν λυθεί αυτόματα και μία σειρά άλλα προβλήματα. Δηλαδή αν αναλογιστεί κανείς με οικονομικούς όρους το κόστος όλων αυτών των πραγμάτων, σήμερα η Πολιτεία θα είχε απελευθερωθεί από την πίεση των κοινωνιών για μια σειρά τέτοια ζητήματα. 

Κάπου λοιπόν υπάρχει ένας κρυφός θάλαμος στην μέση που πρέπει να αποκαλύψουμε και να βομβαρδίσουμε όλοι μαζί μήπως και λυθεί το πρόβλημα.

Σας ευχαριστώ.

Ι. ΔΕΚΑΒΑΛΛΑΣ: Πριν πάρει τον λόγο η κυρία Μαρία Λεκάκου, ένα σύντομο χαιρετισμό, την άποψη μάλλον της εταιρείας του που εκπροσωπεί για την ακτοπλοΐα, θα μεταφέρει ο κύριος Ιωάννης Δεπάστας, Οικονομικός Διευθυντής της AEGEAN SPEED LINES.
Ι. ΔΕΠΑΣΤΑΣ: Κύριε Πρόεδρε, κυρίες και κύριοι σύνεδροι, χαιρετίζω εκ μέρους της AEGEAN SPEED LINES, εφοπλίστριας του SPEED RUNNER I, το Συνέδριό σας και σας δηλώνω ότι συμμεριζόμαστε απόλυτα την αγωνία των Δημάρχων, των φορέων και των κατοίκων των νησιών που εκπροσωπούν αναφορικά με το πρόβλημα της ακτοπλοϊκής συγκοινωνίας και επικοινωνίας των νησιών μεταξύ τους και με το μητροπολιτικό κέντρο, πρόβλημα το οποίο τα προηγούμενα χρόνια αποτελούσε για όλους ανασταλτικό παράγοντα στην ανάπτυξη και εξελίχθηκε σήμερα σε βασικό παράγοντα επιβίωσης των νησιών και δεν θα ήταν δυνατόν να μην συμμεριζόμαστε την αγωνία σας αυτή όταν οι βασικοί μέτοχοι και τα στελέχη της AEGEAN SPEED LINES κατάγονται από τις Κυκλάδες. 


Ζωντανή απόδειξη αποτελεί η επιχειρηματική προσπάθεια που ξεκινήσαμε από πέρσι με την δρομολόγηση του SPEED RUNNER I στις Δυτικές Κυκλάδες και η οποία συνεχίζεται και φέτος και θέλουμε να πιστεύουμε ότι και τα επόμενα χρόνια θα υπάρχουμε μέσα από συνεχή ανάπτυξη. 


Για να πετύχει όμως αυτή η προσπάθεια του Ομίλου Ευγενίδη, ο οποίος είναι ο βασικός μέτοχος της εταιρείας αυτής, αλλά και άλλων επιχειρηματικών φορέων που έχουν δραστηριότητα στην ακτοπλοΐα ή που θα είχαν πρόθεση να μπουν στον χώρο αυτό, θα πρέπει όλοι οι εμπλεκόμενοι στον χώρο να ξανά δουν το θέμα ακτοπλοΐα στην σημερινή του διάσταση, όπως έχει διαμορφωθεί από τις εξελίξεις. Βλέπε Ευρωπαϊκή Κοινότητα, παράγοντες κόστους εκμετάλλευσης, κόστους επενδύσεων και τα λοιπά και να το αντιμετωπίσουν το πρόβλημα με απόλυτο ρεαλισμό. Θεωρούμε ότι η ρεαλιστική αντιμετώπιση των θεμάτων από όλους θα αποτελέσει την διέξοδο στο πρόβλημα ώστε να ξανά δούμε την ακτοπλοΐα ως μοχλό ανάπτυξης και όχι επιβίωσης. 

Το θεσμικό πλαίσιο της ακτοπλοΐας θεωρητικά έχει αλλάξει. Η ελληνική Πολιτεία όμως, εξακολουθεί να το αντιμετωπίζει και να το ερμηνεύει σαν μην άλλαξε απολύτως τίποτα. Μόνο άλλαξαν οι τίτλοι. Η έλλειψη ρεαλισμού σε όλο της το μεγαλείο. Οι άδειες σκοπιμότητες ονομάστηκαν άδειες δρομολόγησης, η παλιά γνωμοδοτική Επιτροπή ΓΕΑΣ, ονομάστηκε ΣΑΣ και όλο το υπόλοιπο πλαίσιο παραμένει το ίδιο όπως πριν από τριάντα χρόνια ή για να είμαι ακριβής, έγινε χειρότερο για τον επιχειρηματία από πλευράς υποχρεώσεων και ειλικρινά αναρωτιόμαστε αν παγκόσμια υπάρχει παρόμοιο φαινόμενο τόσο σφιχτού εναγκαλισμού και κρατικού παρεμβατισμού σε έναν επιχειρηματικό  χώρο που δραστηριοποιείται μόνο η ιδιωτική πρωτοβουλία. 

Με τέτοιο πλαίσιο ακτοπλοΐας δυστυχώς το φως στο τούνελ δεν θα το δουν ποτέ τα νησιά μας. Έχει την πολιτική δύναμη η Πολιτεία να δει κατάματα την αλήθεια, η οποία αποτελεί το βασικό πρόβλημα και να πάρει τις δικές της αποφάσεις προς την σωστή κατεύθυνση αυτήν την φορά; Αν ναι, τότε η AEGEAN SPEED LINES είναι έτοιμη να προτείνει λύσεις, να συμμετάσχει σε διάλογους με το ΥΕΝ και την Τοπική Αυτοδιοίκηση, με βάση την μελέτη η οποία κατατέθηκε στο Συνέδριο και η οποία περιλαμβάνει ρεαλιστικές αλλά και ανέφικτές προτάσεις και να γίνει έτσι η εταιρεία μας μέτοχος στην μεγάλη προσπάθεια επίλυσης των προβλημάτων των κοινωνιών, επενδύοντας άμεσα στα απαιτούμενα πλοία. 

Τα πλοία όμως, είναι η μία κορυφή του τετραγώνου, όπως ανέφερε χθες στην εισήγησή της η κυρία Διαμαντοπούλου. Οι υπόλοιπες τρεις κορυφές του τετραγώνου, δηλαδή πόροι, υποδομές και σύστημα – νοοτροπία, ανήκουν στην Πολιτεία. Η λύση, πιστέψτε με, ξεκινά από εκεί. 

Ευχαριστώ.

Ι. ΔΕΚΑΒΑΛΛΑΣ: Η κυρία Μαρία Λεκάκου, λέκτορας του Πανεπιστημίου Αιγαίου, μέλος της μελετητικής ομάδας.

Μ. ΛΕΚΑΚΟΥ: Καλημέρα σας. Θα μου επιτρέψει ο Πρόεδρος να κάνω μία κατάχρηση λόγω του ότι προέρχομαι και από το Πανεπιστήμιο Αιγαίου. Συμμετέχουμε εδώ και ως μέλη της ερευνητικής ομάδας και για αυτό ευχαριστούμε ιδιαίτερα το Ινστιτούτο Τοπικής Αυτοδιοίκησης, αλλά και ως μέλη της νησιακής κοινότητας, για αυτό παραπονιόμαστε προς τον Δήμαρχο της Χίου, τον αγαπητό κύριο Μεννή, που αναφέρθηκε σε έναν Χιώτη που διαπρέπει στον Πειραιά. Εμείς αφήσαμε τον Πειραιά και πήγαμε στα νησιά. Αυτή η πεποίθησή μας και η δράση μας σχετίζεται και με την συμμετοχή και στις κοινωνικές εξελίξεις των νησιών. Συμμετέχουμε και στις κινητοποιήσεις που ανέφεραν τα νησιά της Σάμου και της Ικαρίας. Το Πανεπιστήμιό μας οργάνωσε ημερίδες, έχει κάνει έρευνες για αυτό το θέμα. 


Δεν τα αναφέρω μόνο για λόγους της προβολής του Πανεπιστημίου Αιγαίου, αλλά το θεωρούμε και υποχρέωσή μας στην τοπική κοινωνία που στηρίζει ένα πανεπιστήμιο νησιών που εδρεύει σε αυτά τα δύσκολα, αλλά πανέμορφα νησιά. 


Να το σχετίσω δε και με τον ευρύτερο διάλογο περί ιδιωτικών και δημοσίων πανεπιστημίων. Είναι αυτή η αντίληψή μας και η στάση μας που σχετίζεται με την θέση μας ότι τα δημόσια πανεπιστήμια είναι αυτά που δίνουν στην κοινωνία, που λογοδοτούν στις τοπικές κοινωνίες, που τα στηρίζουν και θέλω από αυτό το βήμα και δεν αναφέρομαι μόνο στην Χίο και στην Σύρο και στην Μυτιλήνη και στην Ρόδο και αύριο στην Λήμνο, να ευχαριστήσουμε την υποδοχή και την υποστήριξη που έχουμε από αυτούς τους πληθυσμούς και να αναφέρουμε τις εμπειρίες των συναδέλφων μας από τα στεριανά πανεπιστήμια και να πούμε ότι οι νησιώτες είναι πολύ πιο ζεστοί στην βαριά βιομηχανία της εκπαίδευσης που παράγεται σε αυτά τα νησιά. 


Θα φύγω από το κείμενό μου. Θα τοποθετηθώ σε αυτήν την δημόσια διαβούλευση και εδώ θα δώσω για δεύτερη φορά συγχαρητήρια. Συμμετέχω στο ακτοπλοϊκό γίγνεσθαι από το ’96. Είναι λίγο η δουλειά μου αυτή. Θα πρέπει να πω ότι σήμερα και χθες σε αυτήν την αίθουσα γίνεται πρώτη φορά δημόσια διαβούλευση για το ακτοπλοϊκό ζήτημα. 

Τι εννοώ με αυτό: άκουσα φωνές που έλεγαν όχι στην απελευθέρωση, ναι πιθανόν στο καμποτάζ. Όχι αγαπητοί συνάδελφοι και συντοπίτες. Το πρόβλημά μας δεν είναι η απελευθέρωση. Είναι η κακή ελληνική πρακτική στο να ταιριάξει την απελευθέρωση με το δημόσιο  συμφέρον. Τι εννοούμε με αυτό, τα είπαμε και χθες όταν ξεκινήσαμε. Δεν φταίει η απελευθέρωση που χώρα μας δεν έχει προσδιορίσει το δημόσιο συμφέρον. Ο νόμος του 2001 μιλάει για υπηρεσίες δημοσίου συμφέροντος. Αυτή είναι η πραγματικότητα σε όλη την Ευρώπη. Οι μεταφορές είναι υπηρεσία δημοσίου συμφέροντος, στην οποία οι πολίτες πρέπει να έχουν πρόσβαση στην ποιότητα και στην τιμή. Η χώρα μας σήμερα δεν έχει προσδιορίσει ποια είναι η ποιότητα και ποια είναι η προσιτή τιμή για τους κατοίκους της ηπειρωτικής και πρώτιστα της νησιωτικής Ελλάδας. 

Άρα, για να αναλάβουμε τις ευθύνες μας, πρέπει να αναγνωρίζουμε την καθυστέρησή μας. Τι σημαίνει καθυστέρηση; Σημαίνει ότι αν κάνω μία αναγωγή στην διεθνή εμπειρία σήμερα που μιλάμε, η Σκοτία λύνοντας και αυτή ένα άλλο ακτοπλοϊκό ζήτημα, έχει ανοίξει ένα φόρουμ που ξεκινάει από τα Shetland Islands και φτάνει στις Βρυξέλλες.

Εμείς μέχρι τώρα διαχειριζόμασταν το πρόβλημα υπουργοκεντρικά. Για αυτό θα συμφωνήσω στην τελευταία παρατήρηση ότι φύγαμε από την άδεια σκοπιμότητας με πολιτική πρωτοβουλία μιας κυβέρνησης, περάσαμε στις δηλώσεις, όμως οι δηλώσεις αυτές και όλο αυτό το νέο σύστημα που παρέχει περιθώρια να εξασφαλιστούν οι επιχειρήσεις και οι χρήστες, σταμάτησε στην απόλυτη γραφειοκρατική δυσκινησία του κεντρικού κυβερνητικού κρατικού μηχανισμού. 

Το μεγαλύτερο έλλειμμα βέβαια, βρίσκεται από την πλευρά των χρηστών. Λέω εκεί σαν ένα βασικό χαρακτηριστικό ότι έχουμε πάρα πολύ μεγάλο αριθμό ανεξάρτητων χρηστών, δηλαδή και των μεταφορικών εταιρειών και των κατοίκων των νησιών και των πρακτορείων. 

Όλοι αυτοί μέχρι σήμερα πρέπει να σας πω ότι εκτός από κάποια ερωτηματολόγια που είχαν γίνει στο παρελθόν, ποτέ δεν έχουν εκφράσει οργανωμένη και τεκμηριωμένη θέση σε αυτήν την διαβούλευση που γινόταν ατύπως, αναφέρθηκε η ΓΕΑΣ και το Συμβούλιο Ακτοπλοϊκών Συγκοινωνιών. Δυστυχώς όλα αυτά συνεδριάζουν με βάση λέει την εισήγηση της Υπηρεσίας. 

Σήμερα λοιπόν πιστεύω ότι με την κατάθεση ενός αρχικού κειμένου πολιτικής και αυτό ήθελα να το διευκρινίσω, ακούσαμε πάρα πολλά ερωτήματα πως θα είναι το Δίκτυο, ποιοι είναι οι τύποι πλοίων. Είπε πολύ αναλυτικά ο συνάδελφός μου, ο Ερνέστος Τζανάτος, για τους τύπους των πλοίων, για το ποια είναι τα Δίκτυα, αν θα υπάρχει ενιαίο εισιτήριο. Δεν θα απαντήσουμε ποτέ σε αυτά με εμπειρικό τρόπο. Για να είναι δυνατές οι κοινωνίες των νησιών, πρέπει να βασίζονται σε αποτυπωμένες διαθέσεις, επιθυμίες, κίνησης, προσφοράς, έτσι ώστε να μπορούμε να βελτιώνουμε κάθε φορά τα επίπεδα.

Για αυτά θα σας πει ο συνάδελφός μου, ο Κώστας Πάνου, αλλά αυτό είναι σαφές ότι μόνο με  γνώση, όχι με εμπειρία, διαχείριση και πολλές φορές συνδιαχείριση ή προσωπικές σχέσεις, θα λυθεί ένα πρόβλημα που έχει βαθιές ρίζες και πάρα πολλές όψεις. Αυτό λοιπόν, το θέμα της διαβούλευσης και το έλλειμμα της γνώσης, πιστεύω ότι πρωτοποριακά ήρθε το ΙΤΑ να το καλύψει. 

Θα ήθελα να περάσω να και να αναφερθώ μόνο σε ένα σημείο  το οποίο προκρίνω στα πλαίσια της βελτίωσης των συνθηκών λειτουργίας αυτής της αγοράς και θα ήθελα ως οικονομολόγος να πω ότι η αγορά είναι μέρος της κοινωνίας, δεν την έχουμε πάντοτε απέναντί μας. Ναι, είναι δημόσιο αγαθό, είναι προμετωπίδα της μελέτης μας όπως είδατε, είναι δημόσιο αγαθό η ακτοπλοϊκή υπηρεσία, αλλά η διαχείρισή της είπαμε κάτω από ποιους κανόνες θα πρέπει να γίνεται. Αλλιώς, μόνο οπισθοδρόμηση μπορεί να έρθει, πρόοδος όχι. 

Αναφέρομαι λοιπόν, σε αυτό  που λέμε σύμβαση εργολαβικής μεταφοράς. Υποκατάστασης του πλοίου ως αποκλειστικού κέντρου της ακτοπλοϊκής πολιτικής. Πιστεύουμε ότι όλη αυτή η ευελιξία και η εποχικότητα στην ζήτηση και δυστυχώς η ανελιξία που υπάρχει στην προσφορά, μαζί με τις απαιτήσεις των νησιωτών, των χρηστών, δεν λύνεται αν καθίσουμε πάνω σε ένα πλοίο που δυστυχώς λέμε εμείς οι οικονομολόγοι, είναι αδιαίρετο. Δεν μεγαλώνει, δεν μικραίνει σαν τους συρμούς των τρένων.

Άρα, η άποψή μας είναι ότι όλο το σύστημα πρέπει  να βασίζεται σε συμβάσεις, σε εργολαβική μεταφορά, σε ανάληψη ευθυνών και σε αυτήν την ανάληψη ευθυνών και με αυτό θα καταλήξω, η Τοπική Αυτοδιοίκηση με βάση την παγκόσμια εμπειρία από την Ουάσιγκτον μέχρι την Ιαπωνία, έχει τον πρωταγωνιστικό ρόλο. Στην Νορβηγία οι εταιρείες παίρνουν την αποζημίωση όταν 80% του πληθυσμού μετά από ερωτηματολόγιο πιστοποιήσει ότι η εταιρεία που παρέχει την υπηρεσία στα Φιόρδ κάλυψε τις υποχρεώσεις που ανέλαβε στην αρχή του έτους. 

Πιστεύουμε ότι μόνο αυτό το μοντέλο που από την μία πλευρά συνεχώς παρακολουθεί και διαμορφώνεται και αναδιαμορφώνεται μέσω του Οργανισμού Μεταφορών ή του συντονιστικού κέντρου –

 είμαστε πάντοτε στο λιγότερο κράτος και περισσότερη κοινωνία, αλλά αυτά είναι τα ονόματά τους – ενός χρηματοδοτικού συστήματος που υποστηρίζει αυτές τις δράσεις και μίας οργανωμένης κοινωνίας που ελέγχει, αποτιμά και τότε αποζημιώνει, μπορούμε να έχουμε την λύση του ακτοπλοϊκού ζητήματος. 


Σας ευχαριστώ πάρα πολύ.

Ι. ΔΕΚΑΒΑΛΛΑΣ: Ευχαριστούμε πολύ. Τον λόγο έχει ο Πρόεδρος του Εμπορικού και Βιομηχανικού Επιμελητηρίου Κυκλάδων, κύριος Ιωάννης Ρούσσος.


Ο κύριος Σακέλλης μου είπε να αναφερθεί στο Συνέδριο ότι ανέφερε ότι στις Κυκλάδες το κιλό μεταφερόμενου εμπορεύματος είναι 1,5 €, εκ παραδρομής, ενώ το σωστό είναι ότι το κιλό μεταφερόμενου εμπορεύματος στις Κυκλάδες είναι ενάμισι λεπτό. 


Ο κύριος Ρούσσος.

Ι. ΡΟΥΣΣΟΣ: Κυρίες και κύριοι σύνεδροι, σας καλωσορίζω και εγώ με την σειρά μου για λογαριασμό της επιχειρηματικής κοινότητας στις Κυκλάδες και ευχαριστώ που βρίσκεται στο νησί μου για αυτήν την σημαντική συνάντηση. Πιστεύω πολύ σύντομα να εκφράσω τις απόψεις των επιχειρηματιών, των 15.500 μελών των Κυκλάδων και πριν όμως από αυτό θα ήθελα να πω ότι περιμένω με αγωνία να πάρω στα χέρια μου την μελέτη ώστε μαζί με τους συνεργάτες μου να την επεξεργαστούμε, να πάρουμε μία πιο καλύτερη εικόνα, καθότι μέχρι στιγμής έχουμε δει τα γενικά πλαίσια και δεν είναι στα χέρια μας το σύνολο της μελέτης που θα μας δώσει και πληρέστερη ενημέρωση και πιο λεπτομερή στοιχεία. Φαίνεται όμως ότι καταρχήν έχει γίνει μία αρκετά καλή δουλειά και στην συνέχεια εγώ θα ξανά αναφερθώ στην μελέτη. 


Η τοποθέτησή μου πολύ σύντομα και γενικά, θα απευθυνθεί προς τέσσερις αποδέκτες. Η πρώτη περίπτωση είναι οι αποδέκτες που αφορούν τους συνέδρους που δεν κατοικούν στα νησιά μας. Είναι πολύ δύσκολο κυρίες και κύριοι, να καταλάβετε αυτό που αντιμετωπίζουν και οι επιχειρηματίες, που αδυνατούν να προγραμματίσουν, αδυνατούν να εκτελέσουν τις υποχρεώσεις τους όσον αφορά τις εμπορικές δραστηριότητες που είναι σχετικές στην μετακίνηση των προϊόντων μεταξύ των νησιών και δεν χρειάζεται βέβαια να αναφερθώ σε περιπτώσεις που έχουν αναφερθεί, όπως περιπτώσεις των Δυτικών Κυκλάδων, πολιτών των Δυτικών Κυκλάδων που για να έρθουν εδώ ταξιδεύουν όπως ίσως για πρώτη φορά ακούσατε, μέσω του Πειραιά και μερικές φορές διανυκτερεύουν. Όμως υπάρχει ένα θετικό βήμα. Αναγνωρίζουν και κάποιοι άνθρωποι που μένουν εκτός των Κυκλάδων την πραγματικότητα σε όλο της το μέγεθος. 


Θέλω τώρα να πω κάτι που αφορά τους συνέδρους Α΄ και Β΄ Βαθμού Τοπικής Αυτοδιοίκησης, ότι μάλλον ήρθε ο καιρός, μία γνώμη με όλον τον σεβασμό και την καλή σχέση που έχω και εγώ και το Επιμελητήριο μεταξύ τους, να αλλάξουμε κασέτα. Έχουμε πει πάρα πολλές φορές, τουλάχιστον εγώ στα 15 τελευταία χρόνια που είμαι στα κοινά, τα περισσότερα από αυτά που ακούστηκαν τώρα και πρέπει λίγο να προσαρμοστούμε στην σημερινή πραγματικότητα η οποία έχει αλλάξει. Έχουν αλλάξει για παράδειγμα, τα κέντρα αποφάσεων, μέρος των οποίων ή το σημαντικότερο έρχεται από την Ευρωπαϊκή Ένωση. Έχει περάσει για παράδειγμα, η εποχή του κακού εφοπλιστή και τώρα έχουμε εταιρείες εισηγμένες στο Χρηματιστήριο και πλοιοκτήτριες εταιρείες και εν πάση περιπτώσει όλοι εμείς, συμπεριλαμβανομένου και του εαυτού μου που εκπροσωπεί έναν φορέα, έχουμε κουράσει τους χιλιοκουρασμένους πολίτες, τουλάχιστον μιλάω για λογαριασμό του Νομού μας, οι οποίοι βιώνουν πολύ δύσκολη κατάσταση γιατί έχουν απογοητευτεί πλήρως και βλέπουν ότι στο 2006 έχουμε γυρίσει τουλάχιστον είκοσι χρόνια, για να μην πω τριάντα χρόνια πίσω ακτοπλοϊκά και σε αυτό έχουμε ευθύνη όλοι μας. 


Να μιλήσω τώρα για τις κυβερνήσεις, την προηγούμενη και την σημερινή. Δεν έχει τίποτα να μας πει η προηγούμενη κυβέρνηση καθότι δώδεκα ολόκληρα χρόνια που πήρε την προθεσμία από την Ευρωπαϊκή Επιτροπή για να προσαρμόσει στα ελληνικά δεδομένα την επερχόμενη απελευθέρωση, δεν έκανε τίποτα. Αντιθέτως, ευκαιριακά ο κάθε Υπουργός και έχοντας την σχέση με κάποια, την άλφα ή την βήτα εταιρεία και με λύσεις προσωρινές και λίγο πριν την έναρξη κάθε περιόδου, πέρασαν τα δώδεκα χρόνια. 


Δυστυχώς όμως και τα δύο αυτά χρόνια που ήρθε η ΝΕΑ ΔΗΜΟΚΡΑΤΙΑ, η επόμενη κυβέρνηση, δεν υπάρχει κάποιο σχέδιο και από ότι φαίνεται μέχρι στιγμής, δεν υπάρχουν αποτελέσματα. Μακάρι να υπάρχουν κάποια σχέδια τα οποία εμείς δεν τα γνωρίζουμε και να βγουν τα αποτελέσματα. Όμως μέχρι στιγμής η κατάσταση συμπεριλαμβανομένων και όλων των άλλων παραμέτρων, έχει δυσκολέψει. 


Για τις πλοιοκτήτριες εταιρείες, που είναι η τέταρτη και τελευταία πλευρά που κάνω την τοποθέτησή μου, θέλω να πω το εξής: Εμείς πλέον αναγνωρίζουμε σαν Επιμελητήριο που εκπροσωπούμε και τις επιχειρήσεις ότι άλλαξαν οι εποχές και έχουμε να κάνουμε με εταιρείες εισηγμένες στο Χρηματιστήριο, που σαφέστατα θα κοιτάξουν και το κέρδος. Όμως πρέπει να αντιμετωπίσουν και λίγο διαφορετικά τους πελάτες, όλους εμάς δηλαδή, όπως κάθε επιχείρηση σύγχρονη σέβεται την πελατειακή της βάση και πρέπει να ρίξουν με την λογική του μέσου όρου και λίγο παραπάνω την προσοχή τους σε ορισμένες περιπτώσεις που έχουν το περιθώριο να ελιχθούν, αφού αναγνωρίσουν το σύνολο της προβληματικής κατάστασης που αυτήν την στιγμή επικρατεί. 


Κλείνοντας, θέλω να κάνω μία πρόταση γιατί κάτι πρέπει να προτείνουμε, πρέπει τουλάχιστον σε κάθε συνάντηση και όπου βρισκόμαστε να υπάρχει μία πρόταση, γιατί υποτίθεται ότι αποτελούμε μέρος μιας κοινότητας που γνωρίζει ο καθένας με την εμπειρία του και το πόστο του το πρόβλημα.


Προτείνω λοιπόν αφού αυτή η μελέτη έρθει στην γνώση όλων των φορέων που θα την παραλάβουν και αφού γίνει μία επεξεργασία, να γίνει πράγματι αυτή η συνάντηση που πρότεινε από την Χίο ο προλαλήσας από εμένα κάποιος ομιλητής αν δεν κάνω λάθος, αλλά όχι βέβαια αυτή η συνάντηση πριν από την λήψη των Δημοτικών Εκλογών, γιατί κακά τα ψέματα, στο πίσω μέρος του μυαλού οποιουδήποτε μας παρακολουθεί και εμένα ακόμα γιατί και τα Επιμελητήρια εκλογές έχουν, το μυαλό του πάει αλλού. Πρέπει λοιπόν να δούμε αν αποδεχόμαστε αυτήν την μελέτη ή αν την επικαιροποιήσουμε μαζί με κάποιες άλλες μελέτες που υπάρχουν και αν υπάρχει τελικά ένα σχέδιο. Αν αυτό το σχέδιο υπάρχει, θα πρέπει να έρθουμε σε επαφή με τις πλοιοκτήτριες εταιρείες, τις οποίες δεν πρέπει να τις βλέπουμε απέναντί μας, πρέπει να τις βλέπουμε σαν την μία πλευρά που πρέπει να συνεργαστεί, να το επικυρώσουμε, να δούμε αν συμφωνούμε, γιατί εγώ είμαι βέβαιος ότι κλείνοντας αυτή η συνάντηση, φεύγοντας ο καθένας στο νησί του θα κοιτάξει πως θα λύσει το πρόβλημά του για το νησί και δεν θα ενδιαφερθεί για το σύνολο του νομού, στην συγκεκριμένη περίπτωση των Κυκλάδων. 


Αφού λοιπόν αυτή η μελέτη γίνει αποδεκτή και αφού μιλήσουμε με την άλλη πλευρά, τότε μπορούμε να κάνουμε μία συνάντηση στην οποία θα έχουμε φέρει και όλα τα μέσα μαζικής ενημέρωσης για να φύγει από τα όρια τα στενά του νομού, για να υποχρεώσουμε τα δύο κόμματα που εναλλάσσονται στην εξουσία τουλάχιστον και τα υπόλοιπα που αποτελούν το ελληνικό Κοινοβούλιο, να παραβρεθούν εδώ και να τους δώσουμε μία θέση και μήπως υπάρχει η μικρή πιθανότητα, γιατί δεν είμαι και αιθεροβάμων, να ακολουθήσουμε κάποιο σχέδιο, γιατί αυτήν την στιγμή βρισκόμαστε τα τελευταία δεκαπέντε χρόνια να κινούμαστε χωρίς σχέδιο και να βλέπουμε την επερχόμενη καταστροφή, γιατί για χειρότερες μέρες πηγαίνουμε όπως είπε ο κύριος Σακέλλης, χωρίς να μπορούμε να αντιδράσουμε. Εύχομαι αυτό να γίνει εφικτό και να έρθουμε εμείς που ζούμε σε αυτές τις κοινωνίες, να αφήσουμε την τετριμμένη και να παρουσιάσουμε ένα σχέδιο που θα είναι αποδεκτό και προσαρμοσμένο στα καινούργια σχέδια. 


Σας ευχαριστώ.

Ι. ΔΕΚΑΒΑΛΛΑΣ: Ευχαριστούμε τον κύριο Ρούσσο. Τον λόγο έχει ο κύριος Θεόδωρος Συριόπουλος, επίκουρος καθηγητής του Πανεπιστημίου Αιγαίου, μέλος της μελετητικής ομάδας.

Θ. ΣΥΡΙΟΠΟΥΛΟΣ: Κυρίες και κύριοι, αφού σας ευχαριστήσω για την υπομονή σας να παραμείνετε ακόμα στην αίθουσα, θα προσπαθήσω να είμαι πολύ σύντομος, με σκεπτικό να δώσω απλά και μόνο κάποιες νύξεις στις βασικές πλευρές της συγκεκριμένης εργασίας με έμφαση στο χρηματοοικονομικό πλαίσιο, το οποίο χαρακτηρίζεται από το γεγονός ότι πρέπει αφενός να ποσοτικοποιήσει το πρόβλημα των μεταφορών και αφετέρου να προσπαθήσει να δώσει κάποιες ρεαλιστικές λύσεις στο θέμα το κρίσιμο που είναι στην ουσία η άντληση των απαραίτητων κεφαλαίων για την αντιμετώπιση της εξασφάλιση παροχής των δημόσιων μεταφορών. 


Θα έλεγα καταρχήν το πλαίσιο που και η μελέτη, αλλά και η συγκεκριμένη χρηματοοικονομική διάσταση έχει κινηθεί, βασίζεται  στο ότι ο δημόσιος τομέας έχει σαφώς την ευθύνη να εξασφαλίσει την παροχή των μεταφορικών υπηρεσιών στα νησιά, να έχει την ευθύνη για τις προδιαγραφές και την ποιότητα που αυτές πρέπει να χαρακτηρίζονται και να αναλάβει τις διορθωτικές δράσεις στην περίπτωση που παρατηρείται κάποια απόκλιση από ένα ελάχιστα αποδεκτό επίπεδο παροχής των δημόσιων αυτών υπηρεσιών. 


Θα έλεγα προσπαθώντας να σχηματικοποιήσω, έχω δύο-τρεις διαφάνειες με κάποια διαγράμματα για να γίνει πιο κατανοητή η όλη προσέγγιση στους παρευρισκόμενους και το σκεπτικό είναι περισσότερο να δοθεί μία αφορμή για κάποιον προβληματισμό, κάποια ανταλλαγή απόψεων και εν τέλει να δούμε πώς λειτουργικά θα ήταν εφικτό να προχωρήσουμε σε κάποια αντιμετώπιση του προβλήματος, το οποίο είναι ένα απλό στην σύλληψή του αλλά σύνθετο στην λύση του πρόβλημα, το οποίο θα το παρουσιάσω στην συνέχει με ένα διάγραμμα που θα μπορούσε να έχει αυτήν την μορφή. 


Δηλαδή αυτό που καλείται κανείς να καλύψει, είναι η διάσταση μεταξύ της κοινωνικοοικονομικής πλευράς της παροχής υπηρεσιών, δηλαδή το ότι είναι μία αναγκαία υπηρεσία που πρέπει να παρέχεται σε όλους τους πολίτες της νησιωτικής Ελλάδας και από την άλλη υπάρχει ένα χρηματοοικονομικό ζητούμενο που είναι κατά πόσο η παροχή αυτή των υπηρεσιών μπορεί να είναι χρηματοοικονομικά ελκυστική. Με άλλα λόγια, ο παροχέας των υπηρεσιών αυτών κατά πόσο έχει διασφαλίσει κάποιο χρηματοοικονομικό κέρδος. 


Το πρόβλημα που είναι η συγκεκριμένη περίπτωση, παρουσιάζεται όταν υπάρχει απόκλιση μεταξύ αυτών των δύο πλευρών και στην συγκεκριμένη περίπτωση της ελληνικής πραγματικότητας ισχύει όντως αυτή η απόκλιση να είναι αρνητική. Με άλλα λόγια έχουμε την ανάγκη της παροχής των υπηρεσιών αυτών, που όμως δεν έχουν σε όλες τις περιπτώσεις ή αν θέλετε στις περισσότερες των περιπτώσεων χρηματοοικονομική ελκυστικότητα. 


Το ερώτημα λοιπόν απλοϊκά είναι, ποιος καλύπτει αυτήν την διαφορά, ποιος την πληρώνει. Την πληρώνει το κράτος; Την πληρώνει ο χρήστης; Την πληρώνει ο ιδιώτης-παροχέα; Ή εν πάση περιπτώσει, με ποιον μηχανισμό αυτή η διάσταση μπορεί να γεφυρωθεί.


Στην συνέχεια της συζήτησης, αφού σας δώσω ένα συνοπτικό πλαίσιο της διεθνούς εμπειρίας, θα έλεγα το εξής: το πρόβλημα αυτό δεν αντιμετωπίζεται μόνο στην ελληνική πραγματικότητα και δεν αντιμετωπίζεται μόνο στον τομέα των μεταφορών. Είναι ένα πρόβλημα που το αντιμετωπίζουν και άλλες νησιωτικές περιοχές στην Ευρώπη, όπως για παράδειγμα αναφέρθηκε η περίπτωση της Σκοτίας, η περίπτωση της Νορβηγίας, η περίπτωση της Δανίας, η περίπτωση των Κανάριων Νησιών, η περίπτωση της Κορσικής, για να αναφέρουμε ενδεικτικά όμως. Καμία όμως από τις άλλες περιπτώσεις δεν έχει τόσο πολύπλοκη διάσταση όσο έχει να αντιμετωπίσει η ελληνική πραγματικότητα με την σύνθεση αυτή και την πολυπλοκότητα του νησιωτικού συμπλέγματος που χαρακτηρίζει την ελληνική επικράτεια. 


Αναφέρομαι συνοπτικά και μπορείτε να εστιάσετε περισσότερο το ενδιαφέρον σας στην μελέτη, αναφέρομαι συνοπτικά σε ένα ή δύο συγκεκριμένους μηχανισμούς για τους οποίους γίνεται τελευταία αρκετή συζήτηση. Υπάρχει μία αυξημένη προβολή στο θέμα αυτό και θα ήθελα να τονίσω ιδιαίτερα πως δεν θεωρούμε ότι οι προτεινόμενες λύσεις αποτελούν πανάκεια για όλες τις περιπτώσεις. Αναφέρθηκε και από τους προηγούμενους ομιλητές, αναλυτές της μελέτης ότι θα πρέπει τα διάφορα υποσυμπλέγματα της νησιωτικής Ελλάδας να αξιολογηθούν με τα ιδιαίτερα χαρακτηριστικά που τα διακρίνουν, να αξιολογηθούν οι σχέσεις κόστους-ωφέλειας και να βρεθεί λύση κατά το δυνατόν πιο βιώσιμη ανά περίπτωση. 


Η προσέγγιση που θα έβλεπε κανείς να αξιολογήσει, θα μπορούσε να είναι μια σχέση όπου ο ιδιωτικός τομέας σε συνδυασμό με το κάλεσμα που ο δημόσιος τομέας εξασφαλίζει, θα μπορούσε να έχει μία συμμετοχή ενεργή ώστε οι δύο αυτές πλευρές, δημόσιος και ιδιωτικός τομέας, κάτω από ένα γενικότερο σχήμα σύμπραξης όπως τώρα τελευταία έτσι έχει γίνει αρκετά δημοφιλές και συζητείται, να μπορούσε να διασφαλίσει ένα μίνιμουμ παρεχόμενων μεταφορικών υπηρεσιών. 


Εάν θέλαμε να το σχηματοποιήσουμε λίγο, αυτό που εμείς πιστεύουμε ότι πρέπει για να είναι βιώσιμο αυτό το σχήμα να έχει σαν διάσταση, είναι σαφώς η ενεργότερη συμμετοχή των Οργανισμών Τοπικής Αυτοδιοίκησης. Αν δηλαδή κανείς ήθελε να δει σχηματοποιημένο μια τέτοια συνεργασία, μια τέτοια σύμπραξη, πιστεύουμε ότι θα έπρεπε να αποτελείται από κάποια βασικά σκέλη, από κάποιους βασικούς συμμετέχοντες, χορηγούς, επενδυτές, σπόνσορες, όπως θέλετε μπορείτε να το ονομάσετε, οι οποίοι όμως να έχουν έναν ενεργό ρόλο. Τα συγκεκριμένα σχήματα προβλέπουν την δημιουργία, όπως λέγεται, ενός οχήματος ειδικού σκοπού, special purpose vehicle ή μία νομική οντότητα εν πάση περιπτώσει, η οποία είναι το υπεύθυνο σχήμα για το οποίο παρέχεται και εξασφαλίζει τις συγκεκριμένες μεταφορικές υπηρεσίες. 


Ενδεικτικά αυτό το σχήμα θα μπορούσε να έχει σαν μέλη του σαφώς κάποιον παροχέα μεταφορικών υπηρεσιών, δηλαδή ναυτιλιακή εταιρεία, τον ενδιαφερόμενο Οργανισμό Τοπικής Αυτοδιοίκησης ο οποίος θα έχει και ενεργή συμμετοχή στον ρόλο και στην λειτουργία αυτού του οχήματος και πιθανώς κάποιους επενδυτές κεφαλαίων που μπορεί να είναι ιδιώτες, μπορεί να είναι κάποια τράπεζα, δεν υπάρχει σε αυτό συγκεκριμένος περιορισμός. 


Θα ήθελα να διευκρινίσω περισσότερο ενημερωτικά για εσάς ότι τα συγκεκριμένα σχήματα είναι καινούργια μόνο στην περίπτωση της Ελλάδας με έναν συγκεκριμένο νόμο που ψηφίστηκε πρόσφατα, το 2005. Οι μηχανισμοί αυτοί, επειδή όπως σας είπα τα προβλήματα αυτά τα έχουν αντιμετωπίσει και σε άλλες περιοχές και όχι μόνο στην περίπτωση των μεταφορών, αλλά και στην περίπτωση εκπαιδευτικών υπηρεσιών, υπηρεσιών υγείας και νοσοκομειακής περίθαλψης, διαχείρισης αποβλήτων ή απορριμμάτων και εν πάση περιπτώσει σε ένα μεγάλο εύρος διαφορετικών υπηρεσιών που οι Οργανισμοί Τοπικής Αυτοδιοίκησης καλούνται να διασφαλίσουν για τους πολίτες τους, έχει ξεκινήσει περίπου την δεκαετία του ’90 ακριβώς από αντίστοιχα προβλήματα που και η ελληνική πραγματικότητα έχει βιώσει. Δηλαδή κυρίως ένα διογκωμένο δημόσιο τομέα, σημαντικά ελλείμματα και μία προσπάθεια περιορισμού, καθώς σταδιακά οι διάφορες οικονομίες υιοθετούν περισσότερο το μοντέλο της ελεύθερης αγοράς. 


Παρατηρήθηκε δηλαδή ότι εμφανίζεται μία μειωμένη παροχή τόσο στην ποσότητα όσο και στην ποιότητα μεταφορικών υπηρεσιών, ακριβώς επειδή ο ρόλος του κράτους υποχωρεί και δεν έχει συγκεκριμένη διάσταση της διασφάλισης ενός ελάχιστου επιπέδου παροχής των μεταφορικών υπηρεσιών.


Ο νόμος που ψηφίστηκε πρόσφατα στην ελληνική Βουλή, δίνει την δυνατότητα στους Οργανισμούς Τοπικής Αυτοδιοίκησης εάν και εφόσον θέλουν να συμμετέχουν σε κάποιο τέτοιο σχήμα. Θα μπορούσαν να αποτελούν έναν από τους βασικούς φορείς που αναθέτουν την παροχή μίας τέτοιας υπηρεσίας. Υπάρχουν κάποιες διαδικασίες, δεν θέλω να βασιστώ πολύ σε αυτό. 


Αυτό που έτσι σαν τελευταίο στοιχείο σχολιασμού κλείνοντας θα ήθελα να πω, ότι δεν θεωρούμε ότι μόνο οι ΣΔΙΤ αποτελούν την πανάκεια για την λύση του προβλήματος. Τα σχήματα αυτά είναι σύνθετα, έχουν αρκετή πολυπλοκότητα και νομικές διαστάσεις, απαιτούν όμως κυρίως την αγαστή και αρμονική συνεργασία μεταξύ των εμπλεκόμενων φορέων και κυρίως μία συναντίληψη στην διαχείριση της παροχής των υπηρεσιών. Είναι βασική προϋπόθεση δηλαδή, το να υπάρχει μία κοινή συναντίληψη στο πως θα γίνει η διαχείριση των σχημάτων αυτών.


Θα έλεγα όμως ότι οι Οργανισμοί Τοπικής Αυτοδιοίκησης θα πρέπει σταδιακά να γίνουν και κάπως πιο εξωστρεφείς όσον αφορά τα περιθώρια και την προσέγγιση εναλλακτικών χρηματοδοτικών εργαλείων, πιθανώς αξιοποιώντας και κάποια από τα προϊόντα που οι σύγχρονες κεφαλαιαγορές παρέχουν. 


Θα αναφερθώ κλείνοντας μόνο ενδεικτικά και συνοπτικά σε ένα που είναι τα ομολογιακά δάνεια για Οργανισμούς Τοπικής Αυτοδιοίκησης ή όπως λέγονται διεθνώς Municipal Bonds. Τα ομόλογα αυτά διασφαλίζουν ακριβώς την ευχέρεια στους Οργανισμούς Τοπικής Αυτοδιοίκησης να εξασφαλίσουν κάποια χρηματοδότηση αντλώντας κεφάλαια που πάντα υπολείπονται και πάντα το κράτος δεν είναι εκεί όταν τα χρειάζονται. Η αγορά αυτή η συγκεκριμένη μάλιστα, ξεκίνησε την δεκαετία του ’80, σας αναφέρω ενδεικτικά, από τα προβλήματα τα χρηματοδοτικά που είχε ο μεγαλύτερος μητροπολιτικός Δήμος στον κόσμο, η Νέα Υόρκη, όπου είχε φτάσει στα όρια πτώχευσης. Σήμερα η συγκεκριμένη αγορά και τα συγκεκριμένα εργαλεία αποτελούν την πιο ισχυρά αναπτυσσόμενη αγορά στις διεθνείς κεφαλαιαγορές. Θα μπορούσε δηλαδή, αναφέρω περισσότερο σαν προβληματισμό, τέτοιου είδους σύγχρονα εργαλεία που χρησιμοποιούνται από ιδιώτες επενδυτές  να αρχίσουν σιγά-σιγά να μπαίνουν στην ατζέντα και στον προβληματισμό των Οργανισμών Τοπικής Αυτοδιοίκησης. 


Υπάρχουν οπωσδήποτε γραφειοκρατικές και άλλες δυσλειτουργίες που πρέπει σαφώς να αντιμετωπιστούν. Πιθανώς χρειάζονται ακόμα κάποια βήματα ωρίμανσης στην αντιμετώπιση τέτοιων εργαλείων και από τις τοπικές κοινότητες, παρ’ όλα αυτά όμως πιστεύω ότι είναι καιρός σιγά-σιγά να προσπαθήσουν να ξεφύγουν από αυτήν την στενή σχέση οι Τοπικοί Οργανισμοί Αυτοδιοίκησης από την κρατική υποστήριξη και να κοιτάξουν πως θα μπορούσαν καλύτερα να αντιμετωπίσουν τα προβλήματα που βιώνουν. 


Ευχαριστώ πάρα πολύ.

Ι. ΔΕΚΑΒΑΛΛΑΣ: Ευχαριστούμε πολύ τον κύριο Συριόπουλο. Έχει έρθει ειδικά για το Συνέδριό μας από την Κρήτη φέρνοντας μαζί του και δέντρο για συμβολική δεντροφύτευση, ένας εραστής της φύσης που επί δεκαετίες δίνει την μάχη για να πρασινίσει την Ελλάδα. Ήθελε να κάνει μία σύντομη παρέμβαση, έναν χαιρετισμό στο Συνέδριό μας, ο κύριος Γεώργιος Κοκκωνάς. 

Γ. ΚΟΚΚΩΝΑΣ: Αδελφοί νησιώτες, είμαι ο ενηντάχρονος εραστής της φύσης. Με την ερωμένη μου κάνω έρωτα χωρίς προφυλακτικό για να παράγουμε αυτές τις ζωές που έχει ανάγκη ο πλανήτης και η ανθρωπότητα. Έχετε αντίρρηση; Δεν άκουσα κανέναν να μιλήσει για δέντρα, δεν άκουσα κανέναν να μιλήσει για οξυγόνο, δεν άκουσα κανέναν να μιλήσει για νερό, γιατί φρόντισε ο Δήμος και μας έχει το νερό Λουτρακίου διότι τα νησιά, εμείς οι άτυχοι νησιώτες, εσείς ειδικά οι μικρότεροι, δεν έχετε τις επιφάνειες ώστε να έχετε την δυνατότητα αποθηκεύσεως υπογείων νερών. Όμως κάνατε και προσπάθειες όπως έχει κάνει ο Καντάφι, όπως έχουν κάνει οι Ισραηλινοί, όπως έχουν κάνει στην Κύπρο; Γυρίζω τον κόσμο και φυτεύω δέντρα και διδάσκομαι. Μπορούν και τα νησιά να μαζεύουν το βρόχινο νερό σε στέρνες, σε δεξαμενές, να μην χάνεται στην θάλασσα. Έγινε κανένα βήμα μέχρι σήμερα; Όχι.


Σας καλώ στην Κρήτη να έρθετε να δείτε τα τεράστια έργα που έχω κάνει. Έχω έρθει σε όλα σας τα νησιά και έχω φυτέψει δέντρα και ότι φύτεψα ζει. Εσείς όμως φυτέψατε κανένα δέντρο ακόμα; Έφερα εκατό δέντρα εδώ να πάρετε ο καθένας για το νησί σας και παράλληλα να ανοιχτούν και μερικοί λάκκοι απέξω και να φυτέψουμε στην πρωτοβουλία αυτή του Δήμου που είναι μεγάλο βήμα, απέξω δύο δέντρα συμβολικά και φεύγοντας να λέτε ότι βάλαμε το ιστορικό ορόσημο στην Σύρο κατά την πρώτη στα χρονικά αυτή προσπάθεια που ξυπνά νησιώτες έπειτα από αγανάκτηση, αδικία. Ναι ή όχι; 


Είναι κάτι πράγματα, ακούω από χθες να κουβεντιάζετε για το συγκοινωνιακό θαλάσσιο. Είμαι από τα ιδρυτικά μέλη της ΑΝΕΚ. Όταν βούλιαξε το ΗΡΑΚΛΕΙΟ, ο μεγάλος μας Ιεράρχης Ειρηναίος βρήκε τους θερμόαιμους, πρώτον εμένα, ξαμοληθήκαμε στον λαό, κάναμε τον πρώτο έρανο και δημιουργήσαμε την ΑΝΕΚ. Ναι ή όχι; Είναι η πρωτοπόρα εταιρεία; Τώρα, αν την μπαστάρδεψαν αργότερα, κύριε Δήμαρχε, εμείς δεν φταίμε οι ιδρυτές. Αν τώρα το κεφάλαιο και η υπερανάπτυξη και η σύγχρονη ζωή ζητά όλη ανάπτυξη χωρίς να κρατήσουμε ούτε ήθη ούτε έθιμα, δεν φταίω εγώ. 


Τελειώνοντας λοιπόν για να μην σας κουράζω, έχω ακόμα ένα σχέδιο. Μετά τις εκλογές θα σας καλέσω στην Κρήτη να φιλοξενηθείτε, από τον Πειραιά αναχώρηση, μέχρι τον Πειραιά, στην Κρήτη όλα πληρωμένα. Δεν απευθύνομαι ούτε στην Ευρωπαϊκή Ένωση, ούτε στα ταμεία, ούτε σε κανέναν. Θα βρω εγώ τους χορηγούς με τον τρόπο μου, χωρίς να πιάσουμε χρήματα στα χέρια μας και χωρίς εσείς να κάνετε καμία δαπάνη παρά μόνο αν αγοράσετε ελεύθερα πράγματα, να φιλοξενηθείτε νησιώτικα. Θα είναι ωραία. Μετά τις εκλογές λοιπόν, θα σας στείλω το γράμμα. Εσείς τι υποχρέωση θα έχετε; Μια πέτρα 30Χ40 που θα γράφει πάνω Δήμος, Κοινότητα, Σύρου, Τήνου και τα λοιπά και αυτές τις πέτρες που θα φέρετε γιατί δεν έχετε εσείς δέντρα πλην της Σάμου, της Άνδρου, της Μυτιλήνης και της Χίου και έτσι με αυτές τις πέτρες θα κάνουμε τον βωμό όπως είναι στο Μεσολόγγι. Στο Μεσολόγγι λοιπόν, οι πολεμιστές και διάφοροι άγνωστοι, έχουν βάλει τις πέτρες με έναν βωμό και δίπλα είναι και ο τάφος του ποιητή του Μπάιρον. 


Εδώ λοιπόν τελειώνω και προτείνω, θα ήθελα μία φωτογραφία μαζί να την πάρω μαζί μου γιατί τα χρόνια δεν μου επιτρέπουν. Μόλις με εγκαταλείψει η ερωμένη μου, θα με πάρει ο χάρος. Τώρα με προστατεύει γιατί με χρειάζεται. Μια φωτογραφία λοιπόν και αυτήν την κασέτα θα την ήθελα για το αρχείο μου. 


Εύχομαι στους νέους εραστές της εξουσίας να κερδίσουν, αλλά να δώσουν λίγο προσοχή προς το περιβάλλον και λίγη αγάπη προς την μητέρα φύση και όχι μόνο να τις ρίχνουμε τα απόβλητα. 

Ι. ΔΕΚΑΒΑΛΛΑΣ: Κύριε Κοκκωνά, σας ευχαριστούμε πολύ. Υπάρχουν παρεμβάσεις ακόμα από τον κύριο Σταμούλο, Δήμαρχο Ευδήλου Ικαρίας, τον κύριο Νικόλαο Κανάκη, Πρόεδρο Κοινότητας Ολύμπου Δωδεκανήσου, τον κύριο Σταμάτη Τσολακάκη, Πρόεδρο ΤΕΔΚ Σάμου. Είναι και οι τρεις παρόντες. 


Ο κύριος Σταμούλος, στην συνέχεια ο κύριος Πάνου, ο πανεπιστημιακός, τελευταίος από τους μελετητές που θα μιλήσει. 

Σ. ΣΤΑΜΟΥΛΟΣ: Χαιρετίζω την σημερινή μας συγκέντρωση. Κύριε Πρόεδρε, θα ήθελα και εγώ καταρχήν να πω σε εσάς ότι πριν φτάσουμε σε ψηφοφορία, θα πρέπει να απαντηθεί το ερώτημα που έβαλε ο κύριος Δαρδάς, πράγματι ποιοι θα ψηφίσουμε, τι Σώμα είναι. Επειδή έγινε λόγος για απόφαση, να μην εκείνη την ώρα χρειαστεί να έχουμε παρεμβάσεις διαδικαστικού χαρακτήρα. 


Αγαπητοί συνάδελφοι, είμαι από την Ικαρία, έναν από τους τρεις Δήμους της Ικαρίας εκπροσωπώ. Δεν θα κάνω εκτενή αναφορά στα προβλήματα. Συμφωνώ με την τοποθέτηση του συναδέλφου κυρίου Δαρδά Νίκου, του Αντιδημάρχου Αγίου Κηρύκου. 


Ορισμένα σκόρπια και όσο μπορέσω πολύ λίγα πράγματα. Σε σχέση με την μελέτη, την περίληψη της μελέτης που αποτελεί τον κορμό της συζήτησής μας. Βεβαίως και τιμούμε τους επιστήμονες, δεν κρίνουμε την επάρκεια την οποιαδήποτε. Παρ’ όλα αυτά, ορισμένους σχολιασμούς θα μου επιτρέψετε. 


Βέβαια και με τις εισηγήσεις που συμπληρώθηκε, να κάνω και εγώ την παρατήρηση εκτός δύο-τριών εξαιρέσεων, ότι δεν αναφέρθηκαν, δεν έγινε αναφορά ούτε στην μελέτη ούτε στις κεντρικέ εισηγήσεις για τους ανθρώπους, για αυτούς τους ανθρώπους που είτε πνίγονται, είτε σακατεύονται και φυσικά και όσοι επιστρέψουν στα σπίτια τους δεν είναι στην καλύτερη κατάσταση, για αυτούς που κινούν τα πλοία. Θεωρώ πως είναι μία παράλειψη που δεν θα έπρεπε να υπάρχει από τα κείμενα που θα αποτελέσουν τα ντοκουμέντα του Συνεδρίου. 


Σε σχέση με την κατεύθυνση, γιατί κάθε βεβαίως επιστημονική εργασία ή όχι επιστημονική κατ’ ανάγκη, η όποια εργασία, έχει τα συμπεράσματά της, τα αξιολογεί κανείς, αλλά παράλληλα έχει και τις κατευθύνσεις της που εκεί νομίζω δεν είναι πάντα στην κατεύθυνση που θα μπορεί να εξυπηρετεί και να δίνει απαντήσεις σε όλους. 


Θεωρώ λοιπόν ότι έχει μία κατεύθυνση στην λογική, θα μου πείτε μα είναι το κυρίαρχο, είναι το κυρίαρχο, ότι στηρίζει τις επιλογές των κυβερνήσεων και της κυβέρνησης στην λογική της άκρατης ιδιωτικοποίησης των πάντων, της απελευθέρωσης, της άρσης των πάντων. Όλα μιλούν για άρση, για απελευθέρωση, για ανταγωνισμό και τα λοιπά. 


Η κυρία Λεκάκου τελευταία ξεκίνησε να μας πει ότι μπορεί να είναι και ιδιωτικός τομέας και το δημόσιο να είναι και το δημόσιο αγαθό να εξυπηρετείται, αλλά και κερδοφορία να υπάρχει. Όμως δεν μας το ολοκληρώσατε για να πειστούμε, πώς μπορεί τελικά, γιατί πραγματικά εμείς και εγώ που μιλώ, δεν το έχω κατανοήσει αυτό το πράγμα. Πώς ο επιχειρηματίας θα πρέπει να εξασφαλίσει το κέρδος του και παράλληλα να υπηρετεί και το δημόσιο, το κοινωνικό αγαθό;


Θεωρώ ότι η όλη προσπάθεια που γίνεται είναι να πέσουμε πολύ βαθιά οι αιρετοί, να κολυμπήσουμε στα άπατα για να ενταχθούμε στην προσπάθεια της μελέτης, της ένταξης του πρωταγωνιστή, για να αντιμετωπιστεί το θέμα των συγκοινωνιών. Έχω την εντύπωση ότι είναι στην επιφάνεια το πρόβλημα και ο ένοχος γνωστός σε όλους και οι αιτίες γνωστές σε όλους, αλλά δεν γίνεται αναφορά σε αυτό. 


Εγώ δεν θα κάνω τώρα ούτε για τα προβλήματα που έχουν προκύψει για την ανάπτυξη, νομίζω ότι κατά κόρον ακούστηκαν. Όλα αυτά φυσικά δεν είναι κεραυνός. Υπάρχουν αιτίες, οι πολιτικές οι συγκεκριμένες που τα υπηρέτησαν και που είπε ο Δήμαρχος των Λειψών για το παράδειγμα των παιδιών. Να μεταφέρω και εγώ Ικαριώτικα και απλά τι λένε στις βεγγέρες στην Ικαρία, που εξακολουθούμε να κάνουμε βεγγέρες: Πού πας Δήμαρχε; Πάω να συζητήσω για το θέμα αυτό; Μα καλά, τι θα κάνετε με τους εφοπλιστές και τα λοιπά; Μα δεν ξέρεις ότι κυβερνούν οι εφοπλιστές; 


Λέω αυτά τα καθημερινά απλά πράγματα. Θα τα βάλετε εσείς με τους εφοπλιστές; Πράγματι δεν τα έβαλε κανείς με τους εφοπλιστές ποτέ και για αυτό έχουμε φτάσει εδώ. 


Στην πλήρη λοιπόν απελευθέρωση των πάντων, τώρα η Τοπική Αυτοδιοίκηση, εμείς, συζητούμε πιστεύω πολύ αργά να λύσουμε το πρόβλημα. Να πω ένα άλλο παράδειγμα της βεγγέρας; Έλεγαν πριν από δέκα χρόνια που η άρση του καμποτάζ και οι άλλες απελευθερώσεις δεν είχαν ολοκληρωθεί, οι απλοί, οι καθημερινοί άνθρωποι: Μα είναι λέει δύσκολο, όταν ο εφοπλιστής ζητά το φιλέτο, να του πουν ναι, για να το πάρεις, που είχε δικαίωμα το Υπουργείο να λέει ναι ή όχι, ότι για να πάρεις το φιλέτο θα πάρεις και μία ή δύο άγονες γραμμές.


Απλές, καθημερινές απόψεις ανθρώπων που δεν έχουν γνώση ιδιαίτερη επιστημονική. Σήμερα με ποιο δικαίωμα θα μπορεί κανείς να πει στον εφοπλιστή, αφού όλα δόθηκαν και απελευθερώθηκαν. 


Να πω ακόμα κάτι, μία εμπειρία. Ήμουν δύο φορές μέλος στην Επιτροπή που επισκεφτήκαμε το Υπουργείο Εμπορικής Ναυτιλίας με την προηγούμενη κυβέρνηση. Την μία φορά ήταν ο κύριος Παπουτσής, την δεύτερη ήταν ο κύριος Ανωμερίτης. Οι απαντήσεις που πήραμε από τον κύριο Παπουτσή και δεν προσθέτω ούτε αφαιρώ ούτε μία λέξη, ούτε ένα γράμμα: «Τι ήρθατε να κάνετε σε εμένα; Εγώ δεν έχω πλοία.» Μπορούν να το επιβεβαιώσουν και άλλοι παρευρισκόμενοι εδώ. Στον δε κύριο Ανωμερίτη, μας είπε ότι από τα τρία δις και έγινε αναφορά προηγούμενα εδώ, που δίνονταν για επιδοτήσεις, εμείς τα κάναμε δεκατρία και μισό τόσο. Όταν του είπε ένας Δήμαρχος ότι: «Μα κύριε Υπουργέ, δώσατε δέκα δισεκατομμύρια επιπλέον και αυξήθηκαν τα εισιτήρια τις ίδιες μέρες, μειώθηκαν οι παρεχόμενες υπηρεσίες, γιατί τα δώσατε;» δεν πήραμε ειλικρινά απάντηση. 


Επειδή πιέζει ο χρόνος, για το θέμα που είναι αγκάθι, που πολύ φοβάμαι ότι αν γίνει απόφαση ή και εν μέρει απόφαση του Συνεδρίου, θα αποποιηθούμε δικαιώματος να διεκδικήσουμε αύριο διότι θα γίνει αξιοποίηση από την κυβέρνηση και τους εφοπλιστές. Η υπόθεση της μη απόσυρσης των πλοίων με την συγκεκριμένη ηλικία που προτείνεται από την μελέτη. 


Συγχωρείστε με, αλλά θέλω να ρωτήσω κάτι…

(αλλαγή κασέτας)

Σ. ΣΤΑΜΟΥΛΟΣ: …του πλοίου που δεν μπορεί κανείς να τα προστατέψει. Υπάρχει το κουφάρι του που φθείρεται έτσι και αλλιώς. Μήπως λοιπόν σήμερα θα πρέπει να φοβόμαστε περισσότερο αν οδηγηθούμε στην λογική ότι θα μπορεί το πλοίο να ταξιδεύει εσαεί και εν πάση περιπτώσει να συζητείται και από εμάς που κυρίαρχο αίτημα των νησιωτών είναι να λειτουργήσει αυτή η απαγόρευση; 


Σε σχέση με το ακτινωτό. Δεν λέω ότι πρέπει κανείς να είναι κάθετα αντίθετος, όμως μία επιφύλαξη θέλω να βάλω. Αν λειτουργήσει το σύστημα αυτό, θα υπάρχει προφανώς ένα μεγαλύτερο πλοίο που θα φτάνει λέω εγώ σχηματικά μέχρι την Σύρο και από εκεί με μικρότερα πλοία. Ξέρετε όμως πού μπορεί να οδηγήσει αυτό; Σε πολλές μέρες να περιμένουν κάποιοι γιατί τα μποφόρ δεν λειτουργούν για όλα τα πλοία το ίδιο και πιθανόν να βγουν άνθρωποι με τα μπαγκάζια τους σε κεντρικά λιμάνια να περιμένουν δύο και τρεις μέρες για να ταξιδέψει το μικρότερο. Δεν λέω ότι είναι κάθετα απορριπτέο, αλλά θέλει πάρα πολύ μελέτη γιατί μπορεί να οδηγήσει σε μία αναστάτωση των κοινωνιών. 


Τελειώνω και λέω ότι εάν και εφόσον οδηγηθούμε σε απόφαση, θα πρέπει να είναι πολύ προσεκτικό αυτό που θα αποφασίσουμε διότι άλλη εντολή, τουλάχιστον εγώ από το νησί που έρχομαι έχουμε πάρει εντολή ότι θα πρέπει να απαιτήσουμε και από τούτο εδώ το βήμα και από την κυβέρνηση να δώσει λύση σε αυτά τα προβλήματα γιατί είναι η μόνη αρμόδια και υπεύθυνη να δώσει λύση. 


Ευχαριστώ πολύ.

Ι. ΔΕΚΑΒΑΛΛΑΣ: Ευχαριστώ πολύ. Τον λόγο έχει ο κύριος Κώστας Πάνου, λέκτορας του Πανεπιστημίου Αιγαίου, μέλος της μελετητικής ομάδας.

Κ. ΠΑΝΟΥ: Κύριε Πρόεδρε, κυρίες και κύριοι, βλέπω να δοκιμάζεται η υπομονή όλων αυτών των πολύ εκπαιδευμένων αθλητών του TAE KWON DO και πιστέψτε δεν θα θέλαμε να την εξαντλήσουμε, για αυτό θα είμαι εξαιρετικά σύντομος. 


Γνωρίζουμε όλοι ότι έχουν γίνει πολλές προσπάθειες και υπάρχουν διαφορετικές προσεγγίσεις ως τώρα για την επίλυση αυτού που ονομάζουμε πρόβλημα των μεταφορών ή ακτοπλοϊκών συγκοινωνιών στα νησιά ειδικότερα. 


Όλες αυτές οι προσπάθειες ωστόσο, έχουν δείξει μια εμμονή αν θέλετε, ένα σημαντικό πρόβλημα, το πρόβλημα ότι προσπαθούν δίχως συνολική θεώρηση να λύσουν ένα πρόβλημα το οποίο ούτως ή άλλως δεν δημιουργείται αυτοτελώς στον συγκεκριμένο χώρο ή εσωτερικά του μεταφορικού συστήματος, αλλά είναι ευρύτερο και απαιτεί μια γενικότερη και συνολικότερη θεώρηση. 


Αυτές οι λύσεις ήταν κυρίως αποσπασματικές και η προσπάθεια ήταν να προωθηθούν λύσεις εκ των εν όντων με αποτέλεσμα όποια πλεονεκτήματα και να δημιουργούσαν, η έλλειψη συντονισμένων ενεργειών σε άλλου τομείς ή κλάδους της οικονομίας αλλά και της κοινωνίας γενικότερα, να αναιρεί το όποιο πλεονέκτημα δημιουργούσαν κάποιες ουσιαστικές και πολλές από αυτές και αρκετά επίκαιρες προσεγγίσεις. 


Στην μελέτη μας η πρώτη προσπάθεια ήταν να εντάξουμε τις όποιες προτάσεις ή όποιες λύσεις ή όποιες αρχές θέσαμε ή διαπιστώσαμε ότι πρέπει να ακολουθήσει κανείς στον σχεδιασμό μιας βιώσιμης λύσης, σε ένα ευρύτερο πλαίσιο θεώρησης. Αυτό το πλαίσιο που ξεκινά από το επιτελικό επίπεδο του σχεδιασμού  και του πολιτικού πλαισίου ή στόχευσης αν θέλετε, της Ευρωπαϊκής Ένωσης, στην συνέχεια μεταφέρεται σε εθνικό επίπεδο και προσδιορίζεται μέσω συγκεκριμένων πολιτικών, εργαλείων πολιτικής, δράσεων, παρεμβάσεων, χρηματοδοτήσεων και τα λοιπά, συνεχίζει και επεκτείνεται στο χαμηλότερο επίπεδο της κοινωνίας, τα νησιά. 


Τι είναι αυτό που θέλουν οι νησιώτες; Τι ζητούν και πώς βλέπουν αυτοί την επίλυση ενός τέτοιου προβλήματος; Από το πολύ επιτελικό επίπεδο της γενικότερης πολιτικής ή κοινωνικής ή ευρύτερης στόχευσης σε ευρωπαϊκό επίπεδο, μέχρι το κάτω-κάτω επίπεδο ανάλυσης της κοινωνίας των νησιωτών, διαμορφώσαμε και προσπαθήσαμε να σχηματοποιήσουμε όλες αυτές τις παραμέτρους και να τις εντάξουμε σε κάποια βασικά σενάρια αναφοράς. 


Για να δημιουργήσουμε αυτά τα σενάρια, θεωρήσαμε σκόπιμο ότι θα πρέπει να λάβουμε υπόψη κυρίως δύο βασικούς άξονες. Ο πρώτος άξονας έχει να κάνει με την ανάπτυξη, αν αυτή είναι υψηλή ή χαμηλή και βέβαια το περιεχόμενο του χαμηλού ή υψηλού προσδιορίζεται αναλυτικά στην μελέτη. Μία αίσθηση έδωσε χθες στην ομιλία του ο κύριος Χλωμούδης, το 3,5 ή το 2,5%. Δεν θέλω να μπω στις τεχνικές λεπτομέρειες, ωστόσο για εμάς ο βαθμός ανάπτυξης είναι ένας σημαντικός παράγοντας που δημιουργεί προϋποθέσεις  για συγκεκριμένες λύσεις. Είναι προφανές ότι σε ένα περιβάλλον υψηλής ανάπτυξης, υπάρχει διαθεσιμότητα ή επάρκεια πόρων και κανείς σε ένα τέτοιο πλαίσιο μπορεί να προωθήσει λύσεις υψηλότερου κόστους και βέβαια μεγαλύτερης αποτελεσματικότητας. 


Άλλος βασικός άξονας που προσδιορίζει το περιεχόμενο των σεναρίων και λέμε σενάρια για να το απλοποιήσουμε ενδεχομένως για κάποιους από εσάς, μιλάμε για το εξωτερικό εκείνο περιβάλλον που προσδιορίζει την αναγκαιότητα ή και τον τρόπο σχεδιασμού ενός σωστού και βιώσιμου τρόπου λύσης του μεταφορικού προβλήματος. Ο δεύτερος λοιπόν άξονας, έχει να κάνει με το γενικότερο πλαίσιο ή την γενικότερη πολιτική στόχευση που αυτήν την στιγμή ακολουθείται σε ευρωπαϊκό και εθνικό επίπεδο. 


Συνοψίζοντας τις κύριες εξελίξεις σε ευρωπαϊκό επίπεδο, μπορούμε να θεωρήσουμε ότι αυτήν την στιγμή υπάρχει μία έντονη διαμάχη και αυτό βέβαια δημιουργεί αβεβαιότητα ως προς κάποιες εξελίξεις, μεταξύ δύο βασικών σχολών σκέψης ή προσεγγίσεων θα μπορούσαμε να πούμε. Η μία που θέλει την εμβάθυνση του λεγόμενου κοινωνικού κράτους και όλες τις λογικές συνέπειες που μπορεί να έχει και η άλλη προσέγγιση που ακολουθεί μία πιο φιλελεύθερη διαδρομή και που δίνει σαν κύριο στόχο την αύξηση της ανταγωνιστικότητας της ευρωπαϊκής και κατ’ επέκταση των εθνικών οικονομιών, μέσα σε ένα γενικότερο και παγκοσμιοποιημένο περιβάλλον. 


Συνδυάζοντας τώρα τους δύο αυτούς βασικούς άξονες, προκύπτουν όπως βλέπετε ενδεικτικά στο διάγραμμα, τέσσερα βασικά σενάρια. Το κοινωνικό σενάριο, που είναι ένα σενάριο που χαρακτηρίζεται από συνθήκες υψηλής ανάπτυξης και εμβάθυνσης του κοινωνικού κράτους, το αποκεντρωμένο σενάριο με τα αντίστοιχα χαρακτηριστικά, το συγκεντρωτικό και το διαφαινόμενο. Αυτό το οποίο θεωρούμε πιο πιθανό να συμβεί και μάλλον σημάδια του έχουμε ήδη δει να αναπτύσσονται, είναι το διαφαινόμενο σενάριο για το οποίο και προτείνουμε μία σειρά αναλυτικών μέτρων. 


Τα άλλα σενάρια δεν είναι μάλλον υποθέσεις δικές μας ή μαντική ικανότητα της Επιτροπής ως προς τι θα μπορούσε να γίνει και πότε, αλλά ο λόγος που  διατυπώθηκαν είναι προκειμένου να δώσουμε δέσμες μέτρων και λύσεων σε περίπτωση που ισχύσουν οι προϋποθέσεις που τα χαρακτηρίζουν. Έτσι, για εμάς ένα σενάριο δεν απαντά στο τι θα γίνει το αμέσως επόμενο χρονικό διάστημα, αλλά στο αν θα γίνει έτσι, τότε τι λύση θα πρέπει να προτείνουμε. 


Για να συστηματοποιήσουμε ακόμα την παρουσίαση και να προχωρήσουμε αναλύοντας τα σενάρια αυτά με τρόπο έτσι ώστε να έχουμε την δυνατότητα να προσδιορίσουμε παραμέτρους που θα μας βοηθήσουν στον εντοπισμό και στον σχεδιασμό μιας καλής ή βιώσιμης λύσης, προχωρήσαμε στην περαιτέρω ανάλυσή τους σε τέσσερις βασικές διαστάσεις. Οι διαστάσεις αυτές είναι οι διαστάσεις του εξωτερικού περιβάλλοντος που προσδιορίζουν και επηρεάζουν και το μεταφορικό σύστημα εν γένει. 


Στην χωρική διάσταση, εντοπίσαμε και χρησιμοποιήσαμε δύο βασικούς άξονες. Ο πρώτος άξονας που περιγράφει τα χωρικά πρότυπα ανάπτυξης, είναι ο άξονας ένα που βλέπετε στο διάγραμμα. Ο άξονας δύο που περιγράφει τον βαθμό αποκέντρωσης. Στην θεσμική διάσταση οι δύο άξονες περιγράφουν ή αντιπροσωπεύουν αντίστοιχα τα διάφορα πρότυπα ελέγχου που μπορεί να χρησιμοποιηθούν για τον έλεγχο και την παρακολούθηση μιας αγοράς και ειδικά της μεταφορικής αγοράς. Τα πρότυπα διοίκησης και το ιδιοκτησιακό καθεστώς. Στην οικονομική διάσταση, ο άξονας τιμολόγησης και του οικονομικού συντονισμού, ενώ στην κοινωνική διάσταση ο άξονας κοινωνικής δικαιοσύνης και της ομοιογένειας. 


Ανάλογα με την θέση πάνω σε αυτούς τους άξονες ή παράγοντες μέσα στις διάφορες διαστάσεις του εξωτερικού περιβάλλοντος, προσδιορίζεται και το ουσιαστικό περιεχόμενο του κάθε σεναρίου. Έτσι, για λόγους εποπτείας, θεωρείστε ότι ένα σενάριο που προϋποθέτει ανάπτυξη να συντελείται σε ένα πλήρως ρυθμισμένο περιβάλλον, με έντονη κρατική συμμετοχή, αλλά με την έννοια της επικουρικής παρέμβασης, να λύνει προβλήματα εκεί που δημιουργούνται και που δημιουργούνται γιατί τα συνήθη εμπορικά πρότυπα να μην μπορούν να παρέμβουν. Ένα λοιπόν σενάριο, ένα πλήρες ρυθμισμένο πλαίσιο, είναι αυτό που αντιπροσωπεύεται με ένα σενάριο που καλύπτει τον εξώτατο κύκλο. Όσο πλησιάζουμε προς το κέντρο του ιστού της αράχνης, στην ουσία προσεγγίζουμε ένα μοντέλο που είναι πιο κοντά στην αγορά. 


Με βάση αυτήν την ανάλυση, που είναι η από πάνω προς τα κάτω ανάλυση, δηλαδή από το γενικό εξωτερικό πλαίσιο ως προς την δημιουργία παραμέτρων που επηρεάζουν την ανάπτυξη ή τον σχεδιασμό μιας βιώσιμης λύσης, αλλά και με βάση στοιχεία που προήλθαν από μια πολύ σημαντική κατ’ εμάς και ιδιαίτερα εκτεταμένη έρευνα ερωτηματολογίων που έγιναν με την συνδρομή του Ινστιτούτου Τοπικής Αυτοδιοίκησης στους Δήμους και τις Κοινότητες, μπορέσαμε και καταλήξαμε συγκερνώντας στην ουσία αυτές τις δύο διαφορετικέ προσεγγίσεις, την από πάνω προς τα κάτω και την από κάτω προς τα πάνω, δηλαδή αυτή που δίνει την αίσθηση των τοπικών κοινωνιών ως προς το τι είναι βιώσιμο, τι είναι επιθυμητό και τι είναι αναμενόμενο, συγκερνώντας λοιπόν αυτές τις δύο προσεγγίσεις, καταλήξαμε σε ορισμένες δέσμες μέτρων. 


Τα μέτρα αυτά εντοπίζονται κυρίως σε τρία επίπεδα. Πρώτον, σε πολιτικό επίπεδο. Οι προτάσεις της μελέτης μας είναι να ενισχυθούν όλες εκείνες οι προσπάθειες που αποσκοπούν στην ενίσχυση των πρωτοβουλιών σε ευρωπαϊκό αλλά και σε εθνικό επίπεδο, κυρίως σε ευρωπαϊκό, αφενός για την καθιέρωση της νησιωτκότητας ως έννοια και αφετέρου για την ενίσχυση και δημιουργία εκείνων των lobby όπου θα βοηθήσουν στην καθιέρωση της νησιωτικότητας ως έννοια, αλλά και θα συμβάλλουν στην ενσωμάτωσή της στα βασικά προγράμματα πλαίσια των Διαρθρωτικών Ταμείων.


Αυτό που είναι ιδιαίτερα σημαντικό, είναι να υπάρξει πολιτική μέριμνα αλλά και πρόνοια στα διάφορα ευρωπαϊκά Διαρθρωτικά Ταμεία, έτσι ώστε να υπάρξουν οι πόροι κάποια στιγμή να χρηματοδοτηθούν οι όποιες λύσεις προκύπτουν από κοινωνική αναγκαιότητα και βέβαια έχουν αυτό το κενό βιωσιμότητας και δεν επιτρέπουν την κάλυψή τους από την συνήθη εμπορική πρακτική.


Σε πολιτικό επίπεδο επίσης, η πρότασή μας είναι να αναθεωρηθεί το εθνικό θεσμικό πλαίσιο προς την κατεύθυνση της ενίσχυσης της οργανωμένης διαβούλευσης, καθώς επίσης και να συγκροτηθούν με πρωτοβουλία της Πολιτείας και της ΚΕΔΚΕ όλοι αυτοί οι μόνιμοι μηχανισμοί παροχής συμβουλευτικών υπηρεσιών προς τους ΟΤΑ, προς τους εκπροσώπους της Τοπικής Αυτοδιοίκησης, έτσι ώστε να γνωρίζουν πάντα τις δυνατότητες αλλά και τις υποχρεώσεις που έχουν στο σύγχρονο και συνεχώς δυναμικά εξελισσόμενο πλαίσιο. 


Σε δεύτερο επίπεδο, σε θεσμικό επίπεδο. Οι βασικές μας προτάσεις είναι οι εξής: Πρώτον, προτείνουμε να δημιουργηθεί ένα ενιαίο κέντρο λήψης αποφάσεων. Ο ρόλος του θα είναι ο συντονισμός, ο έλεγχος και η εποπτεία του συνόλου των μεταφορών στα νησιά. Αντιλαμβάνεστε ότι επειδή η σύγχρονη τάση δεν είναι να μιλάμε για πλοίο ή πόσο μάλλον για μέσο, αλλά για μέσα και αν κανείς θέλει να σχεδιάσει σωστά ένα μεταφορικό σύστημα, θα πρέπει να λάβει υπόψη την συμπληρωματικότητα των μεταφορικών μέσων, τα διαφορετικά χαρακτηριστικά τους, αλλά και την δυνατότητα να λειτουργήσουν αρμονικά και συνδυασμένα. 


Χωρίς λοιπόν την εποπτεία ή την ύπαρξη ενός τέτοιου ας το πούμε μητροπολιτικού φορέα που θα έχει αυτόν τον κεντρικό ρόλο, είναι εξαιρετικά δύσκολο, ακόμα και με τις καλύτερες προθέσεις, να προσπαθήσει κανείς και να έχει ένα κεντρικό τέτοιο σχεδιασμό. 


Ο φορέας αυτός λοιπόν, σχεδιάζει, αλλά ο σχεδιασμός προβλέπει κάλυψη κοινωνικών και όχι μόνο επιχειρησιακών ή βιώσιμων ας πούμε έτσι αναγκών. Το κενό λοιπόν που υπάρχει μεταξύ της κοινωνικής σκοπιμότητας και της οικονομικής βιωσιμότητας, ποιος θα το καλύψει; Ο επιχειρηματικός κόσμος και οι ακτοπλοϊκές επιχειρήσεις έχουν προφανώς την στόχευσή τους, την στρατηγική τους και έχουν πάρει τις αποφάσεις τους. Εκ των πραγμάτων υπάρχει ένα κενό και αυτό είναι το μόνο ρεαλιστικό που μπορούμε αυτήν την στιγμή  να ανιχνεύσουμε. Πρέπει αυτό να καλυφθεί. 


Η πρότασή μας είναι να καλυφθεί με μέριμνα του κράτους. Θα πρέπει να δημιουργηθεί κατά την γνώμη μας, ένας κεντρικός  φορέας ή οργανισμός παροχής μιας ελάχιστης εγγυημένης υπηρεσίας δημοσίου συμφέροντος σε όλους τους κατοίκους των νησιωτικών περιοχών ανεξαρτήτως γεωγραφικής θέσης και σε προσιτή τιμή. 


Βεβαίως, σε αυτήν την ελάχιστη εγγυημένη υπηρεσία, η πρότασή μας είναι να κληθούν και να συμμετάσχουν και οι ιδιωτικές επιχειρήσεις, ακτοπλοϊκές επιχειρήσεις, παρέχοντας ακριβώς αυτό που προβλέπει και επιτρέπει και το ευρωπαϊκό πλαίσιο, αυτές με τις μικρές παρεκκλίσεις από βιώσιμες διαδρομές εξυπηρέτησης σε νησιά της «άγονης γραμμής».


Ιδιαίτερα σημαντικό και θεωρώ καινοτόμο για την προσέγγισή μας, είναι η εισαγωγή της έννοιας της ελάχιστης εγγυημένης υπηρεσίας σε προσιτή τιμή που στην ορολογία την ειδική ονομάζεται καθολική υπηρεσία. Η καθολική υπηρεσία είναι μία αρκετά συχνά και διαδεδομένη έννοια σε άλλους τομείς και κλάδους όπως είναι οι τηλεπικοινωνίες ή ταχυδρομεία ενδεχομένως, αλλά στις μεταφορές ελάχιστα έχει συζητηθεί και είναι η πρώτη φορά και θεωρούμε ότι είναι πολύ σημαντικό να εισάγεται η έννοια αυτή για την ακτοπλοϊκή κάλυψη. Επίσης, είναι ιδιαίτερα σημαντικό να λάβει κανείς υπόψη ότι στην σύγχρονη αμφιλεγόμενη εξέλιξη των πραγμάτων σε ευρωπαϊκό επίπεδο όπου γίνεται τόση κουβέντα για το κοινωνικό κράτος και τα λοιπά, η έννοια αυτή αναπόφευκτα συνδέεται με μία από τις δύο προσεγγίσεις. 


Η τρίτη σημαντική πρόταση σε θεσμικό επίπεδο, είναι εκτός από τους φορείς που ενδεχομένως θα καλύψουν τις ανάγκες για μεταφορές στα νησιά, να δημιουργηθούν βέβαια και οι κατάλληλοι μηχανισμοί χρηματοδότησης. Δεν είναι τόσο απλό, είναι όμως εφικτό, γιατί οι μηχανισμοί αυτοί θα πρέπει να καλύπτουν μόνο το καθαρό κόστος παροχής αυτής της δημόσιας υπηρεσίας, γιατί σε κάθε άλλη περίπτωση θα θεωρείται παρέμβαση στην λειτουργία της αγοράς και θα αποτελεί μηχανισμό στρέβλωσης, άρα δεν θα είναι αποδεκτός και από το γενικότερο πλαίσιο.


Οι φορείς αυτοί, ιδιαίτερα ο φορέας σχεδιασμού, είναι ένας φορέας που μπορεί να προέλθει εκχώρηση αρμοδιοτήτων και βέβαια εξαρτάται από την πολιτική βούληση, αλλά και από την πίεση που θα οδηγήσει εκεί προκειμένου να δημιουργηθεί.


Ο φορέας όμως παροχής υπηρεσιών, δεν γνωρίζουμε ή μάλλον δεν μπορούμε να ξέρουμε από τώρα αν θα ήταν καλύτερα να δημιουργηθεί ως ένα Νομικό Πρόσωπο είτε ιδιωτικού είτε δημοσίου δικαίου από το ίδιο με κρατική πρωτοβουλία, είτε θα ήταν σκοπιμότερο ή χρησιμότερο να λειτουργήσει με βάση κάποιο από τα πρότυπα, μεικτά πρότυπα δημοσίου-ιδιωτικού τομέα, τα ΣΔΙΤ και τα λοιπά, είτε με πρωτοβουλία ιδιωτικής χρηματοδότησης, είτε αν θέλετε με κάποιον άλλον τρόπο ή πλαίσιο μιας σειράς αναθέσεων ή παραχωρήσεων. 


Υπάρχει μία σειρά προτάσεων ή αν θέλετε τρόπων που θα μπορούσε κανείς να υλοποιήσει αυτό το όχημα, αλλά στην συγκεκριμένη φάση και λόγω του περιεχομένου, αλλά και το επίπεδο γενίκευσης της μελέτης δεν ήταν μέσα στα πλαίσια αυτής της μελέτης να προσδιορίσει.


Προτείνουμε λοιπόν να εξεταστούν για αυτόν τον οργανισμό παροχής δημόσιας ή καθολικής υπηρεσίας, ποιο είναι το καλύτερο σχήμα του και λέμε να εξεταστούν γιατί ακούγονται πολλά και υπάρχουν διαφορετικές προσεγγίσεις. Άλλοι λένε ΣΔΙΤ, άλλοι λένε αμιγώς δημόσιος τομέας, άλλοι λένε πρωτοβουλία ιδιωτικού τομέα, άλλοι λένε ένα πλαίσιο παραχώρησης και τα λοιπά. 


Εμείς λέμε να εξεταστούν, να αξιολογηθούν με αναλυτικά στοιχεία και δεδομένα. Μόνο τότε μπορεί να γνωρίζουμε τι είναι οικονομικότερο – με την ευρεία έννοια της οικονομίας, προφανώς όχι μόνο την στενή αλλά και την κοινωνική οικονομία – για το σύνολο να γίνει. Εφόσον γίνει αυτό, τότε να υπάρχουν οι προϋποθέσεις το σύστημα να αρχίσει να λειτουργεί ομαλά. 


Χρειαζόμαστε να βοηθήσουμε τις διαδικασίες χρηματοδότησης. Όχι μόνο με την συμβατική χρηματοδότηση από τον κρατικό κορβανά, αφού βέβαια μετακυλύεται φορολογικά ή με κάποιον άλλον τρόπο στον τελικό χρήστη, αλλά να εξετάσουμε και τις δυνατότητες να αντληθούν κεφάλαια από την κεφαλαιαγορά. Οι προτάσεις μας είναι αναλυτικές και καταλήγουν σε συγκεκριμένα εργαλεία σύγχρονα χρηματοοικονομικά που μπορούν να υιοθετηθούν από αυτούς τους φορείς και βέβαια η Τοπική Αυτοδιοίκηση αν θέλει και δεν είναι απαραίτητο, μπορεί να έχει σημαντικό ρόλο και λόγο σε αυτούς τους φορείς, ακόμα και στο λειτουργικό επίπεδο, άρα και στις δυνατότητες άντλησης κεφαλαίων και χρηματοδότησης. 


Να εκσυγχρονιστούν οι διαδικασίες ανάθεσης υποχρεώσεων δημοσίου συμφέροντος. Με άλλα λόγια, ο τρόπος που προκηρύσσονται σήμερα οι άγονες γραμμές, ας το πούμε έτσι ή οι υπηρεσίες δημοσίου συμφέροντος, είναι απαρχαιωμένος. Δεν θα μιλάμε πια για μέσο, για πλοίο με αυτά τα χαρακτηριστικά. Μας ενδιαφέρει να μιλάμε για ποιότητα και χαρακτηριστικά υπηρεσίας και το πλοίο βεβαίως για να τις καλύψει θα πρέπει να είναι ανάλογων προδιαγραφών. Βέβαια, αυτό δίνει μια μεγαλύτερη ευελιξία στην προσφορά καταλαβαίνετε, αλλά και καλύτερο αποτέλεσμα κατά την γνώμη μας. 


Να ληφθούν μέτρα για την αξιοποίηση και αναβάθμιση του στόλου. Πιστεύουμε σαν ομάδα μελέτης, με βάση πολλές συζητήσεις, αλλά και την διεθνή εμπειρία που έχουμε σε έναν μεγάλο βαθμό εξαντλήσει, ότι κριτήριο σημαντικότερο για την αναβάθμιση του στόλου είναι καταρχήν οι προδιαγραφές. Οι προδιαγραφές πρέπει να είναι ουσιαστικές, αλλά όταν ερχόμαστε σε θέματα ασφαλείας αυστηρότατες. Με βάση τις αυστηρές προδιαγραφές, αλλά και την εφαρμογή των προδιαγραφών αυτών, εφαρμογή του νόμου, λειτουργία των διαδικασιών και των οργάνων έτσι ώστε να υπάρχει συχνότερο και απαιτητικότερο πρόγραμμα ελέγχου, τότε μπορούμε να μιλήσουμε για αύξηση ή κατάργηση του ορίου της 35ετίας. Δεν είναι τα 35 χρόνια που κάνουν τα πλοία αξιόπλοα. Είναι να πληρούν τις προδιαγραφές ασφαλείας και αυτό να ελέγχεται συνεχώς. Αν γίνει αυτό, σας πληροφορώ ότι το κόστος συντήρησης για ένα πλοίο που είναι πολύ μεγάλης ηλικίας, είναι πολύ μεγάλο σε σχέση με το να αγοραστεί ένα μικρότερο ή να κατασκευαστεί ένα καινούργιο πλοίο. 


Τέλος, για να κλείσω, υπάρχει μια σειρά μέτρων που αφορά την ενίσχυση του ανταγωνισμού. Δεν είναι και ακούστηκε από πολλούς συνέδρους η άποψη ότι είναι η ελεύθερη αγορά η ο τρόπος λειτουργίας της ελεύθερης αγοράς που οδήγησε στην σημερινή κατάσταση. Η γνώμη μου είναι και τελειώνω με αυτό, ότι δεν είναι η αγορά ή τα χαρακτηριστικά της ή εν γένει τα χαρακτηριστικά του μηχανισμού της αγοράς που δημιουργούν αυτές τις προϋποθέσεις. Είναι η στρεβλή λειτουργία της όπως αυτή συντελείται στην ελληνική πραγματικότητα. 


Πρέπει παράλληλα, έχουμε προτείνει μία σειρά πολλών μέτρων, να ληφθούν σημαντικές πρωτοβουλίες για την ενίσχυση του ανταγωνισμού και την εξυγίανση της αγοράς με τον τρόπο που λειτουργεί. Από εκεί και μετά, ο μηχανισμός της ελεύθερης αγοράς, η επιχειρηματικότητα, οι ακτοπλοϊκές επιχειρήσεις, που ήταν έως τώρα η μόνη λύση στο πρόβλημα της ακτοπλοΐας, αλλά και από την άλλη μεριά η κρατική μέριμνα για την κοινωνική αναγκαιότητα και για το κενό βιωσιμότητας, ο συνδυασμός των δύο μπορεί να οδηγήσει σε βάθος χρόνου σε μία βιώσιμη λύση. 


Σας ευχαριστώ πάρα πολύ.

Ι. ΔΕΚΑΒΑΛΛΑΣ: Ευχαριστούμε πολύ. Τον λόγο έχει ο κύριος Νικόλαος Κανάκης, Πρόεδρος της Κοινότητας Ολύμπου.

Ν. ΚΑΝΑΚΗΣ: Ακούσατε ότι έρχομαι από την Κάρπαθο, το νησί που κατά το γράφημα του πίνακα που έχετε δει έξω κοντεύει να πάει στην Λιβύη λόγω ακριβώς της χρονοαπόστασης που έχουμε για να φτάσουμε από την Κάρπαθο στον Πειραιά με τα σημερινά δεδομένα και με τα πλοία που έχουμε. 


Είχα την τύχη πριν γίνω Πρόεδρος της Κοινότητας την τελευταία τετραετία, ήμουν ναυτικός. Υπηρέτησα στο Λιμενικό, που κάποιοι το κατηγορούν, δούλεψα σε ναυτιλιακή εταιρεία, αλλά πρώτα από όλα είμαι νησιώτης και ζω το πρόβλημα από μικρός και δυστυχώς το πρόβλημα της ακτοπλοΐας, που θα ήθελα να διορθώσω λίγο τον τίτλο, ότι οι μεταφορές είναι προϋπόθεση ζωής και όχι απλώς γραμμή ζωής. Χωρίς μεταφορές τα νησιά μας είναι αναγκασμένα να πεθάνουν. 


Με την ιδιότητα του νησιώτη λοιπόν, θα προσπαθήσω να ξανά μπω στο θέμα μας. Έτυχε το ’91 που γινόταν η συζήτηση για την άρση του καμποτάζ, να είμαι Διευθυντής στο Υπουργείο Ναυτιλίας, στην Διεύθυνση που ήταν αρμόδια για αυτό το θέμα και μπορώ να πω ότι ήμουν ένας από τους μοναδικούς που πίστευα ότι η απελευθέρωση των συγκοινωνιών όπως την λέμε σήμερα, δεν θα έχει επιπτώσεις τουλάχιστον στην εισδοχή ξένων πλοίων στην ελληνική αγορά, γιατί τότε αυτός ήταν ο φόβος. Όλοι φώναζαν, γίνονταν απεργίες από τους ναυτικούς, γιατί θα έρχονταν οι Εγγλέζοι και οι Ολλανδοί να μας πάρουν τις δουλειές και θα μείνουμε εμείς χωρίς δουλειά. Εγώ λοιπόν τότε έλεγα, το σκεπτικό μου είναι: τι ζητώ σαν νησιώτης; Να έχω τακτική επικοινωνία, χειμώνα-καλοκαίρι, προσιτό ναύλο και καλά πλοία. Ποιος θα είναι ο πλοιοκτήτης ή ποιανού θα είναι τα κεφάλαια που θα είναι πίσω από την εταιρεία που θα κάνει αυτήν την εξυπηρέτηση, δεν με ενδιαφέρει, γιατί το καμποτάζ δεν ήταν τίποτα άλλο παρά η απελευθέρωση της επικοινωνίας μεταξύ των λιμένων. Δηλαδή ενώ μέχρι τότε έλεγε ο νόμος ότι μόνο ελληνικά πλοία θα μπορούν να ξεκινούν από τον Πειραιά για να πάνε στην Κάρπαθο ή την Ρόδο, η Ευρωπαϊκή Ένωσης λέγοντας ότι είμαστε πια μια ενιαία αγορά, είπε ότι θα πρέπει και οι Εγγλέζοι να έχουν το ίδιο δικαίωμα με εσάς και επειδή υπήρχε το θέμα της άδειας σκοπιμότητας που έμμεσα πάλι η ελληνική κυβέρνηση ή ο κάθε Υπουργός θα μπορούσε να αποκλείσει κάποιον από την εισδοχή σε αυτές τις γραμμές, ζητήσαμε να αλλάξουμε και το εσωτερικό μας δίκαιο και είπαμε ότι επειδή δεν είμαστε έτοιμοι, δώστε μας κάποιον χρόνο να προσαρμοστούμε. Πήρε 12 χρόνια μέχρι το 2004 για να αλλάξουμε το καθεστώς, το νομικό πλαίσιο, να μπορέσουμε να έχουμε υπηρεσίες καλές, χωρίς να μας ενδιαφέρει ποιος θα τις προσφέρει. Βέβαια, φτάσαμε το 2001, νομοθετήσαμε έναν νόμο υπό το κράτος του ναυαγίου του ΕΞΠΡΕΣ ΣΑΜΙΝΑ, εν θερμώ, όχι με βάση την λογική, αλλά περισσότερο με το θυμικό, είπαμε εντελώς ελεύθερα όλα, μειώσαμε και το όριο ηλικίας από τα 35 στα 30 και λύσαμε το πρόβλημα. 


Δεν ξέρω αν ήμουν ο μοναδικός, αλλά ήμουν ένας από τους λίγους που είπα από τότε ότι ο νόμος θα δημιουργήσει πρόβλημα ύστερα από 5 χρόνια, δεν θα έχουμε πλοία να εξυπηρετούμαστε και δυστυχώς βλέπω ότι προς τα εκεί πάμε και κάτι πρέπει να κάνουμε. Νομίζω ότι το θέμα είναι τόσο σημαντικό που δεν πρέπει να περιμένουμε πολύ για να το ξανά μελετήσουμε και να δούμε πως θα φτάσουμε εκεί που θέλουμε, το οποίο είναι η εξυπηρέτησή μας στα νησιά.


Μπορούμε να πάμε πίσω στο παλιό καθεστώς; Βεβαίως όχι. Μπορούμε να πάμε σε αυτό που λέμε εντελώς ελεύθερη αγορά και όποιος ζήσει έζησε; Όχι, γιατί κάποιοι θα πεθάνουν. Θα πρέπει λοιπόν προκρίνοντας την λύση που προτείνει άλλωστε και η ομάδα εργασίας, να θεωρήσουμε ότι το σύνολο των ακτοπλοϊκών συγκοινωνιών είναι θέμα  δημόσιας υπηρεσίας, γιατί είναι λάθος να λέμε ότι μόνο οι άγονες γραμμές. Για εμένα δεν υπάρχει άγονη γραμμή. Τα μέσα είναι που μας κάνουν να είμαστε άγονη γραμμή, γιατί η Σαντορίνη που είναι ένα από τα πιο ανεπτυγμένα νησιά, το ’73 αν θυμάμαι καλά, το ’72 ήταν άγονη γραμμή η Σαντορίνη. Σήμερα όμως είναι από τα πιο ανεπτυγμένα νησιά της Ελλάδας γιατί μπήκαν πλοία, μπήκαν και αεροπλάνα βέβαια και έδωσαν την προώθηση προς τα επάνω. 


Τι θέλουμε λοιπόν: θέλουμε ένα πλαίσιο νομοθετικό που χωρίς να νοθεύει με άλλους τρόπους την ελευθερία παροχής υπηρεσιών και τον υγιή ανταγωνισμό, θα διασφαλίζει ότι όλα τα νησιά θα έχουν μία ανεκτή από πλευράς συχνότητας και χρονοαπόστασης εξυπηρέτηση, χειμώνα-καλοκαίρι και με προσιτό ναύλο. Ο ναύλος θα μπορεί να διαμορφώνεται ελεύθερα, αλλά μόνο μέσα σε κάποια όρια τόσο προς τα πάνω όσο και προς τα κάτω, για να αποφεύγουμε τον αθέμιτο ανταγωνισμό και να μην γινόμαστε υποκείμενα μονοπωλιακών καταστάσεων. 


Τι έγινε το 2002 επί Ανωμερίτη; Έβγαλαν ένα δίκτυο ακτοπλοϊκών συγκοινωνιών το οποίο είχε 456 γραμμές. Την Κάρπαθο επί παραδείγματι, που είπα εγώ ότι κοντεύουμε να φτάσουμε στην Λιβύη, η Κάρπαθος είχε 16 δρομολόγια. Λέω όποιος το βλέπει θα πει ότι από τα δύο πήγαμε στα 16, χαράς ευαγγέλια. Δυστυχώς μείναμε στα δύο και για αυτό λέω ότι το δίκτυο θα πρέπει να είναι λογικό και προσιτό και εφαρμόσιμο και από εκεί και πέρα αυτό το δίκτυο να είναι υποχρεωτικό πια για το κράτος ότι θα το χρηματοδοτεί σε κάθε περίπτωση, είτε ελεύθερα, είτε με επιδοτήσεις, για να έχουμε αυτό το μίνιμουμ της εξυπηρέτησης. 


Δεν έχουμε πλοία. Για να έχουμε πλοία, θέλουμε επιχειρηματίες να βάλουν λεφτά. Θα πρέπει λοιπόν, να καταργήσουμε κάποια αντικίνητρα που κάνουν την επένδυση μη προσοδοφόρα, όπως είναι οι επιβαρύνσεις υπέρ τρίτων. Έχουμε τον επίναυλο, έχουμε τα δικαιώματα υπέρ ΝΑΤ, έχουμε διάφορα άλλα δικαιώματα. Το κάθε εισιτήριο του επιβάτη επιβαρύνεται περίπου με 29%, επομένως το ένα τρίτο είναι επιβαρύνσεις υπέρ τρίτων. 


Επίσης, αντί να μιλάμε για μακρόπνοες αποφάσεις, μπορούμε να ζητήσουμε από τώρα την μείωση του ΦΠΑ για τις μεταφορές. Να το μηδενίσουμε ή τουλάχιστον να το περιορίσουμε πολύ χαμηλότερα από ότι είναι σήμερα, το 19% που ισχύει για τις μεταφορές. 


Όσον αφορά το θέμα της ηλικίας. Επειδή είναι κάτι που θα μας πονέσει στο τέλος και για να το καταλάβουμε όλοι, υπάρχει το ίδιο πλοίο, της ίδιας ηλικίας, που το ένα κάνει ταξίδια Αίγινα – Μέθανα – Πόρο και το άλλο κάνει την άγονη γραμμή, που δεν σταματά καμία ώρα το εικοσιτετράωρο, το ένα γηράσκει πολύ γρηγορότερα από το άλλο. Για αυτό, το να βάζουμε όριο ηλικία, όπως και στους ανθρώπους, εξαρτάται ειδικά στο πλοίο, από το πόσο μπορεί ο ένας να είναι πιο ευάλωτος στις αρρώστιες από τον άλλον. 


Οι έλεγχοι είναι αυτοί που πρέπει να ενταθούν και σε αυτούς θα επιμείνω, ότι όχι με πινακίδες ότι στα 30 χρόνια φεύγει το πλοίο ή στα 35.


Σας ευχαριστώ.

ΠΡΟΕΔΡΕΙΟ: Ευχαριστούμε και εμείς. Ο κύριος Σταμάτης Τσολακάκης έχει τον λόγο, ο Πρόεδρος ΤΕΔΚ Σάμου.

Σ. ΤΣΟΛΑΚΑΚΗΣ: Κάθε μέρα όλο και περισσότερο συνειδητοποιούμε ότι η νησιωτική Ελλάδα συνεχώς υποβαθμίζεται. Η υποβάθμιση οφείλεται κατά κύριο λόγο στις συγκοινωνίες. Χωρίς συγκοινωνίες είμαστε αποκλεισμένοι από την υπόλοιπη Ελλάδα. Δεν μένουμε σε στεριά όπου μπορούμε να μετακινηθούμε με το αυτοκίνητο από την μία πόλη στην άλλη, με λίγα ευρώ βενζίνης. Ο μόνος τρόπος μετακίνησής μας είναι τα καράβια ή τα αεροπλάνα. Στα νησιά μας, η ζωή και ο τουρισμός είναι πανάκριβα. Γιατί άραγε έχουν καταντήσει είδος πολυτελείας; Δεν είναι δύσκολο να το καταλάβει κανείς. Μία οικογένεια τετραμελής, με ένα αυτοκίνητο, για να μεταφερθεί από την Αθήνα ή την Θεσσαλονίκη για διακοπές στην Σάμο, κοστίζει όσο μία εβδομάδα διακοπών σε πολυτελές ξενοδοχείο της Χαλκιδικής. Σήμερα για να μεταβεί κάποιος από την Σάμο στην έδρα της περιφέρειας που είναι η Μυτιλήνη, πρέπει να πάρει αναγκαστικά τέσσερα αεροπλάνα. Δηλαδή, Σάμο-Αθήνα, Αθήνα – Μυτιλήνη, Μυτιλήνη – Αθήνα, Αθήνα – Σάμο. Το παράξενο και όμως αληθινό, είναι ότι δεν υπάρχει αυθημερόν ανταπόκριση από την Μυτιλήνη Αθήνας – Σάμου και πρέπει να διανυκτερεύσεις δύο μέρες στην Μυτιλήνη υποχρεούμενος να πληρώσει ξενοδοχείο, διατροφή, μετακινήσεις. Σύνολο χρημάτων, περίπου 700 €. Με 700 € πηγαίνεις εκδρομή στην Τυνησία για δέκα μέρες. Τόσα χρήματα απαιτούνται σύμφωνα με τα διαφημιστικά φυλλάδια. Στην Αμερική ή στην Αυστραλία απαιτείται λιγότερος χρόνος από ότι στην Μυτιλήνη. Μήπως εμείς είμαστε η χώρα η μακρινή και δεν το έχουμε καταλάβει;


Απαιτούμε να αναγνωριστεί η ιδιαιτερότητα του νησιωτικού χώρου. Να λάβουν οι ιθύνοντες υπόψη τις πραγματικές οικονομικές και κοινωνικές συνθήκες των νησιών μας. Τα περισσότερα νησιά αντιμετωπίζουν σημαντικά προβλήματα, όπως πληθυσμιακή μείωση λόγω έλλειψης απασχόλησης, υποστελέχωση των υπηρεσιών. Θέλουμε από την Πολιτεία γενναία οικονομικά και φορολογικά κίνητρα για τους νέους επενδυτές και τους κατοίκους των νησιών μας. Διεκδικούμε δρομολόγηση σύγχρονων και ασφαλών πλοίων. Απρόσκοπτη, τακτική, καθημερινή σύνδεση των νησιών, χειμώνα-καλοκαίρι, με την ηπειρωτική Ελλάδα και μεταξύ τους. Μείωση του υψηλού ναύλου μεταφοράς επιβατών, οχημάτων και εμπορευμάτων, χωρίς αυτό το κόστος να μετακυλιστεί μέσω επιδοτήσεων ή άλλων τρόπων στον κρατικό προϋπολογισμό. Στήριξη όλων των κοινωνικά ομάδων, φτηνότερα εισιτήρια στους συνταξιούχους, φοιτητές, πολύτεκνους, ΑΜΕΑ, στρατιώτες και τα λοιπά. Βελτίωση των λιμενικών εγκαταστάσεων των νησιών. Καθημερινή σύνδεση των νησιών από και προς τα κομβικά λιμάνια. Απρόσκοπτη και τακτική σύνδεση των νησιών με τα νησιά του Βορείου και Νοτίου Αιγαίου. 


Κύριοι, σας καλούμε να αναγνωρίσετε την ιδιαιτερότητα του νησιωτικού χώρου, να θεσμοθετήσετε ουσιαστικά κίνητρα για την ύπαρξη των νησιών μας, στηριζόμενοι στα δίκαια αιτήματά μας. Θέλουμε η θάλασσα να μας ενώνει και όχι να μας χωρίζει. 


Θα ήθελα να ευχαριστήσω τον Δήμαρχο Ερμούπολης, κύριο Γιάννη Δεκαβάλλα, για την φιλοξενία του στο όμορφο νησί της Σύρου, αλλά και τους αιρετούς που είχαν την πρωτοβουλία να συνταχθεί μελέτη που αφορά τις συγκοινωνίες. Οι μεταφορές είναι η γραμμή ζωής για τα νησιά μας. Η Τοπική Αυτοδιοίκηση είναι αρωγός αυτής της προσπάθειας και ταυτόχρονα πρωταγωνιστής για βιώσιμη λύση. 


Ευχαριστούμε την ΚΕΔΚΕ, αλλά και όλους τους συντελεστές που συνέβαλλαν στην σύνταξη αυτής της μελέτης, ιδιαίτερα την Επιστημονική Επιτροπή, το Ινστιτούτο Τοπικής Αυτοδιοίκησης, αλλά ιδιαίτερα το Πανεπιστήμιο Αιγαίου το οποίο συμβάλλει θετικά στην ανάπτυξη των τοπικών κοινωνιών στο Αιγαίο και όχι μόνο. 


Επίσης, ευχαριστούμε όλους εσάς που συμμετείχατε σε αυτήν την ημερίδα.

Ι. ΔΕΚΑΒΑΛΛΑΣ: Ο κύριος Αντώνης Χατζηιωάννου από την ΤΕΔΚ Δωδεκανήσου. Δεν υπάρχει άλλος αιρετός του Α΄ Βαθμού που θέλει να κάνει μια μικρή παρέμβαση. Θέλουν ο κύριος Δημήτρης Μπάιλας, Νομάρχης Κυκλάδων και ο κύριος Τάκης Ρήγας, Βουλευτής Κυκλάδων του ΠΑΣΟΚ. 

Α. ΧΑΤΖΗΙΩΑΝΝΟΥ: Ομοιοπαθείς συνάδελφοι, επί ένα τέταρτο του αιώνα που είμαι στην Αυτοδιοίκηση και ως υπηρεσιακός και ως αιρετός, μεταξύ μας έχουμε πειστεί. Αυτό είναι δεδομένο. Οι μελέτες που κάνουμε, καθ’ όλα άξιες και ολοκληρωμένες και με ευφυείς προσεγγίσεις, ποιον δεσμεύουν; Είναι σαν τις αποφάσεις που παίρνουμε Δημήτρη μου, πήρε απόφαση η ΤΕΔΚ, πήρε απόφαση το Νομαρχιακό Συμβούλιο. Ποιους δεσμεύουν; Δεσμεύουν κανέναν οι αποφάσεις μας;


Τα καράβια για εμένα είναι δρόμος, δεν είναι μέσο. Έχω μία διαφορετική προσέγγιση σε αυτό. Το καράβι είναι δρόμος. Δεν ξεκινάει καράβι, δεν έχω δρόμο να πάω στον τόπο μου. Δεν είναι δεν έχω μέσο να πάω στον τόπο μου. 


Κοντολογίς, γιατί ότι και να κάνουμε, όσο καλοπροαίρετα και να πάμε, έχει καταντήσει η ευγένεια, η ευπρέπεια, η αγωγή του νησιώτη, να θεωρείται αδυναμία. Εγώ αγαπητέ Γιάννη, αγαπητέ Μάρκο, δεν πιστεύω πλέον ότι με τις ευγενείς προσεγγίσεις θα λύσουμε ζητήματα. Μόνο με την λογική της σύγκρουσης. Ελάτε να γράψουμε ιστορία, να τους καταθέσουμε μία αγωγή ότι παραβιάζονται τα συνταγματικά μας δικαιώματα και ελάτε να τους τρέχουμε στα ευρωπαϊκά δικαστήρια, μηνύσεις και αγωγές επί μηνύσεων, μήπως ευαισθητοποιηθούν. Είναι δυνατόν να μην υπάρχει εκπρόσωπος της Πολιτείας σε μία συγκέντρωση νησιωτών που φωνάζουν για το πρόβλημά τους, για τα αυτονόητα; Δηλαδή ήταν εδώ ο Γενικός Γραμματέας της Περιφέρειας, του τα λέμε, του τα ξανά λέμε, ο μόνος που έρχεται; Γιατί δεν ήρθε ο Γραμματέας αφού δεν μπόρεσε ο Υπουργός Ναυτιλίας; Δεν ξέρω δηλαδή. Νομίζετε ότι με αυτήν την λογική της ευπρέπειας και της ευγένειας και της εξυπηρετικής επιστημονικής τεκμηρίωσης, με τις νέες αυτές προσεγγίσεις, θα πείσουμε κανέναν; Ειλικρινά το πιστεύετε συνάδελφοι; Θα πείσουμε κανέναν; 


Σύγκρουση συνάδελφοι. Ελάτε να προσφύγουμε σε τέτοια μέσα. Ελάτε να δούμε τι μπορούμε να κάνουμε. Ελάτε να τους εκθέσουμε γιατί εμείς θα είμαστε έκθετοι στο τέλος και στα μάτια των συνδημοτών μας. 


Εγώ αυτό έχω να σας πω. Να είστε καλά.

Ι. ΔΕΚΑΒΑΛΛΑΣ: Ευχαριστούμε Αντώνη. Ο κύριος Δημήτρης Μπάιλας, Νομάρχης Κυκλάδων.

Δ. ΜΠΑΪΛΑΣ: Τελικά νομίζω ότι προσυπογράφω και εγώ την άποψη του Προέδρου της ΤΕΔΚ γιατί μιλάμε σε ώτα μη ακουόντων. Μιλούσαμε, μιλάμε και πιστεύω θα μιλάμε. 


Περίμενα να μιλήσουν όλοι οι συντάκτες  της μελέτης γιατί περίμενα να δω τα συμπεράσματα στα οποία θα καταλήξει. Βεβαίως, πρέπει να πω ότι περίμενα ότι θα άκουγα κάποια πιο προχωρημένα συμπεράσματα, μάλλον πιο αναλυτικά και πιο συγκεκριμένα. 


Από ότι όμως άκουσα, η μελέτη αυτή περιορίστηκε στον σχεδιασμό και όχι στην σχεδίαση και αυτό οφείλω να το σεβαστώ και να το εκτιμήσω, πιστεύοντας όμως ότι πρέπει να υπάρξει και συνέχεια. Θεωρώ ότι αυτήν την στιγμή πρέπει να υπάρχει συνέχεια γιατί έχουμε κάποια δεδομένα. Τα πράγματα μετά από την απελευθέρωση της αγοράς άλλαξαν. Το τοπίο πάει από το κακό στο χειρότερο. Τα περιέγραψα χθες στον χαιρετισμό τον οποίο έκανα. Έχουμε έρθει σε κάποια αδιέξοδα πλέον, πώς θα αντιμετωπίσουμε την συγκεκριμένη κατάσταση. 

Βεβαίως, η μελέτη καθόρισε κάποια γενικά πλαίσια, το μεταφορικό ισοδύναμο, το ενιαίο κέντρο αποφάσεων, την έννοια του Παρατηρητηρίου. Όλα αυτά είναι αποδεκτά και σεβαστά και βεβαίως και την δυνατότητα που ακούστηκε μέσα από τον νέο Κώδικα που κατατέθηκε, για την χρηματοδότηση των ΟΤΑ για υποβοήθηση του έργου των θαλάσσιων συγκοινωνιών, είναι και αυτό πάρα πολύ θετικό. 

Όμως τι πρέπει να γίνει από εκεί και πέρα; Νομίζω ότι πρέπει η μελέτη αυτή να συνεχιστεί. Πρέπει να συγκεκριμενοποιήσουμε την κατάσταση που βρισκόμαστε τώρα. Ένα. Πρέπει να καθορίσουμε με ακρίβεια το μεταφορικό έργο. Δύο. Πρέπει να δούμε αυτό το μεταφορικό έργο με τι πλοία και τι γραμμές απαιτούνται για να εξυπηρετηθεί επαρκώς για τις ανάγκες των νησιωτών. Τρία. Αφού φτάσουμε εκεί, τότε θα πρέπει η μελέτη να αναρωτηθεί και να μπει σε άλλα ερωτήματα. Ποιος μπορεί να ανταποκριθεί σε αυτές τις ανάγκες που διαπιστώσαμε ότι υπάρχουν; Μπορούν οι ιδιώτες ακτοπλόοι; Τους ακούσαμε να λένε ότι υπάρχει πρόβλημα γιατί δεν λειτουργεί όπως θα ήθελαν ελεύθερα η αγορά. 

Σε αυτό λοιπόν το σενάριο που θα πρέπει να το εξετάσουμε, αν μπορούν να ανταποκριθούν οι ιδιώτες ακτοπλόοι, θα πρέπει αν  θέλετε και μιλώντας μαζί τους, γιατί εγώ δεν το κατάλαβα, να μας πουν τι είναι αυτό το οποίο τους κάνει να έχουνε αναστολές στην δημιουργία νέων επενδύσεων και από την μελέτη μέσα να βγει τι πρέπει να κάνει το κράτος, τι πρέπει να κάνουμε εμείς, τι πρέπει να κάνει η Ευρωπαϊκή Ένωση, ώστε να ξεπεραστούν αυτές οι αναστολές αν πάμε σε αυτήν την λύση. Αν δεν πάμε σε αυτήν την λύση και δούμε ότι οι ακτοπλόοι επιζητούν μία συνεργασία με την Τοπική Αυτοδιοίκηση και τους τοπικούς φορείς, τότε πάλι θα πρέπει να δούμε τι δυνατότητες υπάρχουν στην Τοπική Αυτοδιοίκηση και στους τοπικούς φορείς για να εμπλακούν σε ένα τέτοιο παιχνίδι για να μπορέσουν να προχωρήσουν σε νέα επιχειρησιακά επιχειρηματικά σχήματα που να μπορέσουν να λύσουν το πρόβλημα, διότι κατά καιρούς ερχόμαστε εμείς και ρωτάμε: γιατί δεν συμπεριλήφθηκε, προσπαθώντας να δώσουμε και διέξοδο στους ιδιώτες, στον αναπτυξιακό νόμο η δυνατότητα χρηματοδότησης επενδύσεων για κατασκευή νέων πλοίων; Απαντούν τα αρμόδια Υπουργεία: γιατί δεν το επιτρέπει η Ευρωπαϊκή Ένωση. 

Δεν ξέρω αν αυτό είναι στην πραγματικότητα. Αυτό πρέπει να το δει η μελέτη και να μας απαντήσει. Ρωτάμε: γιατί η Νομαρχιακή Αυτοδιοίκηση δεν μπορεί να προχωρήσει σε ένα επιχειρηματικό σχέδιο με κάποιους ιδιώτες και να εξασφαλίσει δύο πλοία για τον Νομό της; Λέει: γιατί η Νομαρχιακή Αυτοδιοίκηση χρηματοδοτείται από εθνικούς πόρους, δηλαδή εκτελεί δημόσιο προϋπολογισμό, άρα εκτελείται για συγκεκριμένο λόγο και αν θα το κάνουμε αυτό, θα είναι με έμμεσο τρόπο, ότι επιδοτούμε τους ιδιώτες, αφού θα έρθουμε μέσω της Αυτοδιοίκησης να χρηματοδοτήσουμε επιχειρήσεις. 

Ρωτάμε: γιατί δεν μπορούμε να διεκδικήσουμε τις επιδοτήσεις που αυτήν την στιγμή καταβάλλει ο επιβάτης και το κράτος από την Ευρωπαϊκή Ένωση; Λένε: αυτά δεν εγκρίνονται. 

Άρα λοιπόν, όλα αυτά τα ερωτήματα θα προκύψουν από την στιγμή που θα εξετάσουμε το δεύτερο σενάριο, να προχωρήσουμε μαζί με τους ιδιώτες, είτε και μόνοι μας σαν Αυτοδιοίκηση, είτε και να δούμε το τελευταίο σενάριο που πρότεινε ο εκπρόσωπος του ΚΚΕ, του κράτους. Ένας οργανισμός του κράτους. Δηλαδή, υπάρχουν τα σενάρια να προχωρήσουν οι ιδιώτες μόνοι τους, να προχωρήσουν σε συνεργασία με την Αυτοδιοίκηση και τους φορείς, να προχωρήσει η Αυτοδιοίκηση μόνη της μαζί με τους φορείς, να προχωρήσει το κράτος μόνο  του. 

Αυτό νομίζω ότι πρέπει να είναι η δεύτερη συνέχεια της μελέτης που συντάχθηκε ώστε να φτάσουμε σε ένα σημείο και να πούμε ότι τελικά από το αδιέξοδο αυτό που έχουμε περιέλθει αυτήν την στιγμή, προκρίνουμε αυτό το σενάριο, το ψηφίζουμε, το παραδεχόμαστε και από εκεί και πέρα προχωράμε και το διεκδικούμε. 

Τώρα, σε ότι αφορά την μελέτη, δύο πράγματα μόνο θα πω και τελειώνω. Εγώ θεωρώ ότι δεν μπορούμε από την μια μεριά να δείχνουμε ότι τα νησιά μας, κάποια νησιά απομακρύνονται από το κέντρο και από την άλλη μεριά η μελέτη να μιλάει για απελευθέρωση της ηλικίας των πλοίων. Δεν μπορούμε γιατί απελευθέρωση της ηλικίας των πλοίων σημαίνει και χαμηλές ταχύτητες, σημαίνει και κάποια ταξίδια τα οποία ποτέ δεν θα τελειώσουν και όπως είπαν και άλλοι ομιλητές, σημαίνει και ανασφάλεια. Όπως επίσης θεωρώ ότι και η ακτινωτή σύνδεση των νησιών, μπορεί εκ πρώτης όψεως να φαίνεται καλό, αλλά προσωπικά, τουλάχιστον εμάς σαν Νομαρχιακό Συμβούλιο μας έχει  απασχολήσει, την απορρίπτουμε καταρχήν διότι θεωρούμε ότι πρώτα πρέπει να εξασφαλιστεί ένας ελάχιστος αριθμός δρομολογίων που θα συνδέουν τα νησιά κατευθείαν με την ηπειρωτική Ελλάδα και στην συνέχεια να έρθει η ακτινωτή αυτή διασύνδεση και να λειτουργήσει επικουρικά. Δεν μπορούν κάποια νησιά να γίνονται δορυφόροι άλλων και εξαρτώμενοι για την ανάπτυξή τους. 

Νομίζω ότι αυτά τα δύο σημεία πρέπει να απαλειφθούν από την μελέτη για να μην δώσουμε και στήριξη σε κάποια στιγμή στο ίδιο το κράτος να έρθει και να πει: μα αφού περιέχονται στην μελέτη που έφτιαξε η ΤΕΔΚ, άρα λοιπόν στην ουσία τα αποδέχεστε, άρα λοιπόν προχωράμε στην απελευθέρωση του ορίου ηλικίας, άρα λοιπόν προχωράμε στην λύση αποκλειστικά με δρομολόγια κορμού και με την ακτινωτή διασύνδεση. 

Αυτά ήθελα να πω και πιστεύω ότι πρέπει να υπάρξει συνέχεια. Δεν πρέπει να σταματήσουμε εδώ. Πρέπει να πάμε κάπου συγκεκριμένα, αυτό να αποφασίσουμε και αυτό να στηρίξουμε. 

Ι. ΔΕΚΑΒΑΛΛΑΣ: Κλείνουμε με μία τελευταία παρέμβαση του κυρίου Παναγιώτη Ρήγα, Βουλευτή Κυκλάδων του ΠΑΣΟΚ. Στην συνέχεια θα διαβαστεί η απόφαση του Συνεδρίου που προτάθηκε από την Επιτροπή που ορίσαμε στην αρχή της σημερινής μέρας. Υπάρχει και μία δεύτερη πρόταση η οποία θα διαβαστεί επίσης. 

Π. ΡΗΓΑΣ: Κύριε Πρόεδρε θα είμαι πάρα πολύ σύντομος. Καταρχήν θεωρώ θετική την συζήτηση η οποία διεξήχθη αυτές τις δυο μέρες, συζητήθηκαν πράγματα τα οποία ίσως με κάποιον άτακτο τρόπο τα συζητούσαμε αρκετό καιρό μεταξύ μας, εισήχθησαν κάποιες έννοιες πιο συστηματοποιημένα και κάποιες καινούργιες εντελώς προτάσεις που ίσως μας κάνουν να αλλάξουμε λίγο τη φιλοσοφία μας και τον τρόπο σκέψης μας. Κρατάω από αυτά την έννοια του μεταφορικού έργου και όχι την έννοια του πλοίου, αυτό είναι μια σημαντική έννοια που εισήχθη μέσα στη συζήτηση. Θα πρέπει δηλαδή να εξετάσουμε το έργο το οποίο χρειάζεται να εξυπηρετηθεί και να αλλάξουμε και φιλοσοφία όσον αφορά τον σχεδιασμό των ακτοπλοϊκών συγκοινωνιών. 


Θα πρέπει επίσης να λάβουμε υπόψη μας δυο-τρεις παραμέτρους που κάνουν το πρόβλημα της ακτοπλοΐας ακόμα πιο σύνθετο. Δηλαδή ειπώθηκε κάτι πάρα πολύ σωστό, ότι όλα τα νησιά δεν είναι ίδια και αυτό είναι αλήθεια, ούτε ο βαθμός της απομόνωσης των νησιών είναι ίδιος. Με βάση λοιπόν αυτό το δεδομένο, αυτή τη παραδοχή θα πρέπει να σκεφτούμε ότι ούτε το έργο που καλείται να εξυπηρετήσει ο στόλος που έχουμε στη διάθεσή μας είναι το ίδιο πάντα. 

Και τι εννοώ με αυτό; Στο νησιώτικο χώρο η ακτοπλοΐα καλείται να εξυπηρετήσει διαφόρων ειδών ανάγκες, οι οποίες ανάγκες αυτές δεν έχουν τα ίδια χαρακτηριστικά, την ανάγκη της μεταφοράς των μόνιμων κατοίκων ή των πολιτών, που βεβαίως θέλουν να μεταφέρονται με μεγαλύτερη συχνότητα, θέλουν να μεταφέρονται με ασφάλεια και θέλουν να μεταφέρονται και με ένα οικονομικό κόστος. 

Αυτό είναι το ένα κοινό, καλείται να αντιμετωπίσει τις ανάγκες της τουριστικής κίνησης. Οι ανάγκες της τουριστικής κίνησης από πλευράς χαρακτηριστικών δεν είναι οι ίδιες πάντα με αυτές που έχουν οι μόνιμοι κάτοικοι. Δηλαδή ένας πολίτης που θέλει να μετακινηθεί για να κάνει τουρισμό χρειάζεται να μετακινηθεί πιο γρήγορα, χρειάζεται να μετακινηθεί με οικονομικότερο τρόπο και αυτός και χρειάζεται να φτάσει στον τόπο προορισμού του με πολύ διαφορετικό τρόπο από ότι ίσως μπορεί να φτάσει ένας πολίτης που μετακινείται πιο συχνά. 

Υπάρχουν ορισμένες κοινωνικές ομάδες που χρειάζεται να μετακινηθούν. Ακούσαμε προηγουμένως τον Δήμαρχο της Σάμου, ο οποίος είπε: θέλω να πάω στη Μυτιλήνη και κάνω τέσσερις μέρες. Αυτός αποτελεί ένα ειδικό κοινό, δηλαδή δεν είναι μεγάλη η κίνηση που υπάρχει σήμερα από τη Σάμο προς τη Μυτιλήνη, μολονότι η Μυτιλήνη είναι έδρα της Περιφέρειας και όσο οι αρμοδιότητες της Αυτοδιοίκησης αυξάνονται λιγοστεύουν οι λόγοι για τους οποίους θα πρέπει να μετακινηθεί κάποιος νησιώτης στην έδρα του Νομού ή της Περιφέρειας. Άρα το κοινό αυτό είναι περιορισμένο, η ανάγκη όμως υπάρχει. 

Δηλαδή μπορεί από την Τζια στη Σύρο, που έχουμε ένα δικό μας παράδειγμα, να μη χρειάζεται να μετακινηθούν παρά μόνο ο Δήμαρχος, ο Έπαρχος και οι δυο μηχανικοί της Νομαρχίας. Όμως παρ’ όλα αυτά απαιτείται να υπάρχει μια σύνδεση. Το ζήτημα είναι να εξεταστεί το κόστος αυτής της σύνδεσης, είναι τέτοιο όπου το συγκεκριμένο δρομολόγιο μπορεί να το πληρώνουμε – γιατί θα έχετε κάνει και μελέτες κόστους – ώστε να αντιστοιχεί το εισιτήριο με ένα εκατομμύριο; Πολλές φορές εγώ βλέπω και τέτοια κόστη.

Δεν θα πρέπει λοιπόν να εξορθολογήσουμε το σύστημα των μεταφορών, να δούμε την λογική των δρομολογίων και από εκεί και πέρα να δούμε και τα ειδικά κοινά που μεταφέρονται; Υπάρχει ένα άλλο κοινό ας πούμε εδώ στις Κυκλάδες, οι αθλητικές ομάδες. Βάζω ζητήματα τα οποία δεν είναι κρίσιμα, όμως είναι κάποιοι παράμετροι που ίσως πρέπει να τις λάβουμε υπόψη μας. Οι αθλητικές ομάδες λοιπόν οι οποίες μετακινούνται συνεχώς μέσα στο Νομό, αυτές δεν μπορεί να αντιμετωπιστούν με έναν κλασικό τρόπο όπως αντιμετωπίζονται κάποια άλλα κοινά που χρειάζεται να μεταφερθούν. 

Υπάρχουν επίσης κάποιες άλλες ομάδες που χρειάζεται να μετακινηθούν και είναι αυτοί που φτάνουν με τσάρτερ στα αεροδρόμια των μεγάλων νησιών και πρέπει να μετακινηθούν στα μικρότερα νησιά. Δεν υπάρχουν πάντοτε οι απαραίτητες ανταποκρίσεις. Αυτά όλα κατά την άποψή μου είναι ειδικοί παράμετροι του προβλήματος, που χρειάζεται ίσως να εξεταστούν και να αντιμετωπιστούν.

Τελειώνω λέγοντας δυο πράγματα. Το ένα: δεν μπορεί σήμερα με την διάσταση που έχει πάρει το πρόβλημα της ακτοπλοΐας να θεωρούμε ότι ο διάλογος ανάμεσα στους επιχειρηματίες, στην Αυτοδιοίκηση, στους τοπικούς φορείς και τη Πολιτεία δεν πρέπει να είναι διαρκής, συνεχής. Η διαβούλευση σε αυτό τον τομέα πρέπει να είναι διαρκής και συνεχής και να μην είναι με την λογική της αντιπαράθεσης ή της σύγκρουσης, αλλά να είναι με τη λογική της κατανόησης ότι ο καθένας έχοντας σαν στόχο την βελτίωση της θέσης του έχει την υποχρέωση να συμμετέχει σε αυτό τον διάλογο με συγκεκριμένες προτάσεις. 

Το καθήκον της Πολιτείας είναι συγκεκριμένο, με την απελευθέρωση των ακτοπλοϊκών συγκοινωνιών η Πολιτεία αναλαμβάνει, υποχρεούται να καλύψει μέσω του κρατικού προϋπολογισμού το κόστος της δαπάνης του μεταφορικού έργου που χρειάζεται να εξυπηρετήσει τον νησιώτικο χώρο. Αυτό δεν πιστεύω ότι είναι διαπραγματεύσιμο, δεν μπορεί να είναι διαπραγματεύσιμο, η ευθύνη της Πολιτείας είναι συγκεκριμένη. 

Από εκεί και πέρα βλέπω να χρειάζεται να αναβαθμιστεί η θέση των φορέων των νησιών που αντιπροσωπεύουν τις παραγωγικές τάξεις. Δηλαδή εδώ θα πρέπει τα Επιμελητήρια να παίξουν ουσιαστικό ρόλο, θα πρέπει τα Επιμελητήρια να συνειδητοποιήσουν ότι αποτελούν εκπροσώπους ουσιαστικούς των παραγωγικών δυνάμεων του νησιώτικου χώρου και δεύτερον η Αυτοδιοίκηση. Βλέπω λοιπόν τρεις φορείς που πρέπει να συνεργάζονται μεταξύ τους, πρέπει να αναβαθμιστεί ο ρόλος αυτών των κοινωνικών εταίρων και με τη Πολιτεία στον ρόλο του συντονιστή και επίσης του επιτελικού σχεδιαστή να προσπαθήσουμε να βρούμε κάποιες λύσεις που θα αντιμετωπίσουν με τον καλύτερο δυνατό τρόπο το ακτοπλοϊκό πρόβλημα. 

Ήταν πολύ σκόρπιες οι θέσεις μου, δεν έχω καμία δυνατότητα αυτή τη στιγμή να κάνω μια συνολική αποτίμηση της μελέτης, θεωρώ ότι ήταν πάρα πολύ χρήσιμη και ουσιαστική. Με τη πρόταση αυτή που διατυπώθηκε, ότι πρέπει να είναι μια μελέτη σε διαρκή εξέλιξη και βελτίωση, να είναι μια ανοιχτή μελέτη η οποία θα αποτελεί τη βάση μιας διαρκούς διαβούλευσης, πιστεύω ότι έγινε μια πολύ καλή δουλειά που θα μας χρησιμεύσει ειδικότερα στον πολυνησιακό Νομό των Κυκλάδων για τα επόμενα βήματά μας.

Ευχαριστώ. 

Ι. ΔΕΚΑΒΑΛΛΑΣ: Ευχαριστούμε τον κύριο Ρήγα. Παρακαλώ τη προσοχή σας, θα διαβαστεί η προτεινόμενη ως απόφαση του Συνεδρίου: 

Το Συνέδριο που διοργάνωσαν στη Σύρο στις 14-15 Απριλίου 2006 η ΚΕΔΚΕ, η Τοπική Ένωση Δήμων και Κοινοτήτων Νομού Κυκλάδων και ο Δήμος Ερμούπολης με την επιστημονική υποστήριξη του Ινστιτούτου Τοπικής Αυτοδιοίκησης, μετά τη παρουσίαση της μελέτης «Οι μεταφορές στο νησιωτικό χώρο και ο ρόλος της Τοπικής Αυτοδιοίκησης» από την αρμόδια επιστημονική Επιτροπή του Ινστιτούτου Τοπικής Αυτοδιοίκησης, η οποία απαρτίζεται από μέλη της επιστημονικής κοινότητας των Πανεπιστημίων Πειραιώς και Αιγαίου και μετά τις παρατηρήσεις και παρεμβάσεις των Συνέδρων αποφασίζει ότι: εξουσιοδοτεί τη ΚΕΔΚΕ και τον Σύνδεσμο Ελληνικών Νησιών…

Σύνδεσμος Συμβούλων Νησιωτικών Δήμων και Κοινοτήτων Ελλάδας είναι ο κανονικός τίτλος, γιατί Σύνδεσμος θα γίνουμε μετά τη ψήφιση του καινούργιου Κώδικα. Συνεχίζω λοιπόν το ψήφισμα: 
…να προωθήσουν άμεσα τη μελέτη με βάση τις παραδοχές του Συνεδρίου προς τους αρμόδιους εθνικούς και κοινοτικούς φορείς και τους αρμόδιους κοινωνικούς φορείς, ενημερώνοντας παράλληλα τους εκπροσώπους της Νησιωτικής Αυτοδιοίκησης για τα αποτελέσματα αυτών των ενεργειών. Το Συνέδριο επισημαίνει ότι βασικές αρχές για την αντιμετώπιση του προβλήματος των μεταφορών στο νησιωτικό χώρο πρέπει να είναι: 

Πρώτον, οι μεταφορές στο νησιωτικό χώρο αφορούν όλα τα μέσα μεταφοράς και επομένως πρέπει να ληφθούν μέτρα για την ανάπτυξη ενός ολοκληρωμένου συστήματος μεταφορών με τον συντονισμό και διαφορετικών μέσων, πλοίων, αεροπλάνων, υδροπλάνων, ελικοπτέρων. Σε αυτό το πλαίσιο το Συνέδριο απαιτεί να συνεχιστεί το μεταφορικό έργο το οποίο προσφέρει η ΟΛΥΜΠΙΑΚΗ στα νησιά με τη συνέχιση της λειτουργίας της ως εθνικού αερομεταφορέα. 

Δεύτερον, οι μεταφορές στο νησιωτικό χώρο πρέπει να διασφαλίζουν την απευθείας σύνδεση των νησιών τόσο με τα μεγάλα αστικά κέντρα, Πειραιά, Θεσσαλονίκη, Πάτρα, Βόλο, Κρήτη, όσο και μεταξύ τους. Η σύνδεση αυτή δεν πρέπει να εγκλωβιστεί στη λογική της διάκρισης των νησιών σε κομβικά και μη. 

Τρίτον, η Πολιτεία έχει την υποχρέωση να διασφαλίζει συνδέσεις με επαρκή συχνότητα, ασφάλεια, αξιοπιστία και ανοιχτό αντίτιμο σε όλους τους πολίτες της χώρας, επομένως και στους κατοίκους των νησιών. Η πρόσβαση των πολιτών στις Υπηρεσίες μεταφορών αποτελεί δημόσιο αγαθό και δικαίωμα, που δεν μπορεί να υπακούει αποκλειστικά στη λογική ανάλυσης κόστους ωφέλειας. 

Τέταρτον, οι μεταφορές αποτελούν για τα νησιά επιταχυντή οικονομικής ανάπτυξης με κρίσιμες συνέπειες για την απασχόληση και την άρση του αποκλεισμού, καθώς η εξασφάλιση επαρκών και ποιοτικών μεταφορικών υπηρεσιών στα νησιά είναι ζωτικής σημασίας για την οικονομική και κοινωνική ανάπτυξη των νησιών.

Πέμπτον, οι μεταφορές στα νησιά αποτελούν υπηρεσία γενικού οικονομικού ενδιαφέροντος, δεδομένου ότι διασφαλίζουν τη κοινωνική, οικονομική, πολιτιστική, αλλά και γεωγραφική συνοχή του εθνικού χώρου. Σε αυτή τη βάση πρέπει να δομηθεί η σχέση με την Πολιτεία, αλλά και με την Ευρωπαϊκή Ένωση με την εξασφάλιση καθολικής υπηρεσίας, δηλαδή μιας ελάχιστης εγγυημένης υπηρεσίας δημοσίου συμφέροντος που θα παρέχεται σε κάθε χρήστη ανεξάρτητα από τη γεωγραφική του θέση και σε προσιτή τιμή. 

Έκτον, η έννοια του δημόσιου αγαθού περιλαμβάνει την αρχή της οικονομικά προσιτής μεταφορικής υπηρεσίας για το σύνολο του νησιωτικού πληθυσμού, όμως αυτή σήμερα δεν διασφαλίζεται ούτε στις βιώσιμες, ούτε στις επιδοτούμενες γραμμές. Απαιτείται συνεπώς να προσδιοριστεί, να παρακολουθείται και να ελέγχεται συστηματικά.

Έβδομον, για λόγους ισότητας των πολιτών, για την κάλυψη αντίστοιχης απόστασης από το κέντρο οι προσφερόμενες υπηρεσίες θαλάσσιων μεταφορών πρέπει να συγκλίνουν με τις υπηρεσίες των χερσαίων μεταφορών όσον αφορά στην οικονομική επιβάρυνση του χρήστη, στη χρονική διάρκεια του ταξιδιού και στη προσφερόμενη ποιότητα σε ένα πλαίσιο θεώρησης όπου ο νησιώτικος χώρος αποτελεί προέκταση του χερσαίου χώρου και όπου η χρέωση για τη μεταφορά ανάμεσα σε ίσες αποστάσεις πρέπει να είναι δίκαιη. 

Με στόχο την ενίσχυση της ενδοπεριφερειακής συνοχής το Συνέδριο επισημαίνει πως για την ανάπτυξη ενός ολοκληρωμένου συστήματος νησιωτικών μεταφορών απαιτείται οργάνωση ενός ενιαίου κέντρου λήψης αποφάσεων, με ισχυρή συμμετοχή της Τοπικής Αυτοδιοίκησης, με αποκλειστική αρμοδιότητα να οργανώνει, σχεδιάζει, προγραμματίζει, συντονίζει, εποπτεύει και ελέγχει τη διεξαγωγή του συγκοινωνιακού έργου όλων των μέσων μαζικής μεταφοράς, θαλάσσιων και αεροπορικών στο νησιωτικό χώρο. 

Σύσταση με πρωτοβουλία του Δημοσίου ενός εξειδικευμένου Οργανισμού παροχής ακτοπλοϊκών υπηρεσιών στις άγονες γραμμές, που θα χειρίζεται δημόσιους πόρους και μέσα με στόχο την υλοποίηση του σχεδιασμού του κεντρικού φορέα. Δημιουργία ενός παρατηρητηρίου που θα καταγράφει συστηματικά τα δεδομένα που σχετίζονται με το σύστημα μεταφορών, τις προσφερόμενες υπηρεσίες, τις ελλείψεις που παρατηρούνται και θα έχει γενικά την ευθύνη παρακολούθησης και αξιολόγησης των συνθηκών που επικρατούν στην αγορά των νησιωτικών μεταφορών και την προώθηση διορθωτικών δράσεων.

Διεκδίκηση από την Ευρωπαϊκή Ένωση της κάλυψης ενός μέρους του κόστους της επιδότησης των άγονων γραμμών, αλλά και της κατασκευής χτισίματος πλοίων με προτεραιότητα στα ελληνικά ναυπηγεία, καθώς η χώρα μας είναι η μοναδική στην Ευρώπη με τόσα πολλά νησιά που πρέπει να εξυπηρετηθούν με καθεστώς δημόσιας Υπηρεσίας. Να προβλεφθούν ειδικά προγράμματα για νησιωτικές περιοχές στα πλαίσια της επικείμενης αναθεώρησης των κανονισμών των διαρθρωτικών ταμείων για την περίοδο 2007-2013 και να αξιοποιηθούν υπερεθνικοί μηχανισμοί χρηματοδότησης και εγγυοδοσίας όπως το Ταμείο Συνοχής και η Ευρωπαϊκή Τράπεζα.

Το Συνέδριο χαιρετίζει τη πρόβλεψη του νέου Δημοτικού και Κοινοτικού Κώδικα για τη δυνατότητα χρηματοδότησης της Τοπικής Αυτοδιοίκησης για τη προσφορά θαλάσσιου μεταφορικού έργου, που δικαιώνει και αποκαθιστά τον Δήμαρχο και το Δημοτικό Συμβούλιο Τήλου για την πρωτοβουλία ζωής που πήραν για να επενδύσουν σε μεταφορικό μέσο CATAMARAN και να πετύχουν τη συγκοινωνιακή σύνδεση του νησιού τους. 

Παράλληλα το Συνέδριο εκφράζει για μια ακόμη φορά τη συμπαράστασή του στη Δημοτική Αρχή Τήλου και ζητά με νομοθετική ρύθμιση την άμεση εξάλειψη κάθε καταλογισμού και ποινής. Το Συνέδριο χαιρετίζει τη ρητή αναφορά του νέου Δημοτικού και Κοινοτικού Κώδικα, που δικαιώνει τους αγώνες της Νησιωτικής Αυτοδιοίκησης στην εκμετάλλευση των χερσαίων ζωνών των λιμανιών, τη συντήρηση και τη κατασκευή των λιμενικών έργων ως αποκλειστική αρμοδιότητα των ΟΤΑ. Το Συνέδριο απαιτεί την άμεση έκδοση των προβλεπόμενων από τον νόμο Προεδρικών Διαταγμάτων για τη σύσταση και λειτουργία των Δημοτικών Λιμενικών Ταμείων σε όσους ΟΤΑ αυτό δεν έχει γίνει μέχρι σήμερα και ζητά την άμεση απεξάρτηση από τον σφιχτό εναγκαλισμό του ΥΕΝ και του ΓΕΝ. 

Παράλληλα η Τοπική Αυτοδιοίκηση της νησιωτικής Ελλάδας δέχεται τον διάλογο για τη βελτίωση και λειτουργία των Λιμενικών Ταμείων, χωρίς να εκχωρεί κανένα από τα σημερινά κεκτημένα που αναφέρονται στη σύσταση και λειτουργία των Δημοτικών Λιμενικών Ταμείων.

Το Συνέδριο εκφράζει τη συμπαράστασή του στα δίκαια αιτήματα των ναυτεργατών και θεωρεί ως μη θεμιτό το μέσο της πολιτικής επιστράτευσης. 

Το Συνέδριο αποδέχεται τη πρόταση της ΤΕΔΚ Χίου για τη διοργάνωση εντός του Ιουνίου μιας νέας συνάντησης σε συνεργασία με τη ΚΕΔΚΕ και την ΕΝΑΕ, των νησιωτικών εργατικών κέντρων και των νησιωτικών Επιμελητηρίων για να αξιολογηθούν τα αποτελέσματα των ενεργειών του σημερινού Συνεδρίου και να αποφασιστούν οι περαιτέρω ενέργειες προώθησης των αιτημάτων των νησιωτών.
Υπάρχει ένα σχέδιο ψηφίσματος επίσης που το έχει καταθέσει η Ενωτική Αγωνιστική Συνεργασία και υπογράφεται από τον κύριο Σταμόπουλο Δήμαρχο Ευδήλου, τον κύριο Τέσκο Δήμαρχο Αγίου Κηρύκου, τον κύριο Λαρδά Αντιδήμαρχο Αγίου Κηρύκου, τον συνάδελφο Λευτέρη Φλιτζάνη Δήμαρχο Ραφών και τον κύριο Καρατζιτζή Γραμματέας ΤΕΔΚ Λέσβου. Αυτό λέει το εξής: 

Κυρίες και κύριοι συνάδελφοι, 

Πιστεύοντας ότι ο ρόλος των μεταφορών στη νησιωτική Ελλάδα είναι απόλυτα καθοριστικός παράγοντας της συνέχειας της ύπαρξης ανθρώπινης ζωής στα νησιά μας καταρχήν και παραπέρα την διασφάλιση της ανάπτυξης σε αυτά, έχοντας υπόψη μας τα σοβαρά προβλήματα που υπήρχαν και εξακολουθούν πιεστικά να υπάρχουν στον τομέα των μεταφορών στη νησιωτική Ελλάδα, καθώς και την μαζικά αγωνιστική διεκδίκησή του που αναπτύχθηκε στα νησιά μας τα τελευταία χρόνια, καλούμε το σημερινό μας Συνέδριο και τη ΚΕΔΚΕ να διεκδικήσουμε από την ελληνική κυβέρνηση τα ακόλουθα: 

Πρώτον, αερομεταφορές: διασφάλιση του εθνικού μας αερομεταφορέα μέσα από ένα σχήμα του οποίου την ευθύνη θα έχει κατά 100% το ελληνικό Δημόσιο, να απαιτήσουμε από την ελληνική κυβέρνηση να διαθέσει σήμερα εκείνα τα κεφάλαια που αύριο θα αναγκαστεί να δώσει με τη μορφή επιδότησης στο όποιο ιδιωτικό εταιρικό σχήμα προκύψει. 

Δεύτερον, ακτοπλοϊκές συγκοινωνίες: πρώτον, δημιουργία ενιαίου φορέα με αποκλειστικά δημόσιο χαρακτήρα, που θα έχει την ευθύνη για τον σχεδιασμό και την εκτέλεση των ακτοπλοϊκών μεταφορών σε ολόκληρη τη νησιωτική χώρα, σε συνδυασμό με την ανάπτυξη της ναυπηγικής βιομηχανίας. Δεύτερον, εφαρμογή μιας άλλης διαφορετικής πολιτικής στο χώρο της ακτοπλοΐας, που θα λειτουργεί στη λογική που αντιλαμβάνεται τις μεταφορές ως κοινωνικό αγαθό, που οφείλει η Πολιτεία να το βλέπει έτσι και θα προβλέπει άμεση μείωση των ναύλων κατά 50%, την επαναφορά των εκπτώσεων των ευπαθών ομάδων, τη προστασία των εργασιακών σχέσεων των ναυτεργατών, την κατοχύρωση της ασφάλειας των πλόων μέσα από ουσιαστικούς ελεγκτικούς μηχανισμούς, τη βελτίωση των λιμενικών υποδομών με ευθύνη της Πολιτείας. 

Τρίτον: πρώτον, πρέπει επίσης να ταχθούμε ανεπιφύλακτα κατά της επιστράτευσης των ναυτεργατών, της κατάργησής του ως μέτρο καταστολής, δεύτερον κατά της κατάργησης του ορίου ηλικίας των πλοίων, τρίτον κατά της καθιέρωσης ακτινωτού συστήματος ακτοπλοϊκών συνδέσεων.
Επαναλαμβάνω ότι αυτό το κείμενο το κατέθεσε η Ενωτική Αγωνιστική Συνεργασία και οι προαναφερθέντες συνάδελφοι τους οποίους ανήγγειλα πριν. 

Επειδή μπαίνει θέμα - και ειπώθηκε κάποια στιγμή - διαδικαστικό για το αν είμαστε Σώμα κανονικό που μπορεί να λάβει απόφαση, η άποψή μου είναι ότι δεν είμαστε Συνέδριο κανονικό, δεν είμαστε ένα Σώμα που μπορεί να πάρει αποφάσεις. Ωστόσο δεν μπορεί να κάναμε όλοι αυτό τον κόπο από την κάθε γωνιά της Ελλάδας και από τα πιο απομακρυσμένα νησάκια να έρθουμε εδώ σήμερα για να συζητήσουμε το ακτοπλοϊκό πρόβλημα και το πρόβλημα των μεταφορών γενικότερα και να φύγουμε από εδώ χωρίς να έχουμε πάρει την οποιαδήποτε απόφαση. 

Η πρόταση την οποία κατεβάζω είναι όλοι οι αιρετοί του Α΄ και Β΄ βαθμού που είναι παρόντες αυτή τη στιγμή στην αίθουσα να περάσουν μπροστά και μέσα από αυτή τη διαδικασία όλοι οι συμμετέχοντες αιρετοί της Α΄θμιας Αυτοδιοίκησης και της Νομαρχιακής Αυτοδιοίκησης όλων των Νομών της Ελλάδας, των νησιωτικών Νομών που είναι παρόντες σε αυτή εδώ τη συγκέντρωση, να έρθουν μπροστά για να πάρουμε τις τελικές αποφάσεις. 

Μ. ΣΠΥΡΟΥ: (εκτός μικροφώνου) 
Ι. ΔΕΚΑΒΑΛΛΑΣ: Εντάξει, να μπει στο τέλος του ψηφίσματος προτείνει ο Δήμαρχος Λειψών αυτό που πρότεινε ο Αντώνης Χατζηϊωάννου εκ μέρους της ΤΕΔΚ Δωδεκανήσου, ότι υπάρχει από τη πλευρά της Νησιωτικής Αυτοδιοίκησης η δήλωση ότι θα κοιτάξουμε αν δεν ικανοποιήσει τα αιτήματά μας η Πολιτεία όσον αφορά στο ότι κυρίαρχα οι μεταφορές αποτελούν ένα δημόσιο αγαθό, να προσφύγουμε ακόμη και στα αρμόδια Όργανα της Ευρωπαϊκής Ένωσης, αλλά και στα ελληνικά δικαστήρια. 


Κύριοι συνάδελφοι ποιοι ψηφίζουν τη πρόταση για την απόφαση του Συνεδρίου που συνέταξε η Επιτροπή κατάρτισης της απόφασης του Συνεδρίου, που ορίστηκε αυτή η Επιτροπή σήμερα το πρωί; 

ΣΥΝΕΔΡΟΙ: (εκτός μικροφώνου) 
Ι. ΔΕΚΑΒΑΛΛΑΣ: Εντάξει, ο Νομάρχης Κυκλάδων ψηφίζει με τη παρατήρηση ότι η Νομαρχιακή Αυτοδιοίκηση Κυκλάδων διαφωνεί για το εδάφιο εκείνο της απόφασης που αναφέρεται στα Δημοτικά Λιμενικά Ταμεία. 

Ποιοι ψηφίζουν τη πρόταση που κατέθεσε η Ενωτική Αγωνιστική Συνεργασία ΤΕΔΚ Νομού Σάμου, από εκπροσώπους της Λέσβου και λοιπά;

ΛΑΡΔΑΣ: Μπορώ και να το αιτιολογήσω; 

Ι. ΔΕΚΑΒΑΛΛΑΣ: Σύντομα όμως, ορίστε. 

ΛΑΡΔΑΣ: Βεβαίως. Κύριοι συνάδελφοι, καταρχήν έχουμε μια διαφωνία ως προς την ψήφιση και από τους αιρετούς του Β΄ βαθμού, δεδομένου ότι το Συνέδριο ακολούθησε μια συγκεκριμένη διαδικασία. Εν πάση περιπτώσει, η αρχή της πλειοψηφίας είναι δεδομένη.


Σε ότι αφορά τη διαδικασία μπήκε ζήτημα για το ποιο Σώμα τέλος πάντων θα πάρει την απόφαση, δεδομένου ότι είναι καθοριστική η απόφαση του πώς θα περπατήσει παραπέρα. Έχω την αίσθηση ότι θα έπρεπε να λειτουργήσει συμβουλευτικά και η όποια απόφαση να λαμβανόταν στο Διοικητικό Συμβούλιο της ΚΕΔΚΕ. Εν πάση περιπτώσει τοποθετηθήκαμε.


Υπάρχει σαφώς, αγαπητοί συνάδελφοι, μια διαφορετική προσέγγιση ανάμεσα στις δύο προτάσεις, τόσο αυτή που κατέθεσε η Επιτροπή των προτάσεων, όσο και αυτή που κατατέθηκε από κοινού από την Αγωνιστική Συνεργασία της ΤΕΔΚ Σάμου και από τη Διαδημοτική Αγωνιστική Συνεργασία του Νομού Λέσβου. Οι βασικές διαχωριστικές γραμμές είναι ότι δεν αποδεχόμαστε την φιλοσοφία της μελέτης στο σύνολό της, διότι εκτιμούμε ότι δεν μπορεί ένα κοινωνικό αγαθό να υπόκειται στους κανόνες της αγοράς, δεν συμφωνούμε με την εμπλοκή της Τοπικής Αυτοδιοίκησης στην επιχειρηματική δράση στον τομέα των μεταφορών. 

Πιστεύουμε ότι τα κοινωνικά αγαθά είναι ευθύνη του κράτους και να τα διασφαλίζει και να τα παρέχει και ο τομέας των συγκοινωνιών, ειδικότερα δε των ακτοπλοϊών είναι ένας τομέας που παρέχει όπως αποδεικνύεται από τα οικονομικά στοιχεία των ναυτιλιακών εταιρειών, τουλάχιστον των μεγαλύτερων, ένα σοβαρό τομέα κερδοφορίας και κατ’ επέκταση η εμπλοκή του κράτους στην οργάνωση και στη παροχή αυτού του κοινωνικού αγαθού δεν έχει οικονομικές σοβαρές επιπτώσεις. 

Σε ότι αφορά με τη πρόταση του συνάδελφου από την ΤΕΔΚ Δωδεκανήσου προφανώς πιστεύω ότι χρειάζεται να κινηθούμε σε συγκρουσιακή κατεύθυνση με τη συγκεκριμένη πολιτική, να αξιολογηθεί ενδεχομένως και η νομική εμπλοκή των ευρωπαϊκών δικαστηρίων χωρίς να έχουν σημαντικές. Εγώ προσωπικά δεν πιστεύω ότι θα καθορίσει αυτό την απόφαση, αλλά η συγκεκριμένη συγκρουσιακή κατεύθυνση θα πρέπει να συνεπικουρείται με αυτά που καταθέσαμε σε κοινή πλεύση με τους νησιώτες και με τους ναυτεργάτες.

Ευχαριστώ.

Ι. ΔΕΚΑΒΑΛΛΑΣ: Και εμείς ευχαριστούμε συνάδελφε. Για τυπικούς λόγους, τη δεύτερη πρόταση ποιοι τη ψηφίζουν; Εκτός από τον κύριο Λαρδά…

ΣΥΝΕΔΡΟΣ: Θα μου επιτρέψετε μισό λεπτό μόνο; Για μένα το πιο επικίνδυνο που δεν αναφέρθηκε από τον συνάδελφο Λαρδά είναι ότι αυτούσια με τη παραδοχή όπως λέει του Συνεδρίου ότι γίνεται αποδεκτή και η πρόταση για τη συνέχιση των πλοίων που είναι πάνω από 30 χρόνια. Αυτό το θεωρώ σημαντικό και καθοριστικό ακόμα και για την αξιοπρέπεια της Αυτοδιοίκησης. Άρα λοιπόν κάθετα διαφωνούμε με τη λογική ότι μέσα εμπεριέχεται και παραμένει ως έχει ότι η Αυτοδιοίκηση προτείνει αυτό το πράγμα. 

Ι. ΔΕΚΑΒΑΛΛΑΣ: Κύριοι συνάδελφοι, ήταν ένα ιστορικό Συνέδριο, για πρώτη φορά η ΚΕΔΚΕ χρηματοδότησε και στήριξε ένα Συνέδριο της Τοπικής Αυτοδιοίκησης των νησιών…

ΣΥΝΕΔΡΟΣ: (εκτός μικροφώνου) 
Ι. ΔΕΚΑΒΑΛΛΑΣ: Δεν το βάλαμε μέσα για την ηλικία. Δεν έχει μπει μέσα η ηλικία των πλοίων, έχει αποσυρθεί. Θα γραφτεί μέσα ότι υπάρχει διαφωνία να αποσυρθεί. Δεν έχει μπει στην απόφαση το σημείο αυτό της μελέτης, αλλά θα γραφτεί κιόλας. 

Η μελέτη, κύριοι συνάδελφοι, έδωσε τις βάσεις και τις κατευθύνσεις για διεκδίκηση συγκεκριμένων μέτρων πολιτικής για τις μεταφορές, για να υλοποιηθούν όμως αυτά χρειάζεται θεσμική διευκόλυνση των διαφόρων δικτύων των νησιών και του Συμβουλίου Νησιωτικών Δήμων και Κοινοτήτων Ελλάδας, γιατί με μηδέν πόρους και με μηδέν τεχνοκρατική υποστήριξη δεν μπορούμε ασφαλώς να λειτουργήσουμε. Για αυτό επιβάλλεται η θεσμοθέτηση της χρηματοδότησης μέσα από τους ΚΑΠ αυτών των δικτύων για να μπορέσουμε να επιβιώσουμε. 

Είναι λυπηρό που τα συναρμόδια Υπουργεία δεν ανταποκρίθηκαν στη πρόσκλησή μας και έδωσαν ένα ηχηρό παρόν από αυτή τη συνάντηση της Νησιώτικης Αυτοδιοίκησης. Θέλω να ευχαριστήσω κλείνοντας, αφού ευχηθώ να λάβουν τουλάχιστον τα απόντα Υπουργεία υπόψη τα συμπεράσματα αυτής εδώ της συνάντησής μας, θέλω να ευχαριστήσω ολόψυχα τον Πρόεδρο και τα μέλη του Διοικητικού Συμβουλίου της ΚΕΔΚΕ, το επιτελείο της ΚΕΔΚΕ που εργάστηκε για πάρα πολύ μεγάλο χρονικό διάστημα - και ιδιαίτερα την κυρία Ντένια Λουκάκη - με τους οποίους είχαμε συστηματική συνεργασία. Θέλω να ευχαριστήσω όλο τον μηχανισμό της Τοπικής Ένωσης Δήμων και Κοινοτήτων και εκείνο το κομμάτι του Δήμου της Ερμούπολης που βοήθησαν για την επιτυχία του Συνεδρίου. 

Θέλω να ευχαριστήσω τα μέλη της μελετητικής ομάδας, όλους τους καθηγητές Πανεπιστημίου, τον κύριο Χλωμούδη, τον κύριο Παπαδημητρίου, τον κύριο Τζανάτο, την κυρία Λεκάκου, τον κύριο Πάνου, τον κύριο Σηριόπουλο. Θέλω να ευχαριστήσω επίσης το Επιστημονικό Συμβούλιο του Ινστιτούτου Τοπικής Αυτοδιοίκησης που εμπιστεύτηκε στη μελετητική ομάδα τη συγκεκριμένη αυτή την επιστημονική δουλειά και τέλος το Αθλητικό Κέντρο του Δήμου της Ερμούπολης και τον Πρόεδρό του κύριο Διονύσιο Λεονταρίτη για τη διευκόλυνση που μας παρείχε παραχωρώντας την αίθουσα. 

Σας ευχαριστούμε όλους. 
ΓΡΑΠΤΕΣ ΕΙΣΗΓΗΣΕΙΣ – ΤΟΠΟΘΕΤΗΣΕΙΣ
ΕΙΣΗΓΗΣΗ ΔΗΜΑΡΧΟΥ ΑΙΓΙΝΑΣ κ. Δ. ΜΟΥΡΤΖΗ
Κυρίες και κύριοι, 

Η πατρίδα μας με τις ιδιαιτερότητες της λόγω γεωφυσικής θέσης με τα 3.500 χιλ. Νησιά και εξ αυτών 124 Νησιών που καθημερινές συγκοινωνιακές ανάγκες είναι επιτακτικές σε ένα κράτος-μέλος της Ευρωπαϊκής Ένωσης, ερχόμαστε σήμερα με πρωτοβουλία της ΚΕΔΚΕ των ΤΕΔΚ ΚΥΚΛΑΔΩΝ και του Δήμου Ερμούπολης να δώσουμε για πρώτη φορά το ζωντανό παρόν και να τονίσουμε προς κάθε κατεύθυνση ότι ο ρόλος της Τοπικής Αυτοδιοίκησης πρέπει να είναι ουσιαστικός και πρωταγωνιστικός για μια λύση βιώσιμη και όχι μαρασμού και απομόνωσης για τα Νησιά μας που ισχύει έως σήμερα.


Χαιρετίζουμε αυτό το Συνέδριο και θα μου επιτρέψετε, αφού δηλώσω ότι συμφωνώ με τη μελέτη και ότι συμπεριλαμβάνει καθώς και τις προτάσεις όλων των συμμετεχόντων, θα καταθέσω παράλληλα και τον προβληματισμό για έναν χώρο Νησιώτικο διαφορετικό από τα απομακρυσμένα Νησιά, έναν χώρο δίπλα στο Λεκανοπέδιο Αττικής η συνέχεια του ΠΕΙΡΑΙΑ, όπως ΑΙΓΙΝΑ – ΜΕΘΑΝΑ – ΠΟΡΟΣ – ΥΔΡΑ – ΣΠΕΤΣΕΣ που αντιμετωπίζουν τα ίδια κοινά προβλήματα, δηλαδή είναι έρμαια των πολιτικών που εφαρμόζουν οι πλοιοκτήτριες εταιρείες με ΑΠΛΟ ΠΑΡΑΤΗΡΗΤΗ το Υπουργείο ΕΜΠΟΡΙΚΗΣ ΝΑΥΤΙΛΙΑΣ.


Η διαμόρφωση των δρομολογίων κατά το δοκούν: όταν υπάρχει κίνηση πολλά δρομολόγια, ιδιαίτερα τη θερινή περίοδο και το αντίθετο όταν δεν υπάρχει κίνηση, όπως τη χειμερινή περίοδο αποκλεισμός γενικός και η λογική όποτε μας συμφέρει κάνουμε δρομολόγιο πρέπει να σταματήσει. Για αυτό ο ουσιαστικός ρόλος που πρέπει να διαδραματίσει η Τοπική Αυτοδιοίκηση θα είναι η αρχή της αναβάθμισης και ανάπτυξης των περιοχών μας και τέλος της ασυδοσίας, των οποίων εμπλεκόμενων φορέων με ουσιαστικό απόντα τη ΦΩΝΗ των τοπικών κοινωνιών.


Χαιρετίζουμε την ουσιαστική παρέμβαση του συνόλου της Τοπικής Αυτοδιοίκησης προς την κατεύθυνση ρόλου και έργου ως και ο θεσμός που υπηρετούμε κατοχυρώνεται από το ίδιο το Σύνταγμα.


Ευχαριστώ. 

